
O FAC ZOB! 


CAPITOLUL I 


Mă prefac că dorm, dar în realitate ies să- 
mi procur carburant. Dar abia îmi fac 
plinul, dau de bucluc. 


Mă trezesc lac de sudoare, cu impresia că sunt într-o 
cadă de baie. 

Într-o cadă de baie, pe întuneric. Pesemne e încă noapte. 

Mă uit la ceasul de pe noptieră şi văd că e trei fără un 
sfert. Arătătoarele fosforescente îmi apar ca nişte braţe 
răstignite, deci nici un dubiu; nu poate fi nouă şi un sfert, 
din pricina întunericului. 

Întind braţul şi vâr un deget în paharul de pe noptieră. 
Simt că paharul e gol. Iau sticla şi o zgâlțâi. 

E goală şi ea. 

Câtă vreme dorm, puţin îmi pasă că sticla de whisky e 
goală, dar când sunt treaz, treaba se schimbă. 

Nu mă împac deloc cu sticlele de whisky goale. 

Închid ochii şi încerc să readorm repede, dar degeaba, 
nu izbutesc. 

Gândul îmi zboară la afurisitele de sticle goale şi cum 
naiba fac de se termină atât de repede. 

Aşa e viaţa, oameni buni. Totul are un sfârşit pe lumea 
asta, dar se mai spune şi că totul o ia de la capăt. 

În cazul de faţă însă, nu văd s-o ia nimic de la capăt. 
Când o sticlă e goală, goală rămâne fir-ar afurisită să fie; 

trebuie ca cineva să aibă grijă să cumpere una plină. 

Incerc să gonesc gândul acesta, dar ce uşor e de spus! 

Am nevoie de carburant şi când dorm; aşa-s eu făcut. 
Sunt nevoit deci să mă scol, să cumpăr o sticlă de jos, de la 
barul care ţine deschis toată noaptea. 

La „Pipistrello”t ca să fiu mai precis. 

Când să-mi dau jos picioarele din pat, mi-aduc aminte de 
Greg. 

Greg e asociatul meu, şi ştiţi doar cine e asociatul meu. 

Gregorio Scarta, câinele poliţist care şi-a luat licenţa de 
detectiv particular o dată cu mine şi cu care sunt acum 
asociat. 

La ora asta doarme în bucătărie, unde-şi are culcuşul. 
Dacă simte că mă scol, o să vrea să vină cu mine, el fiind 
primul care aleargă când e rost de ceva de băut. Totelmă 
ajută să golesc toate sticlele care-mi pică în mână, dar 
singur nu bea, ferit-a sfântul! Pot să-i las chiar cheile de la 
barul cu băuturi, nu e nici un pericol. Bea numai când beau 
eu, şi aici trebuie să vă mărturisesc că de-ar fi să mă iau la 
întrecere cu el, nu ştiu care din doi ar ieşi învingător. 

Aseară am băut destul, aşa că nu-mi vine să-l iau din nou 
la „Pipistrello”, mai ales că acolo e o căţeluşă, Fernanda, 
de care e amorezat lulea. Are slăbiciune pentru căţeluşele 
cu coada lungă, şi aici chiar că nu-l înţeleg, dar în fine, 
astea-s treburi de câine. 

Deci, din partea mea, ducă-se când pofteşte, dar în 
noaptea asta găsesc că nu e cazul. Beau doar câteva 
păhărele, îmi cumpăr o sticlă plină şi mă întorc repede. 

Ăsta mi-e planul. 

Cobor aşadar din pat încet-încet, căci dacă mă aude 
cumva, o să priceapă că vreau să ies. 

Scot dintr-un ascunziş magnetofonul şi-i dau drumul. Am 
gata înregistrată o bandă pe care mi-am imprimat sforăitul 


1 Liliacul. 


timp de patru ore. L-am înregistrat într-o noapte. Am pus 
magnetofonul în funcţiune înainte de a adormi, şi l-am 
oprit când m-am trezit. Aşa m-am auzit şi eu cum dorm şi 
vă asigur că fac ceva zgomot. E un întreg repertoriu de 
acute şi başi, de şuierături, de falseturi, de automobile în 
plină curbă, de trenuri care trec pe poduri de fier, ce mai 
tura-vura, o plăcere, nu alta. 

Când vreo blondă încearcă să pună mâna pe mine cu 
gândul s-o iau de nevastă, scot banda şi i-o pun; aşa îi 
trece complet pofta să se mărite cu unul care, noaptea, 
parcă-i o uzină în plină activitate. 

Aşa am procedat cu vreo duzină, şi de fiecare dată nu s-a 
mai pus problema căsătoriei. 

Bun. Acum banda mi-e din nou utilă. Dacă Greg aude că 
sforăi, stă cuminte în culcuşul lui. 

Mă îmbrac acum fără prea multe precauţii, fiindcă 
sforăitul meu e atât de puternic, că aş putea să trag şi cu 
pistolul fără să mă audă nimeni. 

Ies, închid uşa, cobor scările şi dau să ies în stradă, când 
un individ dă buzna în hol alergând direct spre mine şi, 
dacă n-aveam prezenţa de spirit să-l prind în braţe, mi s-ar 
fi prăbuşit drept pe pantofii mei noi-nouţi. Îl repun pe 
picioare şi-l cercetez cu privirea. 

Ei drăcie, pare să fie Demetrio, dar fac un efort să-l pot 
recunoaşte. E într-aşa un hal că pare mort din '53. 

Se vede treaba că a alergat ca o locomotivă, dacă nu 
reuşeşte să tragă aer până în fundul plămânilor. 

Pariez pe ce vreţi că la mine venea, dar de ce, nu ştiu, şi 
nici n-am de gând să-l întreb pentru moment. 

Nici n-ar putea să răspundă. 

Îi trec o mână pe după spate şi-l târăsc după mine. 

Îi spun: 

— Nu trebuie altceva decât să pui din când în când câte- 
un picior pe pământ. De rest mă ocup eu. 

Îl duc aşa, aproape în spate, până la „Pipistrello”, unicul 

local din cartierul meu deschis toată noaptea pentru cazul 
că am nevoie de un păhărel de whisky. 

Îl aşez la o masă, şi imediat îşi face apariţia Ercole cu 
două pahare şi o sticlă, după care dispare, ştiind foarte 
bine că nu suport pisălogi în jurul meu când sunt cu cineva 
la masă. 

Umplu paharele ochi; Dem deschide gura să spună ceva, 
dar îi fac semn că nu mă grăbesc. E mai bine că întâi să se 
liniştească şi să-i tragă o duşcă bună. Eu dau paharul pe 
gât dintr-o înghiţitură, după care mi-l umplu din nou. 

Dem e un omuleţ care nu măsoară mai mult de un metru 
şaizeci, iar cele vreo patruzeci de kilograme variază în plus 
sau în minus după cantitatea de alimente ingerată. E omul 
care face curat la „Galeriile Fresco”, marele magazin de 
confecţii care ocupă tot blocul vecin cu cel în care locuiesc 
eu, şi a cărui ieşire de serviciu e chiar în faţa locului 
marcat  unde-mi parchez întotdeauna vechiul meu 
Blimbust. Dem e cel care îmi şterge în fiecare dimineaţă 
geamurile maşinii şi-mi lustruieşte clanţele, şi căruia îi dau 
din când în când câte-un bacşiş, când se întâmplă să am 
bani, iar când nu am, îi dau să citească toate jurnalele 
vechi. 

Bea câteva înghiţituri din paharul lui, şi văd cum prinde 
încet-încet puteri şi îi revine suflul. 

— Bun, zic, acum, că te văd iar în stare de funcţiune, dă 
drumul la placă, să auzim ce ai de spus. 

— Domnul Fresco... e mort. 

— Ascultă Dem, îi spun, îmi pare nespus de rău. O fi 
domnul Fresco un om de treabă dar nu-i sunt nici tată, nici 
frate. N-am din păcate nici cel mai mic grad de rudenie cu 
şeful dumitale, şi spun din păcate, fiindcă trebuie să lase o 
moştenire grasă, nu glumă! Nu înţeleg aşadar de ce-ai 
venit să-mi spui mie treaba asta. 

— A fost asasinat, se bâlbâie el, şi începe să tremure de 
parcă el ar fi fost asasinul arestat. 

— De unde ştii? întreb. 

— În fiecare noapte fac curăţenie la etajul doi, îmi spune 
el, şi-n noaptea asta, tocmai când ştergeam praful la 
raionul de pălării, aud un zgomot. Mi s-a părut că e un foc 
de armă. Alerg înspre fundul coridorului care duce la 
biroul domnului Fresco, şi chiar în anticameră, să mă 
împiedic şi alta nu de corpul domnului Francisco, lungit 
lângă uşă. Mort, domnule Pipa, cu o gaură în piept, chiar 
aici, şi cu o pată mare de sânge pe cămaşă şi cravată. 

Dem dă să-mi arate cu degetul stomacul în partea inimii, 
dar îi pun în mână paharul de whisky care e încă aproape 
plin. 

Bea o înghiţitură, încetează să tremure timp de zece 
secunde, apoi reîncepe. 

— Am zbughit-o ca un fulger, continuă el, şi simţeam că 
mă sfârşesc, când aud pe cineva alergând în urma mea. Nu 
ştiu cum am ajuns la uşă. Sigur e că nu m-am oprit; am 
venit direct la dumneavoastră şi, dacă nu vă întâlneam în 
hol, cred că nu mai apucam să ajung la uşa 
dumneavoastră. 

Trage aer în piept şi mai dă pe gât o duşcă bună. 

Mă ridic, ocolesc masa, îl iau de guler şi-l salt în sus. 

— Ascultă, Dem, îi spun, ne cunoaştem amândoi de o 
groază de vreme şi totul a mers până acum strună, dar 
dacă vrei să-mi mai lustruieşti clanţele şi să-mi speli 
geamurile, şterge-o, întinde-o cât mai repede şi să nu te 
mai arăţi prin preajma mea. Nu vreau să am în nici un fel 
de-a face cu cadavrele tale; sunt oameni plătiţi anume să 
se ocupe de asemenea lucruri şi nu vreau să iau pâinea 
nimănui. Ai priceput? 

Îi dau drumul, se prăbuşeşte din nou pe scaun şi 
reîncepe tremuratul de unde îl lăsase. 

Îl fac să bea tot paharul de whisky şi aştept să-i vină 
puţină roşeaţă în obraji. 

Când văd că începe să mai prindă culoare, îl ridic din 

nou. 

— Acum ai să faci ce-ţi spun eu, îi zic. 

Il duc până la tejgheaua unde se află cassat, iau 
receptorul telefonului, i-l vâr în mână, apoi fac numărul 
brigăzii criminale. 

— Vorbeşte, îi zic, spune la telefon în ce stare se află 
directorul tău şi şterge-o. 

Cască gura ca un peşte dar nu reuşeşte să lege nici două 
litere din alfabet în mod inteligibil, în timp ce-şi trece 
receptorul dintr-o mână în alta, de parcă ar fi fost un fier 
de călcat încins. Aud un cârâit în microfon şi mă văd nevoit 
să-i iau receptorul înainte să-l scape din mână. 

— Alo, zic, e un individ cu o gaură în piept care vă 
aşteaptă la etajul doi al „Galeriilor Fresco”. 

Trântesc receptorul în furcă, apoi îl iau pe Dem de braţ. 

— Întinde-o repede, îi spun, în două minute vor veni la 
faţa locului şi e bine să te găsească acolo. Eu n-am nici în 
clin, nici în mânecă cu povestea asta. L-ai găsit pe director 
mort şi ai fugit să telefonezi brigăzii criminale. Ne-am 
înţeles? 

— Cineva alerga după mine, bâlbâie el. 

Il fac să dea pe gât un pahar întreg de whisky, ca să mai 
prindă un pic de curaj. 

— Nu-ţi fie frică, îi spun, dacă tipul aude poliţia venind, o 
şterge cât ai zice peşte. Şi acum grăbeşte-te. 

II conduc până la uşă şi-l văd, slavă Domnului, că se 
poate ţine singur pe picioare. Deschide uşa, pleacă, iar eu 
mă întorc la locul meu. 

„Pipistrello” nu-i un local prea mare. Tejgheaua ocupă 
tot peretele din dreapta, în stânga sunt patru măsuţe şi o 
uşă care dă într-o a doua încăpere. Clienţii se duc mai toţi 


1 Casa - 1. Masă, pupitru sau birou într-un magazin, unde se achită 
costul cumpărăturilor. 2. Ghişeu sau încăpere într-o întreprindere sau 
într-o instituţie, unde se fac încasările şi plăţile, unde se eliberează 
biletele de călătorie, de spectacol etc. 

în această a doua încăpere, în prima oprindu-se doar cei 
care sunt în trecere. 

Aici unde mă aflu, suntem numai eu şi Ercole, patronul 
localului. Întotdeauna mă serveşte personal, chiar când e 
şi Flic acolo. Flic însă se învârte tot timpul încoace şi 
încolo şi îi serveşte mai ales pe cei din a doua încăpere. 

Mă aşez în faţa paharului şi mi-l umplu din nou, timp în 
care mă gândesc la toate porcăriile care se petrec în oraşul 
ăsta. 

Nici să doarmă liniştit în patul lui nu poate bietul om, că 
vin să-l trezească în toiul nopţii cu tot felul de poveşti 
despre cadavre care ţâşnesc din toate părţile, şi e un 
adevărat miracol că nu ţi le aduc până şi în casă. 

De data asta însă nu cad în plasă. Sunt oameni plătiţi 
anume, care ştiu ce-au de făcut în caz de moarte violentă şi 
înţeleg să mă ţin la adăpost de neplăceri. Când n-am o 
însărcinare oficială, n-au decât să măcelărească tot oraşul, 
că nu-mi pasă nici de doi bani. 

Dimpotrivă, bandiții ar face cel mai mare bine dacă ar 
da foc oraşului cu toţi locuitorii lui. 

Pentru că habar n-aveţi ce soi de oraş o ăsta. 

Vreţi să ştiţi cum se numeşte? N-are importanţă cum se 
numeşte, dar dacă vreţi neapărat un nume, facem aşa: îl 
inventez eu. E bine? O să-i dau numele meu, aşa o să-l 
ţineţi minte mai uşor. Eu mă numesc Chico Pipa, iar oraşul 
meu se va chema Pipachico. Vă convine? 

Are o rezonanţă mexicană, nu e aşa? Ca Tempico, 
Tijuana, Acapulco, Tehuantepec. 

E bine aşa, nu? Pipachico. 

Nu se află însă în Mexic, ci într-un punct oarecare de pe 
glob. Plasaţi-l unde vreţi. 

E un oraş plăsmuit din tot ce există mai rău în toate 
oraşele lumii. 

Luaţi tot ce poate fi mai rău într-un oraş pe care-l 
cunoaşteţi şi îngrămădiţi totul aici. 

Locuitorii lui sunt nişte lepădături adunate aici din toată 
lumea, începând cu cei mai de sus până la cei mai de jos. 
Oamenii de treabă sunt în număr de maximum trei, dar 
cum de obicei îşi petrec week-end-ul în afara oraşului, 
duminica nu mai sunt nici măcar ăştia trei. 

Putreziciune, jocuri de noroc, corupţie, şantaj, dar e 
zadarnic să mă apuc să vă întocmesc o listă, ar fi mult prea 
lungă. 

Acum că aveţi o oarecare idee de cum arată oraşul meu, 
vă veţi întreba desigur de ce locuiesc eu aici. Am să vă 
răspund pe loc că locuiesc în el fiindcă am părul roşu, şi 
când cineva are un păr roşu ca al meu, nu izbuteşte, orice 
ar face, să scape de buclucuri. La asta se mai adaugă şi 
faptul că mi-e capul plin de tot felul de fantezii şi de idei 
confuze în privinţa poliţiei. Spun idei confuze pentru că, în 
sfârşit, mi-am dat şi eu seama că nu e nimic de făcut. 

Contra tuturor nu pot face nimic de unul singur. 

Deşi sunt un tip de un metru nouăzeci când stau în 
picioare şi cântăresc cu totul optzeci şi cinci de kilograme, 
când am un pistol asupra mea sunt mai înalt decât un 
zgârie-nori şi sunt mult mai greu decât un autocamion cu 
încărcătura reglementară. V-aţi lămurit? 

Îmi înec aşadar toate gândurile în whisky şi vă asigur că 
e cea mai sigură metodă să nu răbufnesc. Şi tocmai când 
încercam să-mi mai umezesc puţin cugetările astea, îl văd 
pe Ercole apărând cu încă o sticlă plină. 

Se vede treaba că are un fel de radar care-i 
semnalizează când mi s-a golit sticla, căci nu e nevoie să i- 
o spun eu. 

Îmi pune dinainte sticla plină şi o ia pe cea goală, se uită 
la mine şi dă încet din cap. 

— Nu te băga iar în vreo încurcătură, Chico, îmi spune. 

— Fii liniştit, îi răspund. Pentru moment n-am altă 
dorinţă decât să lenevesc în faţa unui păhărel cu băutură. 

— Mie poţi să-mi spui sincer, mormăie el şi-mi face cu 

ochiul. Suntem doar prieteni, nu? 

— Ascultă, Er, izbucnesc eu, scoate-ţi din cap că mi-a 
picat vreo afacere în mână. Tipul pe care l-ai văzut nu mă 
interesează câtuşi de puţin, şi cum nu vreau să mi se 
încurce printre picioare, l-am trimis în brațele 
locotenentului Tram! de la brigada criminală. N-are decât 
să-i ducă lui cadavrele găsite, nu mie, ai înţeles? 

Ercole ridică din umeri şi se depărtează cu sticla goală. 

— În definitiv, sunt lucruri care nu mă privesc, spuse. 
Mi-am închipuit că ai intrat în horă fiindcă ţi-am văzut 
asociatul zbughind-o după individul cu pricina. 

— Pe cine ai văzut? întreb. 

— Pe asociatul tău, răspunde Ercole. Pe Gregorio. Asta e 
ceva nou şi nu-mi place deloc. 

— Greg era aici? întreb. 

— Nu ştiai? se miră Ercole. De, poate nu trebuia să-ţi 
spun, trebuia să înţeleg singur. Stă aici cu Fernanda de la 
miezul nopţii şi când te-a văzut intrând, a zbughit-o să se 
ascundă cu căţeaua mea drept sub tejghea. 

Mă întorc şi văd căţeaua care scoate botul de după 
tejghea şi mă priveşte. 

Nu-i zăresc capul decât până la urechi, dar se vede cât 
colo că se gudură din vârful cozii până în vârful nasului. 

— Ei, drăcia dracului, zic, eu sforăi de zor în cameră să-l 
fac să creadă că dorm, şi dumnealui la plimbare cu 
căţelele! 

Trebuie să-i dau o lecţie să mă ţină minte când s-o 
întoarce acasă. 

— Şi spui că a plecat când a ieşit Dem? întreb. 

— Exact, spuse Ercole. Aproape că s-a lipit de călcâiele 
omului când a deschis uşa. L-am văzut ţâşnind cu o 
agilitate de pisică. 

Ridic din umeri şi dau pe gât o jumătate de pahar. 


1 Tramvai. 


12 


— Poate că a aşteptat momentul cel mai prielnic s-o 
şteargă fără să-l văd eu, zic; poate s-o fi dus acasă. 

Flic intră cu o tavă plină de pahare şi o pune pe tejghea; 
Ercole se repede să-i dea o mână de ajutor, dând la o parte 
paharele goale, după care se duce să-şi verse focul pe 
registratorul de la casă. 

Îmi termin paharul şi iau cu mine sticla care e încă 
aproape plină. 

Îi pun dopul, plătesc şi mă îndrept spre uşă. 

— Nu-l altoi prea tare, îmi spune Ercole, că pe urmă îmi 
stă asta o săptămână cu coada între picioare. 

Aud căţeaua mârâind de după tejghea, salut şi ies. 

Se pare că băutura îşi face efectul. Începe să-mi fie somn 
şi-i trag un căscat care nu se mai termină. 

E aproape patru, şi strada e pustie ca întotdeauna la ora 
patru dimineaţa. Nu se simte în aer nici cea mai mică 
adiere şi de pe gât sudoarea mi se prelinge pe şira spinării; 
sunt lac de apă, dar prevăd că de cum o să pun capul pe 
pernă, o să adorm buştean. 

Traversez strada, mă strecor pe poartă şi încep să urc 
scările, dar când ajung pe palierul primului etaj, aud un 
zgomot infernal, ca şi cum cineva ar izbi într-o uşă. 

Somnul îmi trece brusc. Urc scările în goană, o iau pe 
palierul de la etajul doi, şi când ajung în faţa coridorului 
care duce la apartamentul meu, văd un tip care încearcă 
să-mi dărâme uşa, repezindu-se cu umărul în ea. 

Când mă vede, se opreşte. Îşi trece o mână peste faţă, 
apoi dă din cap. 

Nu-mi trebuie mai mult de o jumătate de secundă să-mi 
dau seama cine e. 

Chiar aşa văzut în penumbră, recunoşti cale de-o poştă 
capul pătrat, cretinoid, al sergentului Caucciu! de la 
brigada criminală. 


1 Cauciuc. 

Trag aer în piept şi mă îndrept spre el. 

Îşi pune mâinile în şold şi mă priveşte cu nişte ochi 
holbaţi şi ficşi, ca doi nasturi de palton. 

— Ce se-ntâmplă aici la ora asta? întreb în timp ce scot 
cheia din buzunar. 

Caucciu mă prinde de gulerul hainei şi-şi apropie vârful 
nasului la numai două degete de-al meu. 

— Fă bine şi explică-mi, zice, suflând ca o focă 
astmatică, cum dracu faci de sforăi în pat şi te plimbi pe 
afară în acelaşi timp? 

Îi desfac mâna de pe gulerul hainei şi i-o vâr în buzunar 
cu blândeţe. 

— Sunt liber să sforăi când vreau şi unde vreau, sau îmi 
trebuie vreo autorizaţie de la brigada criminală? 

— Nu poate cineva să sforăie în patul lui în timp ce se 
plimbă pe-afară, repetă Caucciu, şi scoate iar mâna din 
buzunar. 

I-o prind când e gata să mă înhaţe din nou de guler şi i-o 
strâng până aud că-i pârâie oasele. 

— Dacă ai vreo treabă cu gulerele hainelor mele, spun, 
îţi pot trimite unul acasă, ca să poţi să-ţi verşi focul. 

Scrâşneşte din dinţi şi-mi trage o stângă de jos în sus, 
dar mă deplasez brusc vreo trei centimetri, aşa încât e 
nevoit să-şi pună în acţiune frânele de siguranţă să nu se 
lovească cu capul de plafon. 

Se calmează; ştie că nu e nimic de făcut cu mine. 

— De data asta nu mai scapi, zice, şi acum să intrăm 
puţin, să vedem ce-ai mai pus la cale, după care pofteşti cu 
mine la locotenentul Tram, care are să-ţi spună două vorbe 
la ureche. 

— Ei, spun eu, ce i-o fi venit la ora asta? Nu te apuci să 
trezeşti lumea tam-nisam la ora patru dimineaţa. 

— După cum se vede, zice Caucciu, nu prea pare că 
dormi, chiar dacă sforăi în pat. 

Deschid uşa şi intru. 

Mă uit împrejur dar nu văd nici urmă de asociat. 
Bucătăria e goală, la fel şi dormitorul, dacă excludem 
magnetofonul care continuă să sforăie pe pernă. 

Caucciu priveşte aparatul şi rânjeşte. 

— Văd şi eu că dormeai adânc, zice. Tare sunt curios să 
ştiu ce-o să spună locotenentul Tram când o să-i povestim 
glumişoara asta. 

Opresc magnetofonul şi-l pun la locul lui, apoi îmi torn 
un pahar de whisky. 

— Unde ai fost azi-noapte? întreabă Caucciu. 

Imi beau paharul liniştit, apoi îl pun alături pe măsuţă. 

— Să ucid vreo jumătate duzină de oameni, doar aşa ca 
să vă dau puţin de lucru vouă, celor din brigadă, îi 
răspund. 

— Şi ca să ne faci să credem că nu te-ai mişcat de acasă, 
ai pus în mişcare maşina asta de sforăit, continuă Caucciu. 
Mare şmecher! 

— Exact, spun eu, dar povestea începe să mă deranjeze 
puţin. 

Din fericire, am martori care pot spune unde am fost 
astă-noapte, dar trebuie văzut dacă povestea au 
magnetofonul e destul de verosimilă. 

Şi mie începe să-mi pară niţeluş cam puerilă. 

— Ei, drăcia dracului, spun, doar n-oţi vrea să profitaţi 
de gluma asta ca să-mi puneţi în cârcă cine ştie ce 
porcărie. Sunteţi în stare de orice. 

Caucciu rânjeşte batjocoritor şi se îndreaptă spre uşă. 

— Grăbeşte-te, îmi spune, locotenentului nu-i place să 
aştepte, iar dacă ţi-e cumva somn, pune magnetofonul să 
doarmă în locul tău. 

Mi-ar place să-i răspund cu un pumn în beregată, ca să-l 
fac să-şi înghită gluma, dar mă abţin. 

Presupun că totul se trage de la telefonul dat cu puţin 
înainte şi că Dem a mărturisit locotenentului Tram că a 
fost întâi la mine. 

Dar atunci ar mai fi trebuit să-i spună şi că eu sunt cel 
care l-a trimis la el, nevrând să-mi vâr nasul în treburile 
altora. 

Dacă Tram a trimis să fiu luat pe sus de acasă, mi-e 
teamă că lucrurile nu stau chiar aşa cum gândesc eu. 

Sunt curios să văd ce s-a întâmplat. 

les, încui uşa, cobor scările şi când ajung în stradă, dau 
s-o iau la stânga, adică în partea opusă celei în care se află 
„Galeriile Fresco”. 

Caucciu mă apucă de gaica de la haină, făcând să mă 
răsucesc cam o jumătate de piruetă. 

— Nu într-acolo trebuie să mergem, zice, ci în partea 
astălaltă. 

— Puteai să mi-o spui dinainte, în loc să faci pe violentul, 
spun. Mi-ai smuls gaica. Nu mergem la poliţie? 

— Nu la poliţie trebuie să mergem, zice el, şi o ştii foarte 
bine. 

Mă împinge în direcţia opusă; fac o mutră nevinovată de 
parcă aş fi picat din lună şi-mi potrivesc pasul după al lui. 
Mergem până la colţul blocului, cotim, traversăm strada, 
trecem prin faţa automobilului meu oprit la locul obişnuit. 

În faţa intrării laterale a „Galeriilor Fresco” e oprită o 
dubă de-a poliţiei. 

Grilajul de la intrare e întredeschis şi dincolo de grilaj 
zăresc un agent care stă de pază. 

Intrăm; Caucciu îmi face semn spre ascensorul deschis. 
Intrăm în cabină şi Caucciu apasă pe butonul etajului doi. 

— Etajul doi, remarc eu, raionul de confecţii bărbăteşti. 
Nu-mi pare ora cea mai potrivită să cumperi o cravată. 

Caucciu tace, dar continuă să mă privească cu ochii 
întredeschişi şi schiţează un rictus pe care îl consideră 
pesemne drept zâmbet. 

Când ajungem la etajul doi, liftul se opreşte, se deschide 
şi ieşim pe un palier mare. 

O apucăm pe un coridor, îl străbatem până în fund, apoi 

intrăm în raionul de pălării. 

Traversăm raionul în semiobscuritate, apoi o luăm de-a 
lungul unui alt coridor. În fund e o uşă. 

Caucciu trece înaintea mea, deschide uşa, apoi se dă 
deoparte ca să pot intra. 

Mă opresc în prag. 

E o anticameră destul de spațioasă, dar n-am timp să-i 
calculez cubajul. 

Mii de bombe! 

În viaţa mea n-am văzut asemenea spectacol şi vă asigur 
că am văzut ceva spectacole în viaţa mea! 

Camera pare un depozit de cadavre. 

Inchid ochii, clatin din cap, respir adânc, redeschid ochii 
apoi număr. 

Sunt şapte cadavre. 

CAPITOLUL II 


S-ar putea să fie doar o glumă, dar eu n- 
am nici un amestec. Totuşi spectacolul 
impresionează, iar lacul de unghii are un 
miros pătrunzător. 


E chiar ultimul lucru la care mă aşteptam. 

Sunt într-adevăr şapte cadavre zvârlite în toate părţile. 

Pe spate, pe brânci, pe dreapta, pe stânga, claie peste 
grămadă. 

Unele au faţa mânjită de sânge, altele cămaşa sau 
hainele pătate, dar în general cantitatea de sânge nu-mi 
pare excesivă. 

În timp ce le privesc, încerc să-mi fac cât de cât o idee, 
dar nu reuşesc. Pur şi simplu nu ştiu ce să cred despre 
măcelul ăsta. 

Arunc o privire spre Caucciu. 

Stă sprijinit de tocul uşii şi mă studiază mişcându-şi 
maxilarele de parcă ar avea în gură un cărăbuş care-şi 
caută loc să iasă. 

Un miros puternic îmi pătrunde în nări. 

Lac de unghii. Nu poate fi altceva. 

Mă întreb tocmai de unde poate veni mirosul, când pe 
uşa din faţă îşi tace apariţia locotenentul Tram. 

— Ai venit în sfârşit, îmi spune, şi sărind paste vreo 
câteva cadavre, vine lângă Caucciu. Şi acum că eşti aici, 

18 


continuă locotenentul Tram, explică-mi ce înseamnă toate 
astea. 

— Cred, îi spun, că dacă trebuie să explice cineva ceva, 
nu eu sunt ăla, ci voi. Ce fel de aiureală mi-aţi mai 
înscenat? 

— Fii atent, intervine Caucciu, dacă pici cumva din lună, 
ai putea să-ţi frângi gâtul. 

Simt cum mi se urcă sângele la cap şi mă întorc să-l iau 
de gât, dar Tram se interpune între noi. 

— Binişor, spune el, nu e momentul să vă hârjoniţi. 

— Dumnealui, începe Caucciu, voia să ne facă să credem 
că doarme buştean în patul lui, când în realitate era plecat 
prin târg să pună la cale farse de-astea. Când ajung la el 
acasă, îl aud sforăind, şi eram gata să-i dărâm uşa, când 
iată că-mi apare din fundul coridorului. 

— Fii mai explicit, spune Tram. 

— Pusese în pat o maşinărie care sforăia în contul lui, îl 
lămureşte Caucciu, o bandă de magnetofon, 

— Ah, înţeleg! spune locotenentul Tram, şi în timp ce 
magnetofonul sforăia, ai venit aici să înscenezi toată 
afacerea asta. Un lucru nu pricep, de ce-ai telefonat la 
brigada criminală? 

— Probabil, intervine Caucciu, credea că e întâi aprilie şi 
voia să ne tragă o păcăleală. 

— N-am telefonat nimănui, răspund. 

— Ascultă, Pipa, spune Tram, pe mine nu mă duci. Avem 
la arhivă toate vocile care ne interesează, şi printre ele şi 
pe-a ta. Nu e posibilă o greşeală. Am controlat. 

— Ei bine, zic, am telefonat din partea unui oarecare 
Dem, omul care face curăţenie în clădirea asta. Dem a 
venit speriat la mine, spunându-mi că a dat peste cadavrul 
directorului său, şi am telefonat la brigadă în locul lui. 

— Şi unde se află acest Dem? întreabă Caucciu. 

— L-am trimis aici, răspund; ar fi trebuit să sosească o 
dată cu voi. 

— Când am venit noi, nu era nimeni, spune locotenentul 
Tram; şi cum e povestea cu magnetofonul? 

— Aveam chef să beau un whisky, explic, şi cum 
rămăsesem fără un strop, am, coborât la „Pipistrello”. 
Înainte de a cobori, am pus magnetofonul, să nu-şi dea 
seama asociatul meu că am ieşit. 

— Şi unde ţi-e acum asociatul? întreabă Tram. 

— În casă nu era, intervine Caucciu. 

— O fi plecat pe contul lui, zic. Habar n-am. 

— Povestea asta nu-mi place, spune Tram; nu-mi place 
deloc. 

— Eu îi sparg capul, dom' locotenent, spune Caucciu 
cine ştie, am putea vedea mai bine ce are în căpăţână. 

Locotenentul Tram se apleacă peste un mort, cel mai 
apropiat de el, îi ia o mână şi i-o ridică. 

— Ceva nu-i în regulă în toată povestea asta. 

La ora asta încăperea ar fi trebuit să fie ticsită da 
poliţişti care iau măsurători, amprente digitale, fotografii 
etc.; aş vrea să spun asta, dar locotenentul se comportă 
atât de ciudat, încât tac chitic şi nu deschid gura. 

Casc însă, gura, bine de tot când îl văd pe Tram că pune 
piciorul pe cotul mortului, îi răsuceşte braţul şi trage de el. 

Aud un scârţâit care, dacă ar fi fost cum trebuie să fie, 
mi-ar fi făcut părul măciucă. Dar e un alt fel de scârţâit. 
Braţul se desprinde cu cea mai mare uşurinţă. Tram îl 
trage din mânecă afară şi-l priveşte. 

Îl privesc şi eu. Ei drăcie! 

Să mă ia naiba, dar ăla nu e braţ de om mort. 

E braţul unui manechin de carton, şi alea nu sunt 
cadavre, oameni buni; sunt manechine de felul celor care 
se pun în vitrine, îmbrăcate complet cu pălăria pe cap şi cu 
o etichetă cu preţul pe burtă sau pe spate. 

Preţul costumului, bineînţeles, preţ care se află şi pe 
căptuşeala hainei. 

Ei drăcia dracului, cui să-i fi trecut prin minte să facă o 

asemenea glumă? 

Lui Dem, te pomeneşti? 

Nu e omul care să se ţină de asemenea farse. 

Şi fiindcă veni vorba, unde o fi oare Dem? 

Privesc manechinele stropite cu lacul de unghii care 
vrea să simuleze sângele şi mă apucă o criză nebună de 
râs. 

— La naiba, abia reuşesc să articulez între două hohote, 
de data asta chiar că mi-aţi făcut-o. 

Tram îmi dă una cu braţul manechinului şi mâna se 
turteşte complet. 

— Vedem noi imediat dacă noi ţi-am făcut ţie o farsă, 
spune Tram, sau dacă tu ne-ai făcut-o nouă; hai, ia-o pe- 
acolo. 

Îmi face semn cu capul, ca să-mi indice uşa pe care 
intrase el, aruncă braţul peste falsele cadavre, şi o 
porneşte. 

O iau după el, iar Caucciu vine în urma noastră. 

Nici n-am pornit bine, că aud o lovitură. Mă întorc să 
văd ce e. 

Caucciu a tras un şut în prima căpăţână de care s-a 
nimerit să se împiedice; vârful pantofului i-a rămas înfipt în 
ceafă, iar capul s-a desprins de restul corpului. 

Dacă ar fi fost un cap adevărat, scena n-ar fi fost prea 
amuzantă, dar chiar şi aşa, trebuie să vă mărturisesc, nu e 
ceva prea nostim la vedere. 

— Poţi, în fine, să-ţi manifeşti şi tu instinctele, nu? îi 
spun. Cu ăştia e mai uşor. 

— Mă antrenez pentru ziua când o să mă împiedic de 
căpăţâna ta, şuieră Caucciu, liberându-se cu greutate de 
capul sfărâmat; s-ar putea să fie ceva mai tare, dar e goală 
ca şi asta. 

Zvârle capul departe, în timp ce intrăm într-un birou 
mare, spaţios. 

Primul lucru pe care-l văd e o blondă. 

Spun blondă, dar nu e propriu-zis o blondă. Părul pare 
făcut din frişcă, şi după culoarea asta a părului ar trebui să 
aibă cel puţin nouăzeci de ani, dar după figură şi felul în 
care arată, n-are mai mult de douăzeci şi unu. 

Şi sub claia aia de păr, pe legea mea vă spun, are tot ce-i 
trebuie ca să-l facă să-şi întoarcă capul şi pe cel mai 
anchilozat dintre anchilozaţi; de la umeri în jos totul e 
înfăşurat într-un fel de rochie de casă care arată însă mai 
mult a rochie de seară. 

Tânăra băbuţă tocmai varsă dintr-un ibric de aramă un 
lichid fumegând, care pare să fie cafea; cum dă cu ochii, de 
mine, lasă jos ibricul şi mă priveşte. 

— Am pus mâna pe el, spune Caucciu. Eu întind piciorul 
spre spate şi-i ard un călcâi în fluierul piciorului. 

— Aşteaptă cel puţin să-mi revin din stupoare şi pe urmă 
vorbeşte, îi spun, în timp ce continui să mă holbez la 
frumuseţea aceea de fată care se întoarce în profil, face o 
piruetă şi se opreşte privindu-mă în ochi cu mâinile în şold. 

— Ai terminat, îmi spune, sau vrei să-mi iei şi măsura? 

— Pentru moment cred că-mi ajunge, zic eu, am 
impresia că nu lipseşte nimic şi atât cât e, e de cea mai 
bună calitate. 

— N-am venit aici să te auzim făcând complimente 
doamnelor, intervine Tram. Aceasta e doamna Peonia 
Fresco, soţia domnului Francisco Fresco, proprietarul 
Galeriilor. 

— Peo, pentru prieteni, se miorlăie Cap-de-Frişcă şi 
surâde. 

— Iar acesta, continuă Tram arătând spre mine, trebuie 
să fie acela care a regizat farsa cu manechinele din 
anticameră. L-aţi mai văzut pe-aici? 

— Niciodată, răspunde Cap-de-Frişcă. 

— Singura dată când am intrat în magazin, spun eu, a 
fost când mi-am cumpărat o pereche de jartiere. Din 
păcate, a trecut ceva vreme de-atunci, aşa încât n-am 

martori la treaba asta. 

— Şi acum destul, spune Tram; pierd timpul aici pentru 
o chestiune care nu mă priveşte. Nu alertezi brigada 
criminală fiindcă au fost asasinate nişte manechine de 
carton; cineva însă a făcut-o; şi-o va plăti scump. Acest 
cineva cred că eşti tu, şi vreau să ştiu acum de ceai 
înscenat toată mascarada asta. Hai, grăbeşte-te. 

Mă aşez pe braţul unui fotoliu şi-mi aprind o ţigară. 

Cap-de-Frişcă întinde o ceaşcă de cafea locotenentului 
Tram, apoi se aşază comod pe-un divan. 

— Bine, încep eu; în ce mă priveşte termin repede. Mă 
trezesc azi-noapte la trei fără un sfert şi, cum terminasem 
sticla de whisky şi nu reuşeam să readorm, mă decid să 
cobor să-mi cumpăr una plină la „Pipistrello”, care e 
deschis toată noaptea; n-am însă chef să-l iau cu mine pe 
asociatul meu. Dacă Gregorio mă simte că ies, vrea să iasă 
şi el cu mine; iau atunci magnetofonul cu banda care 
sforăie, îl pun în pat, şi-i dau drumul. Ajuns jos, mă 
întâlnesc cu Demetrio, omul care face curăţenie noaptea în 
clădirea asta; mi se prăbuşeşte la picioare mort de spaimă. 
Îl iau de braţ şi-l târăsc cu mine la „Pipistrello”; îl fac să 
dea pe gât o jumătate de pahar şi când îşi revine, îmi 
povesteşte că, în timp ce făcea curăţenie la raionul de 
pălării, aude un foc de armă; vine să vadă ce s-a-ntâmplat 
şi când ajunge în anticamera pe care o ştim cu toţii, se 
împiedică de cadavrul domnului Francisco Fresco; se 
repede în jos pe scară în timp ce-l urmăreşte cineva, dar 
frica parcă-i dă aripi la picioare. Aleargă la mine şi aşa mă 
trezesc cu el în braţe în pragul casei. [i explic că n-am chef 
să tot aud poveşti cu cadavre, că pentru aşa ceva există o 
brigadă care se cheamă brigada criminală şi-l poftesc să 
telefoneze; nu poate, şi atunci telefonez eu. După asta îl 
duc la uşă şi-i spun să se întoarcă repede aici şi să aştepte 
sosirea voastră. Mai rămân puţin la „Pipistrello”, unde aflu 
de la patronul localului că Gregorio a stat acolo toată 

noaptea, făcând curte căţelei lui, dar s-a strecurat afară în 
clipa în care a ieşit Dem pe uşă. Mi-am dat atunci seama că 
pusesem magnetofonul să sforăie de pomană. Nu bănuiam 
că Greg era plecat de-acasă. Iau sticla plină şi plec, dar 
când ajung acasă, dau cu ochii pe palier de sticletele ăsta, 
care încearcă să-mi dărâme uşa cu spatele. Sfârşitul 
emisiunii. 

— Dacă nu vreţi să-i sparg capul, mârâie Caucciu, lăsați- 
mă cel puţin să-i rup un picior. 

Tram îl reduce la tăcere cu o privire, apoi se întoarce 
spre Cap-de-Frişcă. 

— Unde e acest Dem? 

Cap-de-Frişcă ridică din umeri. 

— De unde să ştiu eu? răspunde. Habar n-am că există 
un Dem. Ştiu că e cineva care face curăţenie noaptea şi că 
trei paznici supraveghează cele trei intrări. 

— l-am văzut pe toţi trei, spune Tram. Unul din ei ne-a 
însoţit până aici. Toţi însă afirmă că n-a intrat nimeni, şi 
nimeni nu l-a văzut pe omul care face curat. Cum e 
organizată curăţenia în clădirea asta? 

— Nu ştiu exact, zice Cap-de-Frişcă. Cred că curăţenia 
magazinului e încredinţată unei firme de specialitate. Ar 
trebui întrebat directorul personalului. 

— Nu e o chestiune care mă priveşte, spune Tram, cel 
puţin pentru moment. Dacă nu există nici un mort, n-avem 
ce căuta aici. Totuşi, după spusele acestui stimabil domn, 
un fantomatic Dem ar fi declarat că a văzut, chipurile, 
cadavrul soţului dumneavoastră. Unde se află acum soţul 
dumneavoastră? 

— La Palo Lungo, răspunde Cap-de-Frişcă. Soţul meu 
are nevoie de o perioadă de odihnă şi se împlineşte 
aproape o lună de când stă în vila noastră de la Palo 
Lungo. Mă duc la el în fiecare vineri; în rest, eu îi ţin locul 
aici. 

— Deşi nu-l cunosc personal, zic, sunt convins că sunteţi 

mult mai în formă decât soţul dumneavoastră. O spun din 
punct de vedere arhitectural. 

Îmi aruncă o ocheadă şi norocul face să n-am asupra 
mea nici un lichid inflamabil, altfel aş lua foc instantaneu. 

— Trebuie să mă asigur că soţul dumneavoastră e în 
viaţă, îi spune Tram. Cum facem? 

— Când ne-am despărţit acum două zile era cât se poate 
de viu, zice Cap-de-Frişcă, şi, după câte ştiu, n-avea deloc 
intenţia să vină în Pipachico, cel puţin pentru moment. 

— De ce nu i-am telefona? sugerez eu. Aşa, cel puţin, 
putem dormi liniştii. 

Cap-de-Frişcă dă din umeri şi se ridică în picioare, dar 
Tram ia receptorul şi întinde mâna să formeze numărul. 

— Ce număr? întreabă el. 

— Palo Lungo douăzeci şi şapte, răspunde Cap-de- 
Frişcă. Nu e ora cea mai potrivită de telefonat, dar în fine, 
dacă e neapărat necesar... 

— E neapărat necesar, insistă Tram. Formează numărul 
centralei, cere Palo Lungo douăzeci şi şapte şi pune 
receptorul la loc în furcă. i 

— Trebuie să aşteptăm câteva minute, spune el. Intre 
timp îmi puteţi spune dacă nu cumva aţi auzit ceva azi- 
noapte? 

— Nimic, răspunde Cap-de-Frişcă. Apartamentul nostru 
e complet separat de restul Galeriilor şi are o intrare 
proprie. Uşa aceea dă în apartamentul nostru, iar cea pe 
care aţi intrat dă în anticamera care separă biroul acesta 
de coridorul unde se află celelalte birouri şi restul 
magazinului. Pentru a trece din apartament în încăperile 
magazinului trebuie să traversezi acest birou. Nu există 
altă posibilitate. Când eşti în apartament, e absolut 
imposibil să auzi ce se întâmplă în vreuna din sălile 
magazinului. 

— Eraţi în pat, bineînţeles. 

— De la ora unsprezece seara, continuă Cap-de-Frişcă, şi 

25 


nu m-am sculat decât atunci când m-aţi chemat la telefon 
prin Gilvasio, paznicul care v-a condus aici. 

— Bun, notează locotenentul Tram. Cât priveşte pe 
servitori, n-am ce să-i mai întreb. Am şi vorbit cu valetul 
Raf şi cu Urgenzia, bucătăreasa. N-au auzit nici ei nimic. 
N-aveţi cumva idee cine ar fi putut pune la cale toată 
istoria asta şi care ar putea fi motivul? 

— Nu, răspunde Cap-de-Frişcă, afară doar dacă n-o fi 
individul de colo. 

Ridică bărbia în direcţia mea, apoi continuă: 

— S-ar putea să fi rămas după închidere, în ce priveşte 
motivul, întrebaţi-l pe el. 

— Păi sigur, izbucnesc, m-a cuprins aşa deodată o manie 
asasină şi cum zăresc un manechin îl şi dau gata. Mor de 
plăcere când văd lacul de unghii curgându-le din rănile 
mortale. 

Caucciu ar vrea să spună ceva; dintr-o privire, Tram îl 
face să tacă şi între timp se aude telefonul. 

Tram ridică receptorul şi-l aud spunând: 

— Dumneavoastră sunteţi domnul Francisco Fresco? Aş 
vrea să vorbesc chiar cu domnul Francisco Fresco. N-are 
nici o importanţă, chemaţi-l. Spuneţi-i că soţia dumnealui 
vrea să-i vorbească. 

Mă uit la ceas. E şase şi zece. Ei drăcie, s-a scurs ceva 
vreme! 

— Era Bich? întreabă Cap-de-Frişcă. 

— Bich, valetul, răspunde Tram. Spune că domnul 
Francisco doarme, dar l-am rugat să-l scoale. 

Îmi amintesc deodată că Palo Lungo e la nouăzeci de 
kilometri de Pipachico, adică, o glumă când te gândeşti că 
vreo optzeci de kilometri îi parcurgi pe autostradă. 

— Alo, spuse Tram la telefon, dumneavoastră sunteţi 
domnul Francisco Fresco? ...Înţeleg. Vă rog să mă scuzati. 
Mi-e destul să ştiu că sunteţi în viaţă. Acum soţia 
dumneavoastră o să vă explice totul. Sunt locotenentul 

Tram de la brigada criminală, dar fiţi liniştit, nu e nimic 
grav, cu condiţia ca dumneavoastră să fiţi în viaţă... V-o 
dau pe soţia dumneavoastră. 

Tram întinde receptorul. Cap-de-Frişcă istoriseşte la 
telefon povestea cu manechinele, îi spune să nu-şi facă 
griji, că se ocupă ea de tot, nu, hainele expuse n-au fost 
deteriorate, manechinele vor fi înlocuite cu altele aflate în 
depozit, şi că mâine va face unele cercetări. Probabil 
gluma vreunui concurent. În orice caz, el să stea cuminte- 
cuminţel acolo, că mâine va veni ea sus să-i povestească 
personal totul. Îl sfătuieşte să aibă grijă să nu răcească şi 
să nu facă cumva prostia să vină încoace. Aici este o 
căldură de moarte. 

Trimite câteva sărutări graţioase în microfon, apoi îl 
întreabă pe Tram dacă vrea să mai comunice ceva, iar 
Tram face semn cu capul că nu, nu mai are nimic de 
întrebat. Lasă receptorul jos şi trage un mic căscat, atât 
cât e nevoie ca să ne facă să înţelegem că e cazul să ne 
luăm tălpăşiţa. 

— Bun, zice Tram, dat fiind că nu sunt decât cadavre de 
carton, treaba nu mă priveşte. 

— Ar trebui chemat un locotenent de carton, îi spun. 

— Să mergem, ordonă Tram luându-mă de braţ, şi dacă 
doamna doreşte să facă o plângere, poate telefona mâine 
la poliţie. 

— Nu cred să fie nevoie, răspunde Cap-de-Frişcă. O să 
pun gardienii pe care-i avem aici în magazin să facă o mică 
anchetă. l-am şi dat ordin lui Gilvasio să pună la punct 
anticamera şi să recupereze ce mai e posibil de recuperat. 
Dacă doriţi, puteţi ieşi direct din apartament, fără să mai 
fie nevoie să traversaţi magazinul. 

E toată numai zâmbete şi amabilităţi şi nu are deloc 
aerul să-i fie somn. 

Ne îndreptăm cu toţii spre uşa care dă în apartament; în 
timp ce trecem prin faţa unei mobile-bar, iau un sifon şi 

arăt cu el spre un pahar. 

— Permiteţi? întreb. 

— Serviţi-vă, răspunde Cap-de-Frişcă numai zâmbet. 

Umplu paharul cu sifon, apoi bag mâna în buzunar, iau o 
monedă şi o las să cadă în pahar. 

— Acum putem pleca, spun. 

Mă privesc toţi de parcă obrazul mi-ar fi devenit dintr-o 
dată albastru cu picăţele galbene. 

— Ce înseamnă asta? întreabă locotenentul Tram. 

— N-ai auzit vorbindu-se de Fontana di Trevi! care se 
află la Roma?... zic eu. Ei bine, se spune că turiştii care 
aruncă o monedă în ea se vor reîntoarce la Roma. Cum aici 
nu văd nici o Fontana di Trevi, mă aranjez şi eu cum pot. 
Mi-ar părea nespus de rău să nu mă mai reîntorc. 

— Ca să faci ce? se zborşeşte locotenentul Tram, în timp 
ce-mi sfredeleşte craniul cu privirea. 

„Aceasta” e o operă de artă pe care n-ajunge s-o 
priveşti o singură dată, zic arătând cu capul spre nevasta 
Galeriilor. 

Cap-de-Frişcă se face roşie ca un prosop verde, şi, 
înainte s-o aud explodând, deschid uşa şi ies pe coridor. 


1 Este cea mai cunoscută şi probabil cea mai frumoasă fântână 
arteziană din Roma. Acest monument impresionant domină micuța 
piaţa Trevi situată in cartierul Quirinale. Fontana di Trevi se află la 
capătul unui apeduct construit în anul 19 î.Hr. ce se numește Aqua 
Virgo. Acest apeduct aduce apa de la izvoarele Salone (aproximativ 20 
km depărtare de Roma) şi aprovizionează fântânile din centrul istoric 
al Romei cu apă. 

CAPITOLUL III 


Regăsesc individul apoi îl pierd din nou. 

In felul ăsta sunt constrâns să-mi trimit 

asociatul într-o misiune cu un timbru de 
douăzeci de lire. 


Ajungem la duba oprită jos lângă trotuar şi Caucciu 
deschide uşa. 

— Urcă, îmi zice, la poliţie este o cămăruţă intimă care 
te îmbie la confidenţe şi ţie nu-ţi place să vorbeşti de faţă 
cu martori. Grăbeşte-te, abia aşteptăm s-auzim ce ai să ne 
istoriseşti. 

Dau să-i pufnesc în nas, dar locotenentul Tram se 
apropie de mine, se sprijină pe aripa maşinii, ia o ţigară şi 
o aprinde. 

— Ascultă, Pipa, îmi spune el, toată povestea asta e prea 
stupidă ca să mă ocup eu de ea, şi nu vreau să-mi pierd 
timpul căutând asasini de manechine. Din partea mea, n-au 
decât să le omoare pe toate, nu mă priveşte. Mă 
deranjează însă când cineva vrea să-şi bată joc de mine. E 
clar? 

— Clarissim, zic. 

— Dacă ai avut de gând să faci o glumă, o să plăteşti 
scump gluma asta, zice; dar dacă nu e glumă, vreau să ştiu 
ce este? Just? 

— Justissim, zic. 

Se uită la ceas şi bate cu degetul în cadran. 

— E şase şi jumătate, îmi arată. Dacă ai spus adevărul, 
demonstrează-l aducându-mi-l la poliţie pe Dem ăla, sau 
cum naiba zici că-l cheamă, înainte de ora şase şi jumătate 
diseară. Dacă nu eşti aici până la şase şi jumătate, ştiu ce 
am de făcut. Ai înţeles? 

— Înţeles, zic. 

Aruncă mucul de la ţigară jos chiar lângă picioarele mele 
şi se urcă în dubă. 

— Păcat, zice Caucciu, tare mi-ar fi plăcut să-l strivesc 
puţin cum ştiu eu. 

Îmi fereşte vârful pantofului şi sare la volan, dar reuşesc 
să-i trântesc uşa peste degete. 

Rămân singur la marginea trotuarului, uitându-mă după 
duba care se îndepărtează. 

Aprind o ţigară şi mă întorc să privesc uşa pe unde am 
ieşit. 

Grilajul e închis şi gangul cufundat în întuneric. Aud 
bâzâitul liftului care-l duce sus pe paznicul care ne-a 
însoţit. 

La etajul doi se stinge lumină la o fereastră, se aprinde 
la alte trei, apoi se mai aprinde la încă două şi se stinge la 
una. 

Cineva umblă prin apartamentul privat. Restul 
magazinului e în beznă. 

Nu-mi place deloc toată povestea asta. 

Dem era pur şi simplu îngrozit, ce dracu! E imposibil să 
fi vrut să-mi facă o farsă sau să fi avut halucinaţii. 

Nu numai că vede un mort, dar mai mult, îl recunoaşte. 
Puțin mai târziu însă, se dovedeşte că morţii sunt şapte la 
număr şi că sunt din carton. 

Iar tipul care trebuia să fie mortul stă bine mersi cu 
burta-n sus la Palo Lungo. 

Dar unde naiba s-o fi vârât şi Dem ăsta? 

Ceva nu stă în picioare în toată istoria. 

Ba chiar nimic nu stă în picioare în povestea asta 
afurisită. 

O iau din loc şi fac înconjurul blocului. 

Toate uşile de intrare sunt închise. Văd prin vitrine că 
marile săli ale magazinului sunt cufundate în penumbră şi 
totul pare să fie în ordine. E încuiată până şi uşa din 
spatele imobilului, cea prin care trec camioanele la 
încărcat şi descărcat marfă. 

Dem locuieşte într-o chichineaţă din curte, imediat în 
spatele porţii. Bat la uşă, nici un răspuns. Rămân acolo ca 
un tont, singur pe strada care începe să se anime. În timp 
ce oraşul se luminează de primele raze ale soarelui. 

Mă îndrept încet-încet spre casă şi între timp creierul 
lucrează pe cont propriu. Nu se poate ca Dem să fi 
dispărut aşa, în cei o sută de metri distanţă. Îmi vine în 
minte Gregorio. 

Pe naiba! Dacă e adevărat ce mi-a spus Ercole, Greg a 
luat-o pe urmele omuleţului. 

Se vede treaba c-a mirosit el ceva, şi asta mă linişteşte. 
Greg e un poliţist încercat, şi când miroase el ceva, merge 
până-n pânzele albe. 

Ajung în poarta casei şi-l văd pe Greg că ţâşneşte cu 
toată viteza de după colţ, parc-ar fugări o iepuroaică care 
i-a ucis unicul pui. Vine glonţ spre mine, dar când ajunge la 
o distanţă de doi metri, se împiedică cu labele din faţă în 
limba de-o jumătate de metru care-i atârnă din gura 
căscată şi mi se rostogoleşte la picioare. 

Nici n-am timp să deschid gura, că se ridică şi-şi reia 
cursa spre maşina mea. Îşi blochează frânele la cinci metri 
de maşină, dar patinează şi ajunge sub Blimbust. 

Trebuie să-mi aduc aminte să-i reglez frânele la labele 
din spate, care nu funcţionează cum trebuie. 

Până să ajung la maşină, a şi ieşit pe dedesubt; îi 
deschid uşa, sare la locul lui, iar eu mă aşez la volan. 

A făcut probabil o cursă lungă că e ud leoarcă, iar limba 

i s-a lungit de câteva palme. 

Dau drumul la motor, în timp ce-i întind să bea puţin 
whisky din sticla pe care o am de rezervă în bord. 

Trag şi eu câteva înghiţituri, dar în mare grabă, căci îl 
văd pe Greg aşezându-se în poziţia pe care şi-o ia de obicei 
când merg în mare viteză, în aşa fel încât să nu-şi piardă 
echilibrul şi să cadă de pe scaun. _ 

N-aştept să-mi spună de două ori. Înţeleg că trebuie să 
zbor, aşa încât bag în viteză şi apăs pe accelerator. 

Greg îmi indică strada. Ştie el cum trebuie să-mi arate 
când e cazul s-o cotesc într-o parte sau în alta, şi nu 
trebuie să-i cer explicaţii. Alerg ca o maşină de pompieri 
supersonică, fără să ţin seama de semafoare. O să le cer 
scuze la întoarcere, acum n-am vreme de fleacuri. 

După felul cum se comportă asociatul meu, văd că n-am 
timp de pierdut. 

leşim din oraş şi o luăm pe autostradă. 

Ei drăcie, e chiar autostrada care duce la Palo Lungo. 

Nu stau să fac prea multe presupuneri, dar am impresia 
că afacerea a luat-o pe calea cea bună. 

Lungesc piciorul drept şi apăs pe accelerator până ce 
aproape simt sub talpă asfaltul de pe autostradă. N-am 
făcut mai mult de douăzeci de kilometri, când Greg îmi 
face semn că am ajuns. 

Frânez şi trag pe dreapta. Când opresc, Greg sare din 
maşină şi o pornesc după el. Intrăm. Într-un tufiş de 
mesteceni la vreo zece metri de marginea drumului. 

Ascuns într-un mărăciniş şi acoperit de un strat de 
crengi, văd un fel de balot cu braţe, picioare şi cap. 

Capul e al lui Dem, la fel şi restul; nu-ţi trebuie prea 
mult să-ţi dai seama de asta. 

Pare mort, dar nu este, deşi pielea îi e verde ca frunzele 
care-l acoperă. 

Arunc în grabă o privire şi-mi dau seama că nu e ceva 
prea grav. E numai leşinat, şi cu o duşcă de whisky ar 

trebui să-şi revină. În rest e plin de vânătăi peste tot, iar pe 
capul chel i-a răsărit un cucui de mărimea unui ou, de 
culoare albastră violacee. 

Il scot dintre ramuri, îl iau pe sus şi-l duc până la uşa 
maşinii. 

Îl aşez pe bancheta din spate, şi-i vărs în gură o 
înghiţitură de whisky, în timp ce Greg îi face câteva 
pensulaţii cu limba pe cucui. 

Dem se scutură puţin, trage un oftat şi deschide ochii. 

Dar cum mă vede, îşi aminteşte brusc de ceva, începe să 
tremure, dă ochii peste cap şi leşină din nou. N 

Nu-mi vine să-mi epuizez toată rezerva de băutură. Il 
aşez comod pe banchetă cu capul sprijinit de spătar şi 
închid portiera. 

— Stai acolo, spun, mai avem destul până ajungem 
acasă. 

Greg s-a aşezat la locul lui cu capul pe labe iar limba îi 
atârnă peste banchetă în jos. Trebuie să fie mort de 
oboseală după douăzeci de kilometri de alergătură. 

Aprind o ţigară şi mă sprijin cu cotul de portiera maşinii. 

— Ei, să văd acum dacă reuşesc să înţeleg tot ce s-a 
întâmplat. Deci, când Dem a plecat de la „Pipistrello”, tu ai 
ieşit după el, poate numai cu gândul să te furişezi şi să te 
întorci acasă înainte să descopăr că mi-ai stat toată 
noaptea bot în bot cu căţeaua ta, dar, la un moment dat ai 
văzut că ceva nu e în ordine. Cineva îl aştepta pe Dem în 
apropiere, şi acel cineva i-a confecţionat cucuiul de pe 
dovleac cu patul vreunei arme sau cu altceva, nu foarte 
moale. După asta l-au încărcat într-o maşină. Până aici 
suntem de acord? 

Greg îmi face semn că e de acord şi continui. 

„Tu ai fugărit maşina, dar la un moment dat n-ai mai 
putut să te ţii după ea, şi atunci ai continuat s-o urmăreşti 
cu nasul. Ceea ce nu-nţeleg, zic eu după puţină gândire, e 
de ce l-au lăsat pe Dem aici. Dacă le era frică să nu 

vorbească, trebuiau să-i facă de petrecanie.” 

Greg mă priveşte şi mârâie. 

„Aha, înţeleg, spun, deci nu ei l-au lăsat aici. Intenţia lor 
era să-l ducă în cu totul altă parte. Dar Dem trebuie să fi 
găsit modalitatea să sară jos din maşină. E oare posibil s-o 
fi făcut fără ca ceilalţi să-şi dea seama? Poate au crezut că, 
după asemenea lovitură, era mort, şi nu l-au mai 
supravegheat. Dar ar fi trebuit să-l audă mişcând, numai 
dacă...” 

Îmi vine o idee şi Greg mă priveşte fix. 

„Numai dacă acea maşină era o furgonetă. O furgonetă 
cu bănci în spate. Sau poate o furgonetă a „Galeriilor 
Fresco” cu reclame pe laterale şi pe uşile din spate. 

Greg se ridică în picioare şi începe să dea din coadă. 

„Atunci înseamnă că era într-adevăr o furgonetă, zic. 
Ticăloşii credeau că l-au omorât, sau că l-au redus la 
tăcere pentru tot restul drumului, dar Dem îşi revine, îşi dă 
seama că a încăput pe mâna unor oameni nu prea 
cumsecade, şi-l apucă din nou frica. Reuşeşte să deschidă 
uşile din spate şi se lasă să cadă pe asfalt. Nimeni nu-şi dă 
seama de nimic, iar furgoneta îşi continuă drumul. După 
puţin soseşti tu, îl găseşti la marginea şoselei şi-l ascunzi 
în boschetul de mărăcini. Apoi te întorci să mă chemi.” 

Greg continuă să dea din coadă şi confirmă tot ce spun. 

Aprind încă o ţigară. 

„Răpitorii se îndreptau spre Palo Lungo, continui, şi să 
mă ia dracu dacă nu se duceau direct la vila lui Fresco.” 

Mă uit la Greg. 

„Va trebui să dai o raită la Palo Lungo, să vezi dacă nu 
găseşti furgoneta unde spun eu.” 

Greg lasă urechile în jos şi se aşază. 

Pricep că trebuie să fie obosit, iar până la Palo Lungo 
mai sunt şaptezeci de kilometri de autostradă. 

Nu e momentul să mă înduioşez pentru atâta. 

Scotocesc prin portofel şi găsesc un timbru de douăzeci 

de lire. Ud cu vârful limbii un colţişor al timbrului şi i-l 
aplic lui Greg pe părul de la labă stângă din faţă, înspre 
interior. 

— La Palo Lungo, îi spun, n-o să-ţi fie greu să găseşti 
furgoneta cu pricina. Cum ai găsit-o, lipeşti timbrul ăsta în 
interiorul roții stângi din spate, pe geantă, în aşa fel încât 
să pot identifica maşina. 

Greg îmi face semn că a înţeles, dar nu prea are chef să 
se urnească. 

Mă opresc la marginea şoselei. Traficul dinspre şi înspre 
Pipachico se intensifică din ce în ce. Trec maşini 
particulare, autobuze şi camioane. Încep să fac semn 
maşinilor care se îndreaptă spre Palo Lungo şi trec zece 
minute şi mai bine până ce un camion încărcat cu sfeclă 
binevoieşte să oprească. Tipul de la volan mă vede cum 
târziu şi camionul mai face vreo sută de metri până să 
oprească la marginea drumului. Alerg cei o sută de metri 
şi-l aud pe Greg fugind în urma mea. 

Şoferul deschide uşa, se apleacă şi mă priveşte. 

— Aveţi nevoie de ceva? mă întreabă când ajung la doi 
paşi de el. 

li arunc pachetul cu ţigări. 

— Vă duceţi la Palo Lungo? îl întreb. 

Omul îşi ia o ţigară şi-mi zvârle pachetul înapoi. 

— Da, de ce? mă întreabă el. 

— V-ar deranja dacă aţi lua câinele în maşină? zic. 
Trebuie să se ducă la Palo Lungo să-şi vadă o mătuşă 
bolnavă. 

Şoferul aruncă o privire spre Greg, apoi dă din umeri. 

— Dacă nu muşcă... zice. 

— Nu e în stare să muşte, îi spun. 

— Atunci să urce. 

Greg sare în cabină şi se lungeşte pe jos cu capul între 
labe. 

— Mulţumesc, zic. 

Şoferul face un semn, închide uşa şi apasă pe 
accelerator. 

Îl privesc cum se îndepărtează pe autostradă şi mă 
gândesc că Greg se va descurca bine şi la întoarcere, dacă 
va fi nevoie. Dar ceva îmi spune că la Palo Lungo o să 
găsească el ceva de făcut. Cu siguranţă că sunt multe de 
văzut la faţa locului, şi asociatul meu ştie să-şi vâre nasul 
cu multă discreţie, atunci când e cazul. 

Bun! Aprind o ţigară şi mă întorc s-o iau spre maşina 
mea. 

Ridic privirea şi rămân stană de piatră. 

Maşina a dispărut, topită, volatilizată. 

Privesc de-a lungul autostrăzii şi mi se pare că văd în 
depărtare, în şirul de maşini, una care seamănă cu a mea, 
dar nu sunt prea sigur. 

Totuşi, dacă e maşina mea, zboară spre Pipachico cu o 
sută şaizeci pe oră, şi ceea ce e mai important, cu Dem 
înăuntru, leşinat din cap până-n picioare. 

Când ajung la locul unde lăsasem maşina, recunosc pe 
asfalt urmele lăsate de frână la oprire. Privesc împrejur să 
văd dacă nu descopăr ceva. Alte urme de frână nu sunt; de 
altfel, dacă s-ar fi oprit vreo maşină, mi-aş fi dat seama. E 
cineva care a venit pe jos, dar cine naiba să fie? 

Poate vreun prăpădit care voia să facă autostop, şi 
găsind o maşină goală, cu uşa deschisă şi motorul în 
funcţiune, n-a putut rezista ispitei. 

Nu mă prea convinge ideea asta. 

Să dau mai bine o raită primprejur, poate descopăr ceva. 

Pe pajişte iarba e călcată, dar asta nu înseamnă nimic. 
Mai caut puţin, şi-n mijlocul ierbii găsesc o sticlă de gin. 

O iau cu două degete. 

E goală, dar n-a fost golită de multă vreme. Aş spune nu 
mai mult de cinci minute. Păstrează încă mirosul porcăriei 
pe care o conţinea. O calitate din cele mai proaste. 

Oricine ar fi putut-o arunca din mersul maşinii, dar la o 

jumătate de metru de sticlă găsesc şi dopul. N-ar fi putut 
zbura în acelaşi loc cu sticla. 

Poate n-are nici o legătură, dar s-ar putea totuşi să aibă 
una cu buclucul în care am intrat. 

Privesc bine eticheta şi văd la colţul de jos din stânga un 
fel de pată de-o culoare suspectă. 

Învelesc sticla într-o batistă şi o pun în buzunar. Nu sper 
să mai găsesc ceva. Un anumit gen de oameni nu pleacă la 
plimbare aşa, numai ca să lase tot felul de indicii în urma 
lor. 

Ajung pe autostradă şi fac vreo câţiva paşi. 

N-am deloc intenţia să merg pe jos până la Pipachico. 
Sunt douăzeci de kilometri de parcurs, iar soarele începe 
de pe-acum să ardă, deşi e abia trecut de şapte. 

Scot haina şi-mi suflec mânecile de la cămaşă, după care 
încep să fac semn maşinilor care trec. 

Nici unul din animalele de la volan nu opreşte. De cum 
mă văd, apasă pe accelerator până în fund şi zboară fără 
ca măcar să întoarcă capul. 

N-am pistolul la mine, şi-mi pare rău. Ar fi de-ajuns un 
glonţ într-un cauciuc ca să faci educaţia nenorociţilor 
ăstora. 

Mă aşez pe parapetul unui podeţ şi între timp materia 
cenuşie mi se pune în mişcare. 

Cine a putut să-mi umfle maşina, şi de ce? 

Dacă ideea care începu să prindă formă în mintea mea e 
cea justă, e bucluc mare. 

Mi-l închipui pe Dem înăuntrul furgonetei, cum deschide 
uşile din spate şi se aruncă pe jos fără să poată reînchide 
uşile. 

Furgoneta îşi urmează drumul şi cei doi - în mod precis 
răpitorii lui Dem sunt doi la număr - nu-şi dau seama de 
nimic încă cine ştie câţi kilometri, dar la un moment dat, 
poate o frână bruscă face să se trântească uşile. 

Ticăloşii sar din maşină şi vin să vadă ce se întâmplă în 

spate. 

Fuga lui Dem trebuie să le dea de gândit serios. Ce să 
facă? 

Să se întoarcă cu camionul înapoi? Probabil că unul din 
cei doi trebuie să fie la Palo Lungo la o anumită oră; 
trebuie deci să continue drumul. 

Se întoarce înapoi doar celălalt pe jos. Trebuie şi-l 
găsească pe Dem şi să-l trimită pe lumea cealaltă. Nu 
greşesc când îşi fac socoteala că Dem n-a putut merge 
prea mult în halul în care era. 

Dar Greg ajunge primul la locul cu pricina, şi-l ascunde 
pe Dem în boschet. 

Complicele, tot căutând de-a lungul autostrăzii, mă vede 
încărcându-l pe Dem în maşină. Se ascunde, aşteaptă să 
mă depărtez, sare în maşină şi se topeşte. 

Mă întreb de ce n-a luat-o spre Palo Lungo şi s-a întors 
în schimb la Pipachico. 

Găsesc imediat două răspunsuri la întrebare. Primul: 
dacă ar fi luat-o spre Palo Lungo, ar fi trebuit să-mi treacă 
pe sub nas, l-aş fi văzut şi urmărit chiar cu camionul de 
sfeclă. In orice caz era mai bine să evite să-mi treacă prin 
faţă. 

Al doilea răspuns: individul trebuia să se întoarcă la 
Pipachico la o anumită oră, şi nu mai avea timp să se ducă 
până la Palo Lungo. 

Dau din cap. Dacă lucrurile stau aşa, bietul Dem are 
puţine şanse să mai bea încă un pahar de whisky. 

Şi eu trebuie să găsesc un altul, care să mi lustruiască 
clanţele şi să-mi spele geamurile maşinii. Presupunând că 
o mai găsesc, bineînţeles. 

Mă uit pe şosea şi văd venind o drăcovenie, cu viteza 
ameţitoare de maximum douăzeci şi cinci de kilometri pe 
oră. 

Nu sunt sigur dacă e sau nu un automobil. Aduce mai 
mult a cutie de conserve de roşii decât a maşină, dar pe 

măsură ce se apropie, văd că are aripi, faruri şi tot restul. 
Imi spun atunci că poate e totuşi un automobil, în care caz 
toată drăcovenia asta trebuie să fie de pe vremea când s-a 
inventat umbrela, şi aş paria că diferitele ei părţi 
componente au fost prinse laolaltă numai cu ajutorul sforii 
şi ai sârmei. 

Când ajunge la o distanţă de vreo cincizeci de metri, văd 
că toată hardughia e destul de bine întreţinută. Vopseaua e 
în perfectă stare, geamurile curate, nichelajul strălucitor. 
Până şi sârma e lustruită. Nu se vede pe ea un fir de praf, 
ca şi cum râşniţa asta cu motor abia ar fi ieşit dintr-o cutie 
cu vată. 

Fac un salt de pe zid şi mă opresc drept în mijlocul 
drumului. 

Maşina n-are timp să mai ocolească, şi gata să dea peste 
mine, nu alta, mi se opreşte la picioare cu un zornăit 
infernal de tinichele. 

— Sper că n-am dărâmat prea tare supersportul, zic. 

Uşa se deschide şi rămân cu ochii holbaţi, gura căscată 
şi un fel de paralizie a maxilarului inferior. 

CAPITOLUL IV 


Pregatesc sacul pentru spălătorie. Dacă 
nu ştiaţi până acum, aflaţi că întrebuinţez 
şi eu uneori pudra de talc. 


Aţi înţeles probabil că e vorba de un exemplar 
excepţional, dar nu e de ajuns să spun că e un exemplar 
excepţional, ca să înţelegeţi cu ce fel de specimen am dat 
ochii. 

Ei drăcie, doar n-o să-mi pierd acum timpul să vă descriu 
tot. Vă spun numai că e înaltă cât mine, cu o claie, de păr 
castaniu-deschis, doi ochi care, dacă i-aţi pune în tigăiţa în 
care faceţi ouă cu unt, n-ar încăpea, de mari ce sunt şi care 
au culoarea părului, poate ceva mai deschisă. Dar, repet, 
n-am timp să stau să stabilesc exact nuanţa ochilor. Mai e 
şi restul de văzut, şi asta cât mai urgent. 

Uitaţi-vă la toate statuile şi tablourile celebre, alegeţi 
femeile cele mai frumoase şi aruncaţi-le la gunoi. 

Pentru că toate n-ar fi bune decât ca morcovi pe şosea în 
comparaţie cu ea. 

Acum că v-aţi făcut o vagă idee de cum arată fata, gata, 
daţi-o încolo şi pe ea. E de zece ori mai frumoasă decât v- 
aţi putut-o imagina. 

M-aţi înţeles? 

Ei bine, o văd coborând din maşină ca un ciclon, se 
năpusteşte spre mine, şi n-apuc bine să constat că nu e 

prinsă cu sfori şi sârme ca maşina ei, că-mi şi trage o 
palmă care nu e decât o dulce mângâiere; dar cum nu 
vreau s-o umilesc, mă prefac că nu rezist forţei ei şi mă 
întind pe jos cât sunt de lung. 

Se apropie în grabă şi mă priveşte. 

— Oh, v-am lovit rău? mă întreabă 

— Nu face nimic, spun, greşeala a fost a mea. Vă cer 
scuze. Voiam să ajung în oraş cu orice preţ. 

— Puteaţi să-mi faceţi semn, spune ea. Nu era nevoie să 
vă năpustiţi spre mine şi să-mi distrugeţi maşina. 

Mă ridic şi mă duc să văd ce are râşniţa. 

— Sper să nu-i fi făcut stricăciuni prea mari, îi spun. Una 
din aripi se mişcă, e puţin atinsă, iar paraşocul e desprins 
şi el. 

Îl leg bine cu sfoară, cu două lovituri de deget dreg aripa 
în locul unde era atinsă, şi o prind cu sârmă pe care mi-o 
întinde fata. 

— Din fericire, îi spun, tipul ăsta de maşină se repară 
uşor. Aţi cumpărat-o de la Salonul Automobilului? Trebuie 
să fie ultima creaţie, căci n-am văzut-o încă în circulaţie. 

— Dacă nu vă convine, spune, puteţi merge pe jos. 

— Nu, nu, ador tipul ăsta de automobile, zic. 

— Atunci, urcaţi-vă, zice. Dar întâi ştergeţi-vă tălpile 
pantofilor. 

În timp ce deschid uşa, văd pe jos un covoraş pe care stă 
scris „Salve”!. 

— Frumoasă inovaţie, zic eu. 

Îmi şterg tălpile, urc în maşină şi mă aşez. 

La naiba! N-am văzut în viaţa mea o maşină mobilată 
înăuntru în felul ăsta ciudat. Pare un salonaş rococo sau 
ceva în genul ăsta. Totul e curat şi frumos, cu şerveţele 
brodate pe tabloul de bord, perdeluţe la ferestre, dantele 
pe spătarele scaunelor. Bibelouri de porțelan, scrumiere 

din faianţă, tapiserie înflorată. 

Ar trebui să mai fie un ceas cu cuc şi o colivie cu canari, 
dar pentru moment nu văd nici una, nici alta. 

Fata se aşază la volan, culege de pe jos o mică statuetă 
care reprezintă un soldat călare şi care pesemne se 
răsturnase din pricina frânei bruşte, o pune pe tabloul de 
bord, porneşte motorul şi maşina se pune în mişcare. 

— Frumos, spun eu, intim mai ales. Podeaua o lustruiţi 
cu ceară? 

Nu-mi răspunde şi priveşte fix strada. 

Goneşte cu viteza nebună de douăzeci şi cinci de 
kilometri pe oră; dacă e să mergem în ritmul ăsta, ajungem 
în oraş pe înserate. 

Din când în când, motorul tuşeşte. 

— Se vede treaba că are plămânii cam slabi, zic. 
Sărăcuţa, nu trebuie s-o chinuiţi aşa la vârsta ei. Ar trebui 
să-i puneţi o prişniţă cu muştar pe motor. 

Fata nu-mi răspunde şi atunci continui. 

— Ce puneţi în loc de benzină? Muşeţel? 

Incetineşte şi se opreşte. 

— Coborâţi, spune. 

— Vă rog, zic; să nu mai pierdem timpul. Promit să nu 
mai fac glume pe socoteala maşinilor din vremea 
străbunilor noştri. lertaţi-mă, dar nu ştiu ce să vorbesc cu 
dumneavoastră. 

Mă priveşte, zâmbeşte, apoi se hotărăşte s-o ia din loc. 

— Trebuie să umplem cumva tot timpul ăsta, zic. Ce-ar fi 
dacă mi-aţi spune povestea vieţii dumneavoastră? 

— De ce nu mi-o povestiţi pe-a dumneavoastră? zice ea. 

— Aveţi nişte urechi prea frumoase ca să audă anumite 
lucruri, zic eu. 

Roşeşte toată, dar mă prefac că nu bag de seamă. 

— Mă numesc Chico Pipa, mă recomand eu. 

— Îmi pare bine, spune. Eu mă numesc Ripi. Maria Pia 
Grenson, zisă Ripi. 

— Ripi îmi place, zic. E un nume care vi se potriveşte de 
minune. Eu sunt detectiv şi locuiesc cu asociatul meu 
Gregorio Scarta, zis şi Greg. 

— Ah, eu locuiesc cu o mătuşă şi sunt în căutare de 
slujbă. 

— Ce fel de slujbă? întreb. 

— Nu ştiu, spune, poate vânzătoare. Mi-ar place să stau 
într-un magazin, să am de-a face cu lumea. 

— Aveţi ceva în vedere? întreb. 

— Două sau trei adrese, zice. In dimineaţa asta mă duc 
să văd despre ce e vorba. 

— Ar trebui să încercaţi şi la „Galeriile Fresco”, îi 
sugerez. 

Cum pronunt Fresco, ia piciorul de pe accelerator, şi 
maşina încetineşte - admițând că se mai poate încetini sub 
douăzeci şi cinci de kilometri la oră; dar o văd că-şi revine 
repede şi accelerează din nou. 

— Trebuie să mă duc într-adevăr şi la „Galeriile Fresco”, 
spune, sunt incluse în lista posibilităţilor mele. Cum se face 
că vă interesaţi de „Galeriile Fresco”? 

— Nu mă interesez în mod special de „Galeriile Fresco”. 
Am spus asta fiindcă locuiesc în blocul de alături. Imi 
parchez întotdeauna maşina în faţa intrării din spate a 
imobilului. 

O văd că surâde înseninată. 

— Nu mi-ar displace să vă mai întâlnesc uneori, aşa, din 
întâmplare, spun. 

— Cunoaşteţi pe cineva la „Fresco”? întreabă ea. 

— Nu, îi spun; am cumpărat acum câţiva ani de acolo o 
pereche de jartiere, şi asta a fost singura dată când am 
intrat în magazin. Dar dacă veţi fi angajată, prevăd că voi 
avea nevoie de o mulţime de lucruri. Sunt la pământ cu 
garderoba. 

Schiţează un zâmbet scurt, dar redevine serioasă. 

Părăsim autostrada şi traficul devine mai intens; o văd 

concentrată la volan şi o las în pace. 

Când intrăm în oraş, mă întreabă unde vreau să cobor. 

— Unde vă convine, îi spun. O să iau un taxi care să mă 
ducă până acasă. 

— În fond, fiindcă locuiţi lângă „Fresco”, zice, mi-e egal 
dacă încep de acolo. 

— Mulţumesc, îi spun, sunteţi o comoară. 

Ajungem la „Galeriile Fresco” şi trage maşina la 
începutul zonei de parcare. 

— A patra stradă de aici, zic, se află un local care se 
cheamă „Piatto Rotto”!. Mi se întâmplă destul de des să 
mănânc acolo pe la ora unu. Dacă, din întâmplare, aţi face 
şi dumneavoastră acelaşi lucru, s-ar putea să ne mai 
întâlnim. 

— Ar fi nostim, zice, coborând din maşină şi închizând 
uşa cu patru răsucituri de cheie. 

— Şi în cazul că aveţi nevoie de mine, spun întinzându-i 
o carte de vizită, iată aici adresa şi telefonul meu. 

Ne mulţumim reciproc, apoi se îndreaptă către intrarea 
principală a magazinului, în timp ce o urmăresc cu privirea 
până dispare după colţul clădirii. 

Poate că mă înşel, dar fetişcana asta are o legătură cu 
„Galeriile Fresco”; a ciulit urechile când am pomenit de 
Fresco şi a luat piciorul, de pe accelerator. 

În fond, de unde vine? Poate de la Palo Lungo? Ei drăcie, 
nici măcar n-am întrebat-o! 

Sunt totuşi sigur c-am s-o revăd. 

Mă întorc s-o pornesc, dar mă opresc pe loc împietrit. 

Dacă n-am cumva halucinaţii, ce văd în fundul zonei de 
parcare e chiar maşina mea. 

Cel care mi-a luat-o de pe autostradă a avut amabilitatea 
să mi-o aducă până aici. Dar nu cred s-o fi făcut doar 
pentru plăcerea mea. 

Motivul îmi pare destul de limpede. Tipul trebuia să se 
întoarcă la Fresco şi iată că s-a întors. 

Mă întreb ce s-o fi întâmplat cu Dem. 

Dau o fugă şi în două secunde sunt lângă maşină. La 
prima ochire pare goală. Dar când deschid uşa din spate, 
iese afară un picior de om. 

Îl împing iute înăuntru, închid uşa în grabă înainte să-l fi 
văzut cineva, ocolesc maşina, mă urc la volan şi închid uşa. 

Mă întorc să privesc. 

Ei drăcie, e chiar Dem, care de data asta nu-mi mai pare 
leşinat. Are o mutră care nu-mi place deloc, şi o beregată 
care-mi place şi mai puţin, ca să nu mai vorbim de cravată. 

Cineva i-a apucat cravata şi i-a făcut nodul o idee prea 
strâns, aşa încât sărmanul de el a încetat să mai respire. 

Cobor, trântesc uşa şi dau fuga la barul de peste drum. 
Am urgent nevoie de cel puţin o jumătate litru de whisky. 

Dau pe gât două pahare unul după altul şi încep să 
meditez. 

L-am găsit pe Dem, aşa cum voia locotenentul Tram, 
însă puţin prea devreme şi în condiţii nu tocmai 
satisfăcătoare pentru un locotenent atât de exigent. Ce să 
fac? I-l duc la poliţie? 

Ce să-i povestesc? Că Dem, legându-şi cravata, a strâns- 
o un pic prea tare? 

Ce poveste să născocesc? Ăla nu crede nici adevărul 
când i-l relatez eu, darmite când i-aş născoci ceva? 

O să-mi spună mulţumesc şi mă bagă la răcoare. 

Ei, fir-ar afurisită de treabă, ce amestec am eu în toată 
afacerea asta? 

Dar acum, că am intrat în încurcătură, trebuie să ies din 
ea cu orice preţ, şi cât mai repede. N-am altceva de făcut 
decât să-l iau de guler pe cel care a combinat toată 
comedia asta şi să-l duc locotenentului Tram. Şi ceea ce e 
mai rău, fără să câştig un ban la afacerea asta. 

Până una, alta să văd cum îl ascund pe Dem, să nu-l 

găsească ăştia la mine. 

Unde să-l bag? 

Dau la iuţeală pe gât încă un pahar, căci, atunci când 
gândesc în mare viteză, consum un butoi de carburant, şi 
în timp ce ultimele picături mi se scurg pe gât în jos, văd o 
camionetă care se opreşte lângă maşina mea. Plătesc şi 
dau fuga afară. 

E camioneta care lucrează pentru spălătorie. Un om de- 
al firmei face turul apartamentelor şi strânge sacii cu rufe 
murdare. 

E aproape plină de astfel de saci. Profit de faptul că 
omul nu e acolo, iau un sac, îl arunc în maşina mea în aşa 
fel încât să-l acopere pe Dem, apoi mă urc la volan, 
pornesc motorul şi o iau din loc. 

Intru în străduţa din spatele casei mele. De fapt, e o 
fundătură în care nu prea circulă nimeni. 

Am tot timpul să fac trebuşoara pe care am şi plănuit-o, 
fără vreun pericol să fiu deranjat de cineva. 

Scot din sac câteva cearşafuri murdare, apoi îl vâr pe 
Dem înăuntru. 

Aşa mort cum e, îmi face impresia că s-a făcut şi mai 
mic, şi mai uşor. Sunt sigur că nu cântăreşte mai mult de 
treizeci de kilograme. După felul cum dispare în mijlocul 
rufelor cu o uşurinţă pe care n-aş fi bănuit-o, s-ar zice că 
mă ajută şi el să meargă totul mai uşor, făcându-se mai 
mic, mai manevrabil. 

Pun peste el rufăria pe care o scosesem, leg sacul cu 
şnurul lui şi intru pe scara din dos. 

Urc cu liftul de serviciu fără să întâlnesc pe nimeni. La 
ora asta femeile sunt de mult plecate în târg după 
cumpărături. Bun, îmi spun, nu-mi ies lucrurile chiar 
întotdeauna pe dos, slavă Domnului! 

Intru în casă şi pun sacul cu rufe după uşă, acolo unde 
stă de obicei. 

Până diseară poate să stea foarte bine aici, nimănui n-o 

să-i pară ceva suspect. 

Iar diseară o să-l duc locotenentului Tram şi o dată cu el, 
şi pe ticălosul care i-a strâns cravata la gât. 

Căci dacă cineva i-a legat lui Dem cravata în felul acela, 
înseamnă că azi-noapte s-a întâmplat într-adevăr ceva 
serios la „Galeriile Fresco”. 

Şi apoi, nu omori un biet om fiindcă cineva face harcea- 
parcea câteva manechine de carton. 

Trebuie să mă pun imediat pe treabă dacă vreau să fac 
ceva până la ora stabilită. 

Tram nu glumeşte şi, când spune el un lucru, nu-i prea 
place să fie contrazis. 

Îmi tom un pahar zdravăn de whisky şi-l beau pe 
nerăsuflate. Acum mă simt destul de în formă şi nu-mi 
rămâne decât să dau o raită pe la „Galeriile Fresco”. 
Trebuie să găsesc eu ceva pe acolo. 

Cobor, urc iar în maşină şi o duc la parcare în locul unde 
am găsit-o. 

La „Galeriile Fresco” e îmbulzeală mare, lumea iese şi 
intră. Toţi intră să caute ceva de care au nevoie, ca şi mine 
de altfel. Un cadavru, de exemplu, chiar dacă nu figurează 
printre articolele de vânzare. 

Am impresia că intru într-o cameră de baie, căci la 
parter, ocupat în întregime de raionul de parfumerie, 
pluteşte un miros discret de săpun de toaletă; în plus 
sudoarea care-mi lipeşte cămaşa de corp, îmi dă senzaţia 
că mă aflu într-o baie turcească. 

Se vede cât de colo că instalaţia de aer condiţionat nu 
funcţionează încă. 

Arunc o privire împrejur şi încep să mă plimb printre 
standuri. Vânzătoarele, în şorturi albe cu guleraş albastru, 
îmi zâmbesc îmbietor ca să le cumpăr marfa. 

Fac cu ochiul la vreo cinci-şase dintre ele, când simt că- 
mi oboseşte pleoapa, mă opresc, iar când mă opresc, văd 
că sunt în dreptul unei vitrine acoperită cu un cristal, plină 

cu tot felul de sticluţe minuscule. 

O brunetă cu aspect de gospodină aranjează o serie de 
sticluţe; când vede că mă opresc în dreptul vitrinei, 
trânteşte un zâmbet absolut identic cu cel al colegelor ei. 

— Vi-l distribuie împreună cu uniformele, când intraţi în 
serviciu? întreb. 

— Ce anume? se miră bruneta. 

— Zâmbetul, zic eu. 

Şi-l schimbă pe loc cu unul mai personal la care 
contribuie de data asta şi ochii, dar o asigur imediat că n- 
am intenţia s-o invit la dans. Sunt un client ca oricare altul 
şi am nevoie de o sticluţă cu lac de unghii. 

— Ce culoare? întreabă. 

— Roşie. 

— Avem atâtea nuanţe de roşu, zice ea, şi-mi arată un 
cartonaş cu nuanțele numerotate. 

— Asta, zic, şi pun degetul pe roşul de culoarea sângelui, 
cu numărul cinci. 

Face semn din cap c-a înţeles, apoi începe să caute în 
vitrină şi pe raftul din spate. 

Se pare că-şi aminteşte deodată de ceva şi se întoarce. 

— Numărul cinci s-a terminat, îmi spune. Voi primi o 
nouă serie peste o jumătate de oră. Dar dacă doriţi 
numărul patru... e doar o idee mai deschis. 

— Mă interesează numărul cinci, spun. L-aţi vândut 
aseară tot? 

Bruneta ridică din umeri. 

— Oh, nu, se grăbeşte să răspundă; aseară, când am 
închis mai erau câte zece flacoane din fiecare nuanţă, sunt 
sigură. Nu înţeleg cum de-au dispărut, dar azi-dimineaţă, 
când am observat şi am întrebat pe şeful de raion, mi-a 
spus să nu-mi fac griji, şi a trimis după aprovizionare la 
depozit. Dacă doriţi să reveniţi după o jumătate de oră, 
găsiţi precis. 

Văd cum privirea i se mută cam în dreptul urechii mele 

stângi, iar zâmbetul îi dispare brusc. Mă întorc să văd ce e 
şi dau de-un tip, care, lipit aproape de spatele meu, mă 
priveşte ţintă. Pare înalt şi solid cam cât mine, dar cred că 
are cel puţin tocuri înalte, dacă nu chiar picioroange, şi 
umerii umpluţi mai mult cu vată decât cu muşchi. 

— Tinere, îmi zice, dacă ai ceva de spus domnişoarei, 
aşteapt-o la ieşire. Intrarea papagalilor e interzisă aici, iar 
pe domnişoara o plictiseşte teribil când cineva îi face curte 
în magazin. 

Mă uit la brunetă şi văd că s-a roşit toată. 

— Domnul, se bâlbâie ea, vrea să cumpere lac de unghii. 

Piciorongul se uită la mâinile mele şi rânjeşte. 

— Ei poftim, zice. Junele vrea să-şi dea acum cu lac pe 
unghii! 

— De la picioare, zic, şi numai pe degetul cel mare. Nu 
mă simt bine dacă n-am degetul mare în ordine. De ce 
oare? 

— Şterge-o, îmi suflă. Uşa e acolo, şi fără multe mofturi. 

Mă împinge cu cotul fără să scoată mâinile din buzunar, 
dar când vede că am prins rădăcini în podea, îmi înfige 
ceva tare în şold şi mă împinge. 

— Mă fac mai înţeles în felul ăsta? mârâie el. 

— Perfect, spun, nu ştiam că „Galeriile Fresco” 
întrebuinţează astfel de metode cu clienţii. Dacă nu doriţi 
să cumpăr lac de unghii, pot cel puţin să iau acest flacon 
cu talc? 

Între timp, am şi luat un flacon de plastic de pe măsuţa 
de alături şi am deşurubat dopul. E din cele care, prin 
apăsare, aruncă în afară nori de tâlc, şi într-adevăr constat 
că mecanismul funcţionează perfect. Când Piciorongul 
scoate mâinile din buzunar să-şi apere ochii, e deja prea 
târziu; iar când cască gura, i-o umplu cu praf ca să-l 
împiedic să spună vreo glumă nesărată. 

Văd că dintr-o dată se dezinteresează total de persoana 
mea, ca să se poată ocupa de talcul care-i împiedică 

vederea şi-i încleiază gura. 

Se vede treaba că întâmpină mari dificultăţi să mai 
poată găsi o gaură de respirat. Trage din greu aer pe nas, 
în timp ce eu continui să pompez. Când a căpătat aspectul 
unui bust de ghips, flaconul de plastic e gol. 

Il pun pe masă şi-mi scutur câteva fire de praf de pe 
reverul hainei. 

Bruneta mă priveşte cu ochi holbaţi, iar câţiva clienţi s- 
au oprit curioşi să vadă ce se întâmplă. 

— Nu vă faceţi griji, le spun, o să înghită o porţie 
zdravănă; cât despre respirat, poate respira chiar mai mult 
decât trebuie. În ce priveşte lacul, m-am răzgândit, îmi las 
unghia de la deget naturală. 

În timp ce mă îndepărtez, văd un tip plonjând în norul de 
talc în ajutorul Piciorongului. 

Urc pe scara rulantă la etajul doi; raionul de confecţii 
bărbăteşti e cel de care am nevoie. Am impresia că dând o 
raită pe acolo, e imposibil ca nasul meu să nu adulmece 
ceva. 

Nici n-apuc să-mi termin gândul, că mirosul pe care-l 
simt e atât de puternic încât îmi vine să iau pe loc o mască 
de gaze. 

CAPITOLUL V 


Un calcul care nu-mi iese şi, ca să-l fac să 
iasă, merg drept la ţintă: dar nu sunt eu 
cel ce nimereşte. 


Scara rulantă mă lasă la raionul de confecţii bărbăteşti 
şi arunc o privire ca să ştiu cum să mă orientez. Nu-mi 
trebuie mult ca să recunosc încăperea pe care am 
străbătut-o noaptea trecută, deşi, când am văzut-o prima 
oară, interiorul era foarte slab luminat. 

La ora asta e puţină lume la raionul respectiv; e clar că 
lumea care are nevoie de îmbrăcăminte vine să târguie la 
cu totul alte ore. La raionul de pălării, un vânzător 
stingher, citeşte, cred, un ziar umoristic. 

În fundul raionului de pălării văd uşa care dă în 
coridorul unde se află birourile, cea pe unde am trecut 
acum câteva ore. 

Mă îndrept într-acolo, dar mă răzgândesc. 

În partea opusă zăresc o grămadă de lume şi nu pricep 
ce se petrece. Mă uit mai bine şi văd că cei care se mişcă 
sunt doar trei. Ceilalţi stau ţepeni complet, indiferenți la 
tot ce se întâmplă în jurul lor. 

Nu-mi trebuie mult să înţeleg că sunt manechine 
îmbrăcate din cap până-n picioare. Ceilalţi trei se 
străduiesc să le transporte de-a lungul sălii, potrivindu-le 
atitudinea după directivele unui al patrulea personaj, pe 

care nu-l văzusem la început. 

Încerc să-mi dau aerul unui client care caută o pereche 
de bretele şi mă alătur grupului. 

Număr manechinele. Sunt optsprezece şi pe toate se văd 
costume bine făcute, fără cusur, abia ieşite de sub fierul de 
călcat. Nici unul din manechinele prezente n-a trăit 
aventura de azi-noapte. 

Le privesc mai bine. Ce dracu, toate par făcute pe 
acelaşi calapod, la o singură matriţă. Diferă numai 
culoarea părului, pieptănătura, două au mustăţi, unul o 
ţigară între buze. Şi fiecare alt costum, bineînţeles. 

Toate au înfăţişarea unui bărbat de vârstă mijlocie, cam 
între treizeci şi şapte şi treizeci şi opt de ani, potrivit de 
statură, de circa şaptezeci şi cinci de kilograme; 
bineînţeles că în realitate cântăresc mult mai puţin. 

Tipul cu directivele încetează să mai dea instrucţiuni şi 
mă priveşte. 

Etalez un surâs nevinovat şi fac semn către manechine. 

— Seamănă toate între ele, zic. 

Tipul dă din cap şi zâmbeşte. 

— Adevărat, spune, e o manie a proprietarului. Toate 
manechinele îi seamănă. 

— Domnul Francisco? întreb. 

— Domnul Francisco, răspunde tipul. 

— Ei drăcie, spun, dar îmi revin imediat. 

Nu se poate ca Dem să se fi înşelat şi să confunde un 
manechin cu domnul Francisco în carne şi oase. Dacă aşa 
ar sta lucrurile, ce nevoie mai aveau să-i strângă cravata în 
jurul gâtului? 

— In acest fel, continuă omul, vânzătorii au impresia că 
patronul e mereu în jurul lor, şi-şi văd mai serios de 
treabă. 

Nu e deloc prost domnul Francisco, gândesc eu; dar 
tipul care dă directive schimbă subit registrul vocii. 

— Doriţi un costum pe măsura dumneavoastră? mă 

întreabă. Chem imediat vânzătorul. 

— De fapt ieri am văzut un costum care mi-a plăcut, pe 
unul din manechinele dumneavoastră. Dar nu-l mai văd. Le 
schimbaţi zilnic, costumele? 

— Oh, nu, zice el; costumele rămân aceleaşi tot sezonul. 
Numai că azi a trebuit să înlocuiesc şase manechine care 
au fost scoase pesemne aseară după închidere. 

— Înţeleg, zic. 

Dar am impresia că ceva scârţâie în răspunsul lui. 

— Avem un vast sortiment de costume, spune tipul care 
dă directive. Puteţi alege ce doriţi. A 

— N-are importanţă, zic. M-am răzgândit. În loc de 
haine, îmi cumpăr un costum de scafandru. Câte 
manechine aţi înlocuit azi-dimineaţă? 

— Şase, răspunde tipul care dă directive. 

— Sunteţi sigur că erau şase şi nu şapte? îl întreb. 

— Mai mult ca sigur, zice el. Azi-dimineaţă n-am găsit 
decât doisprezece la locul lor şi întotdeauna sunt 
optsprezece, dar, scuzaţi-mă, pentru ce-mi puneţi aceste 
întrebări? 

— Nu-mi ies socotelile, zic. Lipseşte un manechin care 
trebuie să iasă la iveală. Dar s-ar putea să nu fie chiar un 
manechin. 

— Nu înţeleg, zice tipul care pare căzut din lună. 

— Domnul? ... îl întreb, în timp ce-l bat cu mâna uşor pe 
umăr. 

— Pattinaggio, zice eh Marcantonio Pattinaggio, 
Responsabilul raionului de confecții, bărbătești. 

— Mulţumesc pentru informaţii, zic. Cum am nevoie de 
un costum la două rânduri, vin să-l cumpăr de la 
dumneavoastră. 

Îi întorc spatele şi mă îndepărtez, în timp ce tipul 
continuă să cadă din lună. 

Nu e nevoie de prea mult creier ca să-ţi dai seama ce s-a 
întâmplat. Ar fi înţeles până şi locotenentul Tram, dacă ar 

fi putut asculta discuţia. 

Cineva îl curăţă pe domnul Francisco. Dem aude 
împuşcătura, aleargă şi vede mortul în camera pe care-o 
ştim. Speriat, dă fuga la mine, iar ucigaşii n-au timp să-l 
înlăture înainte să-mi spună totul. Fiindu-le frică să nu vină 
poliţia dintr-un moment într-altul şi neavând timp să facă 
dispărute cadavrul şi urmele de sânge, trebuie inventat 
ceva. Cu orice risc. lau şase manechine din magazin, le 
aruncă unele peste altele şi le mânjesc cu lac de unghii, 
care, pe lângă faptul că întregeşte tabloul, emană şi un 
miros puternic, atât cât să acopere pe cel de praf de puşcă. 

Le merge treaba, sau li se înfundă. N-au de ales. 

Le-a mers. 

Eu, locotenentul Tram şi cretinul ăla de Caucciu am 
înghiţit hapul. Am numărat şapte manechine, când, de 
fapt, erau şase manechine şi un cadavru, dacă socotelile 
mele sunt exacte. 

Şi imbecilul ăla de Tram, când vede manechinele îşi 
închipuie că e o simplă glumă, ca şi cum cineva ar fi putut 
regiza toată comedia asta, într-un mare magazin, cu trei 
paznici de noapte, care se plimbă încoace şi încolo. 

Şi Demetrio? Nimeni nu-l cunoaşte, de parc-ar fi venit să 
facă curăţenie noaptea, în ascuns, anume să nu fie văzut 
de nimeni. 

Iar Cap-de-Frişcă, după ce vorbeşte la telefon cu un tip 
care huzureşte la Palo Lungo, presupus a fi bărbatul ei, 
oferă cafele locotenentului Tram, care, în loc să controleze 
manechinele câte unul, se topeşte ca ceara contemplând 
panorama blondei în cămaşă de noapte. 

Afacerea asta începe să-mi dea un fel de mâncărime pe 
spinare şi, ca s-o fac să-mi treacă, ar trebui să rup cuiva un 
picior. 

Cum însă n-am nici o poftă să fiu luat drept un imbecil, o 
apuc în direcţia birourilor. Deschid uşa coridorului şi refac 
drumul din noaptea trecută. 

Ajuns în faţa uşii care dă în anticameră, bat, dar nu-mi 
răspunde nimeni. Deschid şi intru. 

Arunc o privire împrejur şi văd că totul e în cea mai 
perfectă ordine. Au curăţat lună peste tot şi dacă nu s-ar 
simţi un vag miros de lac de unghii, nu s-ar putea spune că 
numai cu câteva ore înainte era acolo un fel de depozit de 
manechine moarte, plus un mort care numai manechin nu 
era. 
Închid puţin ochii, încercând să revăd scena de azi- 
noapte. Amănuntele îmi scapă, fiindcă, deşi mintea mea 
fotografiază tot ce vede, constat că după un anumit timp 
fotografiile devin neclare. Trebuie să-mi reglez neapărat 
deschizătura obiectivului. 

Mă duc până în fundul încăperii să cercetez covorul 
acolo unde-mi pare că marginea e ceva mai groasă. Poate 
găsesc ceva, dar ca să găsesc trebuie să caut. 

După câteva minute, găsesc, în sfârşit, o pereche de 
pantofi de damă de culoare verde, cu toc cui, şi înăuntru 
două picioruşe lipite de două pulpe îmbrăcate în nylon. 
Ridic încet privirea şi ajung aproape de genunchi, unde 
tivul unei fuste cade ca o cortină, tocmai când spectacolul 
devine mai interesant. 

Continui filmarea lentă în sus, şi când ajung la surâs, 
care pare reclama unei paste de dinţi, îmi dau seama cine 
e. Cap-de-Frişcă, intrată pe teren, îmi urmărea atentă 
toate mişcările. 

— Căutaţi ceva? întreabă Cap-de-Frişcă, continuând să 
zâmbească. 

— Un pahar de whisky, răspund eu. 

— E greu să găseşti whisky sub ciucurii covorului, zice 
ea. De ce nu veniţi să căutaţi mai bine în cealaltă cameră? 

Face un semn cu capul şi-mi indică uşa biroului. 

— E o idee, zic. 

O ia înainte cu mişcări unduioase, iar eu mă ridic şi-mi 
îndrept dunga de la pantaloni. Intru în birou şi închid uşa. 

— Nu e nevoie să întoarceţi pe dos tot localul, spune 
Cap-de-Frişcă. Ştiu unde se află whisky-ul, şi, dacă aveţi 
răbdare, veţi vedea că reuşesc să găsesc şi câteva cuburi 
de gheaţă. 

Pune gheaţa în două pahare, le umple cu whisky, apoi, 
cu cele două pahare se aşază pe un divan galben de lângă 
fereastră. 

Imi face semn să mă aşez lângă ea şi-mi întinde paharul 
cu mâna stângă. 

— Se pare că, în ce priveşte legenda despre Fontana di 
Trevi, trucul cu moneda funcţionează perfect, îmi spune în 
timp ce mă aşez lângă ea. 

— Da, funcţionează, zic. 

Dau tot conţinutul paharului pe gât, apoi îi pun 
arătătorul sub bărbie şi o silesc să mă privească în faţă. 

— Ascultă, păpuşo, îi zic, eu nu sunt din cei care fac 
complimente femeilor. Când vreau ceva de la o femeie, nu 
stau s-o iau pe departe. Merg direct la ţintă; ai priceput? 

Mă priveşte languros şi mi se lasă pe umărul drept. 

— Am înţeles de când te-am văzut, şopteşte, şi e de 
prisos să-mi consum energia rezistându-ţi. Hai, mergi la 
ţintă, seducătorule. 

Inchide ochii şi suspină. 

li deschid ochiul din partea mea. 

— Nu-i vorba de ţinta pe care o crezi tu, zic; am venit 
aici să caut cu totul altceva, şi ar trebui să ştii ce anume. 

Deschide şi celălalt ochi şi mă priveşte dând capul puţin 
pe spate, ca să mă prindă mai bine în obiectiv. 

— Ce anume? întreabă. 

— Un cadavru, care, după părerea mea, trebuie să fie 
pe-aici pe undeva, îi răspund. 

O văd scuturată de-un fior, dar sunt convins că se 
datoreşte mai degrabă paharului cu gheaţă pe care i l-am 
lipit de spatele gol decât gândului că s-ar găsi vreun 
cadavru primprejur. 

— Nu înţeleg cum de ţi-a trecut prin cap o idee atât de 
stupidă, spune. 

Se ridică să-şi mai toarne un pahar de whisky, apoi se 
întoarce şi se opreşte în faţa mea. 

— Nu sunt lucruri pe care să le ceri unei femei ca mine, 
spune, şi-i surprind o nuanţă de dezamăgire în glas. 

— Bine, admit, să spunem că am eu o idee fixă şi că nu- 
mi convine ca vreun cadavru să se uite prin gaura cheii la 
ceea ce aş avea chef să facem. Ce-ai spune dacă aş arunca 
mai întâi o privire în jur? 

Cap-de-Frişcă ridică din umeri şi se îndreaptă spre 
birou. 

— Dacă ţii neapărat, spune, toată casa-ţi stă la 
dispoziţie. 

— Pentru început, îi zic, aş vrea să arunc o privire 
manechinelor de-aseară. Trebuie să le fi aruncat undeva. 

— Cred că se poate, aprobă ea cu mult calm. Nu ştiu 
nimic în privinţa asta. Dacă vrei, chem inspectorul 
magazinului să te însoţească. El trebuie să ştie ceva. 

— E o idee bună, zic, cheamă.-l. 

Ridică receptorul şi formează un număr. 

— Domnul Cribbio să vină imediat la mine, zice, şi pune 
receptorul la loc. 

Se întoarce şi se sprijină de birou. Face ochii mici şi mă 
priveşte printre gene. 

— Nu înţeleg deloc, ce ţi s-a putut năzări, dintr-o glumă 
stupidă a vreunui imbecil. 

— Aţi înlocuit azi în magazin şase manechine? întreb. 

— Ei şi? 

— Azi-noapte am numărat şapte manechine. Cine era al 
şaptelea? 

— Întreabă-l pe cel care-a făcut gluma, răspunde. 

— Asta şi încerc să fac. Şi mi-ar place să mai ştiu ceva: 
cine i-a legat cravata la gât lui Dem, omuleţul care făcea 
curăţenie aici? 

— De ce nu te adresezi biroului de informaţii, care e jos, 
la parter? S-ar putea să găseşti răspuns la întrebările 
dumitale, zice Cap-de-Frişcă. 

Mă ridic, mă îndrept spre ea şi mă opresc la două degete 
de vârful nasului. Aş avea chef să i-l smulg dintr-o 
muşcătură, dar cineva bate la uşa şi mă opresc. 

— Intră, spune Cap-de-Frişcă. 

Aud că se deschide uşa. Mă întorc şi-l văd pe Piciorong 
care se opreşte la marginea covorului, dar când mă 
recunoaşte, îşi vâră iute mâinile în buzunarele hainei. Mai 
are o bună doză de talc pe cap, şi părul, aşa pudrat cum e, 
îi dă un aspect de om matur, trăit. Chiar prea mult, după 
gustul meu. 

— Inspectorul nostru, domnul Cribbio, îl prezintă Cap- 
de-Frişcă. 

— Ne-am cunoscut nu demult, spun eu. Ne-am spus 
chiar anecdote jos, la raionul de cosmetice. 

Piciorongul se îndreptă spre mine ca un tanc care 
porneşte la atac. 

— Lăsaţi pe mine, doamnă Fresco, zice. Am eu grijă să-l 
dau afară pe băgăreţul ăsta obraznic. 

— Nu dai afară pe nimeni, domnule Cribbio, îi tăie vorba 
Cap-de-Frişcă, impasibilă. Domnul e prietenul meu şi te 
rog să-l tratezi cu tot respectul. 

Piciorongul se opreşte în loc şi mă priveşte de parc-aş fi 
devenit dintr-o dată din aur masiv. 

— Acestui domn, continuă Cap-de-Frişcă, i-a intrat în 
cap că ar fi ceva necurat în gluma care ni s-a făcut azi- 
noapte cu manechinele. Vreau să se convingă că nu e nimic 
necurat în toată povestea asta. Întovărăşeşte-l la locul 
unde aţi pus manechinele de azi-noapte şi Lasă-l să 
cerceteze peste tot cât pofteşte. Ai înţeles? 

Îmi expedie un surâs ce îmi tăie răsuflarea. 

— Cum doriţi, doamnă Fresco, zice Piciorongul, dar se 
simte că nu e prea încântat de propunere. 

Cap-de-Frişcă îmi pune o mânuţă pe reverul hainei şi mă 
priveşte în ochiul drept. 

— Grăbeşte-te, îmi şopteşte, te aştept. 

— Fii sigură că mă întorc, zic. 

O ocolesc şi mă îndrept spre Piciorong, care o porneşte 
spre ieşire. 

— O iau înainte, zice el, dar îl apuc de braţ, îi trag mâna 
din buzunar şi, o dată cu mâna, văd ivindu-se un pistol cam 
cât un tun. 

— Un moment, zic. Pentru o inspecţie ca asta suntem de- 
ajuns noi doi. Asta e de prisos, şi am un fel de antipatie 
pentru armele aflate în buzunarul altora. 

Bag tunul în buzunarul meu. Cine ştie dacă focul care s- 
a tras azi-noapte nu provine din ţeava asta. Va trebui ca 
cineva din brigadă să arunce o privire pistolului şi sticlei 
de gin pe care-o am în celălalt buzunar. Cine ştie, s-ar 
putea să iasă ceva de aici. 

— Aşa mă simt mai bine, zic. 7 

Il împing pe Piciorong spre uşă, o deschid şi ies. Inainte 
s-o închid, mă mai uit o dată în spate şi o văd pe Cap-de- 
Frişcă zâmbind şi trimiţându-mi cu mânuţa o bezea. 

Piciorongul o porneşte înainte şi eu îl urmez pas cu pas. 
Nu vreau să-l pierd din ochi, că nu se ştie niciodată. Pe-aici 
se glumeşte cu prea multă uşurinţă şi sunt glume care nu- 
mi plac deloc. 

Parcurgem tot coridorul şi ne oprim în faţa unul grilaj, în 
dreapta noastră. Piciorongul apasă pe-un buton şi grilajul 
se deschide. Intrăm într-un ascensor de mărfuri, şi când 
grilajul se reînchide, coborâm. 

— În fond, îi spun, talcul nu e chiar atât de neplăcut, şi 
dă, în plus, o notă de curăţenie. 

Mi-ar place să stau puţin cu el de vorbă şi nu ştiu ce 
subiect să aleg, dar se pare că ăsta cu talcul nu e prea pe 
placul tovarăşului meu de drum. Nu mă scapă din ochi, 
strânge cu putere din fălci, dar nu reacţionează şi nu 

răspunde. 

— Bine, zic, ne închipuim atunci că suntem la o 
înmormântare şi tăcem. 

Prin faţa mea trec grilajele de la etajul întâi, cel de la 
parter, apoi liftul se cufundă în beznă. Suntem în subsol, şi 
când ne oprim, o lumină slabă luminează o încăpere mare, 
care pare un pasaj. In fund e poarta prin care ies 
autocamioanele într-o curte pe jumătate subterană. 

Traversăm pasajul şi o luăm pe-un coridor întunecos plin 
cu tot felul de lăzi. 

— Văd că faceţi economie la electricitate, îi spun. O 
păstraţi toată pentru scaunul electric? Nu vă faceţi griji, pe 
aia guvernul o furnizează gratuit. 

Piciorongul nu-mi răspunde şi continuă să meargă 
înaintea mea. Nu-l scap o clipă din ochi şi, chiar dacă mai 
arunc din când în când câte-o privire în jur, vă asigur că nu 
sunt deloc distrat. 

Intrăm într-o încăpere, mai precis Piciorongul deschide o 
uşă şi dispare într-un dreptunghi de beznă. Eu mă opresc 
în prag: nu-mi vine să pun piciorul unde nu văd. 

Piciorongul întoarce un întrerupător şi se aprinde un bec 
care n-are mai mult de două lumânări, dar, în aceeaşi 
clipă, becul se stinge şi eu o pornesc spre rai, unde are loc 
o serbare festivă cu multe, multe focuri de artificii. 

CAPITOLUL VI 


Socotelile îmi ies chiar mai prost ca 
înainte, dar mulţumită unui salt în 
ascensor, reuşesc să mă salvez. 


Ştim cu toţii că sosirea unui personaj important într-un 
anumit loc e întâmpinată cu risipă de lumini, salve de 
tunuri, focuri de artificii etc. Am impresia că eu sunt 
persoana importantă care ajunge acuma în rai. Pesemne că 
întreg imobilul „Galeriilor Fresco” mi s-a prăbuşit în cap, 
iar drumul meu din viaţa asta spre cealaltă e salutat aşa 
cum se cuvine unui personaj de rangul meu. 

Ultimul foc de artificii explodează în milioane ele scântei 
în bezna nopţii şi încep să întrezăresc un fel de aburi 
plutitori din care răsar fiinţe stranii, toate cu mutra 
sergentului Caucciu. 

Asta mă face să cred că n-am ajuns în rai, ci în iad, fapt 
care, vă spun drept, mă cam sâcâie al naibii. Eu am 
conştiinţa curată şi nu-mi convine să fiu instalat pentru 
vecie cot la cot cu sufletele delincvenţilor cărora le-am 
făcut viaţa amară. 

Fără îndoială, vreun îngeraş a dat referinţe proaste 
Autorităţilor Superioare şi a povestit, se vede treaba, o 
grămadă de baliverne pe socoteala mea. Dacă-l prind, îl iau 
de cârlionţi şi, pe legea mea vă spun, aşa cum mă cheamă 
pe mine Chico Pipa, îl fac eu să scuipe tot adevărul. 

Între timp, mă distrez şi eu cum pot. Apuc una din 
făpturile alea cu mutra lui Caucciu şi-i răsucesc un picior 
în jurul gâtului în chip de cravată. Iau în şuturi mutra unui 
al doilea, şi pe-un al treilea îl arunc într-o grămadă de talc 
şi-asta doar ca să fac puţină mişcare. 

Trece o mulţime de timp tot jucându-mă în felul ăsta, dar 
iată că la un moment dat, mă încearcă o îndoială. Poate nu 
sunt chiar mort, poate visez numai. 

Aşa cum mă cheamă Chico Pipa, ăsta nu poate fi decât 
un coşmar. Ideea asta, în loc să mă impresioneze, mă 
linişteşte. Precis e un coşmar. Văd un tip care mă fixează 
la două degete de nasul meu, dar cum respiraţia îi 
duhneşte a lac de unghii, mă întorc în cealaltă parte. Simt 
nişte junghiuri ce-mi străpung tot capul şi un fel de cleşte 
care mă strânge de şale. _ 

În clipa ăsta încep să bănuiesc că sunt treaz. Încerc să 
deschid un ochi şi văd că nu reuşesc, dar după puţin îmi 
dau seama că era deschis demult. 

Acum sunt treaz de-a binelea. Vederea mi se obişnuieşte 
cu obscuritatea şi reuşesc să disting slab partea din faţă a 
cămăşii mele, primul, al doilea şi al treilea nasture, şi 
mâna mea dreaptă care ţine pumnul strâns. 

Se vede treaba că mi-e capul mult plecat înainte, cu 
bărbia sprijinită în piept. Dacă ticăloşii ăia mi-au frânt 
gâtul, nu-i văd bine deloc. Ridic mâna dreaptă, îmi împing 
bărbia cu degetul cel gros şi reuşesc să ridic capul. Gâtul 
trosneşte niţel, dar nu e rupt. 

Puțin câte puţin ochii mi se obişnuiesc cu 
semiîntunericul, îmi văd acum mâna stângă, dar ce dracu, 
am impresia că se află tocmai la picioare. Mă întreb de ce 
e atât de departe şi încerc să o mişc. 

Ei, drăcia dracului! Sunt sigur că o mişc. Deschid şi 
închid pumnul şi totuşi văd că mâna rămâne nemişcată, 
ţeapănă. Sau reflexele nu-mi funcţionează, sau visez în 
continuare. 

Mă ciupesc de-un şold şi simt ciupitura foarte bine. Nu, 
ce văd eu la picioarele mele nu e mâna mea stângă. Pe 
naiba, trebuia să-mi fi dat imediat seama că nu puteam 
avea un braţ atât de lung! 

Închid ochii şi cuget. Aia e o mână de manechin. 

Sunt deci în depozitul de manechine. Le-au adus aici pe 
cele din noaptea trecută şi dacă nu mă înşel, împreună cu 
manechinele propriu-zise, ar mai trebui să fie şi al şaptelea 
personaj. 

Cap-de-Frişcă mi-a jucat o festă pe cinste; m-a dat pe 
mâna domnului Cribbio, chemându-l să mă însoţească până 
aici jos, dar era clar că nu trebuia să mai ies viu de-aici. 

Cineva m-a dezmierdat puţin cam tare cu scopul să mă 
trimită pe lumea cealaltă, dar şi-au găsit naşul cu mine. N- 
au bănuit cât de rezistente îmi sunt oasele. 

Simt rece la creier şi am impresia că ideile îmi vin de 
undeva dinspre umărul stâng. Imi pipăi capul şi-mi dau 
seama că mi-au spart ţeasta undeva la mijloc şi că mi-a 
ieşit o bucăţică de creier, chiar pe umăr. Il repun la loc, 
apoi mă întorc şi iau pălăria unui manechin de lângă mine, 
cel a cărui răsuflare miroase a lac de unghii. 

Pălăria e puţin strâmtă, dar e exact ce-mi trebuie. Mi-o 
pun pe cap şi o îndes bine pe frunte, aşa încât să-mi ţină 
strâns cutia craniană. 

Simt nişte junghiuri îngrozitoare, dar materia cenuşie 
reuşeşte totuşi să lucreze. De fapt, nu e nevoie să lucreze 
prea mult; am şi înţeles ce s-a întâmplat şi de ce s-a 
întâmplat aşa, iar gândul că acum Cap-de-Frişcă se 
distrează la ideea că mă aflu în groapa asta blestemată, cu 
creierul afară, face să m-apuce toţi dracii. 

Sper să nu-mi lipsească ocazia s-o fac să-mi plătească 
gluma asta, şi pe legea mea, o s-o fac să mi-o plătească cu 
vârf şi îndesat; n-o să am nevoie de-o maşină specială de 
tocat ca s-o fac zob aşa cum merită. Incerc cu mare caznă 
să mă ridic. 

Pe dracu! Aş vrea să vă văd pe voi în locul meu: aţi pleca 
direct la morgă, fără să mai ţineţi seama de semafoare; dar 
eu acolo nu mă duc, cel puţin pentru moment. 

Ticăloşii nu s-au mulţumit numai să-mi spargă capul; mi- 
au scuturat puţin şi praful de pe spinare, aşa că-mi simt 
toate oasele ca frânte; izbutesc totuşi să mă ţin pe 
picioare. Cu câteva mişcări bine studiate, reuşesc să-mi 
readuc la normal circulaţia sângelui. Acum e mai bine. 

Observ că sunt în cămaşă şi chiloţi. O dată cu costumul 
au dispărut pistolul şi sticla goală pe care-o găsisem pe 
pajişte. Cea cu pata de pe etichetă, dacă vă mai amintiţi. 

Mi-au luat, pesemne, hainele ca să nu mai piardă vremea 
căutând prin buzunare. Bun. Văd că haine de schimb nu 
lipsesc şi chiar dacă au câte-o pată de lac de unghii pe ici, 
pe colo, sunt bune şi-aşa. 

Între timp, arunc urgent o privire primprejur. Găsesc 
întrerupătorul şi aprind becul de două lumânări care 
răspândeşte o lumină ce pare mai curând stinsă, atât e de 
slabă. 

Peste tot grămezi de lucruri de tot felul. E limpede că 
mă aflu într-un depozit de rebuturi ce trebuiesc aruncate la 
gunoi. Bucăţi de lăzi de ambalaj, cutii sparte de carton şi 
manechinele cu pricina. Număr şapte; e clar că al şaptelea 
nu poate fi manechin. 

Îl găsesc în mijlocul grămezii. E aidoma unui manechin, 
căci are până şi preţul pe spate. Cineva i l-a prins cu un ac, 
ca să se încadreze şi mai bine în reuşita înscenare. 

E un mort în jur de treizeci şi opt-patruzeci de ani, doar 
că în condiţiile actuale arată cu câţiva ani mai mult. Ca 
aspect pare frate geamăn cu ceilalţi şase, chiar dacă 
expresia feţei nu e chiar atât de veselă şi surâzătoare ca a 
celorlalţi. Ce vreţi? Manechinele din carton au o viaţă 
uşoară şi nu se sinchisesc prea mult dacă lucrurile merg 
sau nu cum trebuie. 

L-au împuşcat. În inimă, dar atât de precis, de parcă 

cineva ar fi măsurat în prealabil la milimetru locul, aşa 
încât a fost de-ajuns un singur glonte ca să-l desființeze pe 
vecie. 

_ Are cămaşa pătată de sânge amestecat cu lac de unghii. 
Il caut prin buzunare, dar nu găsesc nimic interesant. O 
batistă aproape curată, o jumătate de pachet de ţigări, o 
cutie de chibrituri aproape goală, un capăt de creion, ceva 
mărunţiş. 

Chiar dacă nu găsesc nici un act de identitate, nu-mi 
trebuie mult ca să înţeleg că e vorba de domnul Francisco 
Fresco, proprietarul magazinului şi soţul lui Cap-de-Frişcă. 

Şi e clar că, dată fiind situaţia în care sc află, nu putea 
vorbi la telefon de la Palo Lungo. Atunci, cine oare să fi 
răspuns la telefon? 

Mi-ar place să fie aici locotenentul Tram şi să-mi 
găsească el răspuns la toate aceste întrebări. Şi mi-ar 
place să-i pot da cu cadavrul acela în capul cretinului ăluia 
de Caucciu, ca să vadă şi el cine spune baliverne: eu, sau 
blonda de sus care duce poliţia de nas? 

Aşadar, cred că a venit momentul să plec să-i aduc pe 
amicii din brigadă la faţa locului. În rest, mă spăl pe mâini 
de toată povestea asta, în afara treburilor mele personale. 

Imi ajunge să revizuiesc puţin socotelile cu Cap-de- 
Frişcă, cu domnul Cribbio şi cu deşteptul care în a lovit în 
cap. 

Caut un costum decent, şi-l găsesc. E un manechin care 
are petele de lac pe obraz, pe cămaşa albă, şi una aproape 
invizibilă pe partea din, faţă a hainei. Îl dezbrac în grabă şi 
mă gătesc. E un costum din stofă bună şi ies câştigat din 
acest schimb, chiar dacă pantalonii îmi sunt puţin cam 
scurţi, iar haina niţeluş cam strâmtă în spate. 

Trebuie să fac impresie bună cu dunga de la pantaloni 
impecabilă şi haina la două rânduri, care pare proaspăt 
scoasă de la croitor. 

Uşa e închisă cu cheia, dar nu-mi trebuie mult să 


65 


deschid tipul acesta de broască. E clar că încăperea n-a 
mai servit până acum drept temniţă cuiva şi, în consecinţă, 
nimeni nu s-a gândit să-i întărească zăvoarele. 

Înainte să ies, sting aşa-zisa lumină, apoi închid uşa, şi-o 
iau de-a lungul zidului, băgând bine de seamă să nu umplu 
de praf costumul cel nou. 

Zăresc în fund poarta care dă spre stradă în dreptul 
aripii unde e liftul pentru mărfuri; mă îndrept într-acolo, 
dar câţiva băieţi descarcă dintr-un camion nişte lăzi şi nu 
vreau să fiu văzut de indigeni. 

Mă opresc deci la grilajul liftului şi apăs pe buton. Când 
se opreşte cabina, deschid uşa şi intru. Apăs pe butonul 
parter şi ies într-un coridor larg care duce spre ieşirea din 
spate, cea pe care intră şi ies funcţionarii şi vânzătorii. 

Pare să nu fie ţipenie de om prin părţile astea, dar, când 
să trec prin faţa unei chichineţe în dreapta intrării, mă 
trezesc că sare din ea un fel de paznic cu şapcă. 

— Ei, îmi strigă, de când au început manechinele să iasă 
la plimbare? 

— Mă duc să beau o bere şi mă întorc, îi spun. M-am 
plictisit să tot stau ţeapăn în faţa lumii. Mă furnică 
picioarele tot stând aşa nemişcat cât e ziua de lungă. 

Dau să plec, dar tipul mă apucă de haină, aşa încât sunt 
nevoit să-l pliez în două şi să-i leg picioarele de gât cu 
şireturile de la pantofi. Îl bag în lada de gunoi care, din 
fericire e goală, şi mă duc să-mi văd de treburi. 

Simt nevoia urgentă a unui pahar de whisky, aşa încât 
intru în barul de peste drum, înghit o doză bună de 
carburant şi văd că motorul reîncepe să funcţioneze la 
turaţia normală. 

Mi-e lehamite până peste cap de toată afacerea asta: 
trebuie să termin repede. 

— Aveţi pe-aici un telefon? întreb. 

Patronul îmi face semn spre o uşiţă; atât aştept. Intru şi 
găsesc telefonul de care am nevoie. Fac numărul brigăzii 

şi-l chem pe locotenentul Tram. Aştept câteva minute, apoi 
aud glasul sergentului Caucciu. 

— Sunt locotenentul Tram, zice el, ce doriţi? 

— Eşti tu locotenentul Tram cum sunt eu Greta Garbo, îi 
răspund. Hai pasează-mi-l pe locotenent, dacă nu vrei să te 
fac să înghiţi receptorul. 

Îl aud cum îi zice: „E băgăreţul ăla de Pipa, dom' 
locotenent, eu îi sparg telefonul în cap!” 

Mai aud nişte zgomote şi în cele din urmă glasul lui 
Tram. 

— Dă-i drumul, Pipa, zice, grăbeşte-te cu ce-ai de spus, 
că n-am vreme de pierdut. 

— Nu e încă ora şase şi treizeci, zic, dar pot să-ţi dau 
răspuns la enigma din noaptea trecută. Dacă faci un drum 
la „Galeriile Fresco” dai de cadavrul pe care nu l-ai găsit 
azi-noapte. 

— Ce cadavru? 

— Al domnului Francisco Fresco. Azi-noapte ne-au dus 
de nas. Manechinele erau numai şase, al şaptelea era al 
domnului Fresco, gătit ca de sărbătoare. 

— Ascultă Pipa, mă iei drept cretin? zice el. 

— Nu complet, îi răspund, recunosc că am căzut şi eu în 
cursă. Dar azi-dimineaţă am ajuns, din întâmplare, în 
subsolul Galeriilor şi am găsit cadavrul pe care-l căutam. 

— Cu lac de unghii care-i iese printr-o gaură din cap? 
întreabă zeflemitor. 

— Nu, îi spun, dintr-o gaură din piept. Dar nu e lac de 
unghii. Dac-aş fi în locul tău, n-aş pierde timpul, aş alerga 
acolo cu toată brigada. 

— N-o fi iar vreo născocire de-a ta? întreabă 
locotenentul Tram. 

— N-am nici un chef de glumă, îl lămuresc eu, dar, ca să- 
ţi dau o probă, treci peste o oră la morgă, cine ştie dacă 
nu-l găseşti cumva şi pe Dem, cel pe care-l voiai astă- 
noapte. Am impresia că i-au înnodat puţin prea tare 

cravata de la gât. 

— Hei, strigă locotenentul Tram, dar n-am nici un chef 
să-i mai aud glasul, şi agăţă receptorul în furcă. 

Am văzut prin ferestruica uşii cum un comisionar şi-a 
oprit triciclul-furgonetă în faţa barului şi a intrat să bea o 
bere. 

Mă apropii de tejghea şi-l lovesc pe tânăr uşor cu palma 
peste umăr. 

— 'Ţi-ar place să câştigi un sutar? îl întreb. 

Îşi lasă paharul cu bere şi mă priveşte. 

— Bineînţeles, dacă poţi să-ţi pierzi o jumătate de oră, 
continui eu. 

— Dacă e vorba numai de-o jumătate de oră, un sutar 
nu-mi strică, spune băiatul. 

— Bine, îi spun. Trebuie să mergi aici după colţ, să ridici 
un sac cu rufe murdare, să-l încarci pe triciclul tău şi să-l 
duci într-un anumit loc. 

— Să văd suta, zice, şi spuneţi-mi unde trebuie să duc 
sacul. 

— La morgă, îi spun. j 

Băiatul îşi retrage mâna şi cască ochii. Încep să râd. 

— Să nu-ți închipui cine ştie ce, îl liniştesc eu. S-a făcut 
o greşeală din partea spălătoriei când a fost lăsat sacul. 

Zâmbeşte şi întinde iar mâna. Îi pun un sutar în palmă. 

— Dacă eşti impresionabil, nu-i nevoie să intri în morgă, 
îi spun, e destul să te duci numai până la intrare. E un 
paznic acolo care stă totdeauna la o masă şi citeşte tot 
felul de ziare. Îi spui: „Sacul ăsta e pentru voi”; laşi sacul şi 
pleci. Sunt la curent cu toată povestea. 

— Bine, mă duc imediat, se învoieşte băiatul. 

— Între timp, îi spun, telefonez portarului să te conducă 
în apartamentul meu ca să iei sacul. E imediat după uşă. 

Îi dau adresa. Vâră sută în buzunar, iese din bar şi se 
urcă pe triciclu. Mă duc să telefonez portarului din bloc, şi 
când îl aud confirmând că a înţeles despre ce e vorba şi că 

totul e în cea mai perfectă regulă, răsuflu uşurat. 

Acum sunt complet lămurit. Dacă mai e ceva de rezolvat 
n-au decât s-o rezolve singuri. Nu sunt lucruri care mă 
privesc. Din partea mea, Cap-de-Frişcă şi cei din banda ei 
n-au decât să-i omoare pe toţi proprietarii de magazine din 
oraş, cu condiţia să nu mă calce pe mine pe bombeu, 
fiindcă am picioarele foarte delicate şi dacă se întâmplă să 
mă calce vreunul, atunci trebuie neapărat să-mi ceară 
scuze. Şi mai e ceva; n-am primit nici un fel de însărcinare 
de la nimeni, aşa încât nu câştig o para chioară băgându- 
mi nasul în porcăria asta. 

Comand un alt pahar de whisky, îl beau în toată liniştea, 
apoi plătesc şi ies. 

Vreau acum să-mi achit datoria rămasă neplătită, înainte 
că brigada să sosească şi să-i prindă în plasă pe toţi aceşti 
oameni de treabă. 

Intru la Galerii, unde acum e plin de lume, îmi fac loc 
până la scara rulantă şi mă las urcat la etajul întâi. Nu 
zăresc pe nici una din vechile mele cunoştinţe. Nici urmă 
de domnul Cribbio; o fi dând raportul lui Cap-de-Frişcă. 

Trebuie să mă grăbesc, căci am şi eu un raport de dat 
acestei doamne. Mă amestec în mulţimea care urcă pe 
scara rulantă şi ajung la etajul doi, traversez raionul de 
confecţii bărbăteşti, intru în coridorul birourilor, străbat 
faimoasa anticameră şi mă năpustesc ca un fulger în birou. 
E gol. Nici urmă de Cap-de-Frişcă sau vreunul din călăii ei. 

Mă duc să încerc uşa care dă spre apartament, dar e şi 
ea închisă cu cheia. Mi-ar displace să ştiu că distinsa 
doamnă a şters-o. 

Văd mobila-bar plină cu băuturi, îmi vărs o doză 
zdravănă de whisky şi o dau pe gât. Pun paharul la loc şi 
arunc o privire în jur. Nu-s prea multe de văzut. Aceleaşi 
mobile pe care le cunosc şi care nu pot ascunde cine ştie 
ce, în afară poate de birou. 

Mă aşez la birou şi deschid sertarele. Sunt fişe cu copiile 

scrisorilor comerciale, notițe privind distribuirea 
mărfurilor şi alte acte care nu-mi spun nimic. 

Ar trebui să fie o casă de bani pe undeva, dar nici urmă 
de aşa ceva. 

Pe perete atârnă un tablou reprezentând un domn în 
vârstă cu mustăţi, apoi o scrie de stampe cu scene de 
vânătoare. Dacă există un safe nu poate fi decât în spatele 
individului cu mustăţi. 

Pun fişele la loc în sertar şi mă ridic, dar când să ajung 
lângă perete, aud voci pe coridor şi recunosc glasul 
locotenentului Tram. 

„E-n regulă, îmi spun, au găsit cadavrul şi acum vin să 
dea ochii cu văduvioara.” 

Nu-mi convine să fiu găsit acolo, cel puţin pentru 
moment. Mă strecor aşadar în dosul unei draperii de 
catifea cu dungi roşii şi verzi, care atârnă într-o parte a 
ferestrei, şi-mi ţin răsuflarea. Vreau să mă bucur întâi de 
spectacol, şi apoi să-mi fac apariţia la momentul oportun. 

Uşa se deschide larg şi locotenentul Tram năvăleşte ca 
un fulger, cu credinciosul sergent Caucciu după el, urmat 
la rândul lui de-o terță persoană. 

E vorba de domnul Cribbio, dar după voce şi cele ce 
spune, n-am deloc impresia că ar fi cu cătuşele la mâini. 

— Luaţi loc, domnule locotenent, îl pofteşte Piciorongul. 
Chem îndată valetul şi bucătăreasa, care v-ar putea 
confirma tot ce v-am spus. 

— Ascultaţi-mă pe mine, domnule locotenent, zice 
Caucciu, lăsaţi-l numai să ajungă acasă, şi pe cuvântul meu 
că-l fac eu pe băgăreţul ăla nenorocit să scuipe adevărul 
cât ai zice peşte. 

— Nu, spune locotenentul, e o treabă pe care, de data 
asta ţin s-o fac personal. Nu-i nici o grabă. 

Piciorongul a vorbit între timp cu cineva la telefon şi, 
după două minute, uşa apartamentului se deschide. 
Trebuie să fac apel la toată forţa mea de stăpânire ca să 

înăbuş furia care mă cuprinde auzind cele ce declară 
valetul Raf şi bucătăreasa Urgenzia. 

Nu, domnule locotenent, da, domnule locotenent, 
doamna Fresco a plecat de dimineaţă la Palo Lungo ca de 
altfel în toate zilele de vineri. S-a dus la soţul ei, care stă în 
vila sa de la ţară, ca de obicei. Da, totul e în ordine, dacă 
domnul locotenent doreşte să arunce o privire prin 
apartament, să poftească pe-aici. 

— După povestea de azi-noapte, începe Piciorongul cu o 
voce mieroasă, nu s-a mai întâmplat nimic. Când am intrat 
în serviciu la ora nouă, am aflat de gluma cu manechinele 
de la şeful raionului de confecţii bărbăteşti, şi-am luat 
măsuri pentru substituirea manechinelor distruse şi care 
fuseseră duse provizoriu în camera de la subsol, pe care aţi 
văzut-o, în aşteptarea unui camion liber care să le ducă la 
macerat. La ora asta cred că sunt demult distruse. Dacă 
vreţi să controlaţi... 

— Nu-mi convine să-mi pierd iarăşi vremea, protestează 
din nou locotenentul Tram. Mi-e lehamite de farsa asta 
blestemată. E a doua oară că idiotul ăla de băgăreţ 
scorneşte cadavre imaginare şi mă pune pe drumuri de 
pomană. 

— Sunt sincer dezolat, începe iar Piciorongul, şi nu ştiu 
pur şi simplu ce să spun de toată afacerea asta. Dacă 
domnul locotenent doreşte, chem Palo Lungo şi cer 
lămuriri patronului. Domnul Fresco ţine foarte mult la 
renumele firmei şi nu i-ar conveni dacă s-ar difuza 
povestea asta. 

— Nu se va afla nimic, îl asigură locotenentul Tram. Mă 
duc acum să-l iau de urechi pe nefericitul ăla de băgăreţ și- 
l ţin la răcoare până se hotărăşte să-mi spună ce are în 
cap. E inutil s-o mai deranjăm şi pe doamna. 

— Ei, şefule, intervine Caucciu, fac prinsoare că Pipa a 
fost plătit de-o firmă concurentă, care l-a însărcinat să 
discrediteze firma Fresco. 

— Şi eu sunt aproape sigur de asta, vine să confirme 
Piciorongul. Se întâmplă uneori ca vreun concurent să 
publice vreo glumă proastă pe socoteala noastră, dar vă 
mărturisesc că de data asta a depăşit măsura. 

— Fiţi încredinţat că cineva o va plăti scump, spune 
locotenentul Tram. 

— Sunt convins că soţii Fresco vă vor fi recunoscători, 
spune iar Piciorongul; dacă cercetările pe care le 
întreprindeţi vă vor readuce pe la noi, consideraţi-vă în 
casa dumneavoastră. Galeriile noastre n-au secrete faţă de 
poliţie. Clientela noastră însă, sperăm să nu fie tulburată 
de alarme inutile, dar suntem convinşi că discreţia 
dumneavoastră va face astfel încât... 

Frumosul discurs al Piciorongului se pierde pe coridor. 

Bucătăreasa şi valetul au reintrat în casă, iar Tram, 
Caucciu şi Piciorongul au plecat lăsând uşa deschisă. 

Aş avea chef să ies din ascunzătoare, să-l iau de gât pe 
domnul Cribbio şi să-l fac eu pe el să scuipe tot adevărul, 
dar am impresia că Tram nu e prea binevoitor în ce mă 
priveşte. 

Dacă ticăloşii ăia au reuşit să facă dispărute urmele de 
jos din subterană, nu cred că voi reuşi să conving pe 
careva că toţi cei de aici încearcă să ne ducă de nas, atât 
pe mine, cât şi brigada poliţiei. Cu atât mai mult cu cât 
spusele mele nu sunt sprijinite de nimeni. Nemernicii ăia 
au omorât singurul martor existent. 

La dracu! Pe singurul martor l-am trimis la morgă în 
sacul cu rufe şi, dacă nu există celălalt cadavru care să 
confirme spusele mele, ce-i povestesc locotenentului Tram 
când o să mă întrebe unde l-am găsit pe Dem? 

Cretin sunt, zău aşa! Puteam să mai aştept până să-l 
trimit la morgă! N-avea nici un rost să anticipez momentul. 

Acum trebuie să acţionez rapid. Să sperăm că n-au 
deschis încă sacul cu rufe. Trebuie să-l scot de acolo 
înainte să-l deschidă ei şi mai înainte de a-i trece prin 

minte lui Tram să dea o raită pe la morgă. 

Mă strecor de după perdea. Nu e nimeni primprejur, 
ajung în anticameră şi ies pe coridorul birourilor. Trebuie 
s-o întind fără să fiu văzut, aşa că arunc mai întâi o privire 
în sala de vânzare. E mare înghesuială, dar risc şi mă 
aventurez prin mulţime. Ajung la raionul de pălării şi 
încerc să iau mutra unuia care şi-a făcut cumpărăturile şi e 
gata de plecare. 

Când ajung la raionul de confecţii, mă opresc. Un grup 
de oameni discută lângă un manechin numai în chiloţi. În 
mijlocul grupului, locotenentul Tram, cu spatele la 
Caucciu, ţine în mână ceva în care recunosc imediat 
costumul meu. 

La dracu! Mi-au mai făcut o festă. 

Şeful raionului se agită într-una văicărindu-se. De unde 
mă aflu îl aud foarte bine spunând: 

— N-am văzut absolut nimic până acum câteva minute 
când mă întorc şi observ că manechinul n-are haine pe el. 
Mă apropii să văd ce s-a întâmplat, şi găsesc hainele astea 
pe jos la picioarele lui. 

Se numeşte Marcantonio Pattinaggio. Trebuie să-i rețin 
numele pentru cazul că o să am nevoie într-una din zile de 
mărunţişurile lui. 

— Asta e costumul lui Pipa, aud glasul lui Caucciu. L-aş 
recunoaşte dintr-o sută. 

Se mai opreşte ceva lume să privească, aşa încât în jurul 
hainelor mele s-a strâns acum o gloată serioasă. 

Incerc să mă furişez ca să ajung la scara rulantă, când 
cineva se desprinde din mulţime şi aud că strigă: 

— Ei, ia priviţi aici! 

Pattinaggio mi-aruncă o privire din spatele mulţimii şi 
începe să urle ca un vânzător de pere coapte. 

— Hoţul! Hoţul ! Prindeţi-l, el e! 

Toţi privesc înspre mine; îmi dau seama că nu e uşor să 
fug prin mulţime. Feresc câţiva clienţi, sar pe scara 

mobilă, cobor treptele câte trei-patru, evitând lumea care 
urcă, dar la dracu, constat că mă aflu în acelaşi loc. 

Imi dau seama că am luat scara care urcă, cea care 
coboară fiind în dreapta mea. Dintr-un salt sar peste 
balustradă pe scara care coboară. Ca un fulger, ajung la 
rampa care duce de ia etajul întâi la parter şi sunt tocmai 
pe punctul să pun piciorul pe pământ ferm, când nu ştiu ce 
blestemat îmi face figura schimbând mersul scărilor. Ei, 
drăcia dracului! Într-o clipă toate scările care urcă se 
pornesc să coboare, iar cele care coboară încep să urce. 

Mă văd îngropat sub un potop de lume care urlă, 
încearcă să se ridice, se agaţă de tot ce apucă, şi cade iar, 
trăgând după ea un maldăr de lucruri. 

Scena se repetă la fiecare rampă a scării, la toate cele 
cinci etaje ale magazinului, într-o larmă de necrezut. Mă 
aflu din nou la primul etaj. Mă liberez de vreo patru-cinci 
clienţi care mi se sprijină de spate şi, din câteva salturi, 
ajung în faţa grilajului de la ascensor. Cabina tocmai 
coboară şi văd că-mi trece prin faţă. 

Cu o smucitură desfac grilajul şi întrerup contactul. Mă 
arunc în lift şi închid uşa la loc. Dau să apăs pe butonul 
pentru parter, când îmi dau seama că nu sunt singur. 

Rămân cu gura căscată privind-o, şi cum, din fericire, nu 
sunt muşte primprejur, nu-mi dau osteneala s-o închid. E 
inutil să vă spun că e vorba de Ripi. Aţi ghicit, cred, cu 
toţii. 

— Ei, drăcie! exclam, când simt că-mi pot mişca din nou 
fălcile. Ce căutaţi prin părţile astea? 

— V-aş întreba eu pe dumneavoastră, îmi răspunde. E a 
doua oară în câteva ore că mă obligaţi să vă transport o 
bucată de drum. 

— Mulţumesc, spun, cu prima ocazie o să vă ofer o 
călătorie în liftul meu, ca să răspund la amabilitate. 

Se roşeşte şi e gata să mă cârpească, dar i-o iau înainte 
şi-i prind mâna. 

— Să amânăm palma pe mai târziu, spun, acum mă 
grăbesc al naibii. Obrazul meu vă stă la dispoziţie de la 
unu la unu şi jumătate, la cârciuma „Piatto rotto”. 

Strânge din buze în timp ce-şi masează încheietura, şi- 
mi aruncă o privire care e gata să mă facă praf, aşa că mă 
văd nevoit să-i întorc spatele şi să apăs pe butonul pentru 
parter. 

Când mă întorc din nou spre ea, o văd că are expresia 
schimbată. Face eforturi să nu pufnească în râs. 

— Ce e? întreb. 

— Asta e preţul dumitale? 

— Care? ? 

— Cel de pe cartonaşul prins în spate, spune. Imi pipăi 
spatele şi simt între degete un cartonaş prins cu un ac. 

Trag de ac şi cartonaşul îmi rămâne în mână. Pe el e 
scris preţul costumului. Liftul s-a oprit la parter. Fata 
deschide grilajul şi mi-o ia înainte. Când părul ei castaniu 
îmi trece pe la nas, mă sprijin să nu cad, căci simt cum mi 
se înmoaie genunchii. 

— Eşti prea scump, îmi spune, eu n-aş da nici o liră. 

Trece ţanţoşă, de parc-ar fi avut prinsă pe piept o 
medalie câştigată pe câmpul de luptă, şi se duce să se 
aşeze în dosul unui stand de săpunuri. 

Abia acum îmi dau seama că e îmbrăcată în uniforma de 
vânzătoare a magazinului: un şort alb cu guleraş albastru. 

Măi să fie! Cam repede a reuşit să se angajeze. 

Lângă scări agitația s-a mai calmat, şi nimeni 
bineînţeles, n-a băgat de seamă că am coborât cu liftul. 
Doar n-o să-mi meargă chiar toate pe dos, ce părere aveţi? 

les liniştit afară şi, de data asta, nimeni nu mă bagă în 
seamă; nu mai am pe spate cartonaşul cu preţul. 

Trebuie să mărturisesc că întâlnirea cu Ripi a fost 
providenţială. 

lată-mă deci pe stradă, într-un costum nou-nouţ. Dacă 
nu beau repede un pahar zdravăn de whisky, după cel mult 

o sută de metri va trebui să fiu împins de la spate de 
primul trecător. Am consumat tot carburantul şi simt că 
rezervorul mi-e complet gol. 

CAPITOLUL VII 


Uneori fac şi eu puţină gimnastica, chiar 
dacă aparatele pe care le întrebuinţez nu 
sunt prea satisfăcătoare. Apoi pornesc 
într-o călătorie cu dublă viteză. 


Intru în barul de azi-dimineaţă şi patronul, de cum mă 
vede, ia un pahar, îl pune pe tejghea, şi-l umple cu whisky. 

— Bravo, îi spun, văd c-ai învăţat repede lecţia. 

— Recunosc de la prima vedere maşinile care merg cu 
whisky şi cele care merg cu apă minerală, zice el. 

— Ar trebui să se pună pe trotuare pompe cu whisky, aşa 
cum sunt cele de benzină pentru automobile, spun. 

Râde şi-mi umple din nou paharul. Beau, plătesc, salut şi 
ies. 

E bine să dispar cât mai urgent de prin partea locului. E 
zonă minată cât timp locotenentul Tram circulă prin 
împrejurimi, şi apoi vreau să rezolv totul cât mai repede. 

Trebuie să fac neapărat rost de o maşină; oricum ar fi; 
pe a mea ar recunoaşte-o imediat. Aş putea lua maşina lui 
Ripi; chiar aşa râşniţă cum e, tot îmi poate face treaba în 
mod discret. 

Mă îndrept spre parcaj, dar nu fac nici doi paşi, că un 
triciclu îmi taie drumul şi se opreşte lângă mine. E băiatul 
pe care l-am trimis la morgă cu sacul de rufe. 

— S-a făcut, zice băiatul. 

— Bravo, îi spun, a mers totul bine? 

— Da. Era doar portarul care citea când am intrat eu cu 
sacul. I-am spus: „Asta e pentru voi”. Abia şi-a ridicat capul 
ca să mormăie: „Pune-l acolo”. L-am pus unde mi-a zis el şi 
am plecat. Atârna cam greu pentru nişte rufe murdare. 

— Bine, îi spun, ţi-am dat sutaru, nu? 

— Sal'tare, zice. 

Apasă pe pedale şi vrea s-o ia din loc, dar îl apuc de 
tricou. Mi-a venit o idee. 

— Un moment, îi spun, n-ai vrea să mai câştigi un sutar? 

Ia piciorul de pe pedală şi mă priveşte. 

— Alte rufe de dus la morgă? mă întreabă. 

— Nu, îi spun, ar trebui să te întorci la morgă şi să-i spui 
paznicului: „Scuzaţi-mă, am greşit”. Iei sacul şi-l aduci din 
nou acasă. 

Cască ochii şi mă priveşte de parcă atunci aş fi scăpat 
din balamuc, apasă pe pedale şi n-apuc să spun „Hei!”, că 
s-a şi făcut nevăzut după colţ. 

Dar înainte s-o cotească, mai aruncă o privire înapoi, să 
vadă ce fac: sunt liniştit, sau am început să fac tumbe sau 
cine ştie ce alte bazaconii în drum. 

Nu-i nimic. Mă duc eu. 

Deşi maşina lui Ripi e închisă cu patru învârtituri de 
cheie, nu-mi trebuie mult să descui broasca. Îmi şterg 
tălpile pe carpetă apoi mă urc la volan. Faptul că n-am 
cheie de contact nu constituie o problemă pentru mine. 

Cu maşina asta nu e pericol să fac vreo contravenţie 
pentru exces de viteză, chiar dacă apăs pe accelerator 
până în fund. 

Îmi trebuie trei sferturi de oră până să ajung da morgă; 
când să cotesc colţul, văd maşina poliţiei oprită la intrare. 

Ei drăcie! Trebuia să-mi fi închipuit că vor ajunge 
înaintea mea. Mă opresc la două sute de metri de maşina 
poliţiei şi nu iau bine piciorul de pe frână, că-i văd pe 
locotenentul Tram şi pe sergentul Caucciu ţâşnind din 

clădirea morgii, ca fugăriţi de-un taur furios. 

Se aruncă în maşină şi pornesc cu toată viteza. 

„Acum, că l-au găsit pe Dem, îmi zic, o s-o pornească în 
urmărirea mea, dar n-am intenţia să mă las înhăţat înainte 
de ora stabilită.” 

li aştept să cotească şi continui până la morgă. 

Cobor şi intru. 

În vestibul sunt numai două mobile: o masă de nuc şi un 
portar în uniformă. Portarul în uniformă citeşte ziarul, dar 
când intru, ridică puţin capul şi-mi aruncă o privire. 

— Ce voia locotenentul Tram? întreb. 

— Căuta un cadavru, răspunde paznicul. De ce? 

— Aşa, zic, şi l-a găsit? 

— Nu cel pe care-l căuta, răspunde, şi avem, slavă 
Domnului, un sortiment destul de bogat. S-a dus să arunce 
o privire în frigider, dar s-a întors ca o Furie şi mai-mai să 
se ia la hartă cu mine. 

— Trebuie să ai răbdare cu sticleţii ăştia, îi spun. Pretind 
că ei au întotdeauna dreptate. 

— Adevărat, mormăie, şi-şi vâră iar nasul în ziar. 

Îmi trag un bobârnac în bărbie. S-ar fi putut oare ca 
băiatul să fi greşit adresa? Să fi dus sacul în altă parte? 

Mă îndrept spre ieşire, dar mă opresc la uşă. 

— Şi sacul de rufe? întreb, îmi aruncă o privire. 

— Ce? Au venit de la spălătorie şi l-au luat. De ce? 

— Aşa, spun. Din simplă curiozitate. La revedere. 

— Sal'tare, zice. 

les şi mă urc în maşină. 

Deci locotenentul Tram n-a găsit cadavrul pe care i-l 
promisesem. Trebuie să fie verde de furie. Ar fi fost însă şi 
mai rău dacă l-ar fi găsit. 

Ar fi pornit pe urmele mele într-o urmărire disperată şi 
ar fi fost foarte fericit să mă poată acuza de asasinat. Şi 
cum i-aş fi putut demonstra că nu eu i-am strâns bietului 
Dem cravata de gât? Cât timp n-a pus mâna pe nici un 

cadavru, pot să stau liniştit, nu mă poate acuza de nimic; 
brigada pentru crime nu se amestecă în alt soi de treburi. 

Dar n-am timp de pierdut. Cei de la spălătorie îşi vor da 
repede seama că printre rufe e un corp străin şi e mai mult 
ca sigur că n-or să se apuce să-l spele şi să-l usuce înainte 
de a-l aduce de unde l-au luat. 

E timpul să zbor la Palo Lungo, s-o prind pe tânăra 
băbuţă cu complicii ei şi să-i fac să spună tot adevărul. 

Sper că Greg să fi făcut treabă bună la Palo Lungo, şi 
atunci nu-mi rămâne decât să trag câteva concluzii. 

Trece o oră întreagă până reuşesc să ajung acasă. Nu 
văd nici o maşină a poliţiei şi nici un sticlete care să dea 
târcoale primprejur. Au, desigur, ceva mai bun de făcut 
decât să-şi irosească vremea cu un pierde-vară care se ţine 
numai ele şotii. 

Las maşina în faţa porţii şi urc pe scară. 

Acasă totul e în ordine. 

Mă dezbrac şi mă bag sub duş, dar simt deodată un frig 
la creier. Mă uit în oglindă şi văd că mai am o gaură 
serioasă în cutia craniană. 

Incerc dopul de la sticla ele whisky şi văd că se 
potriveşte de minune. 

Mă întorc sub duş, şi gust din plin plăcerea pricinuită de 
apă rece ca gheaţa ce mi se prelinge pe spate. Nu uit 
totuşi să-mi pun materia cenuşie la contribuţie, dar, cum 
nu e nimic prea complicat în afacerea asta, n-are prea mult 
de lucru. Totul e clar. 

Cineva din bandă l-a ucis pe domnul Francisco Fresco şi 
s-a dus să-i ia locul la Palo Lungo. Intervenind însă Dem şi 
cu mine, toate planurile le sunt date peste cap. Lui Dem i- 
au înnodat cravata în jurul gâtului şi mie mi-au spart capul, 
dar nu chiar precum fusese stabilit. 

Când au observat că am şters-o, s-au grăbit să facă 
dispărute manechine şi cadavru, iar hainele mi le-au pus în 
magazin, cu intenţia să fiu acuzat de furt, în cazul că m-aş 

mai fi aflat cotrobăind încă pe acolo. 

Banda asta trebuie să fie destul de mare şi bine 
organizată, pe legea mea! In afară de Cap-de-Frişcă şi 
complicele care răspunde la telefon de la Palo Lungo, mai 
sunt domnul Cribbio. zis Piciorongul, cei trei paznici de 
noapte şi, poate, bucătăreasa cu valetul. S-ar putea să mai 
fie şi alţii. 

În timp ce ies de sub duş, îmi vine în minte Ripi. Pe 
cinstea mea, băieţi, e o femeie fenomenală. O am 
fotografiată în minte în toate poziţiile posibile; mi-ar place, 
totuşi, să ştiu ceva mai multe despre ea. 

O pescuiesc pe autostrada de la Palo Lungo, ridică 
piciorul de pe accelerator când pomenesc de „Galeriile 
Fresco”, zice că vine să-şi caute o slujbă la Pipachico şi 
găseşte imediat de lucru chiar la magazin, ca şi cum 
„Galeriile Fresco” n-ar fi aşteptat-o decât pe ea. Toate 
astea nu-mi par prea clare. 

Mă întreb dacă nu cumva are şi ea vreun amestec în 
toată afacerea asta, şi dacă e aşa, ce rol joacă? 

Mi-ar displace să facă parte din bandă. E singura femeie 
care poate face să mi se înmoaie genunchii chiar de la o 
distanţă de cincizeci de metri, şi nu e uşor să faci să i se 
înmoaie genunchii unui tip ca mine. 

Aşa. Mă usuc, îmi pun un costum gri şi mă duc la 
dulapul în care-mi ţin, într-un vas de sticlă, o duzină de 
pistoale, într-o baie de ulei. 

Pescuiesc trei, le usuc şi le încarc cum trebuie. Unul îl 
ascund în gheată, altul în buzunarul de la spate al 
pantalonilor, iar pe-al treilea, vârât într-o teacă, pe-o curea 
în diagonală sub braţ. 

Imi torn un pahar zdravăn de whisky, îl beau, pun jos 
paharul şi dau să plec. 

Nici n-ajung bine la uşă că aud telefonul sunând, aşa 
încât schimb direcţia şi mă întorc să ridic receptorul. 

Când îl duc la ureche, aud o voce care face să mi se 

înmoaie pe loc picioarele; mă văd nevoit să mă proptesc 
imediat de masă să nu cad mototol jos. 

Precis că am picioarele slabe; trebuie neapărat să-mi 
arăt încheieturile unui specialist. 

— Sunt Ripi, aud spunând, şi după felul cum mi se 
comportă picioarele, n-am nici o îndoială că e ea. 
Dumneata eşti Chico Pipa? 

— Sunt Chico Pipa, răspund. 

— Detectivul pe care l-am întâlnit azi-dimineaţă pe 
autostradă? 

— Şi în ascensor, completez; eu în persoană. 

— Am nevoie de dumneata, reia vocea: poţi veni imediat 
la „Galeriile Fresco”? 

— Sunt acolo înainte să laşi receptorul din mână, îi spun, 
gata să întrerup convorbirea, dar aud un strigăt slab şi pun 
din nou receptorul la ureche. 

— Un moment, şopteşte, nu pot vorbi la telefon, îţi explic 
mai târziu. Nu trebuie să fim văzuţi împreună. Intră pe 
poarta din dos, cea din faţa parcajului; ştii care? 

— Ştiu, zic. 

— Fă în aşa fel să nu te vadă paznicul. 

— Fii liniştită în privinţa asta, îi răspund; cred că mai e 
şi-acum în lada de gunoi. 

O simt că are o clipă de şovăială, dar nu face nici un 
comentariu. 

— Cum intri în curte, la dreapta, îmi explică, ai să vezi o 
chichineaţă. Ne întâlnim acolo în zece minute. 

— În zece minute, îi confirm. 

Aud că închide telefonul, închid şi eu, dar rămân cu ochii 
ţintă la o floare de pe tapiserie. 

Când intri în curte, pe dreapta, e chichineaţa unde 
dormea Dem, omuleţul care-mi lustruia mânerele de la 
maşină şi care stă acum în sacul de rufe cu cravata strânsă 
puţin prea tare în jurul gâtului. 

Celulele din creier mi se pun imediat în funcţiune, dar le 

opresc pe loc. Dacă Ripi are sau nu un amestec în treaba 
asta, nu vreau să fac nici un fel de presupuneri, cel puţin 
pentru moment. 

Îmi mai torn un alt pahar de whisky şi de data asta am 
grijă să-l umplu până la refuz. Când e din nou gol, au 
trecut abia patruzeci şi cinci de secunde de la convorbirea 
noastră. 

Mai pot să pierd câteva minute, aşa încât fac proba dacă 
cele trei pistoale pe care le am la mine funcţionează, şi din 
trei lovituri cum trebuie, pulverizez în eternitate două 
muşte şi-un muscoi, care de câtva timp se comportau de 
parcă ar fi fost la ele acasă. 

Pun pistoalele la locul lor, ies, încui uşa, cobor scările şi 
urc în maşina lui Ripi. O depun la parcare. Mă uit la ceas. 
Mai sunt cinci minute până la întâlnire şi ştiu că femeile se 
lasă întotdeauna aşteptate. 

Automobilul-salon are oglindă retrovizoare cu o ramă 
rococo aurită. Mă privesc în ea şi-mi potrivesc mai bine 
cravata. E o cravată pe care am experimentat-o în diverse 
ocazii, şi ştiu că a făcut câteva victime în tabăra femeilor. 
Nu e nevoie însă ca Ripi s-o ştie. Surâd şi cobor. 

Maşina mea e tot la locul ei şi o să rămână acolo până la 
sfârşitul povestirii. N-am certitudinea că vreunul din 
brigadă nu-i dă târcoale, sau n-o ţine sub observaţie. 

O iau pe ocolite, foarte calm, şi mă îndrept spre poarta 
din spate a „Galeriilor Fresco”. Dau să intru, dar mă văd 
silit să fac un salt în lături ca să evit o furgonetă pe care 
scrie „Fresco” atât pe părţile laterale, cât şi în spate. 

Se vede că şoferul se grăbea, al dracului, fiindcă, odată 
ajuns în stradă, bagă în viteza a treia şi ia virajul pe două 
roţi. 

Ghereta paznicului e goală. Ridic capacul lăzii de gunoi 
şi-l văd pe paznic dormind încă înăuntru. 

Ajuns în curte, privesc împrejur. Văd staționând încă trei 
furgonete identice cu cea care acum e pe punctul să 

câştige Mille Miglia, încolo nimeni altcineva. 

Uşa cămăruţei lui Dem pare închisă. O împing cu mâna 
şi văd că e numai proptită. O deschid şi intru. Printr-o 
ferestruică din perete, imediat sub tavan, intră o lumină 
slabă, dar suficientă ca să lumineze doi indivizi aşezaţi pe 
un pat de campanie chiar în faţa uşii. 

Unul ţine coatele pe genunchi, cu mâinile bălăbănindu-i 
printre picioare, celălalt stă picior peste picior şi ţine în 
mâna dreaptă un fel de tun, cu gura căscată chiar în 
direcţia burţii mele. Treaba asta mă cam sâcâie. 

În mai puţin de jumătate de secundă, completez mintal 
fişa celor două mutre cu toate trăsăturile şi semnele 
particulare. 

Cel care deţine artileria n-are mai mult de treizeci de 
ani, e înalt de un metru şaptezeci, cântăreşte şaptezeci şi 
trei de kilograme, e blond, cu ochi de culoare închisă şi un 
tic nervos de parcă ar tot vrea să-şi muşte urechea stângă. 

Celălalt, un fost boxer cu nasul strivit, are patru fire de 
păr ce par nişte capete de sfoară lipite de craniul lucios. 
Cântăreşte nouăzeci de kilograme, înălţimea un metru 
optzeci. Mai are un ochi tumefiat de la ultima încăierare de 
acum vreo zece ani. 

— Punctual fantele, zice Artileristul; la ţanc. 

Trag aer în plămân apoi îl expir încet-încet. 

— Unde e fata? întreb înainte să mă reaprovizionez cu 
oxigen. 

— Ți-am spus eu că e un tip care nu se gândeşte decât la 
femei? zice Ochi-Vânăt. 

Artileristul încearcă să-şi prindă cu dinţii urechea 

stângă, dar tentativa nu-i reuşeşte. 
_ — E la plimbare, zice, dar a lăsat un mesaj pentru tine. 
Inchide uşa şi nu încerca să faci vreo prostie. Arma asta e 
cam nervoasă şi nu ştiu dacă am să reuşesc s-o ţin liniştită 
prea multă vreme. 

Inchid uşa încet. Ochi-Vânăt se ridică şi se îndreaptă 

spre mine. 

— Ridică mâinile încet şi pune-le la ceafă, îmi spune. 

Ridic mâinile, iar tipul îmi umflă pistolul din toc şi-l 
azvârle pe pat. 

— Unde e fata? repet. 

— Devii plictisitor, zice Artileristul; n-ai alt subiect de 
conversaţie? 

Încearcă iar să-şi muşte urechea stângă, dar ratează şi 
de data asta. 

— Ar trebui să încerci cu urechea dreaptă, îi spun, cine 
ştie, poate îţi reuşeşte. 

Se face vânat de furie şi văd cum îi păleşte arătătorul pe 
trăgaci, înţepenindu-se. Se ridică încet şi se plasează cu 
picioarele crăcănate la un metru treizeci de pantofii mei. 

— Lui Giorgetto nu-i plac glumele pe socoteala ticului 
său nervos, zice Ochi-Vânăt; o să te facă s-o plăteşti cam 
scump. 

Îmi bagă mâna în buzunar, îmi ia cel de-al doilea pistol 
şi-l aruncă pe pat, lângă primul. 

— Băgăreţ afurisit! şuieră Artileristul, şi când termină 
ultima consoană, văd că apasă pe trăgaci, dar sunt mai iute 
ca el. 

Ridic piciorul stâng şi, dintr-o lovitură, fac să-i zboare 
pistolul până-n tavan, cu deget cu tot. În acelaşi timp 
întind mâinile spre spate, îl apuc pe Ochi-Vânăt de urechi, 
mă aplec brusc înainte, şi-l fac să descrie o voltă elegantă 
pe deasupra capului meu, expediindu-l drept în căpăţâna 
demnului său prieten. 

Lovitura e cam tare, căci Giorgetto se îngroapă în podea 
până la genunchi, ca un cui într-o scândură de lemn moale. 

— O să trebuiască o macara să te scoată de acolo, îi 
spun, dar pentru moment stai bine unde eşti. 

Ochi-Vânăt se ridică, dintr-un salt ajunge la pat, apucă 
un pistol şi se întoarce brusc. 

N-aştept să-mi facă vreo gaură în costumul abia curăţat, 

sau în cea mai bună cravată pe care o am. Întind piciorul 
drept şi trag cu al treilea pistol pe care l-am ascuns în 
gheată. Proiectilul îi intră prin nara stângă, Ochi-Vânăt 
trage câteva strănuturi, după care se destinde complet pe 
podea. 

— Are nasul puţin înfundat, zic, dar nu face nimic. 
Spune-i să încerce cu aburi de muşeţel când s-o trezi, deşi 
mi-e teamă c-a adormit pe veci. Se vede treaba că-l 
plictisea tovărăşia ta. 

Mă postez la douăzeci şi doi de centimetri de nasul lui 
Giorgetto. 

— Şi acum, îi suflu, te hotărăşti să-mi spui unde e fata? 

— Băgăreţ afurisit! 

Îl apuc de păr şi-i ard o palmă. Capul îi descrie o 
învârtitură completă. Are gâtul destul de elastic, căci, la 
sfârşitul rotației, se întoarce singur în sens contrar, 
revenind la poziţia iniţială. 

Mă priveşte şi tace. 

Refac operaţia şi repet întrebarea. 

— La, Palo Lungo, zice. 

Încearcă pentru ultima oară să-şi apuce cu dinţii 
urechea stângă, dar nu reuşeşte şi leşină. Il las în pace, 
dar înainte să se întindă definitiv la pământ, îi smulg 
urechea stângă şi i-o bag în gură ca să aibă şi el o bucurie 
când s-o trezi. 

Aşa sunt eu făcut, când văd pe cineva neajutorat, încerc 
să-l ajut, chiar când nu merită. 

Îmi adun la iuţeală instrumentele de tir şi le pun la loc în 
buzunar şi în teacă. Îmi scutur câteva fire de praf de pe 
haină, ies, închid uşa şi-o întind. 

Trec pe lângă ghereta paznicului şi văd că nu e nimeni 
înăuntru. Lada de gunoi a dispărut. O fi venit pesemne 
maşina gunoierilor, care au luat lada cu paznic cu tot. 

Drum bun! 

Urc în maşina lui Ripi şi plec. 

Dacă Ripi mi-a jucat festa asta urâtă, o să mi-o plătească 
scump. 

Îmi dă întâlnire, trimite doi bandiți în locul ei, iar ea 
pleacă în week-end la Palo Lungo. 

Dar dacă au răpit-o? 

Imi vine în minte furgoneta care era cât pe-aci să mă 
calce când am intrat pe poartă. 

Apăs pe accelerator, dar e ca şi cum aş apăsa pe-o coajă 
de caşcaval. Orice ai face, nu merge cu mai mult de 
douăzeci şi cinci de kilometri pe oră blestemata asta de 
maşină. 

S-ar putea ca seducătoarea mea să fie în pericol, sau 
poate nu. În orice caz, acum ştiu sigur că e şi ea vârâtă în 
afacerea asta. Şi încă cum! 

Fac o socoteală aproximativă. Cu douăzeci şi cinci de 
kilometri pe oră îmi trebuiesc aproape patru ore ca să fac 
nouăzeci de kilometri. Ei, fir-ar să fie de treabă! Ar trebui 
să mă dau jos şi s-o împing ca s-o fac să meargă mai 
repede. 

Până ajung la autostradă, a şi trecut o jumătate de oră, 
timp în care mă tot gândesc în fel şi chip. Problema îmi 
părea destul de simplă, dar de când s-a băgat fetişcana 
asta pe fir, am impresia că totul se complică din nou. 

Care-i rolul ei în toată povestea asta? Dacă era cumva în 
furgoneta pe care am văzut-o ieşind, nu-i timp de pierdut. 

Imi dau o palmă peste frunte. Greg e la Palo Lungo, ce 
dracu! Şi Greg face tot atâtea parale cât mine. N-are rost 
să-mi fac griji. 

Turismele mă depăşesc ca nişte săgeți, mă depăşesc 
camioanele, şi m-ar depăşi până şi pietonii, dacă şi-ar pune 
mintea. 

Zăresc în oglinda retrovizoare un camion care merge cu 
o viteză pe care o calculez la iuţeală: vreo cincizeci de 
kilometri, pe oră. Straşnic. Pot ajunge la Palo Lungo în mai 
puţin de două ore. Tot e mai bine decât patru. 

În maşina lui Ripi e un suport de umbrele, şi în el o 
umbrelă cu mâner îndoit. O iau de vârf şi mă aplec pe 
fereastră. 

În momentul în care camionul mă depăşeşte şi când 
partea din spate ajunge în dreptul meu, întind umbrela şi 
agăţ cu mânerul un inel ieşit în afară dintr-o laterală, puţin 
deasupra aripii. În regulă! 

Sting motorul şi iau piciorul de pe accelerator. 

CAPITOLUL VIII 


O gaură care-şi schimbă locul şi un balot 
care te face să ameţeşti. Dar nu pe mine. 


După trei sferturi de oră ajungem la Palo Lungo. 

Mă desprind de camion şi pornesc motorul. Palo Lungo e 
o mică localitate climaterică. Are un mic centru în care se 
află clădirile principale: biserica cu parohia, primăria şi 
magazinele. In jurul centrului sunt risipite vilele 
bogătaşilor care au reşedinţa în Pipachico, şi care vara, 
când la Pipachico se moare de căldură, vin aici să se 
răcorească, iar în anotimpul rece, să facă sporturi de iarnă. 

Palo Lungo începe cu o staţie de benzină şi se termină 
cu o altă staţie de benzină. Şoseaua naţională îşi continuă 
drumul coborând într-o vale largă. De-a lungul ei se înşiră 
câteva vile pe-o distanţă nu prea mare. 

La est de Palo Lungo, adică pe dreapta când vii pe 
autostradă, se poate vedea o întindere de apă prea mare ca 
să-i spui băltoacă şi prea mică s-o poţi numi lac. Localnicii 
şi vilegiaturiştii insistă totuşi s-o numească lac, fiindcă, 
după spusele lor, e mai multă apă acolo decât se vede; aşa- 
zisul lac e în realitate destul de adânc. 

Muntele care-l mărgineşte, îl domină printr-o râpă 
abruptă care se prăvăleşte chiar din vârful lui terminat cu 
o platformă, în mijlocul căreia tronează o vilă de culoare 
galbenă, cu un acoperiş înalt, foarte ţuguiat, din ardezie. 

Arunc o scurtă privire panoramei, apoi mă opresc la 
prima pompă de benzină. Un puşti cu părul lung se apropie 
să privească maşina, îl pufneşte râsul şi ia furtunul de la 
pompă. 

— Patru litri? întreabă. 

— Nimic, spun, maşina asta merge cu limonadă. Unde e 
vila Fresco? 

Băiatul agaţă furtunul şi-mi face semn cu capul spre 
celălalt mal al lacului. 

— E aia de colo, zice, netezindu-şi părul cu mâna. 

— Domnul Fresco e aici în vilegiatură? 

— De câteva luni, răspunde. Nu suportă căldura din 
oraş. Nu-i prieşte. 

— Îl cunoşti? întreb. 

— Cine nu-l cunoaşte la Palo Lungo? 

— L-ai văzut zilele astea pe aici? 

— Chiar azi-dimineaţă, zice băiatul. A coborât să-şi 
cumpere tutun de pipă. Vine jos destul de des ca să mai 
facă puţină mişcare. j 

Cobor din maşină şi-l iau de guler. li zgâlțâi bine capul, 
vânturându-i claia de păr în toate părțile. Când părul îi 
acoperă complet fața, mă opresc. 

— Cine ţi-a spus? întreb. 

— Nimeni, zice, l-am văzut eu. 

— Ascultă, îi spun, scuturându-l încă puţin, crezi că sunt 
imbecilul care înghite prima balivernă pe care i-o serveşti? 
Nu l-ai văzut pe domnul Francisco Fresco. 

Dă la o parte perdeaua de pe ochi şi mă priveşte de 
parcă ar fi fost aşezat pe scaunul electric. 

— Domnule, zice, dacă vreţi să spun că nu l-am văzut pe 
domnul Fresco, foarte bine, aşa spun. 

— Cât ţi-au dat să spui că l-ai văzut? 

— Domnule, zice iar băiatul, de ce ar trebui să-mi dea 
cineva ceva? L-au văzut toţi din localitate. 

Îl las în plata Domnului. Nu se poate. Domnul Francisco 

a murit astă-noapte, dintr-un foc tras în inimă, la etajul doi 
al „Galeriilor Fresco”, la nouăzeci de kilometri de aici. 

E cineva care umblă şi împarte bacşişuri în dreapta şi-n 
stânga, ca să-şi creeze cine ştie ce drac de alibi. Dar nu mă 
las eu dus de nas aşa cu una, cu două. 

Urc iar în maşină şi mai fac o sută de metri. Mă opresc 
în faţa unui chioşc de ziare, în dosul tejghelei e o femeie 
care are ochiul drept mai mic decât cei stâng. 

— Aici vine să-şi cumpere ziarele domnul Fresco? întreb. 

— Aproape zilnic, răspunde femeia, de ce? 

— Azi-dimineaţă a venit? 

— Da, a venit, spune ea. 

— Ascultă, tanti, îi spun, aici e cineva care vrea să 
prostească lumea, dar eu un mă las dus de nas. l-am spus-o 
şi băiatului de la benzină, şi dacă e nevoie, o s-o spun în tot 
oraşul. Ai înţeles? 

Mă priveşte cu ochiul cel mare. 

— Şi de ce, mă rog, aş spune c-a venit dacă n-a venit? 
zice ea. 

— Pentru că cineva umblă şi împarte bacşişuri ca să se 
spună un anumit lucru în loc de altul, repet; azi-dimineaţă 
domnul Francisco Fresco era în cu totul altă parte. 

Acum încearcă să mă privească cu ochiul cel mic şi face 
nişte semne cu mâna ca şi cum ar spune că sunt nebun. 

Nu-mi vine să cârpesc o femeie, chiar când are un ochi 
mai mic decât celălalt. Îi împrăştii pe jos un teanc de 
reviste, doar aşa, ca s-o fac să vadă că nu glumesc, apoi mă 
urc în maşină şi plec. 

La dracu! e posibil să fi cumpărat Cap-de-Frişcă toată 
staţiunea? Şi totuşi e cu neputinţă ca toţi ăştia să spună 
adevărul. 

Pe domnul Francisco l-am văzut cu ochii mei azi- 
dimineaţă, în pivniţa magazinului, cu o gaură în piept, ce 
dracu! Nu putea fi cadavrul altcuiva cel pe care l-am văzut, 
cu toate manechinele alea care-i semănau leit. Şi Dem îl 

cunoştea doar bine, ce naiba, şi l-a văzut poate la mai puţin 
de-un minut după ce a fost împuşcat azi-noapte. 

Fir-ar afurisită de treabă! Ceva scârţâie în toată istoria 
asta. 

Mi-ar place să opresc şi să mai întreb pe cineva, dar 
presimt că aici trebuie făcut ceva rapid. 

O iau deci pe prima stradă la dreapta, cea care duce la 
vila Fresco, merg de-a lungul lacului câţiva zeci de metri, 
apoi iau în piept urcuşul cu vreo zece kilometri la oră, 
nevoit să fac apel la toată abilitatea mea, ca să conving 
rabla rulantă să nu se oprească în fiecare curbă. E alergică 
la urcuşuri şi efortul făcut e atât de mare, încât caroseria i 
se face violetă; mă cuprinde spaima să nu-i văd uşile sărind 
dintr-un moment în altul. 

Trec prin faţa unor porţi înalte de fier, care închid un 
parc imens, şi ascund maşina într-un boschet de la 
marginea drumului. 

Mă întorc pe jos, deschid poarta şi intru. Nu mă 
întâmpină nimeni, aşa încât străbat aleea care duce spre 
vilă. E o construcţie solidă din zid, cu un acoperiş ţuguiat. 
N-am timp să studiez amănunţit stilul arhitectonic; are 
două etaje, ferestre largi şi o terasă mare. Toate uşile sunt 
închise, cu excepţia unei ferestre pe colţ, la etajul întâi. La 
prima vedere, casa pare nelocuită, dar nu mă încred în 
aparenţe. 

Mai bine dau o raită înainte să intru. Faţada din stânga 
dă spre un mic teren unde se află un garaj pentru patru 
maşini. În mijlocul terenului e oprită o furgonetă a firmei 
„Fresco” şi sunt sigur că e aceeaşi care cu puţin înainte 
participase la Mille Miglia, plecând din curtea în care se 
află locuinţa lui Dem. 

Mă învârt puţin în jurul ei, dar nimic special nu-mi 
atrage atenţia. Mă aplec şi privesc de partea dinăuntru a 
roţilor; nu văd nici un timbru de douăzeci lipit pe geantă. 

Deschid uşile din spate. Furgoneta e plină de pietre 

până sus. Cam ciudată marfă pentru un magazin de 
confecţii, în afară de cazul că vor să vândă muntele cu 
bucata. 

Încerc să-mi pun materia cenuşie în mişcare, dar nu iese 
nimic. Închid uşile din spate şi amân pentru mai târziu 
găsirea unei soluţii la problema asta minoră. 

Înăuntrul garajului se află un Plimber mare de 
doisprezece cilindri jumătate... 

Pun mâna pe motor. E abia călduţ. Maşina e plină de 
bagaje. Cineva are intenţia s-o şteargă, după cum se vede. 

les din garaj şi-mi reiau raidul turistic în jurul vilei. 
Partea din spate e cea care dă spre lac, şi are în faţă o 
grădină mare, care se termină cu o balustradă. Dedesubt, 
muntele coboară perpendicular în apa adâncă de culoare 
închisă. 

Mă întreb unde naiba s-o fi dus Greg. Nu văd nici urmă 
de asociatul meu, şi totuşi ar trebui să fie aici, afară de 
cazul că s-a întors să mă caute acasă. 

Fac turul complet al vilei şi revin la intrarea principală. 
Deschid uşa care nu e încuiată şi intru într-un hol mare. O 
scară interioară duce la etajul de sus. La stânga şi la 
dreapta sunt nişte glasvanduri imense prin care zăresc o 
sufragerie, un living-room şi un salon. Dincolo de scară e 
uşa care duce la dependinţe. 

Iau pistolul şi-l ţin strâns; n-am chef de glume şi e mai 
prudent să fiu cu artileria pregătită. 

Parterul e pustiu; când intru în sufragerie, primul lucru 
pe care-l zăresc este o sticlă de whisky. Găsesc la 
repezeală un pahar curat şi mi-l umplu ras. Aveam chiar 
mare nevoie de carburant; tocmai când să duc paharul la 
gură, aud un zgomot îndepărtat, ca de clanţă apăsată şi de 
uşă care se deschide. 

Nu-mi dau seama din ce parte vine. Ascult ţinându-mi 
răsuflarea, dar zgomotul nu se mai repetă. 

Îmi beau liniştit paharul, apoi mă îndrept spre scară. 

Nici n-apuc să urc până la jumătate, când aud un motor de 
maşină care porneşte şi un cârâit de schimbare a vitezei. 

Ţâşnesc ca un arc, în două salturi sunt la uşă şi o 
deschid. 

Abia am timp să zăresc furgonetă care ia curba aleii cu 
optzeci pe oră, iar la volan profilul unei femei cu o claie de 
păr castaniu. 

Ei drăcie! E Ripi. Nu poate fi decât ea, din moment ce-mi 
simt genunchii înmuindu-se. 

Cu patul armei îmi trag o lovitură în genunchi. Nu 
trebuie să mă las sedus de prima păpuşică pe care-o văd, 
chiar dacă păpuşa asta e unică în lume din punct de vedere 
estetic. 

E inutil să încerc o urmărire. La ora asta trebuie să fie 
de mult pe autostradă spre Pipachico; după felul în care a 
luat virajul, se pare că fetişcana ştie să conducă o maşină 
şi cu mai mult de douăzeci şi cinci de kilometri la oră, 
chiar dacă e încărcată cu pietre. la să vedem acum ce a 
pus la cale fetiţa asta inocentă! Cine ştie dacă nu izbutesc 
să înţeleg de ce a întins-o cu toată pietrăraia aia după ea. 

Reiau vizita de unde am rămas. Scara se termină pe un 
palier de unde se bifurcă două coridoare, unul la dreapta, 
altul la stânga. În fundul celui din dreapta zăresc o 
încăpere spațioasă, un fel de verandă cu geamuri mari, 
mobilată cu fotolii din răchită împletită, şezlonguri şi 
măsuţe. Unul din fotolii e întors cu spatele spre mine şi mi- 
ascunde ceva care ar trebui să fie lipit de un cap cu părul 
ca de frişcă. 

Din patru paşi ajung în verandă, răsucesc cu o lovitură 
de picior fotoliul, şi văd că într-adevăr la claia aia de păr e 
lipită Cap-de-Frişcă în persoană, iar toate părţile ei 
componente sunt strâns legate laolaltă în chip de salam cu 
cel puţin douăzeci de metri de frânghie. 

— O treabă frumuşică şi făcută extrem de conştiincios, 
zic, deşi nu era nevoie de atâta risipă de sfoară ca să ţină 

strâns toată comedia asta. 

Nu-mi răspunde nimeni, fiindcă deşi Cap-de-Frişcă pare 
să fie singura persoană prezentă în încăpere, are o batistă 
albă legată strâns în jurul gurii, şi privită în ansamblu, 
pare leşinată de-a binelea. 

Îi smulg căluşul din gură şi-i dau o pereche de palme, să 
văd dacă se trezeşte, dar pare-se că are somnul adânc. 

Observ cioburi de sticlă pe jos şi mă prinde bănuiala că 
sub coafura asta pufoasă s-ar putea ascunde vreun cucui 
de proporţii considerabile. 

Pipăi delicat şi simt într-adevăr sub perna de puf a 
părului o gâlmă ca un ou, dar după volum nu poate să fie 
decât un ou de strut. 

Dacă toată treaba a fost dusă la bun sfârşit de păpuşa 
care la ora asta aleargă cu furgoneta spre Pipachico, ei 
bine, fata are într-adevăr nişte resurse neaşteptate. 

Mă uit împrejur să văd dacă nu găsesc vreun lichid să-l 
arunc pe faţa tinerei băbuţe, dar rămân ca trăsnit, cu 
braţul pe jumătate ridicat, gâtul strâmb într-o parte şi 
ochii, fixaţi pe o porţiune de podea. 

În raza mea vizuală au intrat o pereche de picioare cu 
pantofi negri bărbăteşti, ciorapi albaştri şi manşeta de la 
pantaloni gri. 

Restul nu se vede, dar nu e greu de ghicit că, lipit de 
treaba asta, trebuie să fie un tip întins pe podea şi al cărui 
corp e ascuns de-un alt fotoliu răsturnat. 

Trag aer în piept şi mă duc să văd de aproape despre ce 
e vorba. 

Nu sunt un tip care se minunează prea uşor. Mi se 
întâmplă uneori să rămân cu gura căscată câte-o fracțiune 
de secundă, de pildă, când văd pe cineva căzând de la 
etajul nouăzeci şi, odată ajuns la al zecelea, se răzgândeşte 
şi o ia înapoi; de data asta însă, gura mi se cască zdravăn 
şi maxilarele îmi înţepenesc pur şi simplu; am senzaţia că 
cineva mi-a vârât pe gât un prosop pluşat. 

Tipul pe care-l văd întins la picioarele mele e acelaşi pe 
care l-am văzut azi-dimineaţă în subsolul „Galeriilor 
Fresco”, cel cu gaura în piept, dacă vă amintiţi; absolut 
identic cu manechinele care-l înconjurau, şi care, în mod 
logic, ar trebui să răspundă la numele de Francisco Fresco. 

Numai că tipul pe care-l văd la picioarele mele n-are nici 
un fel de gaură în piept; e cu haina descheiată, iar cămaşa 
pe care-o poartă e de-un alb imaculat. 

Capul îi zace într-o băltoacă de culoare roşie, care însă 
nu miroase deloc a lac de unghii, şi se vede clar că gaura 
pe unde a intrat glonţul care l-a trimis pe lumea cealaltă se 
află în partea posterioară a craniului. 

Cum îmi trece paralizia, îi apuc o mână şi i-o ridic. 
Braţul nu-i iese din mânecă, iar la simplul contact cu mâna 
lui mă conving că de data asta nu e vorba de nici un 
manechin. 

Îl apuc de păr şi-i salt capul. Gaura e chiar acolo unde 
am presupus că trebuie să fie. 

Dar ce dracu o mai fi şi asta? Cum s-o fi petrecut aşa 
minune? Doar n-au putut să-i astupe gaura din piept şi apoi 
să-i facă alta în cap. 

Şi ăsta nu-mi pare mort de multă vreme. Chestie de 
minute, aş zice, nu de ore. 

Privesc în jur. Nici urmă de vreun pistol şi totuşi gaura 
din cap e clar că nu e făcută cu burghiul. 

Îmi amintesc de fata care a şters-o cu furgonetă plină cu 
pietre. 

Ripi! Ei drăcie! 

Mă atrage în chichineaţa lui Dem, îi pune pe cei doi călăi 
să mă omoare, zboară până aici adusă de Piciorong, o 
atacă pe Cap-de-Frişcă, dar, surprinsă de soţul ei, e 
nevoită să tragă în el. Între timp Piciorongul umple 
furgoneta cu pietre şi dispare, fiindcă nu-l văd pe nicăieri 
şi nu pricep unde ar putea fi. 

Istoria asta şchioapătă pe undeva, mai ales la capitolul 

cu pietrele. Şi apoi la cel cu soţul care moare puţin aici, 
puţin dincolo, cu o gaură când într-o parte, când într-alta. 

Totuşi, arme nu văd pe nicăieri. Şi salamul acela de pe 
divan confecţionat cu atâta dibăcie, nu poate fi decât opera 
lui Ripi! 

O idee începe să-mi încolţească în minte, când aud un 
geamăt. 

Mă întorc şi-o văd pe Cap-de-Frişcă care a deschis ochii 
şi mă priveşte uluită. Mă transfer în zona ei. 

— Salve, puicuţo, zic, ai dormit bine? 

Aruncă repede o privire spre mort, apoi se întoarce şi-şi 
aţinteşte privirea pe chipul meu. 

— Asasin ticălos! scrâşneşte. 

În afară de noi trei, nu mai e nimeni în cameră, deci nu 
mi se poate adresa decât mie. 

O iau de picioare, o aşez pe divan şi mă aşez şi eu lângă 
ea. 

— Ascultă, păpuşo, zic, acum că suntem între patru ochi, 
ce-ar fi să-mi istoriseşti puţintel întâmplările din ultimele 
ore, poate chiar începând de aseară. Spune-mi mai întâi 
cine e ăla de colo? 

— Parcă n-ai şti că e bărbatul meu, răspunde. 

— E posibil să ai doi bărbaţi identici, întreb, unul cu o 
gaură în burtă şi altul cu o gaură în cap? 

Ridică din umeri atât cât îi permit frânghiile. 

— Pe celălalt l-ai inventat tu, şi pe urmă, ca să 
demonstrezi că ai avut dreptate, ai venit aici să-l omori pe 
bietul Francisco. 

— Asta să i-o povesteşti cretinului de Caucciu, îi zic; 
numai un creier ca al lui ar putea s-o ia de bună. Bărbatul 
tău Francisco a murit aseară la magazin din pricina unui 
glonţ în inimă. 

— Pfui, zice, demonstreaz-o. 

li dau o palmă că-şi loveşte oul de struţ de speteaza 
divanului şi, de n-ar fi fost toţi câlţii ăia de păr care să-l 

protejeze s-ar fi spart şi-ar fi ieşit din el un pui cât un 
porumbel. 

Incepe să plângă de furie, apoi îşi îndreaptă spinarea. 

— De ce nu telefonezi la poliţie? ţipă. Acum ţi-ai 
procurat un cadavru, nu? Ce mai vrei? 

— Este exact ce vroiam să fac, răspund, şi cred că de 
data asta locotenentul Tram o să fie satisfăcut. Asta dacă 
n-are cadavre nu e mulţumit. 

lau receptorul şi-l duc la ureche. Linişte deplină. Apăs 
pe furcă fără nici un rezultat. Îl pun la loc. 

— Linia e întreruptă, spun; cineva a tăiat firul. 

Cap-de-Frişcă începe să râdă. 

— Tot nu te-ar crede locotenentul Tram, zice. Dacă nu 
mă înşel, l-ai pus de nu ştiu câte ori pe drumuri de 
pomană. De ce nu mă dezlegi? Sau poate ţi-e frică să nu-ţi 
cad în braţe? 

Mă apropii de ea. 

— Nu, zic, îmi placi mai mult aşa. Sforile astea care-ţi ţin 
mulată rochia de corp îţi scot formele în evidenţă. 

— Derbedeule! mă  complimentează ea, dar, după 
hârâitul glasului ara impresia că i s-a uscat gâtlejul. 

— Aşteaptă puţin, îi spun. 

Dau fuga jos, iau sticla de whisky cu două pahare, şi mă 
întorc sus în goană. 

— Cum se face că ai avut şi un gând drăguţ? mă 
întreabă. 

— Sunt galant cu femeile, îi răspund. 

Umplu un pahar şi i-l torn pe gât. Apoi umplu unul şi 
pentru mine. Când am ajuns la ultimul strop, aud pasul 
caracteristic al asociatului meu. Greg intră şi se opreşte în 
prag. Ţine în gură un fel de balot şi bag de seamă că e 
vorba de nişte haine. 

— Ah, spun, a dat Dumnezeu să apari! Unde dracu mi-ai 
umblat până acum? 

Greg dă din cap. 

— Ilartă-mă, zic, îţi prezint pe doamna Cap-de-Frişcă. 
Acesta e asociatul meu, Gregorio Scarta. 

Greg face un scurt semn de salut cu capul în direcţia lui 
Cap-de-Frişcă. 

— Îmi pare bine, spune Cap-de-Frişcă. 

Odată prezentările făcute, îi spun lui Greg să se apropie; 
îmi încredinţează pachetul. 

E într-adevăr un costum de haine şi, drept să spun, nu 
arată prea bine. Nu cred însă să fi fost o haină ponosită 
până mai acum câteva minute. Simt imediat un parfum de 
talc care-mi pare cunoscut. 

— În ordine, spun. 

Îmi părea nefiresc că Piciorongul să nu fie pe aici pe 
undeva. 

— Unde l-ai înghesuit? 

Greg îmi face semn să-l urmez şi n-aştept să-mi mai 
spună o dată. 

— Scuză-mă, mă adresez lui Cap-de-Frişcă, trebuie să 
plec să găsesc o anumită persoană, dar mă întorc repede. 
Între timp să nu te mişti. Ai aici sticla de whisky şi, dacă te 
plictiseşti aşteptând, poţi să sorbi câteva picături. 

— Spiritualule! mormăie. 

Controlez dacă nodurile sunt bine făcute, ating uşor cu 
un bobârnac obrazul dublei văduve şi alerg după Greg care 
mă aşteaptă în pragul coridorului. 

Greg mă însoţeşte de-a lungul întregului coridor, până la 
o scară îngustă de serviciu. Coborâm trei platforme de 
trepte înguste şi ajungem într-o pivniţă semiobscură. Abia 
disting ce e în jurul meu, dar coada lui Greg rămâne în 
permanent contact cu picioarele mele; la un moment dat 
văd că se opreşte şi începe să împingă cu botul o ladă 
grea, proptită de o uşă. 

Îl ajut să împingă ladă şi deschid uşa. 

E o încăpere destul de mare, cu o lampă aprinsă 
atârnând de tavan. În mijlocul camerei îl văd pe Piciorong, 

complet gol, care tocmai îşi vine în fire şi încearcă să-şi 
acopere goliciunea cu singura îmbrăcăminte care i-a 
rămas. E vorba de-o jartieră. 

Observ că-i lipseşte o bucăţică de fesă şi-mi dau seama 
că trebuie să i-o fi smuls Greg o dată cu pantalonii. 

— Tu ai făcut toată treaba asta? îl întreb pe Greg. 

Greg îmi face semn că da, dar are aerul să-şi ceară scuze 
pentru bucăţica lipsă. 

— Nu-ţi face griji în privinţa asta, îi spun. Are încă 
destulă osânză pe oase şi cei de la scaunul electric cu 
siguranţă n-o să protesteze pentru o bucăţică în minus. 

Piciorongul se ridică şi se îndreaptă spre mine. 

— Pacoste afurisită! scrâşneşte printre dinţi. 

— Lasă  amabilităţile, domnule Cribbio, zic, nu e 
momentul să-mi faci complimente. 

li trag un picior sub braţ, atât cât să-i arăt că nu 
glumesc, şi-l trimit din nou la pământ. 

— Cred că a sosit vremea socotelilor, zic. 'Ţi-ar displace 
să vii la o parolă cu doamna de sus? 

Il iau de-o ureche şi-l repun pe picioare. Văd că are o 
ezitare, dar o pun pe seama costumului. 

— Nu te jena să te prezinţi în faţa dublei văduve în 
costumul ăsta. Chiar aşa, cu o singură jartieră pe pulpă, 
arăţi încă destul de elegant. 

Când Greg îi mârâie la spate. Piciorongul face un salt 
înainte, iese pe uşă, şi-o porneşte pe scări în sus. Il urmez 
cu degetul pe trăgaci, fiindcă n-am chef de surprize, mai 
ales acum, când întrezăresc linia de sosire. 

CAPITOLUL IX 


În concluzie nu e vorba de-un simplu furt 
de pietre. Totul se încheie cu patru inimi 
fericite şi una sfărâmată. 


Nici n-ajung bine la capătul primei platforme a scării, că 
aud o maşină oprindu-se. 

— Stop, zic, e lume afară. 

Piciorongul, care între timp ajunsese la primul palier în 
faţa unei uşiţe, o deschide şi vrea să facă un salt, dar Greg 
e mai iute decât el. Il apucă de părul de pe pulpă şi-l ţine 
strâns. 

Stau şi ascult. Aud o uşă care se trânteşte, nişte paşi pe 
pietriş, poarta de la intrare care se deschide. Cineva urcă 
scara. După paşi, e o femeie. Probabil înaltă, cu păr 
castaniu şi ochi ca mierea. 

Deschid uşiţa şi intru într-o cămăruţă care-şi primeşte 
lumina de la o ferestruică ce dă spre curte, în faţa 
garajului. Mă uit pe ferestruică şi zăresc furgoneta la locul 
de mai înainte. Să se fi dus doar să descarce pietrele pe 
undeva? Nu. Furgoneta e încă plină. Are cauciucurile moi 
de parcă ar fi presate de-o mare greutate. 

Mă întorc pe palier. 

— Luaţi-o înainte încet, şoptesc, şi Piciorongul deschide 
din nou drumul. 

Când ajungem în coridorul primului etaj, îi fac un semn 

lui Greg şi trec în frunte. 

Îmi fac apariţia în pragul verandei tocmai în momentul 
când Ripi, mânuind sticla de whisky ca pe-o măciucă, o 
loveşte în cap pe dubla noastră văduvă, care leşină a doua 
oară. 

Mă reped la ea, dar nu în timp util s-o pot opri. O 
imobilizez trecându-i braţul pe după spate, şi-i prind mâna 
care strânge acum numai gâtul sticlei. 

— Asta-i curată răutate, îi spun. 

Se răsuceşte spre mine şi o văd roşind toată. 

— Poftim, n-ai decât să ţi-o iei, izbucneşte. Nu cred că ți- 
am demontat-o prea mult. E încă întreagă. 

Desluşesc o nuanţă de gelozie în glas, aşa încât 
genunchii mi se înmoaie şi slăbesc strânsoarea. 

— Nu despre ea e vorba, spun, arătând spre Cap-de- 
Frişcă; n-ai decât să-i umpli tot capul cu ouă de struţ. Pe 
mine sticla de whisky mă interesează. Era pe jumătate 
plină. 

Chipul i se luminează şi o văd zâmbind, dar roşeaţa din 
obraji nu vrea să dispară. 

Îmi dau seama că prezenţa domnului Cribbio o pune în 
încurcătură. 

— Iertare, spun. E adevărat, nu e un Apolo, deşi el aşa 
se crede, şi-i place să se vânture îmbrăcat doar cu o 
jartieră. Dar luăm noi măsuri imediat. 

Privesc în jur şi nu zăresc nici un fel de pânză sau ceva 
similar. lau atunci o revistă ilustrată de pe-o măsuţă, îi 
smulg o pagină, şi-o fixez pe corpul domnului Cribbio cu 
piuneze. 

Roşeaţa dispare din obrajii fetei. 

— E un model improvizat, zic; n-am făcut pe croitorul în 
viaţa mea, dar trebuie să recunoşti că mă descarc destul 
de bine. 

Piciorongului îi revine răsuflarea pe care-o pierduse din 
pricina îmbrăcatului, şi-mi pune mâna-n gât. 

— O să te fac să plăteşti scump asta, blestematule! 

Greg ar trebui să-mi vină în ajutor, dar cu coada ochiului 
îl văd că linge whisky-ul de pe Cap-de-Frişcă. Se vede 
treaba că n-a mai pus de mult un strop de băutură pe 
limbă, şi apoi îmi face chiar plăcere că jumătatea aia de 
sticlă să nu se irosească de pomană. 

Il las pe Piciorong să se mai răcorească puţin, apoi îi 
apuc braţul stâng şi i-l răsucesc la spate până-i aud oasele 
pârâind. Simt că slăbeşte strânsoarea şi se înmoaie 
complet, aşa încât îl zvârlu între două scaune de pai, unde 
se înfige în aşa fel încât pentru a-l scoate de acolo, o să fie 
nevoie de un fierăstrău de tâmplărie şi o şurubelniţă. 

— Cred, în fine, că i-am aranjat pe toţi, îi spun lui Ripi. 
Acum putem sta liniştiţi la o parolă. 

Ripi se aşază pe-un fotoliu de pai. 

— Scuză-mă, îi spun. 

În câteva salturi sunt la parter, găsesc în sufragerie o 
sticlă întreagă de whisky, iau şi două pahare şi alerg sus. 

— Mulţumesc, nu beau, îmi spune Ripi. 

— N-are importanţă, îi zic. Mie mi se usucă gâtul şi când 
ascult. Dă-i drumul, să aud povestea dumitale. N 

— Trebuie s-o povestesc şi poliţiştilor, spune ea. li aştept 
să vină dintr-o clipă într-alta. 

Nu înţeleg nimic. 

— Cine i-a anunţat? Telefonul nu funcţionează. 

— Eu, răspunde. Asociatul dumitale a smuls probabil 
firul cu o muşcătură, aşa încât am luat furgoneta, am 
coborât în staţiune şi de la prima pompă de benzină am 
telefonat poliţiei din Pipachico. 

Scot un oftat de uşurare. 

— N-ai aşadar nimic comun cu pietrele din furgonetă? o 
întreb. 

Ridică din umeri. 

— Ce să fac cu toţi bolovanii ăia? răspunde. Nici nu ştiu 
măcar de ce i-au încărcat în furgonetă. Dumneata ştii? 

— Habar n-am, zic. Poate se fac ceva lucrări prin părţile 
astea. 

Rămânem un moment tăcuţi. Greg continuă să lingă 
whisky-ul din decolteul lui Cap-de-Frişcă. Il las în pace. 

— O să mai treacă cel puţin o oră până vor sosi, îi spun, 
şi-o iau de mână. Ai o mână de statuie. 

Îşi retrage repede mâna şi roşeşte din nou. 

— Devii îndrăzneţ, îmi spune. Poate e mai bine ca până 
vine poliţia să-ţi istorisesc povestea mea. 

Trag un oftat adânc şi mă aşez pe scaun. 

— Cum vrei, zic. 

— Locuiesc la Palo Corto, zice. La jumătatea drumului 
între Pipachico şi Palo Lungo, într-o căsuţă care aparţine 
mătuşii Cristina. lartă-mi exprimarea telegrafică, dar sunt 
un om foarte expeditiv. 

— Prefer  telegramele  romanelor-foileton, îi spun. 
Continuă. 

— Soţul mătuşii Cristina a fugit de acasă acum douăzeci 
de ani. Nimeni n-a ştiut vreodată de ce. Poate s-a plictisit 
de viaţa de familie. Era un tip independent, puţin cam 
ciudat, şi a preferat să tragă mâţa de coadă decât să 
trăiască pe spinarea unei femei. Când s-a căsătorit cu 
mătuşa Cristina, el era sărac, iar ea bogată, şi lumea 
spunea că a luat-o din interes. Aşa încât a plecat. 

— E greu să mai găseşti în ziua de azi astfel de oameni, 
spun. 

— Da, nu e uşor, continuă ea. De când a plecat de acasă, 
mătuşa Cristina n-a mai avut o clipă de linişte. A fost 
întotdeauna foarte îndrăgostită de el, şi-aşa a rămas până 
azi; nu l-a pierdut niciodată din vedere în toţi aceşti ani. 
Vreau să spun că a ştiut întotdeauna unde era şi ce făcea. 
A ştiut ea cum să se informeze ca să fie la curent cu toate 
mişcările lui, şi din când în când încerca să-l determine să 
se întoarcă acasă. Niciodată n-a reuşit să-i înfrângă 
orgoliul. În toţi aceşti ani a încercat bietul de el, toate 

meseriile: bucătar, tapiţer, ţesălător de cămile, tăietor în 
piatră - în fine, în ultimul timp câştigase simpatia domnului 
Francisco Fresco, care-i încredinţase curăţenia de noapte a 
unei părţi din „Galeriile” sale şi-l găzduia într-una din 
cămăruţele aflate în aceeaşi clădire. 

— Cum îl chema? întreb. 

— Demetrio, spune, unchiul Demetrio. Eu trebuia să fac 
ultima tentativă ca să-l readuc în braţele nevestei. Eram 
sigură de reuşită, aşa încât azi-dimineaţă, când ne-am 
întâlnit, mă îndreptam spre „Galeriile Fresco” cu gândul să 
mă angajez acolo. N-a fost greu. 

— Cred şi eu, zic. 

— Odată angajată, aş fi găsit o posibilitate să mi-l 
apropii, să mă împrietenesc cu el, să-i ascult confidenţele. 
Nu ştia că-i sunt nepoată şi aş fi reuşit cu siguranţă să-i 
conving. N-am pierdut timpul. Azi-dimineaţă am şi început 
să mă informez. Mi s-a spus că întreaga curăţenie a 
magazinului e încredinţată unei firme de specialitate şi 
nimeni nu cunoaşte vreun Demetrio Carlarrosto. Totuşi, 
măcar paznicii de noapte ar fi trebuit să-l cunoască. L-am 
întrebat pe unul dintre ei, un tip cu câteva fire de păr pe 
cap şi cu un tic nervos al gurii. A devenit bănuitor. Voia să 
ştie de ce-l caut pe unchiul Demetrio. M-a urmărit prin 
curţile „Galeriilor”, dar am reuşit să scap de el. După ce- 
am găsit cămăruţa unde locuia unchiul meu, am intrat în 
magazin şi ţi-am telefonat. Îmi spuseseşi că eşti detectiv şi 
aveam o presimţire că e ceva suspect în toată atmosfera de 
acolo. Ţi-am dat întâlnire şi am dat fuga să te aştept, dar 
înăuntru trei oameni m-au legat fedeleş şi mi-au pus un 
căluş în gură; m-au încărcat apoi în furgonetă şi domnul 
Cribbio m-a adus aici. 

Imi vărs un pahar de whisky şi-l dau pe gât. Când ascult 
o asemenea poveste, mi se usucă gâtul. Privesc în jurul 
meu. Cap-de-Frişcă e tot leşinată. Greg adună cu 
conştiinciozitate ultimele picături de whisky, iar 

Piciorongul stă cuminte în chip de şuncă, făcut sandvici 
între două scaune. 

— Continuă, îi zic. 

— Ajunşi aici, urmează Ripi, tipul mă descarcă în pivniţa 
în care l-ai găsit, apoi dispare. Din când în când auzeam 
bufnituri înăbuşite şi îndepărtate fără să înţeleg ce anume 
ar putea fi. 

— Asta înseamnă că încărcau bolovani în furgonetă, 
spun. 

— Încerc să-mi desfac legăturile, dar nu reuşesc, 
continuă Ripi; dar iată că cineva forţează uşa, şi-ţi poţi 
închipui stupoarea mea când văd dând buzna înăuntru un 
câine. Nu ştiam că e asociatul dumitale. În câteva minute 
mă dezleagă. Vreau să ies, dar nu mă lasă. Imi dă să 
înţeleg că trebuie să aştept, şi ne postăm amândoi în dosul 
uşii. Când intră domnul Cribbio, asociatul dumitale îi sare 
în spate, şi-l aranjează ca de zile mari. N-aştept sfârşitul 
spectacolului. les pe-o uşă şi o iau la goană, dar când ajung 
la parter, aud un foc de revolver. Urc la etajul doi în vârful 
picioarelor şi o văd pe dumneaei cu revolverul încă 
fumegând în mână, şi omul de colo prăvălit într-un lac de 
sânge. lau sticla care mi-e la îndemână, şi o sparg în capul 
blondei, apoi cobor în fugă, iau frânghia cu care fusesem 
legată, urc din nou, şi-o fac pachet. Mă duc la telefon să 
anunţ poliţia, dar văd că nu funcţionează. Atunci pun un 
căluş blondei, să nu tipe când s-o trezi, cobor în fugă, iau 
furgoneta şi alerg să telefonez de la primul telefon pe care- 
l] găsesc. Sfârşitul transmisiunii. 

— E foarte clar, zic. Ai făcut o treabă minunată, riscând 
mult, dar ai scos-o la capăt admirabil, chiar fără ajutorul 
meu. Un singur lucru mi-ar plăcea să ştiu. Cine e ăl de 
acolo? 

Cu capul indic mortul din fundul verandei. 

— Domnul Francisco Fresco, spuse Ripi. Nu poate fi 
decât el. E identic cu manechinele expuse în magazin. 

— Domnul Francisco Fresco a murit aseară în magazin 
cu un glonţ în inimă, nu în ceafă, îi spun. 

— E posibil? se miră ea, 

— Pare imposibil şi totuşi aşa e, zic. L-a văzut unchiul 
dumitale Dem. 

— Unchiul meu Demetrio? spune ea sărind în picioare. 
Unde e? 

Mă ridic şi eu în picioare. 

— Trebuie să-ţi dau o veste proastă, îi spun. E mort. 

Mă priveşte cu ochi mari, plini de lacrimi. 

— Eşti sigur? şopteşte. 

— I-au strâns cravata puţin cam tare în jurul gâtului. 

Se apropie de mine, îşi pune capul pe pieptul meu, şi-mi 
udă amândouă reverele hainei. 

— Biata mătuşă Cristina! şopteşte printre lacrimi. 

Imi înfig bine picioarele în podea; parfumul părului ei 
îmi înmoaie genunchii, şi acum nu e momentul să leşin. Îi 
trec un braţ pe după umăr. 

Pe cinstea mea, băieţi, e şi mai frumoasă aşa, lipită de 
persoana mea, chiar dacă nu reuşesc s-o văd în întregime. 
Când să-i mângâi obrazul, aud sirenele poliţiei. 

Se opreşte o maşină, apoi alta, şi încă una. Aud cum se 
trântesc o duzină de uşi şi paşii alergători ai unui regiment 
de poliţai. 

intrerup ceremonia îmbrăţişării şi dau fugă pe coridor. 

Caucciu urcă scările urmat de locotenentul Tram, dar, 
cum mă vede se opreşte. 

— Ia priviţi cine e, domnule locotenent, iar Pipa! 

Tram mă fixează cu ochi holbaţi. 

— Ce alt cadavru ai mai scornit? şuieră printre dinţi. 

Caucciu îmi vine până lângă nas. 

— De data asta, zice, nu ieşim din casa asta cu mâna 
goală. Ducem noi un mort la morgă, şi pariez că mortul ăla 
o să fii tu. 

Il apuc pe Caucciu cu o mână de guler şi cu cealaltă de 

fundul pantalonilor, apoi îl duc pe sus până pe verandă şi-l 
dau cu dovleacul de pământ de zece ori la douăzeci de 
centimetri de cadavru. 

— Şi ăsta ce e? zic. Dă-i drumul să aud. Ce e ăsta? Un 
manechin? Hai, vorbeşte! 

Când am obosit buşindu-l, îl zvârlu peste Piciorong şi 
scaunele răsturnate, ca să mai sporesc puţin harababura 
din cameră. 

Greg începe să mârâie, dar îl apuc de coadă şi-l ţin 
strâns. Ar fi în stare să-i dezbrace în două minute şi 
spectacolul n-ar fi amuzant nici pentru bărbaţi, dar-mite 
pentru nişte doamne. 

Tram mă apucă de braţ şi mă priveşte. 

— Ajunge, Pipa, spune. Pleacă de-aici imediat. Ne 
socotim noi doi mai târziu. Ceilalţi să nu mişte unul. 

— Hei, deşteptule, îmi zice Cap-de-Frişcă, trezită se vede 
treaba de toată hărmălaia asta. Cum fac să mă mişc puţin? 

— Cine v-a legat în felul ăsta, întreabă locotenentul 
Tram. 

— El, zice Cap-de-Frişcă, arătând cu capul spre mine. 
Mi-a omorât bărbatul, iar pe mine m-a legat aşa cum vezi. 

— A vrut neapărat un cadavru, şi-n felul ăsta şi l-a 
procurat, zice Caucciu scoțând capul din grămada de 
scaune. 

Ripi termină să-şi şteargă lacrimile, apoi vine lângă mine 
şi mă ia de braţ. 

— Pot să vă povestesc eu cum stau exact lucrurile, îi 
spune locotenentului Tram. 

Tram îi aruncă o privire şi văd cum i se înmoaie 
genunchii. 

— Ei, locotenente, zic, acolo e cadavrul la care trebuie 
să te uiţi; ce vezi aici e cu totul altceva decât un cadavru, 
dacă nu e cu supărare. 

— Afară! urlă Tram. 

Îşi face apariţia o ceată de oameni în uniforme, cu 

instrumente, aparate fotografice, valijoare şi o mulţime de 
alte marafeturi. 

Caucciu iese dintre scaune şi se îndreaptă spre mine. 

Cu un picior îi îndoi glezna dreaptă, apoi mă întorc şi 
ies. 

— Nu te îndepărta, îmi spune locotenentul Tram, când 
termin aici, încep cu tine. 

— Bine, răspund, îmi duc asociatul afară să-şi facă 
nevoile. 

Cobor în grădină şi fac câţiva paşi spre garaj urmat de 
Greg. Mi-ar plăcea să găsesc cealaltă furgonetă, cea ca 
timbrul lipit de roată, dar nu văd nimic primprejur. Şi 
totuşi Greg trebuia să execute ce i-am ordonat. Îl întreb, 
iar el îmi confirmă. 

— Şi mai târziu, îl întreb, ce dracu s-a întâmplat? 

Işi bagă coada între picioare şi nu-mi răspunde. 

Un poliţist de specialitate repune în funcţiune telefonul 
de pe-o terasă de la etajul întâi. Firul rupt a fost înlocuit şi 
atârnă pe perete până aproape de pământ. 

O căţeluşă cu coada lungă se aruncă în sus să-l prindă, 
făcând nişte salturi uriaşe, dar nu izbuteşte. De cum ne 
vede, aleargă spre noi dând din coadă. Il văd pe Greg că 
întoarce capul în partea cealaltă şi se preface absorbit de-o 
frunză de magnolie. 

Mă uit la el şi-mi bag mâinile în buzunar. 

— Te prefaci că n-o cunoşti, ai? zic. Mă crezi un dobitoc? 

Căţeluşa se gudură într-una, dar Greg continuă s-o 
ignore de parcă n-ar cunoaşte-o. Jur că nu pricep tot 
interesul ăsta al lui pentru o frunză de magnolie. Nici dacă 
ar fi fost o friptură de porc sau un pahar de whisky n-ar fi 
arătat atât de absorbit. 

Căţeluşa mai insistă puţin cu guduratul, apoi îl priveşte 
ofensată, după care se uită la mine. 

— Ce vrei să-ţi spun? zic. Să mai ai încredere în câini! 

Se repede la el şi-l muşcă de-o coapsă. El se întoarce, o 

prinde de-o ureche şi-o zvârle la cinci metri. 

— Straşnic mod de-a te purta cu o căţea, n-am ce zice. 

Vreau să-i dau un picior, dar se strecoară şi dispare în 
goană după colţul casei. f 

Ia te uită, derbedeul dracului, ce încurcături îmi face! Il 
trimit aici să facă investigații la o crimă, e adevărat că-mi 
lipeşte timbrul acolo unde-i spun, dar cum vede o căţea 
acceptabilă, îl doare în cot de cercetări şi se apucă de 
fleacuri. 

Aşa se face că furgoneta cu urmele pe care eventual le- 
ar fi putut lăsa Dem dispare. 

Încerc să fac o socoteală a furgonetelor şi constat că 
lipseşte una. Cea care a plecat la Palo Lungo şi care l-a 
pierdut pe Dem pe şosea n-a putut să se întoarcă în oraş. 
Aş putea să jur că cel care o conducea e tipul din verandă 
cu gaura în cap. 

Domnul Cribbio e cel care s-a întors pe jos şi a înnodat 
cravata la gâtul lui Dem, - nu poate fi decât el. Are chiar 
mutra unuia care strânge cravatele de gâtul altora. 

Paznicii de noapte nu s-au mişcat din magazin şi pariez 
că sunt încă în faimoasa chichineaţă. 

S-a vorbit cu un valet, un anume Bich, dar s-a vorbit 
numai la telefon, şi la telefon îţi poţi schimba vocea cu 
multă uşurinţă. 

Furgoneta trebuie să fie încă aici, şi-ar trebui să aibă un 
timbru de douăzeci de lire lipit pe geanta unei roţi din 
spate. Sunt sigur că Greg şi-a îndeplinit misiunea înainte 
de-a da cu ochii de căţea. 

Un poliţist cercetează furgoneta încărcată cu pietre, alţi 
doi coboară valizele din Plimberul de doisprezece cilindri 
jumătate, aşa încât ceva îmi spune că de data asta Cap-de- 
Frişcă va trebui să-şi modifice itinerariul. 

Ajung la balustrada din fundul grădinii şi privesc 
peisajul. E o panoramă superbă într-adevăr, cu micul lac la 
picioarele muntelui, şi priveliştea văii care se întinde hăt- 

departe spre câmpie. 

Dar nu sunt tipul care se lasă vrăjit de peisaje. 

Balustrada se termină într-un stufăriş de mărăcini, iar 
dincolo de aceste tufe muntele e arid şi plin de bolovani. 
Mă duc să arunc o privire mai de aproape. Pietrele aflate 
în furgonetă au fost luate de aici. Au luat destul de mult, 
fapt ce se poate observa după pământul umed şi bătătorit. 

Mi-ar place să cercetez cu mai multă atenţie problema, 
dar cineva mă cheamă. E un poliţist care-mi tot face semne 
din pragul casei. 

— Vă cheamă locotenentul Tram, zice când ajung la o 
distanţă mai mică. 

Intru şi văd că grupul s-a mutat acum în sufrageria de la 
parter, în afară de mortul care trebuie să fie încă la etaj. 
Cap-de-Frişcă e aşezată pe divan şi nu mai pare stânjenită 
de frânghii. 

— Văd că aţi desfăcut pachetul, spun, dar imediat observ 
că la încheietura de la mâna stângă are o brățară care cu 
siguranţă nu e de aur, iar un lănţişor o uneşte cu o altă 
brățară pe care o poartă domnul Cribbio, înveşmântat în 
reviste ilustrate. 

Sunt mulţumit că modelul meu de îmbrăcăminte, croit 
dintr-o revistă, are succes. 

Caucciu supraveghează cuplul şi între timp citeşte 
dedicaţia de pe fotografia unei blonde, aşezată într-o 
bărcuţă care acoperă omoplatul stâng al Piciorongului. 

Ripi stă cu spatele la ceilalţi şi priveşte înspre grădină. 

Observ că mi se înmoaie genunchii chiar când o privesc 
din spate, aşa încât scot repede o ţigară şi o aprind. 

— Totul e limpede, începe locotenentul Tram. 
Domnişoara Grenson şi-a spus povestea, şi nu ne rămâne 
decât să verificăm câteva amănunte. Doamna Peonia 
Fresco şi-a împuşcat soţul, fapt confirmat şi dovedit, după 
cum confirmată şi dovedită e şi complicitatea domnului 
Cribbio. Cade în sarcina mea să mai fac unele cercetări 

ulterioare asupra cazului. Ceea ce nu pare deloc clar e 
prezenţa ta aici şi comportarea ta din ultimele ore. 

— Ascultă, locotenente, îi spun eu, te-am pus pe urmele 
cadavrului domnului Francisco Fresco cam pe la ora trei 
azi-noapte. 

— Domnul Francisco e mort de numai două ore, zice 
locotenentul, iar gluma ta cu manechinele nu e încă 
lămurită. Aş vrea să aud, eşti în stare să faci lumină în 
problema asta? 

— Întrebaţi-o pe ea, zic. Ea e cu lumânarea. 

— E cam tare de-o ureche, domnule locotenent, zice 
Caucciu. Aş putea să-i aranjez puţin timpanele cu un 
picior. 

— Vezi să nu încurci rândurile, sticlete, îi spun; altfel va 
trebui să-l reciteşti pe domnul Cribbio de la început. 

— Ei, ce faci, nu-i dai drumul? mi se adresează Tram. 

— Mi-am dat drumul destul până acum, răspund, nu mai 
am nimic de adăugat pentru moment. 

— Nici măcar nu-mi spui unde se află Demetrio insistă 
Tram. 

— Ăla e la spălătorie, spun. 

Tram se uită în ochii mei ca şi cum ar vrea să mă 
hipnotizeze. 

— Ascultă, Pipa, zice, ce glumă mai e şi asta? 

— Aşa face el. Înainte să predea cadavrele, le dă la 
spălat şi călcat, intervine Caucciu. 

Mă duc lângă el şi-i trag în plex un pumn care, dacă n-ar 
fi fost uniformă care să-l oprească, ar fi ieşit pe partea 
cealaltă. Se îndoaie, se văicăreşte un pic, dar nimeni nu-l 
ia în scamă. Mă duc lângă Ripi şi-i trec un braţ pe după 
umeri. 

— Ilartă-mă, îi spun, nu e vina mea. 

Se porneşte din nou să-mi stropească reverele hainei, 
când aud telefonul sunând. Locotenentul Tram ridică 
receptorul şi ascultă. 

— Bine, zice; da, ştiu... bine... 

Rămâne cu receptorul la ureche încă o bucată de vreme. 

— Francisco, spune, am zis Francisco, nu Fernando. 
Vreau răspunsul imediat, dar imediat. Mă chemi aici. 

Pune jos receptorul şi se ridică. 

— Spălătoria a trimis cadavrul domnului Demetrio la 
morgă. 

— Sper că nu i-au spălat cumva cravata, spun. Trebuie 
să mai aibă pe ca amprentele digitale ale domnului 
Cribbio. 

Un poliţai în uniformă deschide uşa şi bagă capul 
înăuntru. 

— Am terminat, domnule locotenent, zice. 

— Luaţi tot, îi spune Tram. Caucciu, du-i pe cei doi la 
răcoare; nu mai am nevoie de ei pentru moment. 

Pleacă toţi. 

Cap-de-Frişcă n-a deschis gura, dar când trece prin faţa 
mea îmi aruncă o privire furibundă. 

— Şi ăsta? întreabă Caucciu vrând să mă apuce de braţ. 

— Rămâne cu mine, îi spune locotenentul Tram. 

Reuşesc să-i mai trag un picior în gleznă înainte să iasă. 

Rămânem numai Ripi, eu şi locotenentul Tram. Aud uşile 
trântindu-se şi maşinile plecând. 

— Între noi doi nu s-a terminat încă, începe locotenentul; 
mai trebuie să lămurim câteva lucruri, dar asta când mi-or 
parveni răspunsurile pe care le aştept. 

— Nu mă grăbesc, îi spun. 

Ripi are acum ochii uscați şi zâmbeşte. 

leşim toţi trei în grădină. Soarele mai are de coborât 
cam vreme de-un ceas până să apună în spatele muntelui. 

— E aproape şase jumătate, spune locotenentul Tram, 
ora la care Dem ar fi putut să confirme că l-a văzut pe 
Francisco Fresco mort. După teoria ta. 

— Adevărat, spun. Din păcate n-o mai poate face. 

Ne sprijinim coatele de balustradă şi privim peisajul de 

la picioarele noastre. _ 

O văd pe Ripi tremurând şi-mi apropii braţul de al ei. [i 
simt căldura trupului şi mi se înmoaie genunchii. 

— Nu înţeleg rolul pietrelor din furgonetă, spun, în afară 
de cazul... 

— În afară de cazul? întreabă Tram. 

Pe dracu, băieţi! mi s-a oprit sângele în loc, dar îmi 
scutur bine braţele, tropăi din picioare, şi sângele începe 
iar să circule. Mi-a venit dintr-o dată o idee, şi faptul că 
teoria mea nu e greşită mi-o confirmă suprafaţa lacului. 

— Priviţi acolo, spun, şi arăt cu degetul spre mijlocul 
lacului. 

Tram priveşte. 

— Nu văd nimic, zise el. 

— Nu văd nimic, repetă şi Ripi. 

Am o vedere excelentă, băieţi, şi ce văd plutind pe apă e 
un timbru, pe legea mea. 

— Un timbru de douăzeci, spun. 

Tram mă priveşte de parcă aş fi devenit de sticlă. 

— Şi ce-i cu asta? întreabă. 

— Iată unde a ajuns a doua furgonetă, explic, în fundul 
lacului! Azi-dimineaţă au încărcat manechinele şi cadavrul 
în furgonetă, ajunşi aici au umplut spaţiul liber cu pietrele 
luate de pe munte, au închis uşile şi au împins furgoneta 
de pe râpă în lac. 

— După care au lipit un timbru pe apă, completează 
locotenentul Tram. Cred că ai înnebunit de-a binelea. 

— Ar trebui secat lacul, îi spun. Sunt sigur c-o să găseşti 
acolo ce-ţi spun eu acum. 

— De ce nu-l bei tu? 

— Dacă ar fi whisky, cu cea mai mare plăcere, îi zic. Dar 
apă îmi face o scârbă cumplită. 

— Domnul Francisco e acum în drum spre morgă, spune 
Tram. 

— Asociatul meu Greg a venit azi-dimineaţă aici şi a lipit 

un timbru de douăzeci pe roata furgonetei care-l 
transporta pe Dem. Iar timbrul de douăzeci pluteşte acum 
pe apă, insist eu. 

Vrea să-mi spună ceva, dar se aude telefonul şi Tram o ia 
la goană spre vilă. 

Ripi mă priveşte şi zâmbeşte. 

— S-a terminat, în sfârşit, toată afacerea asta? întreabă. 

— Da, spun. Lipsesc numai câteva amănunte. Ţi-e frig? 

— Da, îmi spune. 

Îmi scot haina şi i-o pun pe spate. lar o trec fiori. 

— De data asta nu e frigul, spun. 

— Mă gândesc la cealaltă furgonetă, pe care au umplut-o 
cu pietre, şopteşte încet. Dacă teoria ta e justă, şi ea era 
sortită să ajungă în fundul lacului. Cu cine oare înăuntru? 

— Cel cu gaura în cap, răspund. 

— Şi poate şi cu mine o dată cu el, adaugă ea, dacă 
asociatul tău nu venea la timp. 

Îi trec braţul pe după umeri şi ne îndreptăm încet spre 
casă. 

Tram e încă la telefon. Ascultă şi ia notițe, mâzgălind 
nişte semne ciudate pe hârtie. 

Ne oprim şi-l privim în tăcere. 

Doi câini latră în depărtare. Recunosc glasul lui Greg. 

Trece puţin timp, apoi Tram lasă încet receptorul în 
furcă. Priveşte fix în faţa lui. 

Îşi ia capul între mâini şi meditează. 

Îl privim cum cugetă şi aşteptăm. 

Câinii au încetat să mai latre. 

Tram îşi trece mâna peste faţă, după care mă priveşte şi 
surâde. 

Scot un oftat adânc de uşurare. 

— Aveai dreptate tu, spune. Mâine dau dispoziţii să fie 
pescuită furgonetă din lac. 

— Poţi să-mi spui ceva amănunte în plus? întreb. 

— „Galeriile Fresco” erau înregistrate pe numele Peoniei 

Fresco, spune el, şi au fost vândute cu contract în regulă 
acum două zile. Peonia a încasat preţul în bani lichizi şi era 
pe punctul s-o şteargă. Plimberul era plin de bani. 

Trag un fluierat. 

— Francisco Fresco avea un frate geamăn pe nume 
Fernando. 

Mai trag un fluierat. 

— Încetează cu fluieratul! zice Tram. Fratele fugise de 
acasă la vârsta de şaisprezece ani şi nimeni n-a mai auzit 
de el, până în ziua când îşi face apariţia cu Peonia, ca să 
însceneze împreună toată farsa asta. Angajează la magazin 
trei membri din banda ei; când crede că a sosit momentul 
potrivit, Francisco se îmbolnăveşte şi se duce să stea la 
Palo Lungo. Va trebui să vedem de ce fel de boală e vorba 
şi cum a contractat-o. Francisco bănuieşte la un moment 
dat ceva, dă fuga în magazin, e gata să descopere manevra 
neveste-si şi atunci ea-l ucide. E cel pe care l-ai văzut 
printre manechine. Sfârşeşte în fundul lacului şi totul pare 
aranjat. Dar Peonia socoteşte că şi Fernando e de prisos, 
şi-l lichidează şi pe el, în timp ce Cribbio îi pregăteşte şi lui 
un lăcaş în fundul lacului. 

— Cribbio se bucura de oarecare autoritate în bandă? 
întreb. 

— Era şeful, spune Tram. Se căsătorise cu Peonia acum 
zece ani, divorţând puţin înainte ca Peonia să se mărite cu 
Fresco. Un divorţ fictiv, după cât se pare, aşa încât sunt 
încă soţ şi soţie. 

Trag un fluierat. 

— Asta e toată povestea, încheie Tram; complicată de 
intervenţia ta şi a domnişoarei Grenson. Destul de puerilă, 
după cum vezi. 

— De, se întâmplă să mai răsară uneori nişte gemeni pe 
undeva, ca să mai complice puţin lucrurile. 

Tram îşi suflă nasul şi se ridică. 

— Parcă ar fi un roman-foileton, zice. 

Ne îndreptăm toţi trei spre uşă. 

— Bun, spune Tram; acum nu mai sunt decât nişte 
simple formalităţi. Veniţi amândoi mâine la poliţie. 

Văd că discută ceva cu doi oameni din brigadă, apoi se 
urcă în maşină. 

— Vreţi să vă las undeva? întreabă. 

— Nu e nevoie, răspund, avem maşina domnişoarei. 

Ripi mă priveşte uimită. 

— Ţi-am făcut o surpriză, îi spun. 

O însoțesc la boschetul unde am ascuns maşina. 

— O să-ţi cumpăr o broască nouă, zic. 

Sar la volan iar ea se aşază lângă mine. Când pornesc 
motorul, Greg soseşte în goana mare. li deschid uşa şi sare 
pe scaunul din spate. Bag în viteză şi apăs pe accelerator. 
Marina nu se clinteşte din loc. Ce naiba, doar am tras 
frâna de mână. 

— Ei drăcie! exclam, ce naiba are râşniţa asta că nu mai 
vrea să meargă? 

Mă dau jos să mă uit ce are. Văd căţeaua care trage cu 
dinţii de aripă, încercând să reţină maşina. 

— Pleacă de-aici, ţip la ea. 

Se îndepărtează cu urechile pleoştite, cu coada între 
picioare şi cu inima zdrobită. 

Urc iar în maşină şi arunc o privire spre Greg. S-a 
ghemuit în spate şi nici nu mişcă. 

— Derbedeule, îi zic. Ar trebui să-i povestesc Fernandei 
totul. 

Bag din nou în viteză şi de data asta maşina porneşte. 

Ripi mă priveşte şi oftează. 

— Toţi bărbaţii sunteţi la fel, şopteşte, dar îmi trece un 
braţ pe după gât şi-şi lasă capul pe umărul meu. 

— Unde mergem să sărbătorim întâlnirea noastră? o 
întreb. 

— La Pipachico, propune ea. Am întârziat amândoi la 
întâlnirea pe care mi-ai dat-o la „Piatto Rotto”. 

— Cu râşnita ăsta minune n-ajungem în oraş decât 
mâine în zorii zilei, spun eu cu un oftat. 

— Coboară, îmi zice. Trec eu la volan. 

Opresc, cobor, ea trece în locul meu, eu ocolesc maşina 
şi mă urc alături de ea. Văd că se apleacă, meştereşte ceva 
sub tabloul de bord, se ridică, apasă pe accelerator şi 
maşina porneşte ca din puşcă. 

— Interesant, spun. 

Indicatorul de viteză arată o sută optzeci de kilometri pe 
oră şi la curbe sunt nevoit să mă ţin strâns, ca să nu zbor 
pe fereastră. 

— Scot dispozitivul care reduce turaţia motorului numai 
în anumite cazuri speciale, mărturiseşte ea. 

— Înţeleg, spun, şi e un caz special? 

— Bineînţeles, răspunde şi-mi zâmbeşte. 

Aş lua-o de gât şi aş săruta-o, pe legea mea. 

În mai puţin de jumătate de oră suntem în faţa casei 
mele. 

— Opreşte, o rog. Acum îmi amintesc că am lăsat un 
pahar de whisky pe jumătate plin. O să se umple de praf. 

Urcăm toţi trei. 

Dau jumătatea de pahar lui Greg şi-mi torn mie unul 
plin. Ripi mă aşteaptă în prag. lau magnetofonul, îl duc în 
dormitor şi-i dau drumul. 

Banda începe să sforăie. leşim şi încui uşa. 

— Astă-noapte n-am dormit, spun, iar acum n-am timp. 

Urcăm din nou în maşină şi mă aşez la volan. Când 
trecem prin faţă la „Pipistrello”, simt că Greg mă linge pe 
ureche. Opresc şi claxonez. 

Fernanda apare în prag şi dă din coadă ca o bezmetică. 
Îi deschid uşa şi sare în maşină. Bag din nou în viteză şi 
toţi patru o pornim spre fericire. 

CALIBRUL 22 

CAPITOLUL I 


Când cineva are un asociat ca al meu, nu 
poate refuza anumite însărcinări. Intre 
timp, cineva se prăpădeşte de râs, şi noi îl 
lăsăm să râdă! 


Vârsta, peste şaptezeci de ani, fără discuţie. Să punem 
şaptezeci şi doi şaptezeci şi trei, vă convine? Ani 
bineînţeles. Înălţimea, în nici un caz peste un metru 
cincizeci; greutatea, nu ştiu. Cred că n-are. 

Inclin să cred că greutatea şi-a lăsat-o acasă sau i-a 
alunecat de-a lungul vreunei cute a rochiei. Părerea mea e 
c-ar fi putut intra chiar fără să deschidă uşa; oricum, intră, 
înaintează plutind până la fotoliul verde din faţa biroului 
meu, iar eu îmi ţin respiraţia de teamă să nu se destrame 
dintr-o clipă în alta. Ea, nu fotoliul verde, pe naiba, într- 
atât pare de fragilă, de uşoară, construită, printr-un 
adevărat miracol de echilibru, aşa cum se construieşte un 
castel de cărţi de joc. Spun asta încercând să vă explic cât 
de cât impresia pe care mi-o face. 

Se aşază, deschide o geantă cât toate zilele şi scoate o 
ancoră legată de un lanţ pe care-l lasă să alunece până ce 
ancora atinge podeaua. 

Slavă Domnului! acum că-i ancorată de fotoliu pot să 
respir din nou în voie. Mă relaxez timp de câteva clipe. 

Prima impresie pe care ţi-o face e c-ar putea fi montată 

şi demontată uşor, bucăţică cu bucăţică, şi asta mă face s-o 
numesc „Băbuţa Demontabilă”. 

E îmbrăcată în negru din cap până-n picioare şi are ochii 
roşii de parcă ar fi plâns. 

O văd scoțând din geantă o batistă albă în care-şi vâră 
nasul în timp ce aruncă nişte priviri curioase de jur 
împrejur, de parcă ar căuta ceva. 

Tac şi aştept. 

De când am răspuns: „Da, eu sunt! Poftiţi”, la întrebarea 
ei dacă eu sunt Chico Pipa, n-am mai deschis gura. Asta s-a 
întâmplat în clipa când bătrânica a apărut în pragul 
biroului meu. 

De altfel, nici nu cred că mi-a vorbit cu adevărat. Mi s-a 
părut doar că a deschis uşa şi mi-a zvârlit un pumn de 
nasturi de plastic pe duşumeaua de mozaic. 

Am remarcat apoi că zgomotul avea un accent oarecum 
interogativ şi deci nu putea fi vorba de nişte nasturi de 
plastic zvârliţi pe podea, ci de consoane şi vocale 
amestecate laolaltă în aşa fel încât să poată compune un 
„Chico Pipa?” destul de original. 

Acum aştept să vorbească ea întâi, în primul rând fiindcă 
nu ştiu ce să spun, şi în al doilea rând, de spaimă ca nu 
cumva, spunând ceva, curentul de aer produs să-i dăuneze, 
fie chiar rostind un simplu „ei?” 

Îl zăresc cu coada ochiului pe asociatul meu, care s-a 
întins să doarmă cu capul la picioarele mele, sub birou. Se 
vede cât de colo că băbuţa nu-l interesează, cel puţin 
pentru moment, aşa încât mă lasă să-mi văd singur de 
treabă. 

Dacă cineva dintre dumneavoastră nu ştie cine e 
asociatul meu, îl lămuresc imediat. Asociatul meu se 
numeşte Gregorio Scarta, eu însă îi spun Greg, şi e cel mai 
bun câine poliţist din câţi există. 

Am obţinut amândoi licenţa de detectivi particulari şi am 
întemeiat împreună o asociaţie. Din acest motiv, pe geamul 

biroului meu stă scris cu litere aurite: „Agenţia de 
investigaţie Chico Pipa şi Gregorio Scarta”. 

Ne leagă o prietenie cum nu există între oameni. Am 
încercat o dată să-mi fac prieten un om şi n-a lipsit mult să- 
mi pierd pâinea, ciorba şi chiar viaţa, băieţi. 

Aşadar ascultați sfatul meu: dacă vreţi să vă bizuiţi pe 
cineva, asiguraţi-vă în primul rând că acel cineva are 
coadă, altfel lăsaţi-vă păgubaşi, nu vă încredeţi în nimeni şi 
descurcaţi-vă singuri, cum puteţi. 

Cu Greg mă înţeleg de minune şi pentru că avem 
aceleaşi gusturi, sau în orice caz destul de apropiate. 

Întrebuinţăm amândoi acelaşi carburant: whisky, dacă 
nu vă e cu supărare. Afară de asta, Greg e nebun după 
căţeluşele cu coada lungă, şi în privinţa asta nu-l condamn, 
pentru că şi eu am aceleaşi înclinații, chiar dacă cele care 
îmi plac mie n-au coada nici lungă, nici scurtă. Vreau să 
spun că nu sunt indiferent la farmecul sexului frumos şi cu 
asta cred că m-am explicat destul de clar. 

Şi e mai bine să nu încep să vă povestesc aventurile 
mele galante, altfel nu mai terminăm niciodată. 

Băbuţa Demontabilă scoate nasul din batistă şi-mi zvârle 
în faţă o grămadă de nasturi de plastic, dar nu mă mai las 
surprins, ci traduc repede în cuvinte clare. 

— Scuzaţi-mă, spune, mă numesc Ines. Magigia Ines. Vă 
cer scuze, ştiţi, poate pentru dumneavoastră cazul nu 
prezintă cine ştie ce importanţă, dar vă asigur că pentru 
mine are mare însemnătate. Nu mai am pic de linişte până 
nu aflu cine a făcut-o. Vă cer să faceţi cercetări, domnule 
Pipa. Dumneavoastră sunteţi detectiv şi trebuie s-o faceţi. 
Trebuie să descoperiţi cine l-a ucis pe Sebastiano. Eu nu 
sunt decât o biată bătrână, şi dumneavoastră trebuie să mă 
ajutaţi. 

— Calmează-te bunicuţo, zic, şi să procedăm metodic. 
Dumneata mi-aduci la cunoştinţă un asasinat şi doreşti ca 
eu să descopăr vinovatul. 

— Asasinul, zice ea, asasinul, ăsta e cuvântul. Aţi înţeles 
exact ceea ce vreau. 

Işi vâră iar nasul în batistă, iar eu îmi aprind o ţigară, 
după care arunc pachetul de ţigări pe birou. 

— Ascultă, bunicuţo, zic, dacă e vorba de un mort 
asasinat, ştii foarte bine care e datoria dumitale. Datoria 
dumitale e să te adresezi poliţiei, ocolind cât poţi mai 
departe biroul meu. 

Aprobă din cap cu atâta entuziasm încât mi-e teamă căi 
se demontează capul. Din fericire, capul nu i se 
demontează şi băbuţa îşi reia povestirea. 

— Zis şi făcut, spune ea. Am fost la poliţie. Am explicat 
unui agent că cineva l-a omorât pe Sebastiano, agentul m-a 
trimis la brigada criminală şi acolo am stat de vorbă cu un 
locotenent pe nume Tram, care, după ce m-a ascultat până 
la capăt, mi-a spus că la dumneavoastră trebuia să vin, şi 
mi-a dat chiar el adresa. Am fost încântată de sfat, fiindcă 
vă cunoşteam demult. Sunt o mare admiratoare a 
asociatului dumneavoastră. Unde e, că nu-l văd? 

Priveşte în jur şi-şi şterge un ochi cu batista. 

Mă întreb ce glumă o mai fi şi asta, şi ce naiba o fi având 
bătrânica în cap. Nu-mi amintesc ca Tram să-mi fi aruncat 
vreodată un cadavru în braţe, ba dimpotrivă, s-a dat peste 
cap cât a putut să mă ţină departe de cazurile în care 
protagoniştii erau morţi prin asasinare. 

Mi se pune un nod în gât la gândul că idiotul ăla vrea să- 
şi bată joc de mine, dar înainte să aflu de ce fel de glumă e 
vorba, socot că e bine să-mi fac plinul de carburant. Ar fi 
curată nenorocire să fiu cu rezervorul gol tocmai în clipa în 
care am mai multă nevoie de el plin. 

Iau sticla de whisky din fişierul pe care-l ţin în spatele 
biroului şi-mi umplu un pahar. Între timp, arunc o privire 
spre Băbuţa Demontabilă. 

— Doreşti? întreb aşa într-o doară. 

O văd că ridică mâna dreaptă şi-mi arată vârful 

degetului arătător. 

— Putin, puţin, zice, ce băutură e? 

— Whisky, răspund. 

leu un alt pahar din sertarul biroului, torn jumătate 
deget de whisky, apoi pun paharul în faţa ei. Întinde mâna, 
ia paharul şi-l duce la gură. 

— Între timp, îi zic, spune-mi ce-i cu acest Sebastiano, şi 
cum a murit. 

Nu-mi răspunde imediat. De cum ia paharul de la gură, 
scoate pe nas un şuierat identic cu cel făcut de frâna 
hidraulică a unui camion, urmează imediat un acces de 
tuse, apoi o altă frână, şi un alt acces de tuse dublu. Între 
timp se bâţâie, de parcă fotoliul în care stă ar începe s-o ia 
la vale într-o coborâre vertiginoasă peste bolovănişuri. 

— Drace, zice, mii de bombe, continuă ea după o altă 
frână. Fir-ar să fie! 

Tuşeşte iar de patru ori, apoi continuă. 

— Ce naiba e? frână. 

— Cer scuze, e un supercarburant. Mie mi se pare apă 
chioară. 

— Mai-mai să mă sufoc, nu alta, zice. 

Îmi face impresia că e gata-gata să rupă şi ancorajul dar, 
încet-încet se linişteşte, izbuteşte să pună paharul pe birou 
şi să înăbuşe o ultimă frână în batistă. 

— Să ne întoarcem acum la Sebastiano, dacă n-ai nimic 
împotrivă, zic. Spuneai, c-a fost asasinat. 

Semn afirmativ din cap. 

— Otrăvit, zice ea. 

Apoi începe să pocnească şi să salte ca automobilul lui 
Ridolinil. 

— Sebastiano era soţul dumitale? întreb. 

Face semn din cap şi cu mâna că nu. 

— Nu, îmi răspunde, de cum îşi recapătă suflul. Soţul 


1 Clown renumit. 

meu e mort de treizeci de ani, Dumnezeu să-l ierte, dar 
trebuie să vă mărturisesc că nici atunci n-am simţit 
durerea pe care o simt acum pentru bietul Sebastiano. 
Sunt sigură că mă înţelegeţi. 

Îşi şterge o lacrimă cu batista. 

— Sebastiano era un câine, adăugă. 

— Ei comedie! zic eu. 

lată, asta-i farsa idiotului ăla de locotenent din brigada 
criminală! Băbuţa se duce să-i denunțe otrăvirea câinelui, 
el prinde mingea din zbor şi-mi trimite mie bătrâna pe cap. 
Nu putea el să lase să-i scape o asemenea ocazie. 

Şi dacă ideea n-a fost a lui, a fost a măgarului ăla de 
sergent Caucciu. Parcă-i şi văd pe amândoi strâmbându-se 
de râs pe socoteala mea, dar o să vedem noi cine o să râdă 
mai bine până la urmă. 

Scrâşnesc din dinţi şi mă holbez cât pot uitându-mă la 
băbuţă. O văd că se sperie. 

— Nu, nu, nu, domnule Pipa, spune dând din mâini, să 
nu vă închipuiţi că e vorba cumva de unul din căţeii aceia 
obişnuiţi de salon, cât şobolanii, sau abia ceva mai măricei. 
Sebastiano era ceea ce se poate numi un dulău. O 
măgăoaie de câine mai înalt ca mine, când se ridica în 
două labe. Şi nu era câine de rasă. Ce tot spun? Era un 
câine dintr-o sumedenie de rase, de toate rasele de câini 
mari. De asta sunt sigură; nici unul din strămoşii lui n-a 
avut sub un metru şi optzeci, măsurat de la nas la coadă. 
Dar ce inteligenţă, domnule Pipa! Şi ce suflet bun! 

Se opreşte, priveşte într-o parte şi deodată o văd că-i 
zâmbesc ochii, şi gura, şi nasul. 

— Gregorio! exclamă. 

Nici nu băgasem de seamă că Greg ieşise de sub birou. 
Pesemne că asociatul meu a ciulit urechile când a auzit că 
e vorba de un câine şi i-a pierit somnul ca prin farmec. 

Incepe să adulmece gleznele băbuţei şi văd că între timp 
dă domol din coadă. 

— Ştiu ce vrea să spună. 

Vrea să spună că bunicuta îi place. Şi-am mai înţeles că 
vrea să preia el cazul. Din moment ce mortul e un câine, 
problema, pare că-l vizează direct. 

— E chiar aşa cum mi-l închipuiam, spune Băbuţa 
Demontabilă. 

— Ascultă bunicuţo, îi spun, dacăcţi închipui că mă 
pretez la glume de felul ăsta, te înşeli. 

— Ce glumă? sare bunica. Nu e vorba de nici o glumă. 

Greg începe să mârâie, să latre, se apropie de mine şi 
mă împunge de câteva ori cu botul în şold. 

Izbesc cu pumnul în masă. 

— Nu! Ţi-l închipui, zbier eu, cum se tăvăleşte de râs 
Caucciu în momentul ăsta? 

Greg îmi răspunde lătrând şi mai tare. 

— Destul! tip. Să nu ne dăm în spectacol în faţa 
clienţilor. Şi apoi, e inutil să latri în halul ăsta. Nu sunt 
surd. 

Dau pe gât ultima picătură de whisky din pahar, apoi mă 
ridic şi fac doi-trei paşi. Nu-mi convine de loc să fac figură 
de cretin în faţa ălora din brigada criminală, dar, pe de altă 
parte, nu pot să refuz cazul, dat fiind că e vorba de un 
câine. Gregorio mă ajută, când e vorba de semenii mei. 
Sebastiano face sau nu face parte din semenii asociatului 
meu? 

Sunt gata să zic bine, când aud telefonul sunând. Ridic 
receptorul. 

— Alo, zic, aici agenţia Pipa şi Scarta. 

La dracu, este glasul lui Caucciu care spune: 

— Ascultă Pipa, zice, locotenentul Tram vrea să ştie ce 
procent îi oferi la clienţii pe care ţi-i procură. O să te 
viziteze o bătrânică cu un caz pe care numai tu îl poţi 
rezolva. 

— E chiar aici, dacă te interesează, îi răspund. 

— Ah, foarte bine, zice Caucciu, locotenentul e convins 

că o să te descurci de minune, totuşi, cum ţine la sănătatea 
ta, te sfătuieşte să fii atent. Mediul e puţin diferit de cel cu 
care eşti obişnuit. Ştii, ăştia muşcă. 

— Ascultă, îi zic, ar trebui să scrii pe o hârtiuţă spiritele 
astea nesărate şi să mi le citeşti la prima întâlnire. Dacă ți- 
oi face hatârul ăsta. 

— Frumos fel de a mulţumi, zice. Dar, lăsând glumă la o 
parte, locotenentul sugerează să-ţi îndrepţi cercetările 
spre cei care aveau interesul s-o facă. Se pare că 
Sebastiano ăsta a lăsat un testament... 

Trântesc receptorul în furcă. O să-l fac să-şi înghită 
glumele până la ultima virgulă. Sunt sigur că n-o să-mi 
lipsească ocazia. 

Până una, alta, eu sunt cel care-mi înghit furia, peste 
care torn o jumătate bună de pahar de whisky. Pulsul îmi 
revine la normal şi mă aşez la locul meu. 

O văd pe băbuţă scotocind prin geantă, de unde scoate 
un portofel, îl deschide şi ia o monedă de o sută. 

— Mă scuzaţi, zice, n-am prea mulţi bani, dacă aveţi 
bunătatea să vă mulţumiţi... e un mic aconto. 

Pune moneda pe birou, apoi reîncepe scormonitul prin 
geantă, scoate un pacheţel şi-l deschide. Îl pune pe podea. 

— Un aconto, bineînţeles, şi pentru asociatul 
dumneavoastră, zice. Are şi el dreptul. 

Privesc în jos. Pe o hârtie unsuroasă tronează o bucată 
de carne friptă, mustind a sos pe deasupra. Nu e nici un 
pericol că Greg să guste ceva oferit de străini. E câine 
poliţist şi ştie că trebuie să fie prudent. De data asta însă 
nici urmă de prudenţă, băieţi! Hăpăie friptura ca pe apă, 
după care vine s-o stropească cu whisky-ul pe care i-l torn 
în paharul lui de plastic. 

Se vede treaba că bătrânica i-a inspirat încredere. Nu-i 
trebuie să adulmece de două ori o persoană ca să-şi dea 
seama cu cine are de-a face. 

— Bine, zic, după cum vezi, asociatul mea a acceptat 

însărcinarea fără prea multe discuţii. Acum, din moment ce 
asociatul şi-a mâncat partea lui de aconto şi n-avem 
posibilitatea s-o restituim, n-aş mai putea refuza, chiar 
dacă aş vrea. 

— Eram sigură că veţi accepta, şi sunt sigură că-l veţi 
descoperi pe vinovat. 

— Şi, odată descoperit, ce doreşti să facem cu el? întreb. 

— Lăsaţi totul în seama mea, răspunde ea surâzând; 
odată probele găsite, nu trebuie să vă mai ocupați de 
nimic. Rămâne să-i administrez eu ce i se cuvine 
individului. Chestiunea nu vă mai priveşte. 

— Chestiunea ar trebui să intereseze poate Societatea 
pentru Protecţia Animalelor. 

Ridică din umeri. 

— Dacă doriţi să faceţi un denunţ după ce descoperiţi 
vinovatul, zice ea, sunteţi liber s-o faceţi. 

— Bine, zic, vom vedea. Acum povesteşte-mi cum s-a 
întâmplat şi dacă bănuieşti pe cineva. 

Băbuţa Demontabilă se aşază mai bine în fotoliu şi Greg 
se postează în faţa ei. 

— Nu-s prea multe de spus, zice. Cineva a pus în grădină 
o bucată de carne condimentată cu arsenic şi Sebastiano a 
mâncat-o. 

— Cine ar fi putut să fie? 

— Nimeni din cei pe care-i cunosc şi care aveau de-a 
face cu Sebastiano. Cunoaşteţi familia Foce? 

— Nu. 

— Ghiro Foce e nepotul meu, zice. Are o nevastă care se 
numeşte Ria. Locuiesc cu ei în vechiul imobil de pe strada 
Siegel, într-un mic apartament separat. În afară de nepot şi 
de soţia lui, în casă mai locuiesc: secretara lor, tatăl 
secretarei, care e grădinar, bucătăreasa şi valetul. Toţi îl 
iubeau pe Sebastiano. 

— Sincer? 

— Poartă doliu, zice. 

— Scuză-mă, zic. Dacă pun eu întrebările, e să simplific 
lucrurile. Dacă ar face-o Greg, nu l-ai înţelege, sau l-ai 
înţelege mai greu. Dumneata îl înţelegeai pe Sebastiano? 

— Oh, desigur, răspunde băbuţa. Ne înţelegeam de 
minune. Mai bine că între creştini. 

— Nu-l duşmănea nimeni dintre cei din jur? 

— Nimeni. Dădea din coadă la oricine, bineînţeles afară 
de străini. 

— Era un bun câine de pază? zic. Ar fi putut să-l 
otrăvească vreun hoţ. 

Îşi şterge o lacrimă şi dă din cap. 

— Nu, nu, zice. Dacă bietul Sebastiano avea un defect, 
era acela că avea somnul greu. Dacă nu-l trezeam eu 
dimineaţa, dormea până la prânz. Am încercat chiar să-i 
pun ceasul deşteptător lângă cuşcă. Ei bine, nu-l auzea. Şi 
apoi, a fost otrăvit ieri după-amiază. La ora două era cât se 
poate de zdravăn, iar la patru a fost găsit de Magari, mort 
în fundul parcului, lângă zidul grădinii de zarzavat. 

— Cine e Magari? 

— Grădinarul, tatăl, Prosei, secretara nepotului meu. A 
venit să mă cheme şi m-am dus să-l văd. Oribil, domnule 
Pipa! 

Greg îi pune o labă pe braţ şi-i linge mâna. Ştie asociatul 
ăsta al meu cum să se poarte cu femeile bătrâne! 

Bunicuţa îşi revine imediat, apoi începe să zâmbească. 

— Şi apoi n-a venit nimeni să fure ceva. 

Dacă ar fi fost altcineva în locul băbuţei acesteia atât de 
fragile şi eterice, cu siguranţă că la ora asta ar fi zburat în 
jos pe scări. 

Uitaţi-vă la mine puţin, dacă sunt eu tipul să rezolve 
astfel de probleme. Pe de altă parte nu mi pot leza 
asociatul. 

În timp ce-mi puneam aceste întrebări şi mă gândeam 
cum aş putea să-i întorc gluma locotenentului Tram, 
reîncepe ploaia de nasturi de plastic. 

— Îl îngrop în parc, zice Băbuţa Demontabilă, lângă 
zidul grădinii. Ghiro spune că va săpa chiar el groapa. „O 
groapă mare şi frumoasă, i-am spus eu”. Vreau ca 
Sebastiano să stea comod, bietul animal. 

Trag un oftat de nu se mai termină. 

— Bine, îi zic. Greg, preia tu cazul. 

Deschid sertarul biroului şi scot de acolo o zgardă de 
care e prinsă o curea veche şi o botniţă fictivă. 

— Îl iei pe Gregorio cu dumneata acasă, îi explic, dar nu 
spui nimănui că e vorba de un câine poliţist. Spui pur şi 
simplu că ai trecut pe la o crescătorie de câini şi ţi-ai ales 
unul oarecare. Laşi să se înţeleagă că ai vrut, cu asta, să 
umpli golul lăsat de Sebastiano. Te sfătuiesc chiar să susţii 
teoria asta, dacă vrei ca Greg să poată lucra cu folos. 

Mă priveşte cu un aer scandalizat. 

— Ce vor spune ceilalţi? izbucneşte. Sebastiano e mort 
de-abia de o zi, şi eu alerg să-mi iau alt câine! 

— Ascultă, bunicuţo, îi spun. Să lăsăm prostiile la o 
parte. Sebastiano nu-ţi era soţ şi cu Gregorio n-ai de gând 
să te măriţi. Dacă nu faci aşa cum îţi spun eu, e în zadar să 
ne mai pierdem vremea. 

Băbuţa vâră nasul în batistă şi pare resemnată. 

— Dacă e neapărat necesar... zice. 

— E neapărat necesar, îi spun, altfel nu facem nimic. 

Gregorio se scutură bine, schimbă direcţia cozii şi dă 
urechilor o altă înclinare. Nu mai pare de loc acelaşi câine 
şi bătrânica îl priveşte uimită. 

— Oh, exclamă ea, formidabil! 

Mă ridic să-i pun lui Greg botniţa şi zgarda cu cureaua. 
Nu e obişnuit cu astfel de marafeturi, dar e conştient că, 
dacă vrea să meargă mai departe în meseria asta, trebuie 
să suporte deghizările cele mai umilitoare. 

Incredinţez băbuţei celălalt capăt al curelei, după care 
iau din sertar o sticluţă plată de buzunar, aproape plină cu 
carburant. 

— Dă-i să bea din când în când puţin whisky, îi spun. 
Altfel nu-l ţin picioarele. 

— Oh, exclamă bătrânica luând sticluţa şi punând-o în 
geantă cu o precauţiune de parcă ar fi fost vorba de o 
bombă de buzunar. 

Trage apoi laţul, recuperează ancora, se ridică şi o 
porneşte navigând spre uşă. 

Greg o urmează calcând puţin într-o parte, cu capul atât 
de plecat, încât la fiecare doi paşi, se poticneşte de 
urechea stângă. 

E dat dracului, pe legea mea! 

— Fii cu ochii în patru, Greg, îi spun. 

Când ajunge la uşă, se întoarce şi mi face cu ochiul. 

— Şi dacă ai nevoie de mine, cheamă-mă. 

— Vă multumesc şi la revedere, spune Băbuţa 
Demontabilă. 

Pleacă, ţinând bine cureaua. 

Inchid uşa. 

Instinctiv îmi vine să mă uit pe jos să văd dacă nu cumva 
găsesc nasturi de plastic risipiţi pe podea. Nu găsesc. 

E doar hârtia unsuroasă pe care o strâng şi o arunc în 
coşul de hârtii. 

CAPITOLUL II 


Nu pare, dar aerul e încărcat cu atâta 
electricitate încât ar fi de ajuns pentru un 
scaun electric. Devin oarecum curios 
când văd un tablou cu găuri. 


Trece toată ziua de miercuri şi jumătate din joi. 

N-am nici o ştire de la Greg şi povestea începe să mă 
cam sâcâie. Nu-mi convine ca asociatul meu să-şi piardă 
vremea cu prostii de felul ăsta. 

Sunt anumite chestiuni pe care ori le rezolvi în două 
minute, ori le laşi baltă. 

Numai de n-ar fi intrat Greg în vreo încurcătură. 

Mă uit la ceas. S-a şi făcut cinci după-amiază. Mă 
hotărăsc. lau cartea de telefon şi o răsfoiesc. Foce, strada 
Siegel. Găsesc numărul şi trec comanda degetului arătător, 
care face că discul aparatului telefonic să se rotească 
imediat. Îmi pregătesc urechea să primească ploaia de 
nasturi de plastic, dar mă înşel. 

„Alo”-ul pe care-l aud este rostit de cineva care a învăţat 
să vorbească la conservator, băieţi! Rămân un moment cu 
urechea paralizată, ceea ce face ca la celălalt capăt femeia 
să repete motivul. 

Scutur bine capul ca să-mi repun în funcţiune organele 
receptive şi iată că aud în microfon clinchete de cristaluri, 
glasuri, râsete, ca şi cum la celălalt capăt ar fi o mulţime 

de oameni. O mulţime de oameni care petrec nu glumă. 

Voiam să cer o convorbire cu asociatul meu, dar acum, 
cu o astfel de voce la celălalt capăt al firului, nu cred că 
mai e cazul. 

— Salve, frumoaso, zic, nu crezi că duceţi lipsă de ceva 
pe acolo? 

— De ce anume? întreabă. 

— De un tip bine, zic eu. Un soi de namilă cu părul roşu. 

Dă drumul unui hohot de râs, o adevărată capodoperă, s- 
o pui în ramă. 

— De fapt, spune ea, avem aici o mulţime de lucruri 
frumoase, dar un tip bine cu părul roşu ne lipseşte într- 
adevăr. 

— E o lipsă care se poate remedia cu uşurinţă, zic. 

Alt râs, şi mai perfect ca primul. 

— Înţeleg, spune, dar cine ne garantează că eşti cu 
adevărat un tip bine? 

— Dacă păstrezi secretul, îţi fac o mărturisire, zic. Am 
înălţimea de un metru nouăzeci, dar te implor să nu spui 
asta nimănui. N-am declarat la fisc decât un metru optzeci 
şi doi. 

Imi trimite prin receptor o cascadă de râs delicios. Se 
vede treaba că are un repertoriu nelimitat, fata asta. 

— Nu înţeleg de ce faci atâtea mofturi, spune. Dacă vrei 
să vii, n-ai decât să foloseşti un mijloc de locomoţie 
oarecare. E prima joi a lunii. 

— Atât cât să-mi schimb ambalajul şi mă catapultez, zic. 

Agăţ receptorul şi mă scarpin în ureche cu degetul mic. 
Ce-o fi chestia asta cu prima joi a lunii? Stai puţin. Foce. 
Imi spune oare ceva numele ăsta? Nimic. Şi totuşi... şi 
totuşi.. . Foce? 

Imi zbârnâie ceva în creier, dar nu înţeleg bine ce 
anume. Foce mai înseamnă gura unui râu la vărsarea în 
mare, deci ar putea fi vorba de o reminiscență geografică, 
fără nimic comun cu Foce din strada Siegel. Inutil să pierd 

timpul. Închid biroul cu cheia şi în două minute sunt la 
locul de parcare unde îmi las regulat maşina. 

Mă arunc în Blimbust şi o iau din loc. Nici n-apuc să bag 
în viteza a patra, că mă văd nevoit să frânez brusc, dacă 
vreau să mai opresc la poarta casei. Şi nici n-am coborât 
bine din maşină, că am şi deschis sertarul cu cămăşi curate 
din dormitor. Îmi pun costumul cel nou gri-plumb cu un 
punct de aluminiu, cravata albastru disperat şi în 
buzunarul hainei batista albă cu Coasta de Azur. 

În timp ce mă îmbrac, continui să-mi rumeg gândurile, 
dar nu reuşesc să scot nimic din memorie. Când sunt gata, 
beau un pahar de whisky, îmi aprind o ţigară şi mă duc la 
telefon. 

Chem Soarele de Miezul Nopții. Ştiţi cu toţii că Soarele 
de Miezul Nopţii e cel mai important ziar local, dar nu 
toată lumea a auzit despre Bobo Ştie-Tot. 

Bobo Ştie-Tot e arhivarul Soarelui de Miezul Nopţii, dar 
arhiva condensată în cutia lui craniană e cel puţin de zece 
ori mai vastă decât cea enormă a ziarului. N-aţi crede-o, 
dacă i-aţi vedea capul acela mic, dar încercaţi să-l întrebaţi 
de exemplu, ce măsură are pălăria preşedintelui Ba-Ba-Ba 
Club!-ului. Veţi rămâne înmărmuriţi de promptitudinea şi 
preciziunea răspunsului. 

Fata de la centrală îmi spune să aştept jumătate de 
minut şi într-adevăr, după jumătate ele minut, îl aud pe 
Bobo întrebând cine-l caută. 

— Noroc, bătrâne, îi spun, sunt eu, Chico Pipa. 

— Hei, zice, încă nu te-au făcut harcea-parcea? 

— Nu, îi răspund, mai încearcă ei din când în când, dar 
sunt dintr-un toval prea tare ca să fiu făcut bucățele. 
Ascultă acum aici; îţi spun un nume, spune-mi dacăcţi 
spune ceva. 

— Dă-i drumul! 


1 Ba-Ba-Ba - Club este Clubul bâlbâiţilor, dacă nu ştiţi. (n. a.) 
134 


— Foce, zic. 

— Îmi spune o groază de lucruri, zice el, dacă e vorba de 
cei care locuiesc în strada Siegel. 

— Despre ei e vorba, îi spun. Ascultă Bobo, îţi surâde să 
bei la repezeală un whisky la barul din spatele gazetei? Mă 
grăbesc al dracului. 

— Fix peste trei minute, zice. 

N-am terminat să încui uşa cu cheia că am şi luat-o pe 
scări, şi n-am ajuns încă în stradă că am băgat în viteza 
întâi şi am luat piciorul de pe ambreiaj. 

Îl găsesc pe Bobo la bar, cu două pahare goale, dinainte. 
De cum mă vede, îl concediază pe barmanul care ne umple 
mai întâi paharele şi dispare, lăsându-ne sticla la 
îndemână. 

— Dă-i drumul, îi zic, spune repede tot ce ştii. 

— Nu înţeleg cum de nu-i cunoşti pe aceşti Foce. Cred 
că eşti singurul din tot oraşul. Nu există conte, baron sau 
vreun nobil oarecare, şi nu există mare industriaş sau 
mare bogătaş care să nu-i cunoască. 

— Eu nu fac parte din nici una din categoriile astea, îi 
spun. 

Ridică din umeri. A 

— Cu atât mai rău pentru tine. În orice caz, aceşti Foce 
au inventat modul de a aduna bani cu lopata. Soţ şi soţie. 
Ghiro şi Ria, el, treizeci şi opt de ani, ea, douăzeci şi şapte. 
În prima joi a fiecărei luni deschid uşile, hai să spunem, 
salonului lor, şi acolo poţi întâlni toate personalităţile mai 
de vază şi mai bine situate din oraş. Dacă ai nevoie de 
piese rare, ceramică, obiecte de faianţă, candelabre, 
lampadare, şemineuri, mobile, scrinuri, oglinzi, sculpturi, 
tablouri de valoare şi orice altceva, n-ai decât să te duci la 
recepţia de joi din casa Foce. Găseşti tot ce-ţi trebuie şi tot 
ce e mai scump. 

— Cum s-ar spune, un fel de magazin. 

— Nu chiar aşa. Totul se desfăşoară ca într-un adevărat 

salon, se serveşte ceai, prăjituri şi băuturi. Invitaţii fac 
conversaţie, mănâncă, beau, ba uneori se şi dansează. De 
obicei se discută teatru, literatură, pictură, într-o companie 
aleasă. Întâlneşti mai totdeauna câţiva pictori, ceva 
scriitori, câţiva poeţi, chiar şi străini. Operația se 
desfăşoară cam în modul următor. Un musafir discută cu 
patroana casei, şi între timp pune ochii, să zicem, pe o 
canapea Ludovic al XVII-lea sau al XVIII-lea; pocneşte din 
degete şi declară, referindu-se la canapea, că e o 
adevărată minune şi exact ceea ce-i lipsea ca să-şi 
completeze salonul. Stăpâna casei se declară fericită să-şi 
poată mulţumi invitatul, apoi cheamă secretara care 
notează, primeşte cecul şi ia măsurile necesare ca obiectul 
să-i fie predat a doua zi. Aşa se întâmplă cu tot ce se vede 
în casa Foce. Inclusiv serviciul în care ţi se serveşte ceaiul, 
fotoliul în care te aşezi, cuierul în care îţi agăţi pălăria. 

Fluier a pagubă. 

— Patroana casei, continuă Bobo, are un talent deosebit 
de a aranja lucrurile. Reuşeşte să prezinte cu mult gust 
până şi-o ceapă degerată şi s-o vândă de zece ori mai 
scump decât a costat-o. În plus, cunoaşte gusturile tuturor 
oaspeţilor, şi dacă, de exemplu, o aude pe contesa 
Ciupercă discutând cu entuziasm despre Braque sau 
Utrillo, poţi fi sigur că la următoarea reuniune nu vor lipsi 
câteva tablouri ale celor doi pictori. 

— Şi face vânzare? 

— Minimum şaizeci la sută din ce are în casă. Atât cât să 
le permită să-şi instaleze robinete de aur la baie şi să le 
schimbe după prima întrebuințare! Pentru cine apreciază 
brunetele, patroana casei ar putea ocupa primul loc în 
catalogul femeilor frumoase, aşa încât cei care preferă 
blondele, de cum o zăresc, îşi schimbă brusc preferința şi 
se dau în vânt după brune. 

Dau pe gât restul de whisky şi pun paharul pe tejghea. 

— Vorbeşte-mi de secretară, îi spun. 

— Nu face parte din obiectele de vânzare, zice, dar dacă 
ar face, ar costa mai mult decât un Picasso, deşi e fata 
grădinarului. Douăzeci şi unu de ani, păr blond, ochi de 
peruzea. Cei ce preferă brunele, cum dau cu ochii de ea, îşi 
schimbă pe loc gustul, şi nu mai suportă să vadă o brună în 
faţa ochilor fără să-i apuce crampe la stomac. Se numeşte 
Prosa, locuieşte în aceeaşi clădire, într-un apartament cu 
tatăl ei, grădinarul. În aceeaşi clădire mai stă şi o mătuşă 
bătrână a lui Ghiro, atât de firavă, şi eterică, încât e 
nevoită să care cu ea un lest ca să poată atinge pământul 
cu picioarele. Trăieşte mai mult izolată şi nu ia parte la 
activitatea comercială a nepotului. Casa, dacă te 
interesează, e o veche construcţie cu două etaje. E pe colţ. 
Privită din afară, nu prezintă o atracţie specială, dar în 
interior saloanele de la parter dau spre o grădină mare, 
dincolo de care o pădure deasă ascunde privirilor râul care 
traversează acea zonă a oraşului. 

Respiră adânc. 

— Mai vrei să ştii şi altceva? întrebă. 

— Nu, îi spun, mi-e destul. Păstrează restul din sticlă şi 
bea-l în sănătatea mea. Mă duc să văd dacă nu găsesc un 
televizor de pe vremea lui Napoleon. 

Plătesc, ţâşnesc pe uşă, sar în Blimbust şi mă topesc. 

În şase minute sunt în strada Siegel, unde nu găsesc nici 
un loc să-mi pot parca maşina. Să tot fie vreo cincizeci de 
maşini oprite de-a lungul trotuarului, aşa încât sunt nevoit 
s-o las pe a mea la capătul şirului, acolo unde se află 
semnul cu „staționarea interzisă”. 

Intru pe poarta principală şi, abia ajuns în faţa unei uşi 
mari din nuc, aceasta se deschide şi un tip în jachetă cu 
dungi şi mănuşi albe îmi apare drept în faţă. 

Spune: „bună ziua, domnule”, se îndoaie din mijloc şi 
rămâne aşa, arătându-mi creştetul. Îmi face impresia că şi- 
a uns căpăţâna cu o cutie întreagă de icre negre. 

Mă aplec să adulmec, dar văd că nu e altceva decât un 

păr negru, creţ-creţ, ca de miel, tuns cu maşina şi năclăit 
cu briantină. Când am terminat cu adulmecatul, Cap-de- 
Miel se îndreptă şi se dă la o parte. 

Pătrund într-un hol mare, de unde, printr-o imensă uşă 
cu geamuri, dai într-o vastă încăpere plină de lume, ca un 
autobuz în orele de vârf. Alte uşi mari cu geamuri dau spre 
grădină şi bag de seamă că şi grădina e plină de lume. 

În tumultul general disting ba un hohotit, ba un râset, ba 
un chicot de plăcere, câte o exclamaţie de uimire, totul 
amestecat cu clinchetul de pahare, cu zgomotul ritmic al 
masticaţiei, cu destupatul sticlelor, cu sorbitul băuturilor. 

Doi feciori de casă cu jachetă albă, cu tăvi imense 
încărcate cu tartine şi pahare pline cu lichide colorate, îşi 
fac loc prin mulţime, oprindu-se ici-colo să ofere gustări şi 
băuturi. 

Din doi paşi ajung la o masă plină cu sticle. Izbutesc să 
identific dintr-o privire pe cea de whisky, torn o portie 
zdravănă într-un pahar mare şi-l dau pe gât. 

Când l-am terminat, dau să mă întorc, dar n-am făcut 
încă stânga împrejur, complet, că aud aceeaşi voce pe care 
am auzit-o cu puţin înainte la telefon. 

— Salve, zice, degeaba încerci să te ascunzi; părul 
dumitale roşu depăşeşte cu mai bine de o şchioapă 
mulţimea de aici. 

Sfinte Sisoe! o clipă uit să mai respir. 

Dacă aş avea ochii independenţi unul de altul, aş putea 
s-o cuprind mai repede cu privirea, pe când aşa, drace, 
treaba asta îmi ia ceva timp, mai ales că unde-mi arunc 
privirea, acolo rămâne, de parcă mi se lipeşte cu clei de 
tâmplărie şi-mi trebuie efort nu glumă s-o dezlipesc şi s-o 
mut în altă parte. 

Aţi înţeles despre ce e vorba şi nu cred că este cazul să 
mai stau să vi-o descriu. Destul să ştiţi că e blondă, aşa 
cum mi-o închipuisem după glas, că poartă o rochie simplă- 
simplă, albastră, şi că are un surâs care-i ajunge până la 

decolteu. 

Mă văd nevoit să-mi trag un pumn în piept ca să-mi 
repun plămânii în funcţiune. 

— Salve, Peruzea, îi spun, nici dumneata nu treci 
neobservată aici. Pariez că poţi fi văzută şi printr-un perete 
de beton. Eşti secretara organizaţiei, dacă nu mă înşel. 

— Ai ghicit, spune. Şi dumneata? Nu prea eşti tipul de 
artist şi nici n-ai aerul unui proprietar de puțuri 
petrolifere. Ce vânt te aduce pe la noi? 

— Timbrul vocii dumitale, îi zic. Sunt sensibil la 
chemările sirenelor. Te-am auzit la telefon şi o forţă 
irezistibilă m-a târât până aici. 

E gata să răspundă ceva, dar văd că surâsul i se stinge 
pe buze, iar privirea i se mută undeva dincolo de urechea 
mea dreaptă. 

Mă întorc să privesc într-acolo. La o palmă de omoplatul 
meu drept, stă înfipt un individ îmbrăcat în gri-închis, cu 
păr negru ondulat şi nişte maxilare puternice, care-mi 
sugerează un cleşte spărgător de nuci. Zâmbeşte doar cu 
jumătate de gură iar ochii pironiţi asupra Peruzelei o 
sfredelesc pur şi simplu. 

Mă întorc spre Peruzea. 

— Pot să-l arunc afară, dacă doreşti, îi spun. N-ai decât 
să ridici un deget. 

Văd că nu râde şi mă întreb de ce i-o fi trecut cheful de 
glumă, dar n-am timp să-mi explic. Cineva îmi atinge uşor 
cotul stâng, şi o voce ţâşnind ca dintr-o praştie, îmi ajunge 
în ureche. 

— Nu e nevoie, spune. Am eu grijă să-l iau de aici. Fac 
asta şi pentru a nu vă pune în încurcătură, fiind vorba 
chiar de stăpânul casei. 

De cum intră în câmpul meu vizual, îmi scapă un 
fluierat. 

Se strecoară în spaţiul îngust dintre mine şi Spărgătorul 
de Nuci, astfel că nu pot s-o măsor din cap până-n picioare, 

dar vă încredinţez că atât cât se vede, e de-ajuns ca să 
topească o jumătate de tonă de îngheţată numai privind-o. 

Caramea, băieţi, e primul lucru care vă vine în minte. 
Caramea de cea mai bună calitate, învelită parţial într-o că 
măsuţă argintie, întocmai ca o caramea înfăşurată în 
staniol. 

Are părul negru şi ochii închişi la culoare. Câţiva anişori 
mai mult decât Peruzeaua şi, se vede cât de colo, neirosiţi 
de pomană. 

Eu simt imediat când pluteşte în aer o anumită tensiune, 
chiar dacă toată lumea începe să zâmbească spre a 
demonstra că nu duc lipsă de desăvârşită cordialitate şi că 
totul e în cea mai perfectă ordine. 

Spărgătorul de Nuci îşi ţine mâinile vârâte în buzunare, 
dar observ prin stofă că strânge pumnii şi că încheieturile 
degetelor stau să-i iasă prin piele. Îşi extinde acum 
zâmbetul şi pe cealaltă jumătate a gurii şi spune încet 
ceva. 

— Pe mine mă căutai? draga mea, mi se pare că aud. 

Văd răspunsul scris în ochii Caramelei, dar Peruzeaua 
nu-mi dă răgaz să văd de ce fel de răspuns e vorba. Începe 
să râdă şi-mi pune o mână pe braţ. 

— Domnul ăsta glumeşte, zice ea. Vă prezint pe stăpânii 
casei, domnul Ghiro şi doamna Ria Foce. Numele 
dumneavoastră? 

— Pipa, zic, Chico Pipa, de profesie băgăreţ. 

A fost de-ajuns o privire numai scântei a ochilor de 
peruzea ca tensiunea să se risipească şi atmosfera să se 
încălzească brusc, ca prin farmec. E dată naibii fata asta! 

Incep să râdă cu toţii. 

Spărgătorul de Nuci mă bate amical pe umăr. 

— Se înţelege că glumim, spune el. Nu trebuie luat chiar 
totul în serios pe lumea asta. 

Carameaua ia de pe masă un pahar, îl umple cu whisky 
şi mi-l întinde. 

— Ei drăcie! zic, cum de-aţi ghicit care e carburantul 
meu preferat? 

— Ria are un nas fenomenal, zice Peruzeaua. 

Când să afirm că nu numai nasul îl are fenomenal, din 
mulţime se revarsă un fel de avalanşă de pene cu un munte 
de păr roşu şi sunt nevoit să fac un salt înapoi ca să nu fiu 
doborât la pământ. 

O privesc mai bine şi observ că, pe sub spoială, trebuie 
să aibă vreo şaizeci de anişori bătuţi pe muchie. Poartă o 
rochie violetă ce luceşte ca staniolul ciocolatelor şi în jurul 
decolteului care-i coboară mult peste pieptul amplu un 
splendid colier în trei rânduri de pietre preţioase. ÎImpuşcă 
din gură cuvinte şi dâre de fum dintr-o ţigară pe care o 
ţine între buze. 

— Ria, e formidabil! O nebunie, o splendoare! Vino 
repede până nu se îndrăgosteşte de el altcineva. Şi nu-mi 
spune că l-ai şi vândut. Aş muri de durere! 

O ia pe Caramea de un braţ şi o trage după ea, 
Spărgătorul de Nuci o urmează. Peruzeaua se încolonează 
şi ea, iar eu închei cortegiul. 

Străbatem salonul şi ne aşezăm în semicerc în jurul unui 
vas de ceramică expus într-un colţ. Am spus vas de 
ceramică, dar am greşit spunând vas de ceramică, fiindcă o 
să vă închipuiţi un vas în formă de vas. Nu e vorba câtuşi 
de puţin de un vas în formă de vas. Vă mărturisesc că am 
încercat de la prima vedere un sentiment de milă pentru 
obiectul respectiv, şi primul impuls a fost să dau fuga după 
o pomadă cu penicilină sau streptomicină cu care să-l 
oblojesc. 

Închipuiţi-vă un vas de circa un metru şi treizeci 
centimetri înălţime apucat subit de nişte dureri atroce de 
rinichi. În plus o eruptie cutanee i-a pătat suprafaţa ici- 
colo, iar o rană profundă, acoperită mai toată de un fel de 
cruste, îl brăzdează de sus până jos în diagonală. În afară 
de asta, crustele respective îi provoacă pesemne nişte 

mâncărimi insuportabile, fiindcă le văd străbătute de lungi 
zgârieturi furibunde, din care ţâşnesc puncte şi picături 
de-un roşu aprins. 

Pe legea mea, băieţi, n-aş vrea să fiu în locul lui! 

— Ar trebui să-l arătaţi unui dermatolog, îmi dau eu cu 
părerea. 

Peruzeaua, care a auzit ce-am spus, cască ochii şi începe 
să râdă. 

— E opera unui mare artist danez, explică ea, apoi se 
întoarce să ia parte la conversaţia elevată despre arta 
ceramică. 

Muntele de pene priveşte vasul infirm cu nişte ochi 
strălucitori, care mă fac să-mi spun că sentimentul matern 
joacă un rol important, în formaţia gustului ei artistic şi că 
ar vrea să ducă vasul acasă, să-i poată da toate îngrijirile 
necesare, cu dragoste şi devotament. 

— Un milion opt sute de mii, spune Carameaua, iar 
Muntele de Pene deschide geanta şi scoate carnetul de 
cecuri. 

— Un fleac, zice ea. Important e că nu s-a vândut până 
acum. 

— Prosa, spune Carameaua, fii bună şi ocupă-te tu! 

— Desigur, Ria, răspunde Peruzeaua, apoi se întoarce 
către Muntele de Pene: 

— Vreti să veniţi cu mine în birou, doamnă Effemeride. 
Te rog să mă scuzi, adaugă, adresându-mi un surâs, apoi 
se întoarce şi pleacă urmată de Muntele de Pene. 

— Vă place? mă întreabă Carameaua privind la bietul 
vas. 

— Poate fiindcă nu mă pricep, îi spun, dar mie îmi dă 
crampe la stomac. 

Spărgătorul de Nuci îi trage un chicotit care ar vrea 
pesemne să fie un fel de surâs. 

— Spuneţi tot ce gândiţi şi fiţi spiritual acum, cât timp 
autorul nu e de faţă, zice el. 

142 


Îl pironesc cu privirea drept în faţă. 

— Credeţi că n-aş fi avut curajul să-i spun ce gândesc, 
dacă ar fi fost aici? zic. 

Carameaua trece între noi şi ne ia de braţ. 

— Haide, haide, zice ea, nimeni nu poate pretinde ca 
arta modernă să placă tuturor de la prima vedere. Dar văd 
că acolo e nevoie de mine, scuzaţi-mă. 

Dă fuga la un grup ele doamne strânse în jurul unui 
scrin stil venețian cred, secolul optsprezece. Imi aprind o 
ţigară şi privesc împrejur. O cucoană de vreo nouăzeci de 
kilograme, cu o diademă de brânzeturi în păr, alege cu 
mare grijă cea mai bună tartină de pe o tavă. 

— Dacă doriţi, spune Spărgătorul de Nuci, vă prezint 
unuia dintre cei mai cunoscuţi sculptori din ultima vreme. 
lată-l că se îndreaptă spre noi împreună cu 
commendatorele! Torba, care i-a cumpărat chiar acum un 
tablou. Cel pe care-l aveţi în faţa dumneavoastră. 

E o pânză înrămată chiar pe peretele din faţa mea. O 
pânză albă găurită de parcă o echipă de molii ar fi lucrat la 
ea în acord o săptămână întreagă. 

— O pânză plină de găuri, zic. 

— Un Luciofontana, zice Spărgătorul de Nuci. Vi-l 
prezint pe autor. 

Un june destul de trecut, cu o frunte mare cât o sală de 
muzeu şi o splendidă pereche de mustăţi încondeiate cu 
multă grijă, îmi strânge mâna. 

— Bucuros de cunoştinţă, zice. 

Commendatore 'Torba, îşi scoase burta în afară cu un aer 
satisfăcut, şi priveşte tabloul cu găuri de parcă ar fi fost 
copilaşul lui. 

— Sunteţi într-adevăr un mare artist, zice. Cu cât mă uit 
mai mult la tabloul dumneavoastră, cu atât îmi place mai 

mult. Ştiţi că a trebuit să mă cert cu domnul Foce fiindcă 
nu voia să mi-l vândă? 

Spărgătorul de Nuci oftează. 

— Intotdeauna mă despart cu greu de o operă de artă. Şi 
apoi, abia de o săptămână l-am cumpărat de la autor, iar 
dumneavoastră nu-mi lăsaţi răgazul să mă bucur şi eu de 
el. 

Sculptorul etalează un şirag de dinţi imaculaţi, apoi un 
surâs, şi dă din cap afirmativ. 

— Lasă, lasă, zice, domnul este un om şi jumătate şi ştie 
foarte bine cum să facă afacerile. 

Îl văd apoi pironindu-şi privirea într-un punct al 
tabloului, şi zâmbetul îi dispare brusc. 

— Cine a fost cretinul? zice. Imbecili şi criminali! 

— Ce e? întreabă commendatorul Torba. 

— Un dobitoc mi-a stricat tabloul, zice sculptorul. 

— A stricat tabloul? se miră Spărgătorul de Nuci privind 
tabloul. Nu văd nimic. 

Sculptorul Luciofontana ridică degetul şi-l îndreaptă 
spre latura dreaptă, lângă ramă. 

— Gaura aia de colo n-am făcut-o eu, declară el. 

Commendatore Torba îşi pune pe nas o pereche de 
ochelari şi priveşte. 

— Sunteţi sigur? îl întreabă. 

— Nici vorbă, zice Luciofontana. Eu să nu ştiu? Gaura 
aia n-are nimic de-a face cu arta spaţială, e o gaură 
oarecare, şi încă o gaură urâtă. Eu nu fac găuri de felul 
ăsta. 

— Imposibil, zice Spărgătorul de Nuci. Dacă n-aţi făcut-o 
dumneavoastră, cine ar fi putut s-o facă? 

— Vreun neisprăvit pus pe polemică, spune sculptorul. 
Se vede de la un kilometru că nu e o gaură făcută de mine. 
Commendatore 'Torba aproape îşi vâră nasul în pânză. 

— Adevărat, zice. La dracu! Dacă e aşa, n-am chef să 
cumpăr un tablou stricat. Regret, domnule Foce, dar o să- 

mi daţi banii înapoi. 

— Îmi pare rău, commendatore, zice Spărgătorul de 
Nuci, dar acum... Aţi cumpărat tabloul... 

— Gaura asta nu exista când l-am cumpărat. 

— A fost acolo întotdeauna, zice Spărgătorul de Nuci. 
Exclus să fi fost făcută după aceea. Autorul mi-a 
încredinţat personal tabloul şi de atunci nimeni nu l-a mai 
atins. 

Faţa commendatorelui devine violacee. 

— Vreau banii înapoi, ţipă el. 

Spărgătorul de Nuci îl ia de mânecă şi încearcă să-l 
scoată afară. 

— Vă rog, zice, târgul a fost încheiat. Şi apoi, gaura aia e 
la fel ca celelalte. Nu e nici o diferenţă. O gaură e tot o 
gaură. 

— Ba e o diferenţă, şi încă ce diferenţă! Nu sunt dispus 
să cumpăr o gaură făcută de un necunoscut oarecare. 

— Cer că tabloul să-mi fie restituit, zice sculptorul. Nu 
permit ca o gaură pe care n-am făcut-o eu să circule sub 
semnătura mea. 

Oaspeţii îşi întrerup pălăvrăgeala şi se strâng curioşi în 
jurul grupului. Încep apoi să discute de-a valma; aud pe 
unul care dă dreptate commendatorului, altul ia partea 
Spărgătorului de Nuci, o cucoană protestează împotriva 
profanatorilor de artă, o alta declară că şi-a dat imediat 
seama că era o gaură falsă. 

Commendatorele care a comandat tabloul cu găuri se 
înfurie tot mai mult şi urlă tot mai tare, mulţimea 
oscilează, se agită şi îmi face impresia că în curând o să-l 
văd pe Spărgătorul de Nuci tăvălit pe jos în mijlocul 
mulţimii. 

Aud un zgomot de ceva care se sfarmă, o tavă care cade 
şi nişte cristale care se fac ţăndări. 

Mă întreb ce caut eu în balamucul ăsta şi dacă nu e 
momentul să-mi iau tălpăşiţa. 

Mă apropii de pânza cu găuri şi o privesc. Da, într- 
adevăr, jos, în dreapta, la două degete de ramă, e o gaură 
care n-are nimic de-a face cu celelalte găuri. O privesc 
bine, apoi îndepărtez puţin tabloul de perete, atât cât să-l 
pot privi şi din spate. 

Arunc o privire şi spre peretele din spatele tabloului. E 
perfect neted, aşa încât e evident că gaura n-a fost făcută 
acolo, ci mai înainte că tabloul să fi fost agăţat în locul 
acela. 

Pun tabloul la loc şi trag un fluierat uşor, băieţi. 

Ascultaţi aici ce vă spun, băieţi: pun rămăşag piciorul 
meu stâng cu coapsă cu tot că gaura a fost făcută de un 
glonte de revolver. 

Sunt sigur că nu mă înşel. 

Calibru 22 mm, dacă vreţi precizări. 

CAPITOLUL III 


Din fericire discobolul lasă discul să-i 
scape şi-mi dă o mână de ajutor. Incep să 
cred că prea multă lume râde în jurul 
meu. 


Mă feresc de Muntele de Pene care traversează în 
trombă salonul urmat de Peruzea. 

— Vasul meu, vasul meu, urlă despicând mulţimea. 

Aş vrea să scot Peruzeaua din toată harababura asta, 
încerc chiar s-o opresc, dar îmi scapă printre degete şi se 
afundă în zarva generală fără măcar să-şi pună un costum 
de protecţie; plec aşadar singur. Cu grijă să nu calc cumva 
pe cioburi de ceramică, ajung la uşa care dă spre grădină. 

Lumea care se afla afară a dat năvală să sporească şi 
mai mult haosul dinăuntru, aşa încât mă găsesc singur pe 
aleea presărată cu pietriş printre brazdele pline de flori. 

Dacă Greg se află prin împrejurimi, ar trebui să mă vadă 
sau să-mi facă vreun semn oarecare. Dar nici urmă de 
asociatul meu. Mă întreb unde dracu s-o fi vârât. 

Merg până la capătul clădirii pe partea dreaptă, unde 
patru trepte duc la o mică terasă. 

Pe terasă văd o ladă din lemn cu o deschizătură mare. E 
cuşca câinelui; prin deschizătură observ sticla de whisky, 
pe care o dădusem bătrânei, jumătate goală, şi un pahar de 
plastic. 

Văd agăţate afară zgarda şi falsa botniţă a lui Greg. Dar 
asociatul meu nicăieri. 

Uşile cu geamuri, care dau pe terasă sunt închise. Bat, 
dar nu răspunde nimeni. Aici trebuie să fie locuinţa 
Băbuţei Demontabile. 

Cobor din nou în grădină şi fluier. 

Dacă Greg aude fluieratul, ar trebui să vină, dar nu se 
iveşte de nicăieri. 

La un moment dat grădina se termină şi începe pădurea. 
Cum n-am nimic de făcut, mă îndrept spre copacii umbroşi, 
dând frâu liber gândurilor. 

Ceva mă face să cred că Greg şi-a luat rolul în serios. Voi 
nu puteţi înţelege, dar încercaţi să vă puneţi în pielea lui 
ce dracu! 

Şi când Greg ia ceva în serios, merge până la capăt, vă 
asigur. 

Numai de n-ar păţi ceva. 

Unde se termină păduricea e un ziduleţ de piatră, şi în 
spatele lui o fâşie de teren cultivat cu legume. Dincolo de 
această grădină de legume e albia râului. Numai nisip şi 
pietriş. Prin mijloc, curge o gârlă care nu e mai lată de trei 
patru metri. Pe celălalt mal, grădini şi vile ce se întind 
până la podul aflat la două sute de metri la stânga. 

Mai fac câţiva paşi, când iată c-o zăresc pe Băbuţă, care, 
în genunchi, ancorată de un arbore gros, îşi face de lucru 
pe lângă o brazdă de flori. E învăluită într-un imens 
vesmânt negru, care, o face să pară şi mai eterică, dacă e 
posibil. 

— Oh, exclamă ea de cum mă vede. Dumneavoastră 
eraţi? Sunt atât de mulţumită, ştiţi, bietul Sebastiano! Sunt 
sigură că aici, sub pământ o să se simtă bine. Nepotul meu 
i-a făcut o groapă frumoasă, comodă şi spațioasă. Îi pun 
toate florile din grădină. Tare mult îi mai plăceau florile! 
Dăliile în special. Le mânca, ştiţi? Acum i-am comandat o 
plăcuţă de marmură, pe care să i-o aşez aici deasupra, şi- 

am să-i pun pe ea o fotografie de-a lui, emailată. Ştiţi, are 
una minunată, zici căi viu, nu alta. 

— Înţeleg, zic, dar nu ştiţi cumva pe unde e asociatul 
meu? 

— Nu l-am mai văzut de azi-dimineaţă, zice. 

Roteşte ochii împrejur şi coboară glasul. 

— Cred că a descoperit ceva. Ştiţi că a venit azi- 
dimineaţă şi mi-a cerut un plic? La început nu pricepeam 
ce vrea, dar până la urmă am reuşit să ne înţelegem. Voia 
un plic simplu de scrisoare. I l-am dat, dar a vrut să scriu 
pe el adresa dumneavoastră şi să-l timbrez. Ce inteligent 
e! A luat plicul şi a plecat. L-am mai zărit spre prânz, apoi 
a dispărut din nou. 

Dacă mi-a expediat plicul azi-dimineaţă, o să-l găsesc 
diseară la birou. 

— Fii liniştită bunicuţo, zic. Sunt sigur că Greg e pe 
drumul cel bun. 

Se aşază din nou în genunchi şi începe să aranjeze un 
buchet de flori pe mormânt. 

— Să sperăm, pentru bietul Sebastiano! Măcar aici în 
colţul ăsta de pădure, n-o să-l mai tulbure nimeni. Numai 
eu o să vin zilnic la el. 

Gata-gată să mă podidească plânsul, aşa că e mai bine s- 
o iau din loc. 

— Salve, bunicuţo, îi zic. 

Apoi mă întorc şi-o iau pe cărare. 

Soarele s-a ascuns, iar în pădure umbra se lasă din ce în 
ce mai deasă. 

Se vede treaba că hărmălaia din casă s-a potolit, căci nu 
mai răzbate nici un pic de zgomot; s-ar părea că sunt la 
trei mii de kilometri de oraş. Când colo strada se află la 
câţiva zeci de metri, cu animația şi obişnuitul haos al 
circulaţiei rutiere. 

În dreapta mea, pe o potecă ascunsă aproape complet în 
desişul pădurii, zăresc o bancă. 

Mă aşez şi aprind o ţigară. 

Îmi vine în gând Muntele cu Pene, cu vasul ei bolnav de 
şale şi plin de buboaie. 

Bietul vas, acum că s-a făcut ţăndări, a terminat-o cu 
suferinţele. Oare Muntele de Pene o fi reuşit să-şi 
recupereze banii pe care abia îi dăduse? Dar 
commendatore Torba? Cel care a cumpărat tabloul cu 
găuri? 

Domnul Foce nu părea entuziasmat prea mult la ideea 
de a restitui banii şi n-am impresia că după-amiaza de azi 
să-i fi fost prea rentabilă. 

Şi gaura? 

N-am nevoie de cercetări speciale ca să-mi dau seama că 
una din găuri a fost făcută de un revolver. Calibru douăzeci 
şi doi. 

Cui să-i fi venit ideea să tragă într-un tablou? 

Nu cunosc mediul ambiant, dar să fie oare posibil ca un 
fanatic să ajungă să tragă cu arma într-un tablou care nu-i 
place? 

Înţeleg că arta spaţială, aşa cred că se cheamă, poate 
merge până acolo încât să-i indispună pe pasionaţii de 
peisaje şi de naturi moarte, dar nu până într-atât încât să 
tragă cu pistolul în tablourile expuse. 

Găsesc că ar fi mai logic să se tragă, dacă e cazul, în 
autor, nu credeţi? 

În orice caz, nici unul din oaspeţi n-a tras în tablou în 
după-amiaza de azi, din două motive. Primul: măcar unul 
din cei prezenţi şi-ar fi dat seama, ce naiba! Al doilea: 
glontele care a trecut prin pânză ar fi trebuit să se 
oprească în perete. 

Ori, în perete nici urmă de glonte! 

Gaura a fost făcută mai înainte ca tabloul să fi fost 
agăţat pe perete. 

Celulele mele cenuşii se pun serios pe lucru. Scot la 
iveală o frază spusă de Spărgătorul de Nuci: „Tabloul l-am 

cumpărat direct de la autor şi l-am ridicat eu personal 
acum o săptămână. Iar de atunci nu l-a atins nimeni.” 

Trebuie să existe aici un fel de depozit unde domnul 
Foce înmagazinează lucrurile după cumpărare, aşteptând 
să le vină rândul să fie expuse în saloane. 

Deci tabloul a rămas în depozit până azi-dimineaţă şi, 
dacă e aşa, pun rămăşag pe coada lui Greg că cineva a tras 
într-adevăr în el, dar nu cu intenţia să distrugă pânza. Cu 
intenţia să distrugă pe cineva aflat între ţeava pistolului şi 
tabloul cu găuri. 

Şi dacă n-a reuşit la primul glonte, nu e exclus să fi 
reuşit la al doilea. Nu e nici o greutate să laşi să ţâşnească 
al doilea şi chiar al treilea glonte dintr-o maşinărie de tras. 

Dar mă întreb de ce stau eu aici şi mă gândesc la toate 
treburile astea? Nu sunt chestiuni care mă privesc, iar 
omenirea, după mine, n-are decât să tragă în tablouri cât 
pofteşte. 

Pentru mine ăsta e „cazul Sebastiano” şi atâta tot. Sunt 
aici ca să dau o mână de ajutor asociatului meu şi nimic 
mai mult. 

Şi să arunc câte-o ocheadă unei blonde cu ochi de 
peruzea şi unei Caramele brune şi temperamentoase. 

Celulele mele cenuşii îmi dau de înţeles că trebuie să 
existe o anumită tensiune între Caramea şi Peruzea, şi că 
Spărgătorul de Nuci e tentat să culeagă varza din grădina 
vecinului, nu ştiu dacă m-aţi înţeles, fapt care nu e pe 
placul brunei consoarte, pe cât se pare. 

Şi n-ar fi prima oară când în situaţii de genul ăsta se lasă 
cu Împuşcături. 

Poate că celulele mele cenuşii exagerează. Oricum ar fi, 
nu e cazul să-mi vâr nasul în astfel de treburi. 

Sting mucul de ţigară pe bancă şi mă ridic. Acum 
întunericul e complet şi cum ies din pădurice observ că 
dincolo de grădină luminile de la parter sunt aproape toate 
stinse. 

Sunt gata s-o iau pe cărarea care duce spre casă, dar mă 
opresc. E cineva în fundul grădinii lângă poarta de la 
intrare. Două persoane care discută destul de animat. 

Un bărbat şi o femeie. 

Aud apoi o plesnitură care pare să fie o palmă zdravănă, 
şi, dacă e într-adevăr o palmă, cel care a încasat-o cred c-a 
simtit-o din plin, băieţi. Mă apropii câţiva paşi şi caut să 
străpung întunericul cu privirea. Femeia e Peruzeaua. O 
recunosc după pletele blonde. Bărbatul, nu ştiu cine e. In 
nici un caz Spărgătorul de Nuci. 

Încearcă parcă s-o cuprindă, dar din locul în care mă 
aflu nu mă dumiresc prea bine cam ce vrea să facă. Pare c- 
ar vrea s-o îndoaie şi s-o vâre în buzunarul interior de la 
haină, iar fata nu e de acord. 

Îmi trebuiesc două minute ca să ajung în spatele 
omuleţului. Îl apuc de guler, îl ridic treizeci şi şase de 
centimetri de la pământ, şi când îi dau drumul, cu cealaltă 
mână îi plasez o directă care-l face să aterizeze orizontal 
pe un covor de primule. 

Îl recunosc abia când se întinde lat pe răzor. Este Cap- 
de-Miel. E îmbrăcat în jacheta cu dungi, dar nu mai poartă 
mănuşi. 

Cum atinge pământul, sare imediat înapoi şi-l văd că mi 
se proţăpeşte drept în faţă. 

— Băgăreţ afurisit! şuieră, în care timp îmi pregăteşte 
unul dintre acei pumni destinaţi să doboare la pământ şi 
un elefant, scrie pe el adresa mea şi mi-l expediază 
recomandat. 

Eu însă nu sunt acasă, oameni buni. Mă dau la o parte, 
abia cât să-l las să treacă şi într-adevăr pumnul zboară mai 
departe cu asemenea viteză, încât Cap-de-Miel e nevoit să 
alerge după el. 

— Nu e timbrat, îi spun, în timp ce trece pe lângă mine. 

Nu izbuteşte să-l oprească, dar, din fericire, într-un 
anumit punct al parcursului, capul convoiului se loveşte de 

umărul stâng al unui discobol de marmură, opera unui 
sculptor realist, aşezat la marginea cărării. 

E beznă, oameni buni, dar aşa întuneric cum e, îmi face 
impresia că discobolul tresare, dă drumul discului pe 
iarbă, pivotează pe piciorul stâng şi ridică cu violenţă 
dreaptă ca s-o repeadă drept în burta lui Cap-de-Miel, aşa 
că junele o porneşte din nou spre mine, dar, de cum intră 
în zona mea, îl prind de un braț şi i-l răsucesc la spate, în 
timp ce cu stânga îi netezesc aşa de bine mutra, încât să-i 
dispară şi boţitura aia urâtă pe care o poartă în loc de nas, 
în mijlocul feţii. 

Cu coada ochiului zăresc Peruzeaua privind încremenită 
cu mâna la gură. 

— Ce vrei să-i fac? o întreb. Spune fără jenă. Vrei să-i 
rup un picior şi să i-l vâr în gură? 

— Nu, îmi răspunde, pentru moment ajunge. 

Il las să cadă la pământ, unde rămâne nemişcat fără să 
aibă măcar curajul să respire. 

— Îţi mulţumesc, spune Peruzeaua apropiindu-se de 
mine şi sprijinindu-mi-se de nasturii hainei. 

Simt că tremură uşor. 

— Nu e prima oară că mă plictiseşie, zice. 

— Îmi pare rău că n-am fost de faţă şi în celelalte ocazii, 
zic. Aş fi făcut din el o supă grozavă pentru câine. Dacă o 
să reînceapă cumva asaltul, n-ai decât să mă chemi, deşi 
nu cred să-i mai vină chef să încerce. 

Simt că se mai calmează, şi încet-încet surâsul îi revine 
pe buze. 

— Să ne oprim o clipă, propun. Trebuie să-ţi recapeţi 
suflul. 

Aproape de noi e o bancă de piatră. Poate au pus-o acolo 
pentru cazul în care discobolul, obosit să tot stea în 
aceeaşi poziţie, ar vrea să se mai odihnească din când în 
când. 

Peruzeaua vrea să se aşeze, dar o rețin. 

— Un moment, spun. Piatra e rece şi puţin umedă. Ar fi 
bine s-o acoperim cu ceva. Uite aici o pernă care ne poate 
fi de folos. 

_ Înşfac pe Cap-de-Miel şi-l întind pe bancă cu burta în jos. 
li aranjez cutele hainei, apoi mă aşez în dreptul umerilor. 
Peruzeaua ia loc în dreapta mea, pe şira spinării. 

Jos, unde e mai moale. 

— Aşa e mai bine, zic. 

Îi simt spatele gol pe braţ. E caldă, băieţi. 

— Credeam că ai profitat de hărmălaie ca s-o ştergi, îmi 
spune. Nu te-am mai văzut. 

— Am ieşit să mă plimb puţin, spun. În pădure respiri un 
aer ceva mai curat. 

Inspir adânc, umplându-mi până la refuz plămânii cu 
aer, prind Peruzeaua de bărbie şi o apropii până ce buzele 
i se lipesc de ale mele şi-mi închide gura cu gura ei. 

Al de dedesubt se agită, dar îi trag un şut uşor în frunte 
cu tocul pantofului, fapt care-l linişteşte pe loc. 

O simt că şovăie. 

Cu mâna stângă îmi respinge umărul încercând să se 
desprindă, dar în acelaşi timp dreapta mi-o petrece în jurul 
gâtului să mă împiedice să-mi dezlipesc gura din punctul 
unde am pus-o. 

Când simt că trebuie schimbat aerul din plămâni mă 
desprind. 

— Nu trebuia să faci asta, zice ea. 

— E metoda cea mai bună ca să ţii gura închisă, îi spun. 
Simţi uneori nevoia să stai puţin liniştit şi să asculţi 
ciripitul păsărilor. Nu ţi se întâmplă şi dumitale? 

— Uneori da, zice. Dar... 

— Ssst! ascultă dacă nu e minunat, zic. 

Inchid gura prin acelaşi sistem de mai sus şi ascultăm 
ciripitul unei păsărele din pădure. 

De data asta ea e cea care se dezlipeşte de mine, după 
vreo cinci minute bune. 

— În oraş n-ai parte niciodată de asemenea muzică, îi 
spun. 

— Încetează cu glumele astea, zice. Ţi-ai luat răsplata cu 
vârf şi îndesat pentru ajutorul dat, şi acum destul. 

— Ei, fetiţo, zic, asta n-are nimic de-a face cu treaba 
făcută. Treaba aceea am făcut-o absolut pe gratis, ai 
înţeles? 

Oftează şi mă priveşte. 

— Tare mi-ar plăcea să ştiu ce te-a adus prin părţile 
astea, zice. Nu cred că a fost doar timbrul vocii mele. 

— Nişte cercetări privind moartea unui câine cu numele 
Sebastiano, zic. 'Ţi-am spus doar că profesia mea e să-mi 
vâr nasul peste tot. Sunt detectiv particular. 

Holbează ochii şi mă priveşte. 

— Privind moartea lui Sebastiano, ai spus? 

— Chiar aşa, zic; am fost angajat de o bătrânică să 
descopăr cine l-a lichidat pe bunul ei prieten. Dumneata nu 
ştii nimic? 

Aud nişte pufnituri scurte ca şi cum ar încerca zadarnic 
să-şi stăpânească explozia de râs; între două pufnituri abia 
reuşeşte să articuleze câteva cuvinte. 

— Donna Ines... - bâiguie ea -... a venit ia dumneata. Te-a 
angajat. Sebastiano... Oh, nu! 

Altceva nu mai poate spune şi începe să salte pe spatele 
lui Cap-de-Miel. 

Subconştientul meu nu suportă ca cineva să râdă pe 
socoteala profesiunii mele, chiar când e vorba de o 
Peruzea fenomenală ca ea. 

Organele mele sunt obişnuite să reacționeze brusc, fără 
măcar să ceară autorizaţia direcţiunii centrale, aşa încât 
scap un dos de palmă fără să bag de seamă şi nu reuşesc 
să-l opresc înainte să ajungă la destinaţie. 

Peruzeaua aterizează cât e de lungă pe pietriş, dar se 
ridică imediat în şezuit. 

— Scuză-mă, îmi zice, şi după glas îmi dau seama că n- 

155 


are maxilarul la locul lui, n-am vrut să te jignesc. Şi 
dumneata ai fi râs, în locul meu. N-am putut să mă 
stăpânesc. 

Imi vine să mă ridic, să-i smulg amigdalele şi să i le 
azvârl tocmai în gârla care curge dincolo de pădure. Dar 
pentru moment nu fac nimic. 

Cu amândouă mâinile îşi pune falca la loc. 

— Să vezi, zice, eu ştiu cine l-a otrăvit pe Sebastiano şi 
de ce a făcut-o. E chiar domnul Ghiro. L-am văzut când 
punea arsenic în carne, dar m-a rugat să nu spun nimănui, 
mai ales donnei Ines. Ea n-ar fi îngăduit aşa ceva în ruptul 
capului. 

Se vede treaba că i-au intrat nişte pietricele prin 
decolteu, căci o văd căznindu-se să scoată ceva de sub 
rochie. 

— Toţi îl iubeam mult pe Sebastiano, reia ea, dar era 
tare bătrân bietul animal şi suferea cumplit de o boală 
incurabilă. Când veterinarul a spus că ar fi mai bine să-l 
omoare, pe donna Ines au apucat-o toate furiile. 

Imi dau seama că strâng buza inferioară între dinţi şi 
simt că dacă nu-mi descleştez imediat pumnii, o să-mi 
plesnească pielea de pe încheieturile degetelor. 

Trebuie neapărat să mă calmez, oameni buni. Trag bine 
aer în plămâni şi-l las să iasă încet-încet. Repet 
operaţiunea a doua oară, apoi mă ridic. 

Aud Peruzeaua mişcând pe pietriş. 

— Te-ai supărat tare? întreabă. 

Un val de cuvinte mi se ridică din stomac, dar duc mâna 
la maxilar şi-l blochez înainte să mi se reverse din gură. 
Înghit şi-l trimit la loc. O iau apoi spre casă, dar după 
câţiva paşi mă opresc şi mă întorc. 

— Domnule Pipa, şopteşte Peruzeaua. 

Imi zic că ce aud e doar un foşnet de frunze, şi nu dau 
atenţie. 

Cap-de-Miel e tot pe bancă, întins cu burta în jos, şi nu 

mişcă. Nu-i convine să mişte. Îl înşfac de haina în dungi şi-l 
iau la subsuoară. 

Aud paşi repezi pe prundiş; sunt eu, care mă îndrept 
grăbit spre casă. Întru prin uşa cu geamuri a salonului, 
acum în penumbră, îl străbat şi ajung în holul mare 
iluminat. Îl apuc cu o mână pe Cap-de-Miel şi-l aşez în 
picioare lângă uşa de la intrare. Nu se poate ţine pe 
picioare, şi genunchii i se îndoaie sub el, dar îl văd că 
apucă de clanţă şi o apasă în jos. 

Uşa se deschide şi Cap-de-Miel face o plecăciune 
identică cu cea de la venirea mea. 

— Salve, zic, după jumătate de oră eşti ca nou-născut. 

les şi uşa se închide în urma mea. 

Sunt un dobitoc caraghios şi nimic altceva! îmi zic, dar 
nu e încă momentul să dau frâu liber furiei acumulate. 

Nu se mai află nici un automobil lângă trotuar, doar al 
meu, acolo, la capătul străzii. Ajung la el, iau foaia de 
contravenţie îndoită şi băgată sub ştergătorul de la 
parbriz, o mototolesc şi o bag în gură. 

În timp ce mestec, sar la volan, deschid un capac de la 
tabloul de bord şi iau sticla de whisky. 

Înghit contravenţia, apoi duc sticla la gură şi beau. 

Beau băieţi, beau zdravăn, pe legea mea. Aveam 
rezervorul gol şi mi se terminase până şi ultima rezervă. 

CAPITOLUL IV 


Mă întreb ce semnificaţie poate avea un 
ciorap de lână. Un loc întunecos şi retras 
unde cresc mingi de ping-pong. 


Dau drumul la motor, bag într-a întâia şi pornesc. Între 
timp lucrează şi carburatorul introdus în stomac. Chiar 
dacă nu e nimeni să mă audă, dau drumul valului de 
cuvinte care urcă dinăuntru. 

— Ducă-se dracului Peruzeaua, Caramela, Spărgătorul 
de Nuci şi Cap-de-Miel! 

Să-i ia dracu pe toţi câinii blestemaţi, în afară de 
Gregorio, bineînţeles. 

Aş avea chef s-o iau pe băbuţă de gât şi s-o demontez 
toată, oscior cu oscior. Ditamai omul serios de talia mea, 
să se lase îmbrobodit de prima băbuţă care-i iese în cale! 
Aş merita să-mi trag o directă sub bărbie de să rămân 
ţeapăn pe loc. 

Cineva omoară un câine bătrân şi ramolit, iar eu alerg 
val-vârtej, luând totul în serios, să caut asasinul şi să fac 
cercetări, ca şi cum ar trebui să rezolv cine ştie ce afacere 
complicată! 

Îmi vine să-mi mănânc licenţa de detectiv şi să mă 
refugiez undeva într-un vârf de munte. 

Şi ce-i mai grav e că şi Greg a înghiţit hapul. 

Ăla măcar, când o afla, e în stare să se ducă să-şi pună 

coada pe linia ferată să i-o reteze trenul pe loc 

Să ia dracul tablourile cu găuri şi toate vasele buboase 
din lume! Am pierdut o groază de vreme, şi-n plus îmi 
mănânc ficaţii de ciudă. 

Să-i ia dracu pe toţi, şi meseria mea tâmpită pe 
deasupra. 

La dracu traficul rutier şi agenţii de circulaţie cu 
semafoarele lor roşii, galbene şi verzi! La dracu trecerile 
de pietoni! 

Fac să sară pe trotuar o familie care se ducea la 
cinematograf, feresc o maşină albastră decapotabilă, şi cu 
paraşocul din dreapta zgârii vopseaua neagră a unei 
limuzine de patru locuri. 

În felul ăsta o să sfârşesc prin a-mi păpa şi carnetul de 
conducere. 

Un agent de circulaţie îmi face semn să mă opresc, şi 
opresc. 

Vine lângă mine, dar, când îmi vede mutra, se sperie. 

— Mii de scuze, zice, v-am confundat. 

Bag din nou în viteză şi-mi continui drumul, dar, oprirea 
mi-a făcut bine. Mai trec pe lângă un şir de case, apoi trag 
lângă trotuar şi opresc în faţa unui bar. Cobor, intru să 
beau un whisky dublu şi simt cum mă calmez. Când ies din 
bar sunt alt om, pe legea mea! 

În definitiv, oricine se poate înşela, nu? 

Trebuie să-l găsesc pe Greg şi să-i spun să oprească 
cercetările, dar habar n-am pe unde s-o fi vârât. 

Ajung în faţa blocului unde am biroul, las maşina la locul 
obişnuit şi urc. Biroul e gol, dar pe masa mea de lucru văd 
vraful de scrisori sosite după-amiază. 

De obicei mi le aduce sus portarul. Când sunt însă 
plecat, deschide cu cheia lui şi mi le lasă la locul unde se 
află acum. Mă aşez şi arunc o privire peste ele, dar nu sunt 
decât obişnuitele facturi şi obişnuitele reclame. 

O clipă! Chiar deasupra e un plic destul de umflat. Pe el 

e scrisă adresa mea, cu un scris frumos de femeie, iar pe 
cealaltă parte, amprenta unei labe de câine. E a lui Greg. E 
plicul pe care Greg mi l-a expediat de dimineaţă şi mă 
întreb ce-o fi conţinând. Înăuntru e ceva voluminos, cam ca 
o batistă să zicem. 

Il deschid. E un ciorap bărbătesc, scurt, din lână 
albastră cu dungi roşii verticale. Destul de elegant, după 
părerea mea. Dar nu e un ciorap nou. [Îl duc la nas. E 
purtat şi are o mică găurică la vârf în dreptul degetului 
mare. Privesc ciorapul mai bine şi văd că are forma 
piciorului drept. 

De ce-mi trimite Greg acasă un ciorap de lână, 
bărbătesc? Doar face cercetări privind moartea lui 
Sebastiano, şi Sebastiano e un câine. Ori câinii, după câte 
ştiu, nu poartă ciorapi. 

Oricum, asociatul meu n-ar trimite acasă prin poştă 
ciorapi decât dacă are un motiv serios s-o facă. Oameni 
buni, ceva îmi spune că treaba asta ia o întorsătură 
interesantă. 

Că ciorapul provine din casa Foce, e fără doar şi poate. 
Mă întreb unde e celălalt ciorap. Lumea poartă de obicei 
câte-o pereche, nu umblă încălţată cu un singur ciorap. Nu 
sunteţi de aceeaşi părere? 

Poate că celulele mele cenuşii raţionează puţin prea 
rapid şi sunt obişnuite să ia în serios lucrurile cele mai 
absurde, totuşi nu-mi pare cu totul absurd să fac o legătură 
între ciorapul acesta şi gaura din tabloul cu pictură 
spaţială. 

Inchid ochii şi caut să privesc în urmă. Mă concentrez 
asupra ultimelor ore petrecute, încercând să-mi readuc în 
memorie toate persoanele întâlnite. 

Spărgătorul de Nuci care o sfredeleşte cu privirea pe 
Peruzea şi nevasta lui, căreia îi ţâşneşte gelozia prin toţi 
porii. 

Apoi Cap-de-Miel bruscând-o pe tânăra secretară. Patru 

personaje ale căror sentimente sunt gata de faţă. Dar ce se 
întâmplă când ăştia nu mai sunt numai patru. 

Şi cu suficient autocontrol, cât timp sunt oaspeţii de 
faţă. Dar ce se întâmplă când - ăştia nu mai sunt prezenţi? 

Un ciorap în sine nu spune nimic. Dar când soseşte prin 
poştă într-un plic, trebuie să aibă o semnificaţie aparte. 

Să aibă oare ceva comun acest ciorap bărbătesc de lână 
albastră, în dungi verticale roşii cu toată povestea asta şi 
cu gaura din tabloul spaţial? 

O gaură făcută de un proiectil calibrul douăzeci şi doi? 

Imi dau seama că am început să fluier melodia la un 
creion. Asta înseamnă că ceva o ia pe calea cea bună. 

Cineva porneşte să facă cercetări privitoare la un câine, 
şi la mijlocul drumului găseşte ceva mai interesant. 

Lasă câinele baltă şi se năpusteşte asupra ciorapului. 

Şi asupra găurii de calibru douăzeci şi doi. 

Bun! 

Să mai aruncăm deci o privire la faţa locului. 

Găseşte celălalt ciorap care să completeze perechea, şi-o 
să te potoleşti imediat. 

Găseşte glontele care a făcut gaura în pânza, şi o să poţi 
dormi liniştit. 

Să începem deci prin a căuta locul unde s-a tras focul de 
revolver. Pesemne într-o cameră unde se depozitează 
marfa înainte de a fi expusă în saloane. Nu cred să fie greu 
de descoperit unde se află. Am destul timp înaintea mea. E 
bine să procedăm cu calm şi să fim siguri că toată lumea s- 
a dus la culcare. 

Pun ciorapul în buzunar şi mă ridic. 

Sting lumina, cobor şi urc din nou în maşină. Dau o fugă 
până la „Pipistrello”! barul de lângă casă, care ţine deschis 


1 La „Pippistrello”, eu şi cu Greg suntem de-ai casei; eu, din pricina 
păhărelului nocturn de whisky, iar Greg din pricina Fernandei, 
căţeluşa cu coadă lungă, pe care aţi şi cunoscut-o în miniromanul „O 
fac zob!”. (n. a.) 

toată noaptea. Nici nu intru bine, că Ercole, proprietarul, a 
şi pus mâna pe sticla de whisky. 

— Salve Er, îi spun, nu l-ai văzut cumva pe Greg? 

— A fost pe aici acum vreo oră, spune Er, în timp ce-mi 
umple paharul. Era ud leoarcă. 

— Ud leoarcă? zic. 

— Da, ud leoarcă, zice Ercole. 

Mă scarpin la sprânceana dreaptă. 

— Pe dracu, zic, n-a mai plouat de aproape o lună. Eşti 
sigur că era apă. 

— Nici vorbă! Dac-ar fi fost whisky, n-ar fi venit să se 
usuce. Şi nu mă întreba ce fel de apă era, că nu ştiu. Era 
apă şi gata. 

— A plecat după ce l-ai uscat? 

— Se grăbea al naibii; Era încă umed când a zbughit-o 
pe uşă. Fernanda a rămas cam bosumflată; şi-a vârât coada 
între picioare şi nu s-a mai arătat de-atunci. 

Dau pe gât o jumătate de pahar. 

— N-ai observat cumva, din întâmplare, dacă avea cu el 
un ciorap de lână albastră cu dungi roşii? 

Mă priveşte de parcă i-aş fi spus să înghită un elefant. 

— Un ciorap de lână albastru cu dungi roşii, zice, ce te-a 
apucat? 

— Bine, bine, zic, n-am spus nimic. 

Termin whisky-ul, las banii pe tejghea şi ies. Urc în 
Blimbust şi o iau din loc. 

Înainte să mă duc acasă e bine să-mi pun burta la cale 
cu ceva solid. N-am mâncat decât contravenţia pentru 
parcarea interzisă, şi nu-mi ajunge. 

Mă opresc la „Cât ai zice doi”, unde se serveşte masă 
caldă; cu scaune reci, fiindcă în felul ăsta clientela 
mănâncă repede şi pleacă. 

Cer o saramură de langustă şi o salată de ţelină cu 
chimion şi încep să mănânc liniştit. Când am terminat 
plătesc şi plec. 

Pe acasă, de asemeni, nici urmă de Greg. 

Mă arunc pe pat, aprind o ţigară şi gândul îmi zboară la 
asociatul meu. Unde s-a putut uda în halul ăsta? Ud 
leoarcă din cap până-n picioare. S-ar fi putut vâri într-un 
hârdău sau o fi încasat vreo găleată de apă de undeva de 
sus. 

Exclud ipoteza. Nu e Greg tipul să cânte pe stradă în aşa 
fel încât să i se arunce cu găleți de apă în cap. 

E inutil să stau acum să fac presupuneri. Era ud din 
motive profesionale. Sting ţigara şi adorm. 

Când mă trezesc, constat că e miezul nopţii. Ei drăcia 
dracului! 

Sar jos din pat, mă dezbrac şi mă vâr sub duş. Rămân 
acolo un sfert de oră, apoi închid robinetul şi scot dopul de 
la sticla de whisky. Mă scald pe dinăuntru, mă usuc pe 
dinafară, îmi pun o cămaşă albastră, o pereche de 
pantaloni gri şi haina veche maro. De cravată n-am nevoie. 
Vâr în buzunar ciorapul albastru cu dungi roşii. 

lau cu mine o lanternă şi scot vasul în care-mi ţin 
pistoalele în ulei. Aleg unul calibrul treizeci şi opt, îl usuc, 
îl întorc şi trag câteva focuri în calendarul atârnat pe 
perete, ca să văd dacă funcţionează. Funcţionează. Am tras 
în luni şi marţi din săptămâna următoare. 

Vâr pistolul în buzunarul hainei, sting lumina, cobor, mă 
aşez la volan şi o pornesc. 

În zece minute ajung pe strada Siegel. 

Strada e complet pustie şi slab luminată. Las maşina 
într-o străduţă laterală, apoi o iau de-a lungul zidului, pe 
trotuarul opus celui pe care se află casa Foce. 

Trec prin faţa porţii de la intrare, cea pe care am intrat 
astăzi. Ferestrele parterului sunt înalte şi neluminate. De 
altfel, nu e lumină la nici una dintre ferestre. 

La un moment dat faţada principală se termină şi începe 
un zid fără ferestre, cam de înălţimea unui etaj, peste care 
e o streaşină înclinată. După ce se termină zidul, începe 

faţada altei case, tot cu două etaje. Zăresc imediat o poartă 
de lemn. Trebuie să fie intrarea de serviciu, cea prin care 
se introduce marfa. 

Depozitul trebuie să fie prin părţile astea, cu siguranţă. 
Poarta e închisă dar în oblonul din dreapta văd o mică 
uşiţă de lemn închisă şi ea. Trec drumul şi mă apropii de 
poartă. 

Mă uit la ceas; mai sunt doar cinci minute până la ora 
unu. Mă întreb dacă merită riscul să deschid uşiţa. E un 
fleac pentru mine să forţez broasca. Dar iată că, în timp ce 
mă gândeam ce trebuie să fac, aud un „clic” şi văd uşiţa 
crăpându-se imperceptibil. 

Mă lipesc de zid şi mă fac una cu peretele. 

Aud dincolo de poartă nişte paşi uşori care se 
îndepărtează. 

Cineva calcă încet, pe vârful picioarelor. 

Asta e bună! Abia acum am picat şi cineva îmi şi 
deschide uşa, apoi se topeşte. Îmi vine să-i spun 
mulţumesc, dar îmi astup la timp gura cu mâna. 

Aştept cinci minute, apoi împing uşiţa încetişor. O 
deschid atât cât să mă strecor înăuntru şi o împing înapoi 
fără s-o închid. Coridorul în care pătrund e complet 
întunecos Fac un pas spre dreapta şi simt că ating 
peretele. Dau de o uşă mare. Încerc clanţa, cedează, şi uşa 
se deschide. Intru. 

lau pistolul în mâna dreaptă şi lanterna în stânga. 
Aprind şi sting. Nu se întâmplă nimic. Mă mut spre 
dreapta, aprind şi sting, mă dau iar în stânga, aprind şi 
număr până la doi înainte să sting. 

Continuă să nu se întâmple nimic, în care timp am vreme 
să observ că în faţa mea se întinde un spaţiu foarte mare. 
Trebuie să fie locul de depozitare, şi, dacă nu mă înşel, 
pare să fie gol. 

Nu, mă înşel. 

Luminez cu lanterna de jur-împrejur. Încăperea e goală 

în mijloc, dar pe lângă pereţi sunt dispuse în dezordine 
mobile din toate epocile şi de toate calităţile. Nu e liber 
nici un centimetru de perete până la înălţimea plafonului. 

Cine poate să caute un glonte de douăzeci şi doi în toată 
harababura asta? 

Ajung la peretele opus. Dau de o altă uşă. O deschid cu 
uşurinţă şi trec pragul. Trag uşa după mine, aprind 
lanterna şi dau drumul la un fluierat. Cu tot aerul din 
plămâni, oameni buni, fiindcă aici aş putea să descarc 
toate gloanţele din pistol şi tot n-ar auzi nimeni nimic. 

Asta-i, băieţi! 

Camera nu e prea mare, şi e capitonată toată cu vată de 
sticlă; nu numai pereţii ci şi tavanul şi uşa prin care am 
intrat. N-are ferestre. Doar două mici dreptunghiuri pe un 
perete, şi atât. S-ar putea ca pe vremuri să fi fost o cameră 
de înregistrări, de proiecţii sau dracu mai ştie ce altceva, 
iar ulterior aparatele să fi fost demontate şi zvârlite. 

Văd rame goale agăţate de cârlige, iar pe jos, sprijinite 
de perete, tot felul de pânze şi cadre. Un tablou de colaj 
din bucăţi de metal şi tăieturi din ziare, câteva naturi 
moarte, un peisaj cu o capră şi o ţărăncuţă care cânta la 
saxofon. _ 

Podeaua e acoperită cu o pâslă cenuşie foarte groasă. În 
mijloc o pată închisă la culoare. Nu e prea mare, dar n-are 
importanţă mărimea. Şi nu-ţi trebuie mult să înţelegi ce fel 
de pată e. 

Îmi ia mai mult de zece minute să controlez pereţii 
centimetru cu centimetru, dar, în sfârşit, găsesc gaura pe 
care o caut la circa douăzeci de centimetri de podea. 

Nu mă înşel, oameni buni. E uşor să scormonesc cu 
degetele în vata de sticlă şi să scot proiectilul care s-a 
înfipt nu mai mult de doi milimetri în peretele din lemn de 
sub capitonaj. Pun glontele în buzunar şi mă ridic. Tabloul 
spaţial fusese aşezat jos, lângă colţul din stânga. 

Eu însă sunt omul care nu se mulţumeşte până n-a făcut 

şi probă la o socoteală. Aşa încât mă bate gândul să mă 
duc să iau tabloul din salon şi să-l aduc aici, să văd dacă 
găurile se suprapun. 

Intru în depozit şi, pe întuneric, mă îndrept spre uşa din 
partea opusă. Întind mâna şi ating uşa. Vreau să împing, 
dar mă opresc. 

Am impresia certă că nu sunt singur. 

Îmi ţin răsuflarea şi-mi pun urechile în funcţiune. Nimic. 
Şi totuşi cineva îşi ţine răsuflarea ca şi mine. 

Cu cea mai mare băgare de seamă, fără cel mai mic 
zgomot, izbutesc să bag mâna în buzunar şi să scot pistolul 
de treizeci şi opt. 

Când să împing încet de uşă, un alt zgomot îmi tăie 
răsuflarea. De data asta vine de dincolo de uşă. Un scârţâit 
de paşi, apoi o voce înăbușită. 

— Dai! 

E o voce de femeie. Glasul unei femei care a învăţat să 
vorbească la conservator. 

Câteva momente de linişte, apoi din nou: 

— Dai, tu eşti? 

Imediat după asta se produce o mişcare bruscă în 
spatele meu şi o lovitură violentă îmi face capul ţăndări de 
parcă cineva ar fi făcut să explodeze o bombă ascunsă în 
cutele pavilionului din urechea mea dreaptă. 

CAPITOLUL V 


Cuiva i se pare ca-mi ies din pepeni rău 
de tot. Rezultatul e că aproape toată 
poliţia se prăpădeşte de râs. Dar nu s-a 
spus încă ultimul cuvânt. 


E de necrezut, dar în meseria mea ajung întotdeauna 
mai devreme sau mai târziu să încasez nişte lovituri în cap, 
cărora nu le lipseşte mult ca să mă trimită pe lumea 
cealaltă. 

Se vede însă că am un cap făcut dintr-un material 
special. Altul în locul meu n-ar scoate-o la capăt, vă asigur. 

Aşa se face că, după lovitura încasată, plec într-o 
călătorie. Fac întâi câteva ture în jurul pământului, ca un 
satelit oarecare, apoi aterizez într-un peisaj lunar făcut 
numai din găuri, ca pânza pictorului spaţial Luciofontana. 

Alţi sateliți îmi trec uşor peste cap. Sateliții sub formă 
de scaun, divan, candelabru şi bufet. 

Îmi dau seama că visez când încep să fac pensulaţii cu 
tinctură de iod pe rănile unui vas de ceramică. Pun apoi 
vasul în pat, aranjez cearşaful sub el şi-i aşez perna cum 
trebuie. 

Când mă trezesc, am impresia că a trecut o bună bucată 
de vreme fără să visez. Mă apucă un fel de ameţeală la 
simplul efort de a înţelege că sunt treaz. 

Mă aflu într-o poziţie ciudată şi nu văd absolut nimic. 

Beznă totală. Fac o probă să văd dacă am ochii deschişi. 
Închid pleoapele, le deschid, şi închid de mai multe ori, dar 
culoarea beznei rămâne neschimbată. 

Duc mâna în faţa ochilor, şi, slavă Domnului, când îi 
deschid, disting o vagă lumină albă. Sunt mulţumit. 

Ceea ce nu reuşesc să înţeleg e locul unde mă aflu. 

E un loc foarte îngust. Imaginaţi-vă, o cabină telefonică, 
cu mine ghemuit pe podea. 

Lucrul cel mai ciudat e că aud zgomot de circulaţie, ca şi 
cum m-aş afla în mijlocul străzii. 

Lume vociferând, maşini care-mi trec la cincizeci de 
centimetri de cap, zgomot asurzitor de camioane, claxoane 
de automobile, clinchetul bicicletelor, ţipete, râsete, 
fluierăturile sergenţilor de stradă. 

Aş putea fi, de exemplu, în interiorul vreunui camion 
închis. Dar atunci e vorba de-un camion care staţionează, 
fiindcă nu simt nici hopuri, nici zdruncinături. 

Nu e vorba de-un camion. Pereţii sunt din lemn masiv. 
Cu puţin efort reuşesc să mă aşez. 

Da, ar putea fi o cabină de telefon public. Ridic braţul să 
caut aparatul, dar nu-l găsesc. Cuşca asta e înaltă, căci 
simt un gol deasupra capului. 

Ridicând braţul, ating cu mâna un fel de baston care 
pendulează. Îi fac vânt şi-mi dau seama că mai sunt şi alte 
bastoane care se lovesc între ele. 

Unul îmi cade în cap. Îl apuc şi recunosc, după pipăit, că 
e vorba de-un umeraş de haine. 

Am înţeles. Mă aflu într-un garderob, în mijlocul unei 
străzi din centrul oraşului. 

Rămâne de văzut cum am ajuns aici. Eu în garderob, iar 
garderobul în mijlocul străzii. 

Încerc să deschid uşa, dar se vede treaba că e încuiată 
cu cheia. Aşa că rămân liniştit pe loc. 

Îmi pipăi capul, după urechea dreaptă, şi dau de o minge 
de ping-pong care mă doare al dracului. Nu e nici o rană 

deschisă care să sângereze; şi asta e totuşi mare lucru. 

Continui să aud zgomotul circulaţiei şi lumea care se 
agită. Bezna e mai puţin adâncă, fiindcă reuşesc acum să- 
mi văd genunchii, aflaţi la douăzeci şi şapte de centimetri 
de vârful nasului. Mă uit mai bine şi descopăr câteva mici 
crăpături undeva sus, pe peretele din spate. 

Dar nu reuşesc să privesc afară. 

Îmi pipăi buzunarele. Simt că mai am lanterna de 
buzunar, dar revolverul a dispărut. 

Ştiu că-l aveam în mână când am fost lovit. Se vede 
treaba că l-am scăpat când am leşinat. 

Răbdare. Cu atât mai mult cu cât acum nu mi-ar fi de 
nici un folos. 

Să aşteptăm, deci. 

Iau pachetul de ţigări şi aprind o ţigară. 

Între timp mă gândesc la glasul pe care l-am auzit în 
depozit şi care mi-a sustras pentru o clipă atenţia, atât cât 
a trebuit ca să nu observ ce mi se pregătea pe la spate. 
Pun rămăşag pe ambele urechi că era Peruzeaua. 

Al ei era glasul. 

Ei, asta-i! n-am spus mai înainte că era glasul unei femei 
care a învăţat să vorbească la conservator? 

„Dai, tu eşti?” 

Aştepta pe cineva pe care-l cheamă Dai. lată de ce a 
deschis poarta din stradă. Iar Dai era chiar în spatele meu, 
în camera capitonată din depozit. Posibil să se fi strecurat 
după ce intrasem eu. 

Afară se întâmplă ceva care-mi întrerupe gândurile iar 
celulele mele cenuşii îşi încetează brusc activitatea şi stau 
cu mâinile în sân. 

O femeie strigă: 

— Iese fum! 

Şi în rumoarea mulţimii, din ce în ce mai puternică, 
glasuri distincte: 

— Unde? 

— Acolo, acolo, priviţi. 

— Adevărat. lese fum! 

— Deschideţi uşa. Arde ceva. 

— Chemaţi pompierii! 

— Înapoi, daţi-vă înapoi, vine poliţia. 

— Iese fum, iese fum! Arde ceva! 

— Unde e un telefon? 

Aud de departe o sirenă. Mă uit la ceasul de la mână. 
Acele fosforescente indică şapte şi zece. Şapte şi zece 
dimineaţa. Ei drace, am tras un pui de somn zdravăn! 

Sirena se apropie din ce în ce şi se opreşte la câţiva paşi. 
Aud cum se trântesc uşile de la maşină, lumea care 
aleargă, fluierături şi ţipete. 

— La o parte, la o parte, liberaţi locul! 

— Depărtaţi-vă! 

— E un cadavru înăuntru. 

— Un cadavru care arde. 

— Ei, tu, ia extinctorul. 

— Cine are cheia? 

— E la mine, dom! căpitan. 

— Nu sunt căpitan; dă-mi cheia şi întinde-o! La o parte! 
Să nu mai văd pe nimeni împrejur! 

Deodată se face linişte. Aud o cheie care se răsuceşte în 
broască, apoi uşa garderobului se deschide şi o rază de 
soare îmi pătrunde în ochi. 

Intorc capul brusc şi aud un urlet de femeie. Mă 
obişnuiesc cu lumina în mai puţin de o jumătate de 
secundă. 

La un metru şi zece de nasul meu văd o mutră pe care o 
cunosc. E a sergentului Caucciu, braţul drept al 
locotenentului Tram din brigada criminală. 

Sergentul stă înfipt, cu picioarele crăcănate la marginea 
camionului în care e încărcat garderobul, şi ţine în mână 
extinctorul gata de întrebuințare. 

Fumul îl împiedică să vadă bine în interior, aşa încât e 

nevoit să se aplece cu vreo douăzeci de centimetri, atât cât 
mi-e necesar, să-mi sting fără efort chiştocul pe fruntea lui. 

— Paştele şi Dumnezeii! urlă Caucciu, făcând un salt 
înapoi, dar se pare că-i fuge terenul de sub picioare, căci îl 
văd dispărând brusc pe după marginea camionului. 

Foarte bine, dar, când se prăbuşeşte, lasă pesemne să-i 
scape conţinutul extinctorului, căci văd un jet de spumă 
ţâşnind în toate direcţiile peste lumea care încearcă, 
fiecare cum apucă, să se pună la adăpost. 

Timp de câteva secunde nu mai am nici o veste de la 
Caucciu, dar nici singur nu rămân. 

Intră în arenă locotenentul Tram, care, cum dă cu ochii 
de mine, încetează instantaneu să mai respire. Cred că l-a 
lovit damblaua. 

— Salve, îi zic, ce dracu se întâmplă aici? 

Sângele, care i se oprise la nivelul genunchilor, îi 
năvăleşte tot în sus şi i se concentrează în obraz şi în 
vinele gâtului. _ 

Se ridică şi sergentul Caucciu. Îşi freacă fruntea şi cască 
ochii. 

— Pipa! exclamă. 

Il văd pe Tram mişcându-şi fălcile şi aud un scrâşnet 
sinistru. 

— leşi afară de acolo! zice, fără să-şi descleşteze gura. 

Apoi se întoarce şi izbeşte cu pumnul în marginea 
camionului. 

— Cine a telefonat la centrală? zbiară. 

— Eu, zice un fel de namilă într-o bluză marinărească 
numai găuri un adevărat şvaiţer şi cu o cicatrice care-i 
brăzdează capul complet chel. Am telefonat fiindcă ăl de 
colo era mort. Să mă ia dracu, dacă nu era mort! 

— Băgăreţul ăsta blestemat nu moare niciodată, zice 
Caucciu. 

Mă apucă de-un picior şi trage de el. 

— Dă-te jos de acolo, şuieră el. 

Îi proptesc celălalt picior pe vârful nasului şi împing de-l 
fac să vină de-a-ndăratelea în viteză până cade în braţele 
mulţimii care între timp s-a adunat grămadă. 

Lumea face o hărmălaie de nedescris. Toţi împing, toţi 
încearcă să-şi facă loc, toţi vor să vadă şi toţi ţipă. 

— Nu era ăla mortu'? 

— Unde e cadavrul? 

— L-am văzut eu, cu un cuţit înfipt în spate. 

— Ajutor! iese afară, iese afară! 

— Mai taci din gură! Sigur că iese afară! Doar n-o să-l 
îngroape în garderob! 

— E o frumuseţe de garderob, nu? Mi-ar place să-l am! 

— Da, dar nu cu un cadavru înăuntru! 

Sunt vorbe care îmi parvin de ici, de colo, în timp ce-mi 
scot picioarele din dulap şi sar din camion. 

Locotenentul Tram urlă ca un apucat la omul-Şvaiţer, iar 
Caucciu se agită în mijlocul mulţimii. 

Fac câteva mici sărituri ca să-mi desmorţesc picioarele 
şi privesc în jur. 

Am destul timp să-mi dau seama de situaţie. 

Lângă trotuar e oprit un camion. Pe platforma lui se află 
un garderob masiv. E din nuc, foarte greu, sculptat tot, 
lucrătură de meşter, cred. 

Nu pot să vă spun ce stil e. Nu mă pricep la treburile 
astea. Atât ştiu, că pe dinafară n-are nici măcar un 
centimetru pătrat de lemn nesculptat. Numai amoraşi, 
îngeraşi, ciorchini de struguri, pere, mere şi chiar câteva 
caise, dacă nu mă înşel. 

Înăuntru, în locul rezervat hainelor, mă aflam eu. 

De-abia termin de examinat situaţia, că un urlet de 
sirenă spintecă pe neaşteptate văzduhul. Văd autocisterna 
pompierilor cum ţâşneşte din mijlocul traficului rutier, 
pune o frână, se izbeşte de o maşină albastră strălucind 
toată de metale nichelate, care părea ieşită din fabrică de 
cel mult câteva ore, având la volan un tip cu mustăţi şi o 

pălărie cadrilată şi se opreşte la doi metri de camion. 

Pompierii sar jos din cisternă, sare din maşină şi Pălăria 
Cadrilată, şi mai răsare nu se ştie de unde şi un agent de 
circulaţie. 

Îmi pare rău, dar se întâmplă atâtea lucruri în aşa puţină 
vreme că nu reuşesc să le ţin pasul. Nu ştiu în ce parte să 
privesc mai întâi şi-ar trebui să ai ochi de jur-împrejurul 
capului ca să vezi totul în acelaşi timp. 

Toţi discută şi toţi sunt supăraţi pe câte cineva, dar, 
dacă stai să te gândeşti bine vezi că nici ei nu ştiu pe cine. 

Comandantul pompierilor nu se poate decide dacă 
trebuie să se ia la ceartă cu locotenentul Tram sau cu 
Pălăria Cadrilată, relativ la un incendiu care nu există, dar 
care el ar vrea să existe, în timp ce Pălăria Cadrilată zbiară 
când la comandantul pompierilor, când la agentul de 
circulaţie, care, la rându-i, se ia la harţă cu comandantul 
pompierilor, cu mulţimea şi cu Pălăria Cadrilată. 

Mai sunt apoi Tram şi sergentul Caucciu care ar dori 
foarte mult să-mi scoată ochii, dar sunt ocupați pentru 
moment într-o dispută cu omul-şvaiţer şi cu toţi ceilalţi. 

Mă reazem de camion şi-mi aprind o ţigară. 

Dacă vreţi să vă faceţi o idee de tensiunea existentă şi 
diversitatea punctelor de vedere, nu pot face altceva decât 
să vă relatez convorbirile, insultele şi replicile pe care le 
aud, aşa cum izbutesc să le prind de ici, de colo. 

Vă revine dumneavoastră sarcina să puneţi cuvintele în 
gura fiecărui personaj cum vi se pare mai potrivit. Nu cred 
să fie prea greu. 

În tot timpul acesta, un sunet strident de claxon asigură 
acompaniamentul. 

— Dumneata trebuia să laşi să treacă autocisterna. 

— Păi, ei au dat peste mine. 

— Cine a fost idiotul care a chemat pompierii? 

— Dumneata eşti contravenient. 

— Femeia de colo zicea că a văzut flăcări. 


173 


— Ia te uită ce oameni! Vor incendiu cu orice preţ! 

— Nu se cheamă brigada criminală fiindcă un dobitoc 
stă închis într-un garderob! 

— La o parte, vă rog! 

— Un dobitoc care fumează! 

— Cine răspunde?! Unde e iresponsabilul?! Äl de a 
chemat pompierii! 

— A luat foc un cadavru. 

— Dar ce se amestecă aici agenţii de circulaţie? 

— Nu e drept ca pe motiv de incendiu să-mi distrugă o 
maşină nou-nouţă cum e a mea. Cine mi-o plăteşte? 

— Care incendiu, dacă nu se vede nici urmă de 
incendiu? 

— Eu trebuie să impun respectarea regulamentelor. 

— Ia te uită, mortul a înviat! 

— Unde e? 

— Uite-l colo, fumează! 

— O să plăteşti scump gluma asta! 

— Îşi închipuie că e cine ştie ce de capul lor. 

— Pompierii! 

— Ăi de la poliţie! 

— Agenţii de circulaţie! 

— Ăla cu pălăria în pătrăţele! 

Văd cum locotenentul Tram îl apucă de mâini pe 
comandantul pompierilor care ridicase pumnii. 

— N-am chemat eu pompierii, nu înţelegi? urlă el. 

Se repede apoi la mine şi mă ia de guler. 

— Tu eşti vinovat de toată harababura asta, şi ai să mi-o 
plăteşti! Să mă ia dracu dacă n-o să mi-o plăteşti! 

Mă împinge spre maşina lui şi Caucciu vine să-i dea o 
mână de ajutor. 

— Lăsaţi-l pe mâna mea, dom' locotenent. Am eu grijă de 
el. 

Ridic piciorul drept şi cu tocul pantofului îi sparg un coş 
ce-i ieşise drept în vârful nasului. 

Urc în maşină şi mă aşez comod. 

Tram dă buzna în mijlocul străzii şi începe să dea din 
mâini. 

— Daţi-i drumu', zbiară, toţi la centrală! Dumneata cu 
autocisterna şi dumneata cu maşina stricată. 

— Nu era stricată acum câteva minute, urlă Pălăria 
Cadrilată. 

Işi face loc, agentul de circulaţie. 

— Am să vin şi eu! răcneşte el. Afurisit să fiu dacă nu vin 
şi eu! 

Tram îl împinge pe şoferul camionului să urce la volan. 
Apoi îl apucă de un braţ pe omul-şvaiţer. 

— Camionul la centrală, tu vii cu mine, zice. 

— Păi, eu trebuie să livrez garderobul, protestează 
Şvaiţerul. 

— Garderobul poate să aştepte, zice Tram. 

Dă brânci Şvaiţerului în maşină lângă mine, după care 
se aşează la volan. Caucciu sare în camion, închide 
garderobul şi se apucă zdravăn de obloanele laterale. 

Mulțimea se dă în lături când Tram demarează şi o 
porneşte în fruntea cortegiului. 

În faţă suntem noi, urmează camionul cu garderobul, 
apoi vin autocisterna pompierilor şi automobilul albastru 
cu Pălăria Cadrilată la volan. Motocicleta circulaţiei 
închide alaiul. 

Simt că mi s-a uscat stomacul. Mi-ar trebui o înghiţitură 
de whisky, dar locotenentul Tram n-are obiceiul să ţină 
sticle la tabloul de bord, ca mine. Aş avea chef să-l întreb, 
dar e mai bine să tac chitic. 

Arată ca o centrală electrică în plină funcţiune cu un 
debit de zeci de mii de volţi, şi dacă l-aş zgândări acum, ar 
însemna să provoc o descărcătură electrică în stare să 
carbonizeze un bou sau să ardă o izolaţie de faianţă. 

Răbdare. 

O să caut să rezist fără carburant, dar nu e uşor, vă 

asigur. 

Iau din buzunar pachetul de ţigări şi ofer una uriaşului 
de lângă mine. Şvaiţerul. Cel cu cicatricea care-i brăzdează 
căpăţâna cheală. Trebuie să fie hamalul care însoțea 
garderobul de pe camion. O namilă de om de vreo sută 
douăzeci de kilograme. 

Priveşte ţigara şi dă din cap. 

— Mulţumesc, zice, nu fumez. Sug doar bomboane de 
mentă. 

Vâră degetul mare şi arătătorul în buzunarul 
pantalonului şi scoate câteva pastile de mentă. Imi pune 
palma sub nas şi-mi arată două tablete albe. 

— Doriţi? întreabă. 

— Nu, mulţumesc, zic. 

Le zvârle în gură şi începe să le sugă. Eu iau o ţigară şi 
mi-o aprind. 

Ne aflăm la sediul central al poliţiei, în biroul 
locotenentului Tram. Ne-ar trebui un spaţiu de cel puţin 
doi metri pătraţi de om, ca să ne putem mişca cu o 
oarecare uşurinţă, dar dacă facem socoteala, nu ne rămâne 
nici măcar un metru pentru fiecare. 

În afară de mine, de locotenentul Tram, care e stăpânul 
casei, şi de sergentul Caucciu, care stă rezemat de canatul 
uşii, biroul e invadat de: comandantul pompierilor, agentul 
de circulaţie, Pălăria Cadrilată, şoferul camionului şi 
hamalul cu bluză găurită. 

Abia intrat, locotenentul Tram îşi scoate chipiul şi-l 
trânteşte cu putere pe masa lui de lucru. 

— N-am timp de pierdut cu glume d-astea idioate, urlă, 
şi cineva are să mi-o plătească scump. 

— Nici eu n-am timp de pierdut, ţipă comandantul 
pompierilor. Aţi cerut să vină de urgenţă o auto-pompă, 
dezorganizând astfel serviciul normal - pentru un fum de 
ţigară. 

Mă apucă de umeri şi mă zgâlţâie. 

Mă uit uimit. 

— Ce aveţi cu mine? zic. Fumez când îmi place şi nimeni 
nu mă poate împiedica, mai ales că în garderob nu era nici 
o tăbliță cu fumatul interzis. 

Agentul de circulaţie scoate dintr-un toc prins în 
bandulieră un fel de chitanţier cu indigo şi începe să scrie. 

— Vă dresez procese verbale la toţi, zice. Toţi sunteţi 
contravenienţi. Pompierii, conducătorul turismului, al 
camionului, poliţia, ăsta care fumează... 

Tram sare în picioare. 

— Afară! Afară ! începe să urle. Caucciu ia-mi toată 
lumea asta de aici du-o căpitanului Quiz şi spune-i să se 
descurce cum o şti. Regret, dar eu am alte chestiuni de pus 
la punct. 

— Nu încercaţi să vă lepădaţi de răspundere, îi zice, 
agentul de circulaţie. Dumneavoastră aţi contribuit la 
blocarea străzii, împiedicând circulaţia fără nici un motiv, 
fiindcă domnul de colo nu era de loc mort, ci trăgea liniştit 
din ţigară. 

Caucciu îl apucă de centură şi-l ridică în sus. 

— Linişteşte-te şi vezi-ţi de treabă; pe individul ăsta care 
fuma în loc să fie mort, aşa cum era de datoria lui, am eu 
grijă să-l transform în cadavru cât ai zice peşte. 

Il duce pe sus până la uşă, o deschide şi face semn şi 
celorlalţi să-l urmeze. 

— Daţi-i drumul, grăbiţi-vă, le zice. 

Ne îndreptăm cu toţii spre ieşire, dar locotenentul Tram 
izbeşte iar cu pumnul în masă. 

— Voi trei rămâneţi aici! 

Face un semn spre mine în timp ce iese de după birou şi- 
i apucă de curea pe omul Şvaiţer şi pe şoferul camionului. 

Rămânem pe loc. Tram se întoarce la locul lui, iar uşa se 
închide. Acum, din fericire e ceva mai mult loc. Pot să-mi 
întind picioarele în voie şi simt chiar nevoia asta după ce 
am dormit o noapte întreagă într-un garderob mai strâmt 

ca o cabină telefonică. 

— Aşezaţi-vă, zice Tram, în timp ce se destinde puţin şi- 
şi şterge sudoarea care-i udă marginea gulerului. 

Ne aşezăm toţi trei. 

Tram se uită la mine şi văd cum albul ochilor i se 
înroşeşte. 

Iar se montează. 

— Ai stârnit o încurcătură de toată frumuseţea, zice. Ai 
să vezi ce-o să te coste. 

— N-am stârnit nimic, zic. Mă aflam într-un garderob şi 
dormeam. Când m-am trezit, mi-am aprins o ţigară. Atâta 
tot. 

Tram oftează şi se întoarce spre ceilalţi doi. 

— Cum se face că vă plimbaţi cu un garderob în care se 
afla nenorocitul ăsta? 

— Ce ştiu eu? zice Şvaiţerul. Noi credeam că e gol. 

— Unde aţi încărcat garderobul? întreabă Tram. Daţi-i 
drumul, vreau să cunosc toată povestea. 

— Vă spun eu, zice şoferul. 

E un tip ceva mai scund decât Şvaiţerul, dar ce pierde în 
înălţime, câştiga în lăţime. Are o mostră de păr rar 
deasupra frunţii, e îmbrăcat cu o cămaşă în pătrăţele roşii 
şi verzi, şi ţine cu amândouă mâinile deasupra genunchilor 
o beretă cafenie. 

— Păi, noi ţinem de „,Profito şi Spade” da, de ea ţinem, o 
întreprindere de transporturi-auto care face serviciul în 
incinta oraşului. La şase jumătate ieşim cu camionul să 
mergem să încărcăm un garderob în strada Siegel şi să-l 
ducem în strada Azzardo. Scoatem garderobul şi-l 
încărcăm în camion, da, îl încărcăm sus. 

— Vreau să cunosc toate amănuntele, zice Tram. 

— Da, amănuntele, zice şoferul. Ajungem acolo, în strada 
Siegel, la adresa garderobului, şi el bate în uşă, dar se 
vede treaba că e prea devreme, că nu ne deschide nimeni, 
nu deschide nimeni. 

— Aşa e, completează Şvaiţerul, da' peste puţin deschide 
un grădinar şi-i zic că trebuie să ridic un garderob. Îi arăt 
bonu' de ridicare şi el zice că ah, da! e în regulă, ştie 
despre ce e vorba... Să mergem cu el să ridicăm mobila. 
Ne duce într-un depozit întunecos, plin de mobile, în care 
nu vedeai la doi paşi. 

— Chiar aşa, zice şoferul, era o lampă aprinsă, da' ar fi 
fost mai bine dacă era stinsă, ar fi fost mai bine, că tot nu 
se vedea nimica. Da' garderobu' l-am văzut. Grădinaru' 
zice că e ăla de colo. Avea cheia în el, şi noi dăm să-l 
descuiem, aiurea, nu se deschide. Parcă are broasca 
vrăjită, zic. Eu întreb dacă, garderobu' e gol şi grădinaru' 
zice că sigur e gol, înăuntru sunt numai umeraşele de 
haine, zice, aşa că scoatem sertarele ca să-l mai uşurăm şi- 
l scoatem afară. 

— N-aţi simţit că atârna mai greu decât ar fi trebuit? 
întreabă Tram. 

— Am simţit, cum să nu, zice Şvaiţerul, ne-au trecut 
toate năduşelile până să-l scoatem afară. Ba îl mai săltam, 
ba îl mai târam. O afurisită de mobilă, toată din lemn 
masiv. 

— Nu-i de loc o mobilă din cele uşoare, nu-i de loc, zice 
şoferul, aşa ca cineva să-şi poată da seama c-ar fi nouăzeci 
de kilograme în plus. O mobilă ca aia poate să cântărească 
o sută de kilograme mai mult sau mai puţin, că tot nu bagi 
de seamă, nu, nu bagi de seamă. Aşa că-l încărcăm în 
camion şi-l legăm zdravăn, da, îl legăm zdravăn. Sertarele 
le punem tot acolo, deoparte. 

— După aia, el se duce în cabină, zice omul Şvaiţer, eu 
sar în camion să mă aşez lângă garderob ca să-l păzesc să 
nu se mişte la curbe şi drum bun. Ştiţi cum e... Mergem 
aşa o vreme şi totul e bine şi frumos. S-aud numai 
umeraşele cum bălăngăne înăuntru. Deodată el pune o 
frână şi uite că uşa de la dulap se deschide pe loc şi mă 
loveşte în spate. Măi, să fie al dracului! Cheia din broască 

mă loveşte drept în cap. Văd roşu, dar pe urmă îmi trece. 
la te uită ce broască păcătoasă, zic, întâi n-a vrut să se 
deschidă în ruptul capului, pentru ca acu' să-i fie de-ajuns 
doar o frână pentru asta. Se vede treaba că s-o fi desprins 
ceva, din pricina zdruncinăturii camionului. Bun, dau să 
închid, când văd înăuntru pe ăla de colo, mort. Ptiu, drace! 
Opreşte, opreşte! încep să strig. Vino să vezi ce-i aici. El 
opreşte camionul lângă trotuar şi sare jos. 

— Cum văd mortu', mă cuprinde spaima pe loc, zău, mă 
apucă spaima, zice şoferul. Ştiţi, dom' căpitan, că n-am 
văzut în viaţa mea un mort? Zău, în viaţa mea. 

— Nu sunt căpitan, zice Tram. 

— N-are nimic, zice şoferul; cum şedeam eu aşa trăsnit, 
el încuie uşa de la camion cu cheia şi o bagă în buzunar, 
da, o băgă în buzunar. Pe urmă ne sfătuim ce facem. 

— De, zice Svaiţerul, am încuiat fiindcă lumea începuse 
să se oprească curioasă. Mii de draci! In mai puţin de două 
minute se strânsese o grămadă de lume care voia să vadă 
mortu'. Vâr cheia în buzunar şi zic că trebuie chemată 
poliţia. Când mă duc să caut un telefon, dau de-un poliţist 
şi-i spun că e un mort în garderob. Imi zice să nu ating 
nimic, să nu mă mişc şi să aştept. 

Tram dă cu pumnul în masă. 

— Nu era mort! ţipă. Nu era mort! 

— Când l-am văzut noi era mort, zău, era mort de- 

adevărat, dom'le poliţai. Nu fuma. 
_ Tram îşi sprijină coatele pe masă şi-şi ia capul în mâini. 
Il privim aşa timp de vreo cinci minute, după care 
locotenentul se ridică şi se duce la uşă. Iese în coridor şi 
aud că-l cheamă pe Caucciu. Intră din nou cu sergentul. 

— la notă de ăştia doi, zice. Ia-le numele, adresa şi 
restul. S-ar putea să mai avem nevoie de ei. Du-i dincolo. 

Cei doi se ridică. 

— Trebuie să mergem să descărcăm mobila, dom'le 
poliţai, zice Şvaiţerul. 

180 


— Bine, zice Tram, după aia lasă-i să plece şi întoarce-te 
îndărăt. 

Când rămânem singuri, mă întind şi mă lungesc cât pot. 
Mi-aş da un deget de la piciorul stâng pentru o jumătate 
pahar de whisky. Nu m-am mai aprovizionat de ieri seară şi 
simt că sunt pur şi simplu la pământ. 

— Fir-ar afurisită de treabă, zice Tram. N-ai de gând să- 
mi spui odată de ce ai pus la cale gluma asta tâmpită? 

— N-am pus la cale nici o glumă, zic. Cineva m-a vârât 
probabil în garderob în timp ce eram leşinat. 

— Încetează cu balivernele, zice, ai vrut pur şi simplu să 
te răzbuni, fiindcă ţi-am trimis-o pe Băbuţa care te-a pus să 
cercetezi cine i-a omorât câinele. Am fi fost chit, dacă farsa 
ta nu s-ar fi dovedit exagerat de reuşită. Ai depăşit cu mult 
orice limită. Cu mult prea mult, după gustul meu. 

— Greşeşti, îi spun. Nici prin gând nu mi-a trecut că ai 
vrut să-mi faci o farsă trimiţându-mi băbuţa cu câinele. Şi 
ca dovadă e faptul că atât eu, cât şi asociatul meu ne-am 
grăbit să trecem la cercetările de rigoare. 

Îl văd pe Tram că se opreşte şi mă priveşte fix. Observ 
cu plăcere că trăsăturile feţei încep să i se destindă. 

— Vorbeşti serios, zice? 

— Auzi colo, dacă vorbesc serios, zic. Nu-ţi spune nimic 
faptul că garderobul în care călătoream cu o minge de 
ping-pong după ureche a fost încărcat în strada Siegel? 

— Absolut nimic, zice Tram. Ce-ai vrea să-mi spună? 

Iau o ţigară, o aprind tacticos, sting cu grijă chibritul, îl 
arunc în coşul de hârtii şi dau afară încet-încet tot fumul 
tras în piept. 

Când mi se pare că a sosit momentul, mă uit fix la 
scrumul ţigării. 

— În strada Siegel, zic, locuieşte bătrânica cu câinele 
ucis. 

Tram se gândeşte un moment, apoi simt că se 
stăpâneşte să nu pufnească în râs. 

— Aşadar, zice, te aflai acolo să cercetezi ce-i cu 
moartea câinelui, când ai primit o lovitură în cap, ai leşinat 
şi te-au vârât în garderob!!! 

Foarte calm, fac din cap un semn afirmativ. 

Tram scapă frâna şi izbucneşte în râs. 

— Ei,  drăcia dracului, reuşeşte să spună. E 
nemaipomenit! 

E nevoit să-şi dea scaunul înapoi ca să se poată frânge în 
două. 

În fond, mă bucură că i-a trecut veninul aşa de repede. 

Uşa se deschide şi intră Caucciu, care se opreşte înainte 
de a mai face un pas. Se uită la mine şi la locotenent. 

— Dacă i-ai spus vreo anecdotă, zice, tare aş mai vrea s- 
o aud şi eu. 

Tram reuşeşte să se stăpânească. 

— E nemaipomenit, zice. Cică n-a fost farsă. 

— Ce n-a fost farsă? întreabă Caucciu. 

— Istoria asta, zice Tram. Cică făcea cercetări privind 
moartea câinelui şi asasinul l-a pocnit în cap şi l-a închis în 
garderob. 

Acum şi Caucciu începe să râdă. 

— Vorbiti serios, domnule locotenent? Băbuţa aia care a 
venit la noi? 

Tram aprobă din cap. 

— Chiar ea. Faimosul detectiv Chico Pipa, prezent aici, a 
găsit pesemne vreun indiciu foarte important. Altceva nu 
mai avea de făcut decât să potrivească diferitele bucăţi ale 
mozaicului, ca să-l demaşte pe vinovat. 

— Care, văzându-se pierdut, completează Caucciu între 
două hohote, s-a gândit să-l elimine pe periculosul 
detectiv. 

Imi păstrez tot sângele rece. Ba mai mult, mă aşez picior 
peste picior şi încep să-l leagăn pe dreptul în sus şi în jos. 
Las totodată să-mi răsară pe buze un zâmbet batjocoritor. 

— Fapt e că povestea cu câinele se complică niţel, zic. În 


182 


timpul cercetărilor mele am descoperit asta înfipt într-un 
perete. 

Scot din buzunar glontele extras din vata de sticlă şi-l 
salt de câteva ori în palmă. 

— Calibru douăzeci şi doi, zic. 

Trec trei secunde de linişte completă, timp în care cei 
doi mă privesc fix, apoi îl văd pe Caucciu că nu-şi mai 
poate ţine lacrimile, încetează să se mai zgâiască la mine şi 
se ţine cu mâinile de burtă. 

— Ah, ah, ah, începe, ha, ha, ha! Dom’ loco... tenent! 
Câinele! Câinele ! Băbuţa credea că a fost otrăvit, când 
colo... când colo, oh, oh, oh... 

Se apucă de marginea biroului şi Tram îi ţine isonul. 

— A fost împuşcat cu revolverul, zice el. Oh, destul, 
destul, destul! Poate că sunt şi amprente pe armă. Fără 
glumă, Pipa, dacă ai nevoie de brigada specială să ia 
amprentele, profită. 

— Toată poliţia e la dispoziţia ta, zice Caucciu. 

— Toată, zice Tram. 

— Şi nu-l putem reţine, nu-i aşa, domnule locotenent? 
zice Caucciu. Sau ar trebui să-l reținem ca să-l apărăm de 
asasinul care acum se simte pierdut şi e în stare să-şi joace 
ultima carte. 

— Nu, nu, trebuie să-l lăsăm să plece şi să-i dăm tot 
concursul, dacă are nevoie. Acum, că e gata să pună mâna 
pe asasinul canin, nu-l putem împiedica. 

Se întrec care pe care în hohote stridente. Mă ridic. Pun 
în buzunar glonţul de calibru douăzeci şi doi. 

— Râsul ăsta, le zic, o să-l condimentaţi cu fiere. 

— Oh, Doamne, nu mai pot, zice Caucciu şi se prăvăleşte 
pe un scaun. 

— Fii atent că asasinul ar putea să fie hidrofob, zice 
Tram, şi puţin îi mai lipseşte să se tăvălească pe jos de râs. 

— Daţi-i drumul, nu vă jenaţi, zic, dacă n-aş fi fost eu să 
vă dau mură-n gură... 

— Ah, Doamne, mură-n gurăăăă, icneşte Caucciu 
încheind cu un hohot de râs. 

Ies pe coridor şi trântesc uşa. 

Imbecilii! 

CAPITOLUL VI 


Mă întreb dacă nu s-ar mai putea varia 
condimentul chiftelelor. Nu toată lumea 
ştie să mânuiască satârul folosit la tăiatul 
slăninii. 


Primul lucru, whisky. 

Când ajung în stradă simt că nu mă mai ţin picioarele şi 
sunt nevoit să mă sprijin de pereţi ca să pot merge mai 
departe. Asta şi pentru faptul că am stat o noapte întreagă 
ghemuit în garderobul ăla blestemat, dar în special pentru 
faptul că îmi lipsea carburantul şi vă poftesc pe 
dumneavoastră să încercaţi să porniţi un automobil fără 
benzină. 

Intru în primul bar. Cer un dublu B.B. Asta poate fi un 
Bourbon dublu - whisky-ul preferat - sau o Brigitte Bardot, 
dacă sunteţi cinefil pasionat. 

Primul B.B. nu face cine ştie ce treabă. Serveşte doar ca 
să prepare terenul pentru cel de-al doilea. Uscăciunea îl 
absoarbe înainte să se prelingă pe pereţii interni ai 
stomacului. 

Bun. După al doilea B.B. Încep să raţionez, iar la al 
treilea, plec în trombă. 

Cineva a încercat azi-noapte să-mi facă de petrecanie. 
Asta e sigur. Trebuie neapărat să ştiu cine a fost. Căci nu 
sunt eu ăla care la o încurcătură ca asta să se 

mulţumească să ridice din umeri. Şi dacă au încercat să-mi 
facă felul, înseamnă că aici e vorba de ceva mai mult decât 
de-un simplu canicid. 

Ceva în legătură cu ciorapul albastru cu dungi roşii, 
trimis de asociatul meu. Şi cu glontele calibru douăzeci şi 
doi. 

Nu-mi rămâne decât să mă reîntorc în strada Siegel, ca 
să pun câteva întrebări pe ici, pe colo. 

Ies din bar şi opresc un taxi. 

Dau şoferului adresa de acasă; am urgentă nevoie să-mi 
pun oasele la loc sub ploaia unui duş fierbinte. Chestiune 
de două minute, nu mai mult. 

Totodată vreau să văd dacă nu cumva mi-a lăsat Greg 
vreun mesaj. 

Ajung acasă, spun şoferului să mă aştepte zece minute 
apoi dau fuga sus. 

Nici o veste de la Greg. 

Intr-un suflet sunt sub duş şi după câteva minute îmi 
simt iarăşi oasele la locul lor. 

Mă usuc la repezeală; îmbrac o cămaşă albă şi trag iute 
pe mine costumul pe care abia l-am dezbrăcat. 

lau borcanul cu pistoalele în ulei şi aleg de data asta 
unul de calibru patruzeci şi cinci mm. Observ că nivelul 
pistoalelor din borcan a scăzut simţitor. Consum cam 
multe în ultima vreme. 

Răbdare. 

Incarc pistolul şi trag câteva focuri în calendar, să văd 
dacă funcţionează. 

Funcţionează. Am ochit în plin duminica trecută. 

Bag pistolul în toc şi mi-l prind la centură. Când să ajung 
la uşă, aud telefonul sunând. Ridic receptorul. 

— Alo, Pipa la telefon, zic. 

— Foarte bine, se aude o voce; ştii, am găsit atâta 
arsenic încât ar fi destul să dobori un escadron de 
cavalerie, cu cai cu tot. 

Nu înţeleg nimic. 

— Ei, zic, ce mai e şi asta? Pot să ştiu măcar cu cine 
vorbesc? 

— Cum cu cine? Sunt eu, Nichelio, răspunde vocea. 

Adevărat, e chiar el. Nichelio e chimist la „Ponci şi 
Pancia”, fabrica de pastă de dinţi cu Lisoprima, preparat 
care elimină cariile în şuturi. Am urmat împreună cursul 
de înot cu sărituri la trambulină pe vremuri, când eram 
ceva mai mult decât copilandri, dar, la un moment dat, au 
secat apa din bazin, şi de-atunci ne-am văzut fiecare de 
drumul lui. 

Când am nevoie de vreo analiză, mă duc la el şi-i ofer un 
păhărel. 

— Noroc, bătrâne! zic. Nu te-am recunoscut. Ce-ai mai 
născocit? Pui acum arsenic în pasta de dinţi? 

— Fugi de-acolo! zice. Nu mi l-ai trimis tu pe Gregorio 
cu chifteluţa? 

— Eu, nu. A fost Gregorio pe la tine? 

— Exact, zice Nichelio. Dis-de-dimineaţă. Să tot fi fost 
ceasul opt, ba nici atât, când am ajuns la birou şi Greg 
aştepta acolo în faţa uşii laboratorului. Ținea în gheare un 
cornet cu ceva înăuntru. Am înţeles imediat că pe mine mă 
aştepta, şi am crezut că l-ai trimis tu cu ceva pentru 
analiză. 

— Bine, zic, şi te-ai uitat puţin... despre ce e vorba? 

— Desigur, zice Nichelio. Am luat cornetul şi după ce 
Greg a şters-o ca din puşcă, l-am deschis. 

Conţinea o tocătură de vreo 200 de grame. De vițel, 
dacă te interesează, cu ceva carne de pui, ba chiar şi 
câteva codițe de raci, totul făcut cum trebuie, friptă în unt 
şi cu ceapă tăiată foarte fin, puţină sare, un strop de vin şi, 
cum îţi spuneam, mai înainte, atât arsenic cât să doboare 
un escadron de cavalerie. 

Trag un fluierat. 

— Mulţumesc, bătrâne, zic, ne vedem pe curând. 

Agăţ receptorul. 

Îmi prind bluza de jos între degetul mare şi arătător şi 
celulele mele cenuşii pricep că e timpul să-şi suflece 
mânecile şi să se pună serios pe treabă. 

Gregorio s-a întors la bătrânica şi cineva de-acolo s-a 
gândit să-i facă de petrecanie cu o chifteluţă cu arsenic. 
Pentru asta trebuie să existe un motiv foarte serios. Cineva 
care nu vrea ca Greg să-şi vâre nasul în treburile lui. Şi 
acel cineva şi-a dat seama că Greg ştie ceva ce n-ar trebui 
să ştie, şi s-a gândit să-i închidă gura. 

N-am vreme de pierdut, oameni buni! Dacă tentativa nu 
i-a reuşit de prima dată, mai poate încerca şi a doua oară. 

Pornesc în goană. Taxiul mă duce în strada Siegel. 
Cobor şi plătesc. 

Poarta prin care am intrat azi-noapte e tot închisă. Până 
şi uşiţa e încuiată. 

Aş putea suna şi s-aştept să-mi deschidă cineva, dar 
prefer să intru cu mijloacele proprii. 

lau deci o scobitoare, o bag în broască şi în două 
secunde broasca sare iar portiţa se deschide. 

Intru în gang. La dreapta e uşa dincolo de care astă- 
noapte mi-a crescut mingea de ping-pong de după ureche. 

Mă gândesc să mă duc să dau o raită înăuntru, dar aud 
hărmălaie mare şi ţipete de femeie la etajul de sus. Privesc 
în stânga şi văd scara care duce la primul etaj. Urc sărind 
câte cinci trepte şi ajung la un palier mare cu o uşă numai 
geamuri. 

Pătrund într-un salon şi primul lucru pe care-l văd e 
Peruzeaua, care se străduieşte să iasă din resturile unui 
scaun spart, iar alături, Carameaua, foarte ocupată, 
încercând să facă bucățele Peruzeaua cu un satâr de tocat 
slănină. 

— Lăsând la o parte faptul că întrebuinţaţi o tehnică 
complet greşită, zic, nu văd necesitatea unei astfel de 
operaţii, cel puţin pentru moment. 

În timp ce spun toate acestea, e lesne de înţeles că nu 
stau cu mâinile în buzunar. 

Apuc Carameaua de cordonul fustei, o ridic în sus, o 
aşez pe divan, găsesc în coşul de lucru de alături un ac cu 
nişte aţă în el şi-o cos pe furibunda noastră brunetă de 
spătarul capitonat. 

— Aţa nu e la culoarea bluzei, zic, dar nu e acum 
momentul să ne pierdem în subtilităţi de genul ăsta. 

În timp ce execut toată treaba asta, Peruzeaua iese 
dintre bucăţile scaunului, se ridică, ia satârul rămas pe jos 
şi-mi retează frumuşel mingea de ping-pong de după 
ureche. 

Îmi dau seama de asta fiindcă simt deodată o usturime şi 
aud apoi zgomotul caracteristic al mingii de ping-pong 
căzând de sus pe podea. 

Aveţi prezentă în minte imaginea mingilor de ping-pong 
căzând pe mozaicul podelei? Saltă un timp cu oarecare 
ritmicitate, dar când ajung sub o mobilă care n-are mai 
mult de cincisprezece centimetri de la pământ, încep să 
ţopăie furioase de parcă le-apucă strechea. Da, chiar aşa. 

lertaţi-mă dacă vă rețin cu amănunte, care nu vă 
interesează. Promit ca pe viitor să le evit. 

Mă răsucesc, iau satârul şi-l fac să zboare pe fereastra 
deschisă, după care smulg o perdea şi-o înfăşur în jurul 
Peruzelei, printre altele şi pentru că bluza cu care era 
îmbrăcată i-a fost smulsă de uragan, şi nu e momentul să 
apreciez spectacolul cum s-ar cuveni. 

— Iartă-mă, zice Peruzeaua, dar n-am făcut-o dinadins. 
Voiam s-o lovesc pe aia de-acolo. 

— Dacă te referi la mingea pe care mi-ai retezat-o, mi-ai 
făcut un mare serviciu, şi eu sunt cel care-ţi mulţumeşte. 

Carameaua începe să urle. 

Îi vâr în gură un ghem de lână ca s-o fac să tacă o clipă. 

— Pot să ştiu şi eu ce se întâmplă aici? întreb. 

— Nu ştiu nimic, zice Peruzeaua. Tocmai ieşeam din 

bucătărie, când o văd că intră furioasă ca o tigroaică şi se 
repede la mine. 

— Mai curând sau mai târziu trebuia să izbucnească, zic. 
Gelozia îi ţâşneşte şi pe urechi. De cât timp e geloasă pe 
dumneata? 

— Sunt secretara lor de doi ani, zice Peruzeaua. De 
atunci. 

Carameaua îmi face semn că vrea să vorbească, îi scot 
ghemul din gură. 

— Dă-mi drumul să-i scot ochii cocotei ăştia nenorocite, 
ţipă. 

Îi astup din nou gura cu ghemul, dar nu izbutesc s-o 
calmez. Se zvârcoleşte de parcă ar prepara un cocteil. 

— Ar fi nevoie de vreo câteva kilograme de ceai de 
muşeţel, zic. 

Carameaua face din cap că nu. 

Mă duc cu Peruzeaua în bucătărie. Pun pe plita de gaz o 
oală plină cu apă şi pregătesc pachetul cu muşeţel. Din uşă 
supraveghez Carameaua de pe divan. E ea cusută, dar nu 
garantez de rezistenţa aţei. 

În timp ce aşteptăm să fiarbă apa, Peruzeaua se apropie 
de mine, îşi lasă capul pe toracele meu şi începe să plângă. 

— N-am nici o vină, zice ea. 

— Înţeleg foarte bine, zic; eşti aşa cum eşti, şi nu 
dumneata ţi-ai ales şi combinat rotunjimile astea, ochii 
ăştia, părul ăsta etc. etc., încât orice bărbat îşi pierde 
capul când te vede. Pe legea mea că-i înţeleg, câte victime 
ai făcut pană azi? Dacă ai de gând să le numeri, adaugă-mă 
şi pe mine pe listă. 

O dau la o parte şi mă duc să sting gazul, după care vărs 
tot muşeţelul în oală. 

— Ce să fac? zice Peruzeaua. Ghiro ăsta parcă a 
înnebunit de-o vreme încoace. Mă chinuieşte, mă 
urmăreşte fără să mai ţină cont nici de lume, nici de 
nevastă. Gelozia Riei nu-l impresionează şi mi-e teamă că 

într-o bună zi... 

Se întrerupe şi izbucneşte într-un hohot de plâns. 

— Are câteodată o privire care mă înspăimântă, zice, şi 
iar începe să verse un potop de lacrimi. 

lau din frigider nişte bucăţi de gheaţă şi le arunc în 
muşeţel, să se răcească mai repede. 

— Ascultă, îi spun, am vaga impresie că nu-ţi displace 
prea mult situaţia. Dacă ai fi vrut să eviţi toate aceste, hai 
să le numim „neplăceri” trebuia să laşi să-ţi crească barbă 
şi mustăţi. Trebuie să existe un preparat care să favorizeze 
creşterea acestei podoabe a bărbiei. 

Din locul în care mă aflu, văd Carameaua care continuă 
să se agite, dar cusătura ţine încă trainic. 

— Dumneata glumegşti într-una, zice Peruzeaua. 

Îi şterg lacrimile cu colţul de perdea. 

— În afară de Ghiro, zic, pe cine ai mai înnebunit în 
ultima vreme? Ah, da, uitasem, pe Cap-de-Miel. 

Se uită mirată. 

— Cap-de-Miel? întreabă. 

— Sigur, zic, ăla de aseară, valetul cu jacheta în dungi, 
care ne-a servit drept pernă. 

Pe buze îi apare o umbră de surâs care se stinge însă 
repede. 

— Îl cheamă Caloferne, zice. 

— Caloferne? Şi mai rău, zic. Şi ăla cred că e nebun 
după dumneata. Ghiro ştie că şi Caloferne îţi face curte? 

Face semn afirmativ din cap. 

— Închipuie-ţi atunci ce nebun furios trebuie să fie, zic. 

Mă duc să văd dacă mugşeţelul s-a răcit îndeajuns. E 
aproape gata. 

— Şi pe urmă, zic, pe care alţii îi mai putem trece pe 
listă? Un anume Dai, de pildă? 

Se roşeşte toată şi mă priveşte. 

— Ce ştii despre Dai? întreabă. 

— Nimic, zic, numai faptul că există. De ce nu mă pui şi 

191 


pe mine la curent? 

Se sprijină de maşina cu gaz şi mă priveşte ţintă. 

— Am hotărât să ne căsătorim, zice. 

Mă uit la muşeţel şi-l miros. 

— Spune-mi ceva mai mult, zic. 

— L-am cunoscut acum două luni, începe ea. Venise la 
un coctail şi cumpărase un abajur de alamă ciocânită. Mi-a 
făcut imediat curte şi i-am acceptat-o. Imi plăcuse, deşi e 
mai scund ca dumneata şi are urechi clăpăuge. l-am 
acceptat curtea, dar nu voiam ca ceilalţi să ştie. Cum Ghiro 
nu încetează să mă supravegheze, de acord cu tata, am 
hotărât să ne întâlnim aici de două ori pe săptămână. 
Lunea şi joia. Locuieşte afară din oraş şi trenul lui soseşte 
înainte de miezul nopţii. Îi deschid uşa cam pe la ora unu. 
E întotdeauna foarte punctual; împreună cu tata, facem tot 
felul de proiecte de viitor. La oră două aleargă să prindă 
trenul de două şi jumătate. 

— Şi în felul ăsta, zic, se alege cu două nopţi albe de 
două ori pe săptămână, ca să stea cu dumneata două ore. 
Bineînţeles că merită osteneala. 

— Joia şi lunea trecută n-a venit, zice. Şi nici noaptea 
asta. 

— Îmi pare rău, zic, dar i-o fi fost somn. 

Iau oala cu muşeţel şi trec în salon. Carameaua continuă 
să dea din picioare şi să salte ca o jucărie cu arc; izbutesc 
s-o imobilizez până-i scot însăilătura, apoi îi destup gura şi, 
înainte ca să poată scoate o vorbă, îi vâr capul în oală cu 
muşeţel. 

A spus că n-a venit nici luni, nici noaptea trecută. 

Luni n-a venit. Luni n-a venit. Luni n-a venit. 

Ei drăcie, ce-mi trece prin minte! Dar deocamdată să 
încetez cu gândurile, că oxigenul nu trece prin muşeţel şi o 
femeie oricât iar fi ea de frumoasă, dacă vrea să-şi mai 
ducă zilele, trebuie să continue să respire, cum face toată 
lumea. Chiar şi cei care se uită cruciş, au nasul strivit şi 


192 


dinţii stricati. 

Cum pare că s-a potolit îndeajuns, o ridic în sus şi o iau 
sub braţ. Nu mai mişcă de loc. 

E un calmant formidabil muşeţelul ăsta! 

Privesc Peruzeaua şi adulmec în jur. 

Aş vrea să-i pun o întrebare înainte de plecare, dar e mai 
bine să nu i-o pun. 

Poate n-ar şti să-mi răspundă, iar dacă lucrurile stau aşa 
cum le întrevăd eu, e mai bine să n-o pun pe gânduri. 

Voiam s-o întreb dacă Dai nu purta uneori şosete de lână 
albastră cu dungi roşii. 

Nu, e preferabil să n-o întreb. Îmi potrivesc mai bine 
bruneta la subsuoară, fac stânga-mprejur şi ies. 

CAPITOLUL VII 


Un tip care pleacă cam prea pe 
neaşteptate. Şi un tip care oferă de băut, 
dar în loc de pahar îmi întinde o drăcie 
care numai a whisky nu seamănă. 


Traversez grădina în diagonală, intra în corpul principal 
al clădirii, străbat holul şi mă uit nedumerit împrejur. 

Nu ştiu încotro s-o apuc şi nu văd pe nicăieri Capul-de- 
Miel. Ar trebui totuşi ca la ora asta să fie pe aici. Cap-de- 
Miel e un fel de valet, nu? Şi-un valet care se respectă nu 
se lasă căutat prin odăile apartamentului, ci se află acolo 
unde musafirul are nevoie de el, chiar în locurile cele mai 
neaşteptate. 

Când colo, nimic. Nici urmă de valet. 

Mă încred în flerul meu şi nimeresc bine. 

Deschid uşa cu un şut. Chiar în faţa uşii se află biroul şi, 
aşezat la birou, Spărgătorul-de-Nuci. Sau domnul Ghiro 
Foce, dacă preferaţi. Poartă o haină de casă de-un verde 
prăzuliu şi are mutra garnisită cu o dungă roşie care 
pleacă de la coada ochiului stâng şi ajunge până în mijlocul 
bărbiei. Ochiul drept, în schimb, e conturat de un splendid 
halo violaceu. 

O zgârietură şi-un pumn, fără îndoială. 

Traversez încăperea şi-i zvârl nevasta pe birou. 

— Asta e proprietatea dumitale, zic. Am găsit-o în timp 

ce se pregătea să distrugă în mod ireparabil o adevărată 
operă de artă. 

Mă priveşte surprins cu ochiul zdravăn. 

— Cine dracu eşti? zice. 

Deodată îşi dă seama că m-a văzut ieri, sare în picioare, 
vine la mine şi mă apucă de reverul hainei. 

— Ce cauţi aici? Cine te-a lăsat să intri? Cine ţi-a permis 
să-ţi vâri nasul în treburile mele? 

Îl înlătur de pe rever cu un bobârnac al degetului 
mijlociu, ca şi cum ar fi fost un grăunte de praf, dar 
constat că trebuie să mă duc să-l culeg de pe covor şi să-l 
aşez pe un fotoliu. 

— Nu te nelinişti, îi zic. Să-mi bag nasul în treaba altora 
e meseria mea, când e vorba de afaceri necurate, 
bineînţeles. 

Scoate o batistă albă din buzunar şi-şi şterge ochiul 
învineţit. 

— Ar trebui să-ţi fie ruşine, zic. Ai o nevastă care ar 
putea sta pe-un piedestal la „Muzeul Minunilor”, şi 
dumneata te apuci să faci ochi dulci secretarei. 

Sare în picioare şi se repede la mine urlând. 

— Afară, ieşi afară de aici! 

Strâng pumnul şi-l întind. 

Între timp, Carameaua se ridică încet, culege de pe ea 
câteva hârtii care i se lipiseră pe braţe şi picioare, se dă 
jos de pe birou şi vine să-mi pună o mână pe umăr. 

— Îţi mulţumesc, îmi şopteşte la ureche, ai spus ceva 
foarte drăguţ despre mine. Chestia cu muzeul. 

Imi trece apoi un braţ pe după gât, mi se urcă pe 
bombeuri şi face un salt uşor. 

Îşi lipeşte buzele de ale mele atât de puternic, că nu mai 
reuşesc s-o dezlipesc. 

Sunt nevoit să-mi strecor braţul între mine şi ea şi să 
forţez bine cu cotul. 

Se desprinde cu o pocnitură identică cu cea făcută de 

dopul unei sticle de şampanie. 

— Regret, îi zic, dar dacă vrei să-ţi faci soţul gelos, îţi 
pierzi timpul de pomană. În clipa asta doarme dus pe 
covor. 

Dă din umeri şi se aşază pe braţul unui fotoliu. 

— O să aştept să se trezească, zice. 

Văd că muşeţelul i-a făcut foarte bine. 

Constat că acum gândeşte fără să se mai agita, ba chiar 
cu foarte mult calm. 

— Dumneata i-ai făcut zgârietura aia de pe faţă? întreb. 

— Eu, zice, chiar azi-dimineaţă, când i-am văzut ochiul 
vânat. Am înţeles că a fost peste noapte la Prosa. Ne-am 
luat la ceartă pe chestia asta, după care am dat o fugă s-o 
aranjez şi pe dumneaei. 

— Crezi că ea i-a decorat ochiul în felul ăsta? 

— Nu cred că ea, zice. Se poate să fi fost Magari, tatăl 
ei, sau Caloferne. Reuşise să-l seducă până şi pe valet. 

— Putem afla asta imediat, zic. Ai putea să-l chemi aici. 
La Caloferne, mă refer. 

Se ridică şi apasă de câteva ori pe un buton de sonerie 
aflat pe birou. 

— Ai spus că s-ar fi putut duce la Prosa astă-noapte, zic. 
L-ai auzit ieşind? 

Face din cap că nu. 

— Dormim în camere separate, zice. Totuşi am auzit 
curgând apa la baie către orele trei. 

Se duce să apese din nou pe sonerie. 

— Cum de întârzie atât? zice. Ar trebui să fie aici la ora 
asta. 

— Eşti sigură că soţul dumitale era treaz la ora trei? 

— Foarte sigură, zice; în baia lui nu poate intra nimeni 
decât el. Şi când am auzit apa, eram trează de-a binelea. 
M-am uitat la ceas. Mai erau zece minute până la trei. 

Uşa se deschide şi intră în birou o femeie legată la cap 
cu o basma roşie. 

— Tu eşti, Malina? întreabă Carameaua. Unde e 
Caloferne? 

— Nu ştiu, coniţă, răspunde femeia cu numele de 
Malina. Nu l-am văzut azi-dimineaţă. Am încercat chiar să 
şi bat la uşa lui, dar nu mi-a răspuns. 

— N-ai intrat la el în cameră? întreb. 

— Oh, nu, domnule, zice Malina. 

— Atunci nu ştii dacă era sau nu în cameră? 

— Nu ştiu, domnule. Cred că nu era. 

— La ce oră te-ai sculat? întreabă Carameaua. 

— La şase, coniţă, zice Malina. De obicei se scoală şi 
Calo la şase, dar azi nu l-am văzut. Credeam c-a ieşit mai 
devreme. 

— Ai ceva împotrivă dacă mă duc să dau o raită prin 
camera lui? zic. 

Carameaua ridică din umeri. 

— Oh, zice, n-ai decât, dar mi-ar plăcea să ştiu şi eu de 
ce te interesezi atât de treburile noastre? 

— Ţi-am mai spus că sunt investigator de meserie, zic, şi 
că fac investigaţii cu privire la moartea unui câine. 

Văd că e surprinsă. 

— De Sebastiano e vorba? 

— Chiar de Sebastiano, zic. Nu ştii nimic de treaba asta? 

Începe să râdă. 

— Nu ştiu, zice, dumneata ai vreun indiciu? 

Îmi vine să-i bag capul sub prespapier, dar e mai bine s- 
o las în pace. 

— Stropeşte-ţi bărbatul cu puţin sifon pe faţă şi trezeşte- 
l. Cred că visează urât. 

Mă apropii de Malina. 

— Să mergem, zic. Arată-mi unde e camera lui 
Caloferne. 

leşim. 

Malina mă conduce până la etajul întâi, în fundul unui 
coridor, şi apoi mai sus, încă vreo şapte, opt trepte. Se 

opreşte în faţa unei uşi. 

— Asta e camera lui Caloferne, zice. 

Bat, dar nu răspunde nimeni. 

Incerc clanţa şi văd că cedează. Deschid. Camera e 
goală. 

— Nu e, zice Malina. 

Intrăm. Patul e făcut, dar camera e în dezordine. 
Sertarele sunt deschise şi golite, iar pe un scaun e zvârlită 
jacheta lui în dungi. Nu se vede nici un costum agăţat pe 
vreunul din umeraşele din garderob. 

Pe jos sunt împrăştiate bucăţi de hârtie ruptă şi foi de 
jurnal mototolite. 

— Oh, zice Mălina, a plecat! 

— Are cumva vreo valiză? o întreb. 

Mălina priveşte sus, pe garderob şi aprobă din cap. 

— O valiză mare de carton care nu mai e. Trebuie să mă 
duc să-i anunţ pe domnul şi pe doamna. 

Malina o ia la fugă şi eu rămân să mă mai uit puţin în 
jur. Cotrobăiesc prin sertare, prin unghere, pe sub scaune, 
nici eu nu ştiu ce caut. 

Plecarea lui îmi pare cam precipitată. A 

Ridic salteaua şi simt că mi se tăie răsuflarea. Intre 
saltea şi somieră se află un ciorap de lână albastru cu 
dungi roşii. 

Ciorapul care lipsea la pereche. Celălalt îi am în 
buzunar. Îl scot şi-i pun alături. Identici. 

Acum perechea e completă, oameni buni. Pun ciorapul 
meu în buzunar şi pe celălalt îl las unde era. Potrivesc 
salteaua la locul ei, încui uşa de la cameră şi iau cheia cu 
mine. 


Cobor în grădină şi mă duc să văd dacă nu cumva dau de 
Greg. E acolo, în faţa treptelor care duc la apartamentul 
băbuţei. 

Stă ghemuit cu botul pe labele din faţă. Deschide un 

ochi, mă vede, dar nu mişcă. Îl aud pufăind pe nas. 

— E-n regulă, îi zic. Am găsit şi ciorapul celălalt. 

Se deschide o uşă cu geamuri şi Băbuţa Demontabilă 
apare în prag. 

— Salve, zice, în ce stadiu ne aflăm? 

— Pe calea cea bună, îi zic. 

— Bine, zice, eu trebuie să mă duc puţin până în centru 
să iau fotografia emailată. Trebuie să fie gata. Vă mai 
găsesc când mă întorc? 

— Da, zic, şi-o să fie aici şi asasinul lui Sebastiano. 

— Oh, atunci zbor, zice. 

E gata îmbrăcată, cu pălărie, geantă şi tot dichisul. 
Deschide geanta, azvârle lestul, şi-o ia la fugă spre portiţa 
de ieşire, uşoară aproape fără să atingă pământul. 

În uşa apartamentului în care locuieşte Peruzeaua apare 
un tip cu o pălărie mare de pai şi un fel de salopetă care 
trebuie să fi fost albă pe vremea răscoalei crescătorilor de 
cameleoni. 

Are în mână o sapă şi vine agale către mijlocul grădinii. 

— Magari? întreb încet. 

Greg mârâie în semn ele aprobare, ca şi cum ar spune: E 
chiar Magari, tatăl  Prosei. les în întâmpinarea 
grădinarului. 

— Dumneata eşti tatăl Prosei? întreb când ajung la doi 
metri de nasul lui. 

Văd că blochează frânele, apucă sapa strâns şi-şi 
încordează muşchii. 

— Altul! şuieră printre dinţi. Băgaţi de seamă că dacă 
mai prind pe vreunul dând târcoale fetei mele, nimeni n-o 
să mă oprească să-i înfig în căpăţână scula asta pe care-o 
tin în mână. M-am săturat de toate poveştile astea! 

Tot vorbind aşa, roteşte sapa cam la înălţimea frunţii 
mele. 

— Stai liniştit, zic, nu te agita atâta de pomană. Sunt 
detectiv particular şi cercetez cauza morţii unui câine cu 

numele Sebastiano. 

Il văd că se linişteşte şi pune sapa în poziţie de repaos. 

— Ah, zice. 

Il privesc câteva clipe şi aştept. 

— Curios, zic, eşti singurul care nu pufneşte în râs. 

Ridică din umeri şi dă din cap. 

— Dacă ai fi dumneata în locul meu, zice, nu ti-ar arde 
de râs nici chiar dacă ţi s-ar povesti gluma aia cu vaporul 
care făcea noduri şi cu bărcuţa care le desface. M-am 
săturat, tinere, şi dacă n-aş fi venit pe lume în casa pe care 
o vezi acolo, şi dacă n-aş fi lucrat aici de când m-am 
născut, demult mi-aş fi luat tălpăşiţa. 

— Pe chestia fetei dumitale? întreb. 

— Ce ştii dumneata de fata mea? 

— Un detectiv află totul când vrea să rezolve o 
problemă. 

Scoate pălăria, îşi şterge fruntea cu o batistă galbenă, 
apoi şi-o pune din nou în cap. Între timp aud că bombăne 
ceva. 

— Acum doi ani a ieşit de la pension şi am luat-o cu 
mine. Nu-mi închipuiam c-o să se işte în jurul ei tot 
scandalul ăsta. 

— Nu trebuia s-o faci aşa frumoasă, zic. 

— Bomba a explodat azi-dimineaţă, zice. Coniţa a venit 
acasă şi s-au luat la păruială. 

— Da ştiu, zic. Eu le-am despărţit. 

Mijeşte ochii să mă privească mai bine, apoi îi 
redeschide. 

— Uite, d-asta m-am gândit s-o trimit să stea câtva timp 
la soră-mea. Are o fermă pe lângă Palo Lungo. 

— Ah, a plecat? zic. 

— Chiar acum. l-am încărcat valizele într-un taxi, să tot 
fie două minute. 

— Şi Dai? întreb. 

Mijeşte iar ochii. 

— Ah! şi-asta o ştii, zice. 

— Fiica dumitale mi-a făcut nu demult, confidente, zic. 
Mi se pare că avea de gând să-l ia de bărbat. Oftez. Dar nu- 
mi părea prea convinsă, adaug. 

— Era mai mult decât convinsă, şi este încă. Şi-o să-l ia. 

— N-o să-l ia. 

Văd că strânge din nou coada sapei în mână. 

— Îţi repet c-o să-l ia, zice. Şi nu dumneata o s-o 
împiedici. 

Fac semn că da, încet dar hotărât. 

Lasă să-i cadă săpa la pământ, strânge pumnul şi mi-l 
propteşte în falcă cu oarecare zel. 

Mă trântesc cât sunt de lung pe stratul de primule, doar 
aşa, să-i fac plăcere. Face un pas spre mine, apoi se 
opreşte ameninţându-mă cu pumnii. 

— O să-l ia şi-o să se termine o dată cu toată povestea 
asta. O să-lia! 

Mă ridic într-un cot şi-l privesc. 

— Îmi pare rău, zic, dar n-o mai poate face. Dai e mort 
de-a binelea şi îngropat gata. 

Magari încremeneşte cu gura pe jumătate deschisă şi 
vorba-i rămâne congelată pe marginea buzelor. 

Iau sapa şi i-o proptesc în spate cât mai jos, pentru cazul 
că şi-ar pierde echilibrul şi ar cădea pe spate. Apoi dau o 
goană până în casă şi intru în birou. 

E gol. Masa e puţin în dezordine, aşa cum a lăsat-o 
Carameaua când s-a ridicat. 

A sosit timpul să lichidez toate socotelile, sau măcar să 
clarific povestea asta. E 

lau telefonul şi fac numărul poliţiei. Il cer pe 
locotenentul Tram. La aparat e Caucciu. Eram sigur, fir-ar 
să fie! 

— Vreau să vorbesc cu locotenentul, îi zic. 

— Pe naiba! zice Caucciu. Dacă ai găsit asasinul 
câinelui, poţi să mi-l spui mie, şi o să raportez eu. Ai nevoie 

de experţii noştri? 

Simt că abia îşi stăpâneşte râsul. 

— Da, am nevoie de experţi, îi zic, dar dă-mi-l pe 
locotenent, că nu-ţi mai suport duhoarea. 

— Nu face pe nebunul, zice, îmi spăl dinţii cu pastă care 
parfumează gura. 

Aud mişcare, apoi vocea locotenentului Tram. 

— N-am timp de pierdut cu prostiile tale, zice, aşa încât 
dă-i drumul repede şi spune ce-ai de spus; dar dacă începi 
din nou cu povestea aia cu câinele, să ştii că de data asta 
îţi retrag licenţa. 

— Vino imediat cu toată brigada, cu experţii şi maşina 
morgii. E un mort care trebuie ridicat de aici, dar mai întâi 
e bine să-l fotografiaţi şi să luaţi măsurătorile. Nu cred că 
trebuie să te învăţ eu ce ai de făcut. 

În timp ce vorbesc, uşa se deschide şi Spărgătorul-de- 
Nuci se opreşte în prag cu picioarele depărtate. 

Observ că ţine pumnii încleştaţi în buzunarele halatului 
şi-mi face impresia că strânge ceva în mâna dreaptă. 

E încordat ca o coardă de chitară şi are o privire de 
toată frumuseţea. 

E o privire care te apucă de beregată şi te strânge. Dar 
la mine nu se prinde. 

— Ce tot îndrugi acolo? zice Tram de partea cealaltă a 
firului. 

Zâmbesc, dar nu-mi iau ochii de la Spărgătorul-de-Nuci. 
Cine ştie ce-i dă prin cap. 

— Vino imediat în strada Siegel cu toată brigada; o să 
găseşti un cadavru, dar asasinul şi-a făcut bagajul şi a 
întins-o. N-o să-ţi fie prea greu să-l prinzi când o să ştii 
cine e. Pentru moment, nu-i cunosc decât numele, şi asta 
nu-ţi spune nimic. 

Văd că Spărgătorul-de-Nuci se destinde. Descleştează 
pumnii, lasă umerii să-i cadă, iar privirea i se schimbă şi 
ea. 

Instructivă schimbarea asta. 

— Bagă de seamă că dacă e iar o farsă... începe Tram. 

Îl întrerup şi încep să zbier la el. 

— N-ai de gând să termini o dată? Sau vrei să chem 
vreun superior de-al tău, să-i spun să se mişte el, fiindcă tu 
refuzi să-ţi faci datoria? 

Trântesc telefonul în furcă şi mă sprijin de spătarul 
fotoliului. 

Spărgătorul-de-Nuci stă proptit de canatul uşii. 

— Ai vorbit cu poliţia, zice, sau mi s-a părut mie? 

— Chiar cu poliţia am vorbit. Ai auzit, nu? Am prieteni 
pe acolo şi le mai dau din când în când câte-o mână de 
ajutor, deşi nu s-ar spune. 

— Te-am auzit vorbind de-un mort, zice, şi de-un ucigaş 
care a întins-o. E vorba cumva de Caloferne? 

— Exact, zic. Chiar de el. Eu îl poreclisem Cap-de-Miel, 
dar merge şi Caloferne. 

— Ce anume a făcut valetul meu? zice şi se afundă într- 
un fotoliu. Aş putea să ştiu şi eu? 

— Desigur, zic. Se îndrăgostise lulea de Peruzea. 

— Şi cine e Peruzeaua? 

— Secretara dumitale, zic. Nu ştiai că valetul era mort 
după ea? 

— Ah, adevărat? zice. Nu ştiam. 

— Dar că secretara dumitale avea un logodnic, ştiai? 

— Un logodnic? Nu, nu ştiam! 

— Valetul dumitale însă ştia, zic, era gelos, şi-ntr-o 
noapte i-a făcut de petrecanie. Scuză-mă, te rog, zic, dar 
vrei să-mi spui unde ai pus sticla de whisky? A trecut atâta 
vreme de când n-am mai băut că i-am uitat şi gustul. 

Se ridică, se duce la un dulăpior pe care-l deschide şi 
scoate o sticlă cu două pahare. 

— Dar dacă l-a lichidat pe logodnicul secretarei mele, 
zice, unde e cadavrul? Şi dacă toate astea s-au întâmplat 
aici, nu s-ar fi văzut, sau nu ne-ar fi spus şi nouă cineva 

ceva? 

Se întoarce cu spatele şi-l aud umplând paharele. 

— Este, este, zic. Cadavrul există. Nu l-a văzut nimeni, 
fiindcă e ascuns, dar eu ştiu unde se află. 

— Şi unde e? zice. 

— În groapă, în locul lui Sebastiano, zic. 

Se răsuceşte spre mine, şi eu mă ridic să iau paharul pe 
care presupun că-l ţine în mână, dar în loc de pahar văd 
ţâşnind un foc, apoi simt o lovitură, şi încă una. 

După asta nu mai simt nimic şi încă pentru o bună 
bucată de vreme. 

CAPITOLUL VIII 


Sunt pus să dorm împreună cu un tip şio 
valiză. Bineînţeles că nu e cazul să chem 
poliţia, aşa că trebuie să mă descurc 
singur, recurgând la o stratagemă 
oarecare. 


Cel puţin aşa mi se pare, că a trecut o bună bucată de 
vreme. 

Mare porcărie, oameni buni. E posibil ca totdeauna să 
adorm în momentul cel mai nepotrivit? 

Trebuie neapărat să mă duc într-una din zile să consult 
un medic. E de-ajuns să fiu pocnit în cap ca să mă scufund 
într-un somn de toată frumuseţea. Trebuie să am ceva 
chiar sub cutia craniană ca un resort care sare şi închide. 
Un fel de întrerupător. Ca atunci când stingi lumina, ştiţi 
cum. 

Şi nu pot să fac pur şi simplu nimic. Cel mult pot să 
încerc să evit cumva loviturile la cap. Dar cum naiba, cu 
meseria pe care-o am? 

Mai devreme sau mai târziu tot o încasez. 

Mă trezesc totuşi, dar e întuneric. 

Simt ceva cald şi umed care-mi dezmiardă tâmpla. 

O dezmierdare, regulată. 

Nu poate fi decât limba lui Greg. La un moment dat 


205 


încetează, apoi reîncepe şi simt un miros puternic de 
whisky. 

Dezinfectează. Cine ştie cum şi-a procurat 
dezinfectantul. Poate i-a mai rămas ceva în sticla pe care-o 
dădusem băbuţei. 

Mişc şi simt că totul e în regulă. 

Se vede treaba că mi se obişnuiesc ochii cu întunericul. 
Nu e chiar atât de beznă, ci doar o vagă penumbră, dar nu 
reuşesc încă să-mi dau seama unde mă aflu. 

În nici un caz în alt garderob. De data ăsta stau lungit pe 
ceva care nu e nici moale, clar nici prea tare. 

Aşa, ca într-o ladă lungă. Sper să nu fie un coşciug. Nu, 
nu e. 

— Salve, Greg, îi şoptesc eu. 

Greg răspunde cu un mârâit care abia se aude. Ridic o 
mână şi simt că e lipicioasă toată de parc-aş fi ţinut-o pe-un 
pachet de unt sau de margarină, cum preferaţi. 

Duc mâna la nas şi miros, dar nu e nici unt, nici 
margarină. 

E briantină. 

Pun mâna din nou în locul în care se afla mai înainte şi 
dau de-un fel de biloi acoperit cu un strat de păr năclăit de 
briantină. Tot pipăind aşa, simt între degete pavilionul unei 
urechi. 

Nu mai încape nici o îndoială. Am văzut doar ceva urechi 
la viaţa mea, iar pe unele le-am şi atins. 

Le recunosc şi pe întuneric, fără nici un dubiu. 

Garantez sută la sută că e Cap-de-Miel sau, dacă 
preferaţi Caloferne. 

lată aşadar că dormim în acelaşi pat, Cap-de-Miel şi cu 
mine, numai că eu m-am trezit, iar el nu. 

Trebuie să doarmă de-o bucată de vreme, un somn de 
plumb, oameni buni, şi nici o altă expresie nu e mai 
potrivită ca asta. 

Somn de plumb! 

Mă ridic şi-mi şterg mâna de haina lui Cap-de-Miel. Tot 
nu-i mai serveşte acum la nimic o haină prea curată. 

les din ladă. E un fel de laviţă de lemn imensă mâncată 
de carii. Nu ştiu din ce epocă o fi, dar e sigur că n-a fost 
făcută nici anul ăsta, nici acum o sută de ani. Am văzut 
mobile care păreau de-o dată mai recentă şi aveau în 
realitate peste cinci sute de ani. În sfârşit, ce rost are să 
discutăm despre toate astea? N-are nici o importanţă dacă 
laviţa e nouă sau veche. Important e c-am ieşit din ea pe 
propriile mele picioare. 

Şi ajutat de limba lui Greg. 

În penumbră reuşesc să mai disting şi alte obiecte. Ca să 
ies din laviţă, trebuie să mă descotorosesc de-o tăblie din 
fier forjat, tăblia unui pat, şi să sar peste un scaun de 
lemn, unul din cele cu spătarul înalt de nu se mai termină. 

Nu mi-e greu să pricep că mă aflu în magazia sau 
depozitul de mobile. Am fost aici nu demult, şi chiar în 
încăperea asta mi-a crescut mingea de ping-pong după 
ureche. 

Privesc în ladă şi încerc să sfredelesc cu privirea 
semiîntunericul. 

Izbutesc destul de bine, atât cât să-l pot distinge pe Cap- 
de-Miel întins cu burta în jos. La picioare se află ceva care 
are un mâner. Un asemenea mâner nu poate fi decât 
mânerul unei valize. Şi într-adevăr e vorba de-o valiză 
enormă, plină de lucruri. Valiza asta nu e bine închisă. O 
valiză umplută în mare grabă, cu mare nervozitate, de 
cineva care era viu, chiar foarte viu. 

— Ai priceput, Greg, zic, de ce-a vrut s-o şteargă Cap-de- 
Miel? De frică să nu fie văzut plimbându-se cu un glonţ în 
căpăţână. Nu i-a părut demn de el, după părerea mea, şi 
atunci şi-a făcut la repezeală valiza, dar, în loc să ia trenul 
său autobuzul, a luat... drumul spre laviţă. 

Greg latră în surdină şi simt curentul de aer stârnit de 
coada lui în mişcare. 

Cobor capacul laviţei şi mă aşez. Greg se instalează în 
faţa mea. lau de pe podea sticluţa cu whisky pe care Greg 
a avut bună inspiraţie s-o ia cu el şi dau repede pe gât 
câteva înghiţituri. Am şi nevoie. 

Întind sticluţa spre Greg, dar el îmi face semn din cap că 
nu vrea. Se vede că a băut destul şi ştie câtă nevoie am eu 
într-un asemenea moment. 

Beau aşadar şi restul, ridic capacul şi pun sticluţa goală 
lângă Cap-de-Miel. Mă aşez din nou. Cred că şi de data 
asta stricăciunile sunt reduse la minimum. Imi pipăi încet 
cu degetul tâmpla dreaptă, spre spate. 

Găsesc o brazdă adâncă de-un deget, oameni buni. Ca şi 
cum aş fi purtat mult timp un creion după ureche, cum 
poartă băcanii, nu ştiu dacă mă înţelegeţi. 

Trebuie să ştiţi că grosimea cutiei mele craniene e de cel 
puţin de un centimetru. O grosime excepţională. Au copiat 
modelul pentru construcţia tancurilor, fiindcă nimeni n-ar 
fi visat înainte asemenea record, de grosime. 

Bun, proiectilul a săpat deci brazda, iar şocul m-a 
adormit. Faptul că adorm pentru un fleac ca ăsta se 
datoreşte mecanismului din cutia mea craniană de care v- 
am pomenit nu demult. 

Mă uit la Greg. 

— Ştii, îi spun, şmecherul ăla de Spărgător-de-Nuci se 
întoarce deodată spre mine, chipurile să-mi întindă un 
păhărel şi în loc de păhărel văd că ţine în mână un fel de 
tun. Speram să lovesc glonţul cu capul şi să-l deviez, aşa 
cum fac jucătorii de fotbal cu mingea, dar se vede că a fost 
vorba de-un proiectil cu încărcătură specială. 

Aiurea! De data asta n-am avut timp nici să mişc, dar nu- 
i pot spune lui Greg că am fost luat pur şi simplu prin 
surprindere. 

Greg latră în surdină şi arată înspre laviţă. 

— Exact, zic, e vorba de pistolul meu calibru treizeci şi 
opt, pe care l-am lăsat să cadă aici astă-noapte. Acum ştim 

amândoi ce s-a întâmplat şi putem povesti toată tărăşenia 
de la început până la sfârşit. Ceea ce nu-mi explic e lipsa 
locotenentului Tram. l-am telefonat doar şi trebuia să 
sosească aici cu toată brigada în păr, afară de cazul că şi-a 
închipuit că e vorba iar de-o farsă. 

Greg continuă să latre şi se tot învârteşte încoace şi 
încolo prin depozit. 

Înţeleg, vrea să spună că mă înşel. 

Atunci înseamnă că Tram a venit, şi a venit cu toată 
brigada după el. Îmi imaginez scena, pe toţi dracii! 

Spărgătorul-de-Nuci mă ia pe sus şi mă bagă în ladă, 
apoi se întoarce, şterge orice urmă, deschide ferestrele şi 
se aşază liniştit la birou. Soseşte Tram, şi Spărgătorul-de- 
Nuci îl primeşte cu cel mai mieros surâs posibil. Ba chiar 
inocent. Da, chiar inocent, fără îndoială. „Bună ziua, ce 
mai faceţi, cărui fapt datorez onoarea acestei vizite.” 
„Doriţi să-mi vedeţi expoziţia?” 

Parcă-l văd pe Tram învineţindu-se şi pe Caucciu făcând 
spume la gură. 

Nu mă înşel, băieţi, în descrierea scenei, şi pun rămăşag 
primul molar drept inferior că nu greşesc nici măcar cu o 
virgulă. Staţi puţin şi ascultați. 

— Iată ce e, spune Tram, un anume Chico Pipa, băgăreţ 
de profesie, a telefonat acum câteva clipe să dau fuga la 
adresa asta. Unde e? 

Spărgătorul-de-Nuci cade din nori, se ridică şi spune: 

— Chico Pipa? n-am auzit în viaţa mea de numele ăsta. 

Intervine Caucciu. 

— V-am spus eu, domnule locotenent, că nepricopsitul 
ăla îşi bate joc de noi? 

Tram se uită împrejur, vede totul în ordine şi o 
atmosferă cât se poate de paşnică. 

— N-a fugit nimeni de aici cu vreo valiză? întreabă el. 

— Oh, culmea! Atât ar mai trebui! zice Spărgătorul-de- 
Nuci. 

— N-a fost omorât aici un câine? mai întreabă Tram. 

Spărgătorul-de-Nuci începe să ricaneze. 

— Ba da, zice, Sebastiano, bietul animal! Cât de mult îl 
iubeam cu toţii, dar ce vreţi, era aşa de bolnav, încât 
veterinarul însuşi m-a convins să-l otrăvesc. Eu sunt cel 
care i-am pus arsenic în chiftea, pe ascuns de ceilalţi. 
Nimeni nu voia să-l omoare. L-am înmormântat, bietul, în 
pădure.  Vreţi să-i vedeţi mormântul? Dar, pentru 
Dumnezeu, să nu spuneţi ceva donnei Ines, că ar fi 
nenorocită dacă ar şti că eu l-am otrăvit. 

Nu este exclus ca în momentul ăsta al povestirii, 
locotenentului să-i fi plesnit pe loc vreo arteră, dar vă 
spun, n-am fost acolo să-l văd, aşa că nu pot şti precis ce s- 
a întâmplat. 

Sper să nu fie aşa, şi asta nu fiindcă îl iubesc din cale- 
afară de mult pe Tram, ci pentru că, în fond, nici nu-l 
urăsc. Şi vă spun sincer că, dacă ar trebui să-i plesnească 
cuiva vreo arteră, aş prefera să-i plesnească lui Caucciu. 

Aşadar, mă îndoiesc că Tram să fi consimţit să facă o 
vizită la mormântul lui Sebastiano. Înclin mai curând să 
cred că a plecat în marş rapid urmat de fidelul său dobitoc, 
trântind uşile şi proferând cele mai abjecte insulte la 
adresa mea. 

Nu credeţi că reconstituirea mea corespunde realităţii? 

Greg dă din coadă în semn de aprobare. 

Dacă aprobă el, înseamnă că a fost prin apropiere şi a 
avut prilejul să asiste la evenimentele petrecute. 

Şi dacă lucrurile stau aşa cum am spus, vin şi vă întreb: 
Ce fac eu acum? 

Aveţi cumva vreo idee cât de vagă ce s-ar întâmpla dacă 
m-aş duce liniştit la locotenentul Tram să-i spun că e un 
mort în laviţă? De fapt, nici nu cred că ar mai fi nevoie să-i 
spun ceva. 

Ala ar fi în stare să mă înhaţe de cum m-ar vedea şi să 
mă bage la răcoare fără să-mi dea măcar răgazul să 

deschid gura. 

Ba mai mult, sunt sigur că la ora asta cineva stă cu ochii 
ţintă la uşa biroului şi la cea a apartamentului meu. 

Şi altul dă probabil târcoale pe la „Pipistrello” sau în 
jurul altor baruri care au sticle de whisky pe raftul din 
spatele tejghelei. 

Cred că Tram ar înnebuni de bucurie să poată pune 
mâna pe mine şi să-mi dea o lecţie să-mi meargă fulgii. 

Fiindcă dacă n-a plesnit încă, aşa cum v-am spus, fără 
îndoială că e gata-gata să plesnească. 

Până şi Greg a rămas perplex. Stă în faţa mea, se uită fix 
la bombeurile pantofilor mei şi-şi ţine urechile pleoştite. 

Să-i telefonez? Aş! Cum mi-ar auzi glasul, ar smulge firul 
telefonic. 

Ba chiar ca să prevină orice eventualitate de a-i telefona, 
şi-a desfiinţat abonamentul telefonic şi a pus să fie scoase 
din priză toate aparatele de la poliţie. 

Ce-i de făcut? 

Încep să mă plimb încolo şi încoace prin încăpere, iar 
Greg ţine pasul cu mine. Gândim şi unul, şi altul; trebuie 
găsită o soluţie la treaba asta. Trebuie să-l aducem aici pe 
Tram eu orice preţ. 

Mă uit la ceas. E abia unu după-amiază. Nu credeam să 
fie aşa devreme. De data asta e limpede că n-a fost un 
somn în lege, ci mai mult o moţăiala. 

Hait, la naiba, mi-a venit o idee! Blochez frânele în 
mijlocul odăii şi pocnesc din degete. 

— Trebuie să ieşim de-aici în mare grabă, zic. Du-te şi 
aruncă o privire pe-afară. 

În două secunde Greg e complet transformat. Coadă 
strâmbă, urechile pleoştite, privirea de peşte mort. 

Împinge uşa cu botul şi iese în gang. Mă uit după el prin 
crăpătură şi văd că ajunge în grădină. Face câţiva paşi 
împiedicându-se de urechea stângă, se întoarce înapoi, 
traversând gangul până la poarta deschisă, iese în stradă, 

aruncă o privire la dreapta şi la stânga, apoi se scutură şi- 
şi ia aspectul normal. 

Drumul e liber. 

Sar afară şi dau fuga în stradă. Din câţiva paşi ajung pe 
străduţa în care-mi lăsasem maşina. E încă acolo. Noroc că 
Tram n-a văzut-o, altfel ar fi mirosit prezenţa mea pe-acolo. 

Adică, ce noroc? Vreau să zic ce ghinion! M-ar fi căutat 
şi n-ar fi plecat până nu m-ar fi prins în gheare. Il cunosc 
doar de atâţia anişori pe Tram. Şi îi cunosc şi ghearele, 
oameni buni. Dar m-ar fi găsit în tovărăşia mortului şi n-aş 
fi fost acuma constrâns să născocesc o întreagă 
stratagemă ca să-l momesc aici. 

De data asta nu mi-a văzut maşina. 

Mă aşez la volan şi deschid uşa lui Greg. Greg face un 
salt şi se aşază lângă mine. Bag în viteză şi plec. Fără să 
gonesc prea tare ca să nu atrag atenţia şi să nu mă expun 
prea mult privirilor. Un cetăţean obişnuit, care se duce 
după treburi în maşina lui şi cu javra sa credincioasă 
alături. 

Cotesc la primul bloc de lângă poliţie şi intru cu spatele 
maşinii în dosul blocului, într-o mică fundătură; la capătul 
ei se află intrarea de serviciu a unei bodegi cu preparate 
calde. 

Localul se cheamă „Le Manette”! şi se află chiar în faţa 
intrării principale a poliţiei. Acolo se duc toţi poliţiştii să ia 
o gustare şi să mai tragă câte un gin când şi-au isprăvit 
serviciul. Ştiu că Tram şi Caucciu vin şi ei aici, dar nu cred 
să-i găsesc înainte de ora două. 

Îl dau jos pe Greg, deschid portbagajul maşinii şi-mi bag 
asociatul înăuntru. Las capacul în jos fără să încui propriu- 
Zis. 

— Fii gata, îi spun în timp ce las capacul. Când mă auzi 
venind, ridici capacul fără să pierzi vremea. Eu o să am 

mâinile ocupate. 

Îmi face semn că a înţeles şi intru prin uşiţă în bodegă. 

Trebuie să vă descriu puţin localul, altfel n-o să vă puteţi 
orienta. Uşiţa se deschide spre un coridor destul de 
întunecos. La dreapta e o uşă care dă într-o încăpere 
permanent închisă, iar mai departe, tot pe dreapta, o altă 
uşă veşnic deschisă, unde e bucătăria. 

Pe stânga, în faţa încăperii închise, e uşa de la toaletă. 
Mai departe, tot pe stânga, o nişă adâncă în care se află 
telefonul public. Nişa e închisă cu o draperie înflorată. 

În fundul coridorului, chiar în faţă, e uşa care dă într- 
unul din saloanele restaurantului, cu preparate calde şi 
bar. 

Aşadar intru, bat la uşa toaletei şi văd că nu răspunde 
nimeni. Înseamnă că e liber. Mă strecor înăuntru şi ţin uşa 
întredeschisă, gata să mă închid pe dinăuntru, dacă vine 
cineva. 

După vreo trei, patru minute, îl văd pe Sibilio intrând în 
coridor prin uşa salonului şi îndreptându-se spre bucătărie. 

Sibilio e proprietarul localului. Il cunosc de când 
mergeam împreună la bărbier. Mai târziu a chelit, aşa că 
drumurile noastre s-au despărţit. 

Dar încă de pe atunci Sibilio a avut întotdeauna o mare 
simpatie pentru mine, şi s-a întâmplat de multe ori să mă 
ajute în acţiunile mele. Vai şi amar dacă ar şti-o cei de la 
poliţie. 

Îl strig. Se arată mirat şi-mi face semn să viu la el; aşa 
că ies în coridor. 

— Noroc, bătrâne, zic. 

Mă bate uşor peste burtă şi simte că e goală. 

— Vino în bucătărie, zice. Îţi aduc şi sticla de whisky. 

Cum intru în bucătărie, îmi dau seama că simt nevoia să 
bag ceva solid în burtă, aşa încât încep să înfulec la iuţeală 
o pulpă de ied cu garnituri de jur împrejur, peste care torn 
obişnuitul carburant. 

Între timp îl întreb pe Sibilio dacă Tram şi Caucciu şi-au 
făcut apariţia. Spune că nu, şi-mi văd mai departe de 
treabă. 

— Bine, zic, dar trebuie să-mi faci un serviciu. 
Înştiinţează-mă imediat ce apare Caucciu. 

— Bine, zice, dacă e numai atât! 

— Restul ţi-l spun după aia, zic. 

Sibilio îmi face un semn de dojană cu mâna, şi-mi 
zâmbeşte. Apoi intră şi iese ducând şi aducând farfurii, 
sticle şi pahare. 

Tocmai când să bag în gură ultimă bucăţică de pulpă, 
vine Sibilio şi-mi şopteşte peste umăr. 

— A venit Caucciu zice, dar se vede treaba că au mult de 
lucru fiindcă a comandat sandvişuri să le ducă sus. 

— Bine, zic, acum du-te acolo şi spune-i lui Caucciu că e 
chemat la telefon. 

— Ascultă, Pipa, zice Sibilio, nu mă băga în vreun 
bucluc. Ăştia îmi închid localul. 

— Fii liniştit, zic, o să vezi că până la urmă o să-ţi 
mulţumească. Şi mâine îţi aduc înapoi perdeaua. 

Nu e prea convins, totuşi se duce. Ies cu el în coridor. El 
ajunge la uşa care dă în salon, iar eu intru în nişa cu 
telefonul, ridic receptorul şi formez numărul poliţiei. Las 
apoi receptorul să bălăngăne şi ies afară. 

Mă strecor prin uşa toaletei înăuntru şi aştept. Dar nu 
trebuie să aştept prea mult. După mai puţin de o jumătate 
de minut văd uşa de la salon deschizându-se şi pe Caucciu 
care se apropie şi intră în nişa cu telefonul. 

De unde mă aflu aud microfonul cârâind, apoi pe 
Caucciu bodogănind. 

— Ei, drăcia dracului! zice. Nu merg toate chiar cât ai 
bate din palme. Vin, vin! ... Alo! Acu-s gata... 

Când spune el gata, gata sunt şi eu. 

les de la toaletă, dintr-un pas ajung în dreptul nişei, 
apuc draperia înflorată, o smulg şi în acelaşi timp i-o şi 

înfăşor lui Caucciu în jurul capului, având grijă să-i pun şi 
o bucată în gură ca să tacă. El scapă receptorul, eu îl prind 
din zbor şi i-l trântesc în cap. 

Când simt că i se înmoaie genunchii, înţeleg că e 
aranjat. Il înfăşor cât mai bine cu draperia, îl iau pe sus şi-l 
scot afară. Sunt încă în prag când Greg ridică capacul 
portbagajului şi nici n-am ieşit bine pe uşă c-am şi vârât 
coletul alături de roata de rezervă. 

— Dacă se trezeşte cumva înainte de vreme, îi spun lui 
Greg, găseşte tu o metodă să-l adormi la ioc. 

Greg face semn că e în regulă, închid capacul, sar la 
volan, bag în viteză şi o pornesc. 

În goana mare de data asta, fiindcă cineva şi-ar putea da 
seama de dispariţia lui Caucciu şi nu vreau să fiu văzut 
prin împrejurimi. 

Nu-mi ia mult timp să ajung în strada Siegel. Las maşina 
unde fusese la început, apoi mă duc să deschid 
portbagajul. 

Caucciu doarme acelaşi somn greu; Greg sare jos. 

— Du-te să arunci o privire, îi zic. 

Greg traversează şi în acelaşi timp îl văd cum se 
transformă. 

Incet-încet, intră pe poartă, se duce până în fund şi 
dispare în grădină. 

Aştept, dar nu prea mult. După câteva minute Greg 
reapare şi intră în depozit. 

Imi dau seama că vrea să se asigure că drumul e liber, 
ca să n-avem surprize. 

E dat naibii asociatul ăsta al meu! 

Când iese din depozit are din nou înfăţişarea lui 
normală; face câteva salturi să înţeleg că pot fi liniştit. 

Il iau pe Caucciu aşa înfăşurat în draperia înflorată şi-l 
duc în cârcă până în depozitul cu mobile. 

Il aşez jos lângă laviţă şi mă odihnesc putin.. 

— Am făcut-o şi p-asta, zic, ştergându-mi sudoarea care- 

mi picură de pe frunte. 

Greg se tot agită şi are dreptate. E mai bine să nu 
pierdem vremea. Caucciu s-ar putea trezi dintr-un moment 
într-altul şi să dea mai întâi cu ochii de mine. 

Şi n-ar fi chiar o plăcere pentru el. 

Ridic capacul laviţei şi în penumbră văd că toate sunt 
aşa cum le-am lăsat. Cap-de-Miel e tot acolo, nimeni nu s-a 
atins de el. 

Îl ridic pe Caucciu şi-l pun să doarmă unde dormeam eu 
acum o oră. Întins peste Cap-de-Miel, ca să fim mai precişi. 
Am grijă să-l aşez cât mai comod, apoi las capacul. 

— Haide, Greg, zic. E bine să ne topim şi câtva timp să 
nu ne mai arătăm prin împrejurimi. Şi iarăşi e bine să nu 
deranjăm. De îndată ce se va trezi Caucciu, o să aibă a 
groază de lucruri de făcut şi n-o să aibă chef de nişte 
încurcă-lume care să-i stea în cale. 

Greg aprobă şi-o porneşte. 

Eu îl urmez. 

Sărim în maşină, bag în viteză şi o întind. 

CAPITOLUL IX 


La ce pot servi câteodată ciorapii. La 
urma-urmei, timpul e cel care rezolvă o 
grămadă de lucruri, aşa că orice graba e 

de prisos. 


Straşnic, oameni buni! S-a făcut. 

Veţi spune desigur c-aş fi putut eventual rezolva 
problema şi altfel. Dar la naiba, nu e cazul să umblăm cu 
meticulozităţi şi pedanterii. Nu puteţi trece cu vederea 
satisfacţiile personale, e nevoie şi de aşa ceva, iar eu sunt 
tipul care pune satisfacţiile pe primul plan. 

Aş vrea să văd dacă atunci când s-o trezi Caucciu şi l-o 
chema pe şef, Tram o să-i răspundă să se ducă dracului cu 
glumele lui idioate. 

Sunt atât de entuziasmat de ideea mea, încât uit să mai 
iau precauţiunile de rigoare. 

Plec să fac un tur, doar aşa, să mai treacă ceva timp şi 
să las fructul să se coacă. 

O iau pe strada care şerpuieşte de-a lungul râului, ies 
din oraş şi apăs pe accelerator până în fund. Aerul care 
intră prin fereastră face foarte bine celulelor mele cenuşii, 
care se pun pe treabă cu mare iuţeală. 

În timp ce conduc, adun şi combin părţile componente 
ale problemei şi deodată povestea pare să curgă lin ca 
untdelemnul. 

Ia te uită unde te poate duce arta spaţială! 

Dacă n-ar fi existat tabloul cu găuri, nu s-ar fi iscat 
niciodată scandalul ăsta. 

Te pomeneşti că mă convertesc la arta modernă. Trebuie 
neapărat să încep să frecventez expoziţiile, oameni buni. 
Tot mai ai ceva de învăţat chiar şi în meseria mea, şi fiţi 
siguri că de acum încolo mă declar un fervent susţinător al 
artei cu găuri şi un feroce combatant al picturii realist- 
tradiţionaliste. Afară de cazul că e vorba de natură moartă 
cu ciorapi albaştri şi dungi roşii. 

Natură moartă cu ciorapi albaştri, băieţi! 

Când se întâmplă să fiu mulţumit de ceva, încep să spun 
tot felul de prostii şi mă distrez în felul acesta singur, cred 
că nu aveţi nimic împotrivă. 

Ajung până la autostrada care duce spre Palo Lungo. 

Grozav mi-ar plăcea să dau o fugă să văd ce mai face 
Peruzeaua, însă e mai bine pentru moment să renunţ la 
idee, deşi aş avea un chef nebun. 

Amân pentru mai târziu. 

Mă uit la ceas. S-a făcut trei şi jumătate şi cred că la ora 
asta fructul s-a copt. Şi Greg e de aceeaşi părere. Îl văd 
căscând, aşa că fac cale-întoarsă şi intru în oraş liniştit. 

Indrept prova către „Pipistrello”, căci simt nevoia să-mi 
fac aprovizionarea. Când motorul meu merge tare, 
consumă nebuneşte şi nu-mi pot lăsa rezervorul gol. 

Ajung în faţă la „Pipistrello”, cobor şi intru. Greg se ţine 
după mine şi Fernanda îl întâmpină cu o bucurie nebună. 

Mă duc să mă sprijin cu coatele de tejgheaua lui Ercole, 
care-mi toarnă la iuţeală un B.B. 

Văd că nu mă salută şi mă priveşte cam ciudat. 

Cu un ochi se uită la mine, şi cu celălalt în spatele meu. 

Am înţeles, dar ce pot să fac? 

Las să-mi alunece carburantul până în stomac şi în timp 
ce pun paharul pe tejghea, cu coada ochiului drept şi cu 
cea a ochiului stâng văd doi tipi care mi se aşează pe câte- 

un taburet, de o parte şi de alta. 

Nu sunt în uniformă, dar înţeleg imediat că e vorba de 
doi sticleţi. Ii simt după miros că vin de la poliţie. 

— Ei bine, zic, ce pot să vă ofer? 

Vorbeşte cel din dreapta, care are mustăţi. 

— Mulţumim, e rândul nostru. 

Scoate o pereche de cătuşe şi încearcă să strecoare 
mâna pe sub braţul meu, dar Greg ţâşneşte de sub tejghea, 
face un salt, cu laba apucă lanţul de la cătuşe şi i le 
smulge. 

Cătuşele cad pe jos, iar sticleţii fac un salt înapoi. 

— Nu vă speriaţi, zic. Asociatului meu nu-i prea plac 
brăţările, dar liniştiţi-vă. Sunt gata să vin cu voi. Nu mi-ati 
spus nimic, dar am impresia că aveaţi intenţia să mă 
întovărăşiţi până la poliţie. 

— Chiar aşa, zice cel din stânga, care are o cicatrice 
serioasă lângă nas. 

Greg s-a aşezat la cincisprezece centimetri de glezna 
sticletelui cu mustăţi, şi-şi ţine botul îndreptat spre 
manşeta pantalonului. Şi-a încreţit nasul şi mârâitul pe 
care-l scoate e mai mult un fel de răget surd. 

La o depărtare de vreo doi metri o văd pe Fernanda cum 
îl priveşte şi pare de-a dreptul căzută în extaz. Am 
impresia că Greg vrea să-şi dea aere faţă de iubita lui. 

Nu-mi pare chiar momentul potrivit să aibă o astfel de 
comportare, dar ce să-i faci, are şi el slăbiciunile lui. 

Cel cu cicatricea se duce până la casă, unde se află 
telefonul. E inutil să trag cu urechea. Ştiu că telefonează la 
poliţie. 

li spun lui Ercole să-mi mai toarne un B.B. şi văd că nu 
se lasă rugat a doua oară. 

— Fă să tacă corcitura asta blestemată, zice sticletele 
cel mustăcios. 

— Bagă de seamă că asociatului meu nu-i prea place ca 
un sticlete oarecare să-i spună corcitură, zic, mai ales în 

faţa iubitei. 

Greg îl şi apucă de manşeta pantalonilor şi dintr-o 
smucitură îi destrăma cusătura până la coapsă. 

— Fir-ar afurisit să fie! urlă sticletele. 

— Ţi-ai făcut-o singur, zic. Trebuia să te exprimi cu 
„domnule” câine. Ţine minte asta pe viitor. 

Cel cu cicatricea şi-a terminat convorbirea. Se apropie 
de noi. 

— Nu l-am găsit pe locotenent, zice. E plecat de-o 
jumătate de oră cu toată brigada. 

— Să-l băgăm la zdup şi pe urmă om mai vedea noi, zice 
celălalt. _ 

— Aşteaptă, zice primul. Am lăsat numărul de telefon. Îl 
anunţă pe locotenent şi-o să-mi comunice ce-i de făcut. 

Mustăciosul îşi repară ruptura pantalonilor cu o duzină 
de ace, pe care le scoate de la rever. 

— De ce nu beti între timp ceva? zic. Eu plătesc. 

Sună telefonul şi Ercole se duce să răspundă, după care 
face semn şi întinde receptorul celui cu cicatricea. 

— Alo, zice sticletele. 

Aud un zbârnâit în telefon şi pe sticlete care se grăbeşte 
să răspundă: „Da, dom' locotenent... nu, dom' locotenent... 
bine dom' locotenent”. 

Lasă receptorul şi se întoarce. 

— Era locotenentul, zice. Ordonă să facem un colet cu 
'mnealui şi să-l ducem imediat în strada Siegel. 

Se uită amândoi la mine cu oarecare nedumerire. 

— Nu vă preocupaţi de colet, zic. Venim şi fără ambalaj. 

— Vrei să ne faci vreo figură, zice mustăciosul. i 

— Ai cumva impresia că sunt eu omul ăla? zic. Imi 
sunteţi simpatici şi nu vreau să vă creez neplăceri. Imi plac 
oamenii care-şi fac datoria şi pun suflet în treaba asta. 

Plătesc cele două whisky-uri consumate şi mă îndrept 
spre uşă. 

— Să mergem, Greg, zic. Şi voi aveţi grijă să nu-l călcaţi 

pe coadă. 

Greg vine după mine şi ceva mai la distanţă - cei doi 
sticleţi. Cum ajungem afară, ăl cu cicatricea trece în faţă şi 
preia conducerea. Cotim colţul şi urcăm într-o maşină a 
poliţiei, care ne aştepta. 

Mai bine. Aşa economisesc benzina. 

În strada Siegel văd un şir de maşini de-ale poliţiei. Sunt 
acolo cu toţii în păr. 

Maşina specială, cea a fotografilor, cea a locotenentului 
Tram şi alte câteva maşini ale celorlalţi sticleţi din brigadă. 

În timp ce tragem la bordura trotuarului, furgoneta 
morgii iese pe poartă şi bagă în viteza a doua. 

— Ei! ţip, chemaţi-o înapoi! 

— Ce? întreabă un sticlele. 

— Furgoneta de la morgă, zic. Chemaţi-o înapoi. 

— la mai isprăveşte o dată! zice celălalt sticlete, timp în 
care furgoneta ajunge la capătul străzii şi dispare. 

Iese şi maşina medicului legist, bagă în viteza a treia şi o 
porneşte şi ea în zbor. 

— Îmi pare rău, zic, am ajuns puţin cam târziu, dar n-are 
importanţă. 

Coborâm toţi patru - n-aţi uitat cred, că era şi Greg cu 
noi - intrăm pe poarta mare şi străbatem curtea, trecând 
prin faţa uşii depozitului de mobile. Uşa e dată de perete şi 
înăuntru văd strânsă lume, reflectoare şi lămpi de 
magneziu. 

— Se turnează vreun film? întreb. 

Nu-mi răspunde nimeni.  Mustăciosul bagă capul 
înăuntru. 

— Ei, zice, unde e cartierul general? 

— Ah, l-aţi prins? zice un sticlete. Vă însoțesc. 

Se îndreaptă spre grădină şi formăm un cortegiu în 
spatele lui. 

— Scuză-mă, spun mustăciosului, ai ceva contra dacă-mi 
trimit asociatul să-mi facă un comision? 

— Asociatul tău? se miră. 

— Da, zic, câinele meu. 

— Pe dracu zice, cu cât îl trimiţi de aici mai repede cu 
atât mai bine. 

Îi fac semn lui Gregorio. 

— Du-te, Greg, zic. E timpul să te duci să iei chestia aia. 

Greg ciuleşte urechile, porneşte în goană şi dispare în 
desişul parcului. 

Intrăm în coridor şi traversăm holul. Uşa de la birou e 
deschisă şi-i văd pe toţi înăuntru. Tram aşezat la birou. 
Caucciu în picioare lângă şeful lui. Carameaua aşezată 
într-un fotoliu, Spărgătorul-de-Nuci în picioare lângă ea, şi 
câţiva sticleţi împrăştiaţi ici, colo, fără vreun criteriu logic. 

Primul care mă vede e Caucciu. 

Dintr-o săritură aterizează drept pe picioarele mele. 

— Am pus, în sfârşit, mâna pe tine, ţipă, şi mă apucă de 
gât. trăgând în sus de parcă ar vrea să mă facă girafă. 

Totul se petrece într-o secundă. 

lau de pe birou maşina de capsat, îi dau capul într-o 
parte şi din câteva ţăcănituri metalice îi prind urechea de 
epoletul hainei. 

Mâinile  încleştate în jurul gâtului meu  slăbesc 
strânsoarea şi Caucciu e silit să rămână aşa, cu capul 
aplecat într-o parte. 

— E mai bine să nu te tot agiţi într-una, îi zic, şi cum tot 
va trebui să-l rechemăm pe doctorul Tell. O să-ţi desprindă 
el urechea de epoletul hainei. Sau de cap, cum preferi. 

Tram trânteşte cu pumnul în masă. 

— Ai să mi-o plăteşti, zice, ai să mi-o plăteşti, şi încă 
cum? De ce nu i-aţi pus cătuşele? 

Cei doi sticleţi se uită unul la altul cam încurcaţi. 

— Mi le-au pus, zic, dar ştii cum sunt cu. Ei n-au nici o 
vină. 

— Fiţi atenţi să nu fugă, zice Tram. Vă fac răspunzători. 

Sticleţii se duc să închidă uşa. 

— În orice caz, nu eu sunt cel care va încerca să fugă. 

Îmi aţintesc privirea spre Spărgătorul-de-Nuci, care 
începe să zâmbească din colţul drept al gurii. 

Nu-mi place ca cineva să mă privească şi să-mi 
zâmbească aşa în felul ăsta. 

Aşa că las să-mi scape o directă, dar Carameaua se 
ridică brusc, vrând să se interpună între noi. Directa îi 
loveşte nasul în plin cu atâta putere, încât îi iese vârful 
prin ceafă de cealaltă parte. 

— Îmi pare rău, zic. De-acum încolo o să fie cam greu să- 
ţi sufli nasul, dar nu e vina mea. Trebuia să stai la locul 
dumitale. 

Spărgătorul-de-Nuci se căzneşte să-i aducă nasul la loc. 
Era şi timpul să se ocupe puţin şi de nevasta lui. 

Tram strânge pumnii pe birou. 

— La toate belelele pe care le-ai făcut, începând de azi- 
dimineaţă, zice, vii să adaugi încă o vitejie: răpeşti un 
funcţionar al poliţiei şi-l ascunzi într-o laviţă, după ce, în 
prealabil încerci să-l asasinezi. 

— Nimeni n-a omorât vreodată pe cineva cu receptorul 
telefonului, zic. 

— Nu ştiu dacă-ţi dai seama cât o să te coste fantezia 
asta, zice Tram. 

— Îmi pare rău, zic, dar n-am găsit alt mijloc ca să aduc 
brigada criminală până aici. Sau cel puţin n-am găsit unul 
mai bun, sau mai eficace. Dacă-ţi telefonam, iar te-ai fi 
înfuriat, şi de data asta ţi-aş fi dat şi eu dreptate. 

Se întinde, se sprijină de spătar, apoi suspină şi se 
întoarce către Spărgătorul-de-Nuci. 

— Domnule Foce, începe el, individul pe care-l vezi mi-a 
telefonat azi-dimineaţă de la acest telefon, după spusele 
lui, vrând să-mi comunice cum că se află în locul unde s-ar 
fi comis o crimă. Mi-a cerut să vin în grabă la faţa locului 
cu toată brigada. E aşa sau nu? zice uitându-se la mine. 

— Chiar aşa, zic. 

— După opt minute am fost aici cu toată brigada. V-am 
găsit doar pe dumneavoastră şi, în schimb, nici urmă de 
dumnealui. L-ai văzut cumva pe-aici? 

Spărgătorul-de-Nuci face din cap că nu. 

— Azi-dimineaţă nu, zice el. Ieri l-am văzut pentru prima 
dată printre ceilalţi invitaţi, şi de-atunci e prima dată că-l 
mai văd. 

Carameaua se uită ţintă la soţul ei şi parcă holbează 
ochii mai mult decât ar trebui. Se ridică din fotoliu, 
eliberându-se din mâinile lui. 

— Lasă-mă, îi zice. 

— Vreti să spuneţi ceva, doamnă Foce? întreabă Tram. 

— Nu, zice Carameaua, sunt de acord cu tot ce spune 
soţul meu. 

Dar după glas nu pare să fie chiar aşa. 

— Nu m-ai văzut aici azi-dimineaţă? o întreb. 

Spărgătorul-de-Nuci intervine. 

— Las-o-n pace, zice. E zăpăcită de pumnul de-adineaori. 
Nu e în stare să răspundă. 

— Întrebările le pun eu, zice Tram. 

Scoate din buzunar un pistol calibru treizeci şi opt şi-l 
ridică de ţeava în sus. 

— Îl recunoşti, zice? 

Îl privesc. 

— Bineînţeles că-l recunosc, zic. E al meu. 

— Mă bucur să aud asta, zice Tram. 

— Dar ce plăcere îmi face mie, îl întrerupe Caucciu. 
Grozavă plăcere! Înseamnă că o să iei un loc pe scaunul 
electric cât se poate de curând. 

— Se presupune că din acest pistol a pornit glontele care 
l-a omorât pe valetul domnului Foce. Domnul Caloferne. 
Cel despre care spuneai azi-dimineaţă că şi-ar fi făcut 
bagajele şi ar fi plecat spre o destinaţie necunoscută. 
Bineînţeles, n-am primit confirmarea că glontele ar fi chiar 
acela, dar sunt sigur că nu mă înşel. 

Carameaua mă priveşte cu dezgust. 

— Unde l-aţi găsit? întreb. 

— Îl ţinea în mână domnul Foce, prezent aici, zice Tram. 
(Se întoarce spre Spărgătorul-de-Nuci.) Vreţi să istorisiţi 
acestui tip băgăreţ povestea dumneavoastră, domnule 
Foce? Mai ales că aş vrea s-o mai aud şi eu o dată. 

— Iată, zice Spărgătorul-de-Nuci. Cu puţin înainte, m-am 
dus în depozitul în care ţin marfa. Voiam să văd dacă n-are 
cumva o oglindă cu rama aurită stil rococo, pentru un 
client al meu din Porto Agosto; străbătând aşadar depozitul 
până la fund, unde ştiam că se află tot felul de rame, 
observ, într-un colţ, pe jos, ceva ciudat. Când mă uit mai 
bine, văd revolverul acesta. Îl ridic şi mă întreb de unde 
poate fi. În timp ce caut să găsesc o explicaţie, privesc mai 
atent în jur. Am impresia că ceva nu e în ordine, şi într- 
adevăr, bag de seamă că un spătar de fier forjat a fost 
mutat din loc şi că cineva a deplasat puţin laviţa. Mă duc 
drept la laviţă şi o deschid. Închipuiţi-vă, domnule 
locotenent, surpriza mea când l-am văzut sărind din ea pe 
domnul sergent, prezent aici. 

— Îmi închipui, zic eu, îmi închipui, şi încă cum. Numai 
la aşa ceva nu te aşteptai. 

Tram se uită la Caucciu. 

— Vrei să confirmi cele spuse de domnul Foce? întreabă. 

Caucciu nu poate face semn afirmativ cu capul. E tot cu 
urechea cusută de epoletul hainei, aşa încât ţine capul într- 
o parte. 

— Mare porcărie! zice. Mă trezesc deodată într-o beznă 
neagră. Îmi dau seama că mă aflu într-o ladă alături de un 
mort şi simt cum mă apucă o frică nebună. Când dau să 
ridic capacul, văd că se ridică singur şi apare dumnealui de 
colo cu revolverul în mână. Îi sar în spate, dar simt că e 
gata să-mi leşine în braţe, de spaimă. Între timp, pistolul îi 
cade din mână, şi îl culeg de pe jos. Când văd că domnul 
Foce şi-a mai revenit şi se poate ţine pe picioare, îl pun să- 

mi povestească ce s-a petrecut. Îmi spune atunci că şi-l 
închipuise pe valetul Caloferne plecat, când în realitate 
cineva îl omorâse aproape sigur cu pistolul pe care-l găsise 
jos pe podea. 

Carameaua continuă să mă privească cu silă şi se 
îndepărtează cât mai mult de mine. 

Inspir adânc şi-mi umplu pieptul cu aer. 

— Pot să vă istorisesc povestea aşa cum o ştiu eu? 
întreb. 

— Dă-i drumul, zice Tram, doar d-asta suntem aici. 

— Atunci, zic, e mai bine să mă aşez. 

— Grăbeşte-te, zice Tram, mai ales că tot minciuni 
trebuie să fie, aşa încât n-am de gând să stau până diseară 
să-ţi ascult balivernele. 

Aprind calm o ţigară. 

— Te avertizez, zic, ba mai mult, dacă-mi dai voie, te 
sfătuiesc să telefonezi să vină medicul legist şi furgoneta 
de la morgă. 

— Nu spune tâmpenii, zice Tram. S-a făcut tot. Cadavrul 
a fost trimis de aici cu doctorul Tell şi restul. 

Scot fumul îndelung şi calm. 

— Ştiu, zic, dar eu mă refer la alt cadavru. 

Arunc o privire spre Spărgătorul-de-Nuci şi văd că se 
face alb ca varul. 

Tram îşi pironeşte ochii pe faţa mea şi toţi ceilalţi se uită 
în tăcere la mine. 

— Aşadar, zic, miercuri vine la mine o băbuţă şi-mi cere 
să fac cercetări privind moartea câinelui ei. 

Tram izbucneşte şi izbeşte cu amândoi pumnii în birou. 

— Ajunge, urlă, nu mai vreau să aud vorbindu-se de 
blestematul ăla de câine. 

La urletul lui Tram, agenţii sar la mine, unul cade, altul 
se rostogoleşte, se iscă o hărmălaie de nedescris, şi când 
izbutesc să mă eliberez din grămadă, văd că uşa e deschisă 
şi că Spărgătorul-de-Nuci a şters-o. 

— Bravo, zic. Profitând de zăpăceală, boul a deschis 
grajdul şi a întins-o. 

Carameaua se prăbuşeşte într-un fotoliu şi începe să 
plângă: 

— De ce... de ce? hohoteşte. 

Caucciu se apropie de ea. Aşa cum e cu capul plecat, 
pare în culmea emoţiei. Scoate o batistă făcută parcă din 
carton şi i-o pune în mână. 

— Ce anume, de ce? întreabă ei. Daţi-i drumul, explicaţi- 
vă. 

— De ce a spus atâtea minciuni? zice Carameaua. 
Domnul a fost aici azi-dimineaţă. Eram atât de nervoasă că 
mi-a făcut şi un ceai de muşeţel. 

— Exact, spun, e adevărat, i-am făcut şi ceai de muşeţel. 
Acum îmi amintesc. 

Tram a rămas cu gura căscată şi ochii pironiţi în gol. 

Văd că nu reuşeşte să-şi adune minţile, iar faptul că 
Spărgătorul-de-Nuci a şters-o fără o motivare logică, după 
el, pare că l-a cam zdruncinat. 

Dar nu-i trebuie mult ca să intre iar în făgaşul lui. 

Sare în picioare şi loveşte, ca de obicei, cu pumnul în 
masă. 

— Repede, urlă Tram. Prindeţi-l. Mort sau viu aduceţi-l 
aici! Repede! 

Toţi sticleţii dau năvală spre uşă în afară de Caucciu 
care pare din ce în ce mai emoţionat, cum stă aşa, cu capul 
lipit de un epolet. 

— De m-ai fi lăsat să vorbesc măcar o dată cum trebuie! 
ZiC. 

— Nu vreau să mai aud povestea aia cu câinele, zice 
Tram. 

Deschid braţele resemnat. 

— Bine, zic, fie cum vrei. O să încep din altă parte. 
Secretara familiei Foce, o fată fermecătoare, care se 
numeşte Prosa şi locuieşte în casa unde se află depozitul... 

Tram loveşte din nou cu pumnul în masă. 

— Unde mai e şi secretara asta? Eu n-am văzut-o, zice. 

— S-a dus să locuiască la o mătuşă a ei la Palo Lungo, şi 
dacă mă mai întrerupi o dată, mă scol şi plec. 

Închide ochii şi oftează. 

— Dă-i drumul, zice, nu mai spun nimic. 

— Eu îi spun Peruzeaua, dar ar trebui s-o vezi. E 
imposibil să-i reziste cineva. Scoate din minţi pe oricine o 
vecie. Pun rămăşag o coapsă şi un genunchi că ai înnebuni 
subit şi tu. 

Tram face semn s-o las baltă. 

— Domnul Foce, zic, domnul care am văzut c-a luat-o din 
loc acum câteva minute, n-a rezistat nici el farmecului 
ochilor de peruzea, şi faptul ăsta a umplut-o de gelozie pe 
soţia aici prezentă, care nici ea, la rândul ei, nu e de loc de 
disprețuit. Nu demult am avut ocazia să spun doamnei că 
n-ar distona cu nimic în Muzeul Minunilor. Dar ştii cum 
sunt bărbaţii! Niciodată nu se mulţumesc cu ce au. 

— Mai las-o naibii, nu-mi explica mie acum cum sunt 
făcuţi bărbaţii, zice Tram. O să-mi explici altă dată. 

— Bine, zic. Continui. Aşadar, Ghiro se îndrăgosteşte 
nebuneşte de Peruzea, şi biata de ea nu ştie cum să scape 
de insistenţele lui. Dar nu numai domnul Foce e îndrăgostit 
de ea. Şi valetului, pe nume Caloferne, dar căruia eu îi 
spun Cap-de-Miel, dacă n-ai nimic împotrivă, i se aprind 
călcâiele rău de tot, şi o plictiseşte la rândul lui pe biata 
fată cu insistenţele sale. Astfel că Peruzeaua, crezând că 
poate scăpa în felul ăsta de toţi ceilalţi, se îndrăgosteşte de 
un tip oarecare, pe nume Dai. Individul e complet străin de 
grup, vine din provincie, şi cum Peruzeaua vrea să ţină 
totul secret până la nuntă, de acord cu tatăl ei, îl primeşte 
în ascuns pe acest logodnic de două ori pe săptămână, la 
ora unu noaptea, pentru faptul că Dai nu locuieşte în oraş, 
iar trenul lui soseşte cam pe la miezul nopţii. Mă urmăriţi? 

Tram face semn că da. Carameaua mă priveşte cu ochii 

căscaţi. 

— Prosa? întreabă ea; n-am ştiut niciodată că are un 
logodnic! 

— Dumneata nu ştiai, zic, dar soţul dumitale l-a 
descoperit. Lunea şi joia, către ora unu noaptea, 
Peruzeaua cobora în vârful picioarelor, se ducea să 
deschidă zăvorul portiţei şi se întorcea sus să-şi aştepte 
logodnicul împreună cu tatăl ei. Fiţi atenţi. Joia trecută, 
deci cealaltă joi, nu ieri seară, Peruzeaua deschide portiţa 
către ora unu, ca de obicei, şi se urcă sus, dar cineva, 
ascuns în dosul uşii care duce la depozit, o vede. Cineva 
care aşteaptă ca Dai să intre. Are un pistol calibru 
douăzeci şi doi pe care-l ţine strâns în mână. Dai intră, acel 
cineva îi pune pistolul în coastă şi-i ordonă să nu sufle o 
vorbă. Il împinge în depozit, apoi mai departe până în 
camera capitonată cu vată de sticlă şi o dată ajuns acolo, 
trage. Dai cade, dar tipul trage încă o dată mai jos; acum 
poate, în sfârşit, să aprindă lumina şi să tragă un al treilea 
glonţ, definitiv. Aşa cred că s-a întâmplat, amănuntele le- 
am reconstituit cum am putut. S-ar putea să se fi întâmplat 
şi altfel, dar rezultatul e acelaşi. Individul ridică repede 
cadavrul de jos şi se duce să-l ascundă în laviţa pe care o 
cunoaştem, căci am locuit în ea, rând pe rând. Aşază totul 
în ordine, zic, dar rămâne o pată pe podea. Altceva nu pare 
să mai fie. În noaptea respectivă tipul se culcă liniştit, căci 
în mod normal nimeni nu se duce să-şi bage nasul în 
mobilele din depozit, aşa încât cadavrul poate rămâne 
provizoriu acolo, deşi mai curând sau mai târziu trebuie 
găsit un loc unde să-l aşeze definitiv. Asasinul se gândeşte 
şi se tot gândeşte. E absolut necesar să găsească o 
modalitate să-l facă să dispară. Şi să dispară în mod sigur. 
Trece o zi, trec două, trei, şi chestiunea devine din ce în ce 
mai presantă. În sfârşit, îi vine ideea. Într-un apartament 
izolat, în fundul grădinii principale, locuieşte o bătrână 
mătuşă a domnului Ghiro, pe nume Donna Ines, care are 

un câine bătrân şi bolnav. Scuză-mă, dragul meu Tram, dar 
a venit momentul când mă văd constrâns să scot din nou 
câinele la iveală. 

— Bine, bine, zice Tram, dă-i drumul. 

— Veterinarul tocmai spusese că ar fi bine să-l omoare, 
ca să nu se mai chinuiască atât. E bătrân şi bolnav, cu 
toate astea nimeni nu vrea s-o facă. Donna Ines se revoltă 
teribil la ideea de a-l ucide dar asasinul profită imediat de 
ocazie. Prepară o chifteluţă otrăvită şi o aruncă pe furiş 
câinelui. Numai Peruzeaua ştie, fiindcă l-a văzut preparând 
chifteaua, dar nu va spune nimic, ca să n-o îndurereze pe 
bătrână. Odată câinele mort, se oferă chiar el să-l îngroape 
în pădure, şi într-adevăr sapă o groapă mare şi adâncă; „să 
fie foarte încăpătoare”, îl sfătuieşte donna Ines; ar dori ca 
Sebastiano să stea cât mai comod în ea. 

Carameaua începe să plângă. 

Uşa se deschide şi sticleţii apar, trăgând după ei pe 
Spărgătorul-de-Nuci. E palid şi tremură varga. E fără 
cravată şi cu cămaşa sfâşiată. 

— L-am prins tocmai la râu, zice sticletele ce] mustăcios. 
Ne-a făcut să scoatem limba de-un cot fugărindu-l. 

— Puneţi-i cătuşele! ordonă Tram. 

Cel cu cicatricea îi pune cătuşele. Carameaua izbucneşte 
din nou într-o criză de plâns. 

— Ar trebui, îi zic lui Tram, să trimiţi s-o cheme pe 
bătrână. Locuieşte în fundul clădirii, acolo unde e terasa. 

Tram face un semn şi mustăciosul dispare. 

Mă ridic şi mă îndrept spre barul cu băuturi. lau sticla 
de whisky şi-mi torn un pahar. 

— Trebuie să beau, zic. Când vorbesc atâta, mi se usucă 
gâtul şi stomacul. Vrei un B.B.? 

Tram face discret semn că nu şi beau singur. 

Aş fi vrut să-i ofer şi lui Caucciu, dar nu vreau să fiu crud 
cu el. N-ar putea să bea cu capul aranjat în felul ăsta. 

Încerc să pierd timp până la venirea băbuţei; mă duc să 

ofer o ţigară Spărgătorului-de-Nuci, dar îmi aruncă o 
asemenea privire, că mă văd nevoit să fac un salt înapoi ca 
să nu-mi ardă pielea. 

Aprind o ţigară pentru mine şi mă aşez. 

— Aşadar, întreabă Tram. 

— Aşadar, zic, e mai bine ca numele asasinului să ţi-l 
confirme bătrânica. Acum ştie toată lumea cine e asasinul, 
dar voi, poliţiştii, nu sunteţi mulţumiţi niciodată. 

Uşa se deschide şi băbuţa pătrunde în încăpere, aeriană 
ca întotdeauna. Abia intrată, se opreşte, se uită la mine, 
apoi la Spărgătorul-de-Nuci, şi observă imediat că are 
cătuşele la mâini. 

— El a fost? întreabă arătându-l cu degetul. Oh! L.-aţi 
arestat? 

— Un moment, zice Tram. Vreau să ştiu de la dumneata 
cine l-a îngropat pe Sebastiano. 

— El l-a îngropat pe Sebastiano, zice bătrânica arătându- 
l cu degetul. Chiar Ghiro! El a săpat groapa, o groapă 
frumoasă, mare, şi tot el l-a îngropat. 

— Când l-a îngropat? întreb. Dumneata erai de faţă? 

— O, nu, zice bătrânica. N-am fost acolo. L-a îngropat 
miercuri noapte şi a doua zi dimineaţă m-a dus să văd 
dacă-mi place cum a făcut mormântul. 

— Cred că nu mai există nici o îndoială, zic. 

— El l-a otrăvit? întreabă bunicuţa. 

Toţi facem un semn afirmativ din cap. 

— Oh, zice bătrânica, nu mă aşteptam la asta din partea 
ta. Ai fost rău şi crud. Biata Ria! Te compătimesc. 

Se întoarce apoi către locotenentul Tram. 

— Sunt mulţumită de strădania depusă de poliţie. 
Mulţumesc, zice. Şi acum, că l-aţi prins, ce-o să-i faceţi? Il 
condamnaţi la scaunul electric? E o crimă îngrozitoare să 
omori un câine atât de bun şi de cuminte. 

Tram oftează. 

— Ei, bunicuţo, zice, îmi pare rău, dar aşa o să fie. 

Bătrânica se gândeşte puţin apoi se apleacă să spună 
ceva pe şoptite. Mă apropii să pot auzi mai bine. 

— Ascultaţi zice, mă gândisem să prepar eu o porţie 
specială să i-o servesc vinovatului. Dacă sunteţi de acord, 
puteţi economisi curentul electric. 

— Bine, bunicuţă, zice locotenentul Tram, o să ne mai 
gândim şi la nevoie o să mai discutăm. Până atunci poţi să 
te duci liniştită acasă. 

— Mulţumesc, zice bătrânica. Anunţaţi-mă când va fi 
momentul. 

Pleacă plutind, urmată de sticletele cel mustăcios; când 
trece prin faţa Spărgătorului-de-Nuci, clatină din cap şi-i 
face un semn de mustrare cu degetul. 

— Care va să zică aşa, reîncep eu când aud uşa 
închizându-se în urma ei. Deci marţi acest domn omoară 
câinele, miercuri noapte pune cadavrul lui Sebastiano într- 
un sac şi-l ascunde, apoi ia din laviţă cadavrul lui Dai şi-l 
îngroapă în locul lui Sebastiano. Asociatul meu asistă din 
umbră la toate aceste operaţiuni. Aduceţi-vă aminte că 
bătrânica a venit la mine miercuri după-amiază şi că l-a 
luat pe Gregorio cu ea. Greg nu şi-a pierdut timpul. În timp 
ce Dai era transportat prin pădure şi-a pierdut un pantof şi 
un ciorap. Greg a cules numai ciorapul şi a doua zi 
dimineaţă a cerut bătrânichii un plic şi mi l-a expediat prin 
poştă. Iată-l. 

Scot ciorapul din buzunar şi-l arunc pe birou sub nasul 
lui Tram. 

Tram îl ridică şi-l priveşte. 

Il aud pe Spărgătorul-de-Nuci că mârâie ceva, strâmbă 
din nas, priveşte ciorapul cu ochii holbaţi şi pare că ar vrea 
să spună ceva.. Încep să râd. 

— Înţeleg, zic, şi mă întorc adresându-mă Spărgătorului- 
de-Nuci; în noaptea aceea ţi s-a întâmplat ceva care te-a 
lăsat paf; în timp ce acopereai cu pământ cadavrul lui Dai, 
ţi-ai dat seama că-şi pierduse un pantof în timp ce-l 

transportaseşi prin pădurice, şi te-ai întors să-l cauţi. Ai 
găsit pantoful, dar nu şi ciorapul. De altfel, nici nu ţi-a dat 
prin gând să cauţi vreun ciorap, fiind convins că Dai nu 
purta ciorapi, din moment ce nici în celălalt picior nu avea 
ciorap, ci era încălţat doar cu pantoful; ori nu e posibil să 
poţi pierde un ciorap fără să scoţi mai întâi pantoful. 

Tram începe să gâfâie. 

— Explică-te, zice, Dai ăsta purta un singur ciorap? 

Fac semn cu capul că nu. 

— Nu, nu, zic, purta doi, spun. Celălalt se află sub 
salteaua din camera lui Cap-de-Miel, a lui Caloferne vreau 
să zic. lată cheia camerei. 

Scot cheia din buzunar şi i-o arunc lui Tram care o 
prinde din zbor. Tram face un semn agentului cu cicatricea 
şi-i aruncă cheia. O prinde şi el din zbor, apoi iese în trap 
rapid. 

— Te-ai fi întrebat, desigur, mă adresez lui Tram, cum de 
poartă individul acesta pantofi fără ciorapi, dar ai fi 
atribuit pesemne totul unei extravaganţe a tipului şi n-ai fi 
dat importanţa pe care o merită. 

— Încetează cu presupunerile, zice Tram; vreau să ştiu 
cum de celălalt ciorap se află sub salteaua lui Caloferne. 

— Ajung imediat şi acolo, dar mai întâi vreau să mi se 
permită să-i spun lui Caloferne, Cap-de-Miel. Caloferne e 
un nume care mă oboseşte să-l pronunt. 

— Spune-i cum vrei, ţipă Tram, dar grăbeşte-te, o dată, 
pentru Dumnezeu! 

— Mulţumesc, zic. Eu cred că şi Cap-de-Miel s-a agitat 
ceva în noaptea aceea de joi. Nu ştiu dacă-l descoperise şi 
el pe logodnicul tăinuit şi nu ştiu dacă a asistat cumva, 
ascuns pe undeva, la asasinarea bietului om. Fapt e că şi 
Cap-de-Miel bănuia ceva, dar şi mai sigur e faptul că a 
găsit cadavrul în laviţă şi s-a gândit să-şi ia o mică amintire 
pe care s-o folosească mai târziu împotriva stăpânului său. 
Aşa încât n-a găsit ceva mai bun de făcut decât să scoată 

un pantof al mortului, să-i ia un ciorap şi să-i pună din nou 
pantoful în picior, având grijă să-i lege şireturile la loc. 

Văd că în ochii lui Caucciu se aprinde o flacără, deşi 
continuă să-şi ţină capul plecat pe umăr. 

— Şantaj? întreabă el. 

Mă ridic şi dau fuga să-i strâng mâna până-i aud oasele 
trosnind. 

— Ce inteligenţă formidabilă! pe legea mea, zic. Te 
numesc imediat comandant-şef al brigăzii criminale. 

— Încetează! zbiară Tram. 

Mă întorc la locul meu şi Tram se potoleşte. 

— Îl şantaja pe domnul Ghiro? întreabă. 

— Ce tâmpenie, zice Spărgătorul-de-Nuci. 

— Încă nu, zic. Aştepta pesemne să i se prezinte ocazia. 
Era încă prea devreme. 

Uşa se deschide. Intră agentul cu cicatricea şi pune pe 
birou celălalt ciorap de lână albastră cu dungi roşii. 

Tram îl compară cu al meu. 

— Acum perechea e completă, zic. 

— Fir-ar afurisit să fie! scrâşneşte Spărgătorul-de-Nuci. 

Carameaua îşi acoperă ochii cu batista împrumutată de 
Caucciu. 

— Am putea merge să aruncăm o privire la mormânt, 
zic. Dar acum totul e limpede. 

— Nu e limpede chiar tot, zice Tram. Cine l-a împuşcat 
pe Caloferne? El ? Nici n-apucase măcar să-l şantajeze. 

Oftez şi mă aşez din nou. 

— Ei bine, zic, văd că trebuie să povestesc chiar totul. E 
de clarificat şi plimbarea mea în garderob şi telefonul meu 
de azi-dimineaţă. Dacă n-ar fi fost arta spaţială, nimeni nu 
şi-ar fi dat seama de nimic, iar bătrânica ar fi continuat să 
plângă mai departe pe mormântul lui Dai, nu pe al lui 
Sebastiano. Deci ieri, neavând ştiri de la asociatul meu, 
ajung aici şi pic tocmai în mijlocul unei discuţii referitoare 
la un tablou cu găuri. Autorul descoperă o gaură în plus, o 

gaură pe care nu se gândise niciodată s-o facă. Mă uit şi 
văd că e o gaură făcută de un glonţ calibru douăzeci şi doi. 
În spatele tabloului nici urmă de gaură, ceea ce însemna 
că cineva a tras în tablou pe când se afla în depozit. Treaba 
asta îmi dă de bănuit, aşa încât în aceeaşi seară mă întorc 
aici. Ca să fiu şi mai precis, e vorba de o joi, şi ştim că în 
seara de joi Peruzeaua îl aştepta pe Dai să vină. Cum însă 
habar n-are că Dai nu poate sosi, fiind ocupat în groapa lui 
Sebastiano, la unu fără cinci deschide portiţa şi se duce ca 
de obicei să aştepte sus. Găsesc uşa deschisă şi intru. Mă 
duc să arunc o privire prin depozit, găsesc gaura de 
douăzeci şi doi de milimetri şi când să ies, Cap-de-Miel îmi 
dă cu ceva în cap. Eu adorm pe loc, iar el se grăbeşte să 
mă ascundă în garderob. Nu ştie că a doua zi garderobul 
trebuie predat şi n-are timp să caute altă ascunzătoare, de 
frică să nu-l surprindă Ghiro dintr-un moment într-altul. 

— Caloferne era acolo să te aştepte pe tine, zice Tram 
rânjind. 

— Nu pe mine mă aştepta, zic, voia doar să-şi controleze 
stăpânul şi i-am încurcat puţin socotelile. M-a băgat, 
aşadar în dulap, dar n-a avut timp să o ia din loc. Ghiro 
apare într-adevăr. Acum că Dai e scos din cauză, se 
gândeşte că n-ar fi rău să se strecoare el în locul lui, şi s-o 
ia pe Peruzea aşa, prin surprindere; aude însă un zgomot 
în depozit şi se duce să vadă ce se întâmplă. Deschide uşa 
şi aprinde lumina. Depozitul e gol, dar vede pe jos 
revolverul care-mi scăpase mie. Il ridică. Vede legănându- 
se uşa din fund care dă în camera capitonată cu vată, şi nu- 
i trebuie mult să înţeleagă că cineva a trecut de curând pe 
acolo. Cineva care a descoperit ceva ce nu trebuia să 
descopere. Acel cineva e prins în capcană. Ghiro 
înaintează cu revolverul meu în mână. Deschide uşa şi 
aprinde lumina. Trage. Cap-de-Miel o porneşte în viteză pe 
lumea cealaltă. Ghiro îl ridică şi-l pune să doarmă în laviţă. 
Cred că vânătaia de la ochi şi-a făcut-o izbindu-se în bila de 

alamă de la spătarul patului de metal bătut. Frica şi graba. 
Dă fuga în camera lui Cap-de-Miel, îi strânge lucrurile şi i 
le vâră într-un geamantan, ca şi cum valetul ar fi plecat în 
mare grabă, dar nu bănuieşte că sub saltea e un ciorap de 
lână albastru cu dungi roşii. Şi chiar dacă ar fi ştiut, 
ciorapul ăla nu i-ar fi spus nimic. Fir-ar să fie de sete! 

Mă ridic, beau un whisky şi mă aşez din nou. 

Carameaua plânge pe rupte şi din când în când aruncă o 
privire plină de dezgust spre bărbatul ei. 

— Azi-dimineaţă, zic, mă întorc aici, tocmai la timp s-o 
pot împiedica pe signora Ria s-o facă bucățele pe biata 
Peruzea. Îi aplic o baie de muşeţel şi o dau în primire 
soţului. Fac apoi o mică incursiune în camera lui Cap-de- 
Miel şi mă întorc să telefonez. În timp ce-ţi vorbeam, intră 
dumnealui, aude ce vorbesc şi-şi dă seama că am 
descoperit toată povestea. Se preface că-mi oferă un 
whisky şi când colo trage în mine şi mă zgârie la tâmplă. 
Eu leşin, iar el mă aşază să dorm în laviţă lângă Cap-de- 
Miel, după care se întoarce în grabă, pregătindu-se să te 
primească cu amabilitatea cuvenită. 

Faţa Spărgătorului-de-Nuci e de pe acum pământie, şi se 
uită cu nişte ochi la scaunul pe care stă, de parcă ar fi gata 
conectat la curentul electric. 

Caucciu are mai departe capul prins de epolet şi face 
eforturi serioase să ţină umărul cât mai sus posibil. 

Tram e tolănit pe fotoliul din spatele biroului şi bate 
încet darabana pe masă. 

— Bun, zic, alt mort în laviţă, asta înseamnă că trebuie 
găsit încă un mijloc de a-l ascunde. În consecinţă, Greg. 
Altă groapă pentru alt câine. Nimeni nu ştie că e asociatul 
meu, afară de bătrânică. Aşa încât Ghiro, după ce-i face de 
petrecanie lui Cap-de-Miel, prepară la iuţeală o chifteluţă, 
o împănează cu arsenic şi o pune sub nasul lui Greg. Darel 
nu e tâmpit. la chifteaua cu hârtie cu tot şi o duce pentru 
analiză unui prieten doctor în chimie. 

Tram se ridică. Face un semn sticletelui cu cicatricea. 

— Cheamă-i pe ceilalţi şi luaţi-l de-aici. 

Sticletele iese şi se întoarce cu alţi patru camarazi. 

Se iscă iar o hărmălaie timp de câteva momente. 
Spărgătorul-de-Nuci protestează, ţipă şi se văicăreşte, iar 
Carameaua plânge şi se agită. 

Opresc sticletele care-l târăşte afară. 

— Ascultă, zic, sus e o cameristă care se cheamă Malina. 
Poţi aranja cu ea să puneţi la fiert o oală cu muşeţel. 
Băgaţi capul doamnei înăuntru. E un remediu foarte 
eficace. L-am şi încercat eu azi-dimineaţă. 

Sărmana! Îmi pare rău, dar nu pot face nimic. Singură 
şi-a ales bărbatul! 

Rămânem numai noi trei. Eu, Tram şi Caucciu. Tram 
ridică receptorul telefonului. 

— Chem furgoneta morgii şi pe doctorul Tell? mă 
întreabă. Pot să am încredere de data asta? 

— Mii de draci, spun. Poţi avea oricând încredere în 
mine! 

În timp ce face numărul, mă priveşte ţintă. Ia apoi 
receptorul şi i-l dă lui Caucciu. 

— Na, zice, vorbeşte tu. Noi ne ducem puţin dincolo. 

Mă ia de braţ şi ieşim. 

Ajungem în salon, unde se află încă expusă toată marfa. 
Se mai văd câteva cioburi de vas pe podea, iar pe perete, 
la locul unde atârna tabloul sculptorului Luciofontana. 

Cel cu găuri. 

Ne oprim să privim. 

— Asta e artă? întreabă Tram. 

— Nu ştiu, zic, nu mă pricep. 

— Nu e bine să stai tot timpul în incinta poliţiei, zice. N- 
ai când să te pui la curent cu lucrurile astea. 

— Iată gaura de prisos, zic îi arăt gaura ştiută. 

O priveşte atent. 

— Calibru douăzeci şi doi, adevărat zice. 

Desprinde tabloul şi-l ia sub braţ. 

— Să-l ducem în depozit. 

Îl ducem în magazie şi intrăm în camera blindată. Gaura 
corespunde cu cea din peretele capitonat. 

— Exact, zice Tram. 

Îi predau glontul recuperat. leşim şi ne îndreptăm spre 
pădure. Caucciu ne ajunge din urmă. E tot cu urechea 
prinsă de epolet. 

— Ai răbdare, îi zic. Trebuie să pice doctorul Tell şi o să 
ţi-o desprindă el cumva. 

Vrea să-mi ardă un picior pe sub genunchi, dar se 
opreşte la jumătate. Nu poate face mişcări bruşte fără să 
rişte să-şi smulgă urechea. 

Traversăm grădina, trecem prin faţa lui Magari. E tot 
acolo, încremenit, sprijinit cu spatele de sapa care-l 
susţine. Îl bat cu palma pe spate. 

— Hei, zic, mergem să-l deshumăm. Avem nevoie de 
dumneata pentru identificare. 

Se scutură şi mă priveşte. 

— E mort! bâiguie el. 

Trece în urma cortegiului şi ajungem la mormânt. E 
acoperit în întregime cu flori, dar bătrânica nu se vede 
nicăieri. 

— S-o ţinem la distanţă pe donna Ines, zic. E mai bine să 
nu ştie nimic de toată afacerea asta. 

Sosesc alţi trei agenţi şi doctorul Tell. 

— Ce mai e? zice doctorul Tell. De-abia am dus unul de- 
aici. 

— Mai e încă unul, zice Tram. 

Agenţii încep să sape şi între timp doctorul desface 
capsele din urechea lui Caucciu. 

N-am timp să privesc operaţiunea. 

Văd că apare Greg dinspre prundişul râului târând după 
el un sac ce pare destul de greu. Îi ies în întâmpinare să i-l 
iau mai înainte să se prăbuşească la pământ cu răsuflarea 

tăiată. 

Arunc sacul la picioarele lui Tram. 

— Vrei să-l deschizi? îi zic. Înăuntru e Sebastiano. 

Tram se apleacă, dezleagă capătul sacului, aruncă o 
privire înăuntru, face o strâmbătură şi-l închide repede. 

Se îndreaptă şi rămânem cu toţii în aşteptare. 

„Stai puţin să mă gândesc, zic. Miercuri noapte 
Spărgătorul-de-Nuci a ascuns undeva sacul în care era 
Sebastiano, iar joi dimineaţa s-a dus să-l arunce în râu. 
Asta s-a întâmplat probabil când Greg s-a dus să pună 
plicul cu ciorapul la cutie, aşa încât când Greg s-a întors şi 
n-a mai găsit sacul în ascunzătoare, a trebuit să se ducă să- 
l caute în râu. De-asta era ud leoarcă. Important e că până 
la urmă l-a găsit.” 

Agenţii au încetat săpatul şi scot acum din groapă un tip 
plin de pământ. 

Îl scutură puţin şi Magari se apropie să-l privească. Face 
semn din cap că da. 

— Da, zice. E Dai! 

E încălţat doar cu pantofi, fără ciorapi. 

— Faceţi tot ce e de făcut, spune Tram agenţilor. Puneţi 
pe urmă sacul ăsta în groapă şi acoperiţi-l bine. 

— Vă dau un sfat, zic; puneţi florile deasupra aşa cum 
erau. Nu trebuie să observe nimic bătrânica. 

Ne îndreptăm spre poartă. Eu şi Tram. Caucciu rămâne 
cu grupul. Aş avea chef să mă întorc şi să-i ard un şut la 
gleznă, dar de data asta renunţ. 

— Ai reuşit, zice Tram. Dacă era farsă o păţeai! 

— De, zic, eu o scot cam întotdeauna la capăt. Şi nu 
glumesc niciodată! 

— Vino la poliţie să definitivăm totul, zice, şi ad-o, dacă 
poţi, şi pe secretara aia, cum ai zis c-o cheamă? 

— Peruzeaua, îi zic. 

— Peruzeaua, zice Tram. De ceilalţi şi de rest mă ocup 
eu. Deci, pe mâine dimineaţă. 

Îl las la poartă şi mă îndrept spre maşină. Când ajung la 
colţ, mă întorc. 

— Ei locotenente, strig. 

Tram se opreşte. 

— Nu uita să-i restitui lui Sibilio draperia înflorată pe 
care mi-a împrumutat-o să-l înfăşor pe Caucciu. 

Face un gest urât, apoi sare în maşină. 

Încep să râd, iar Greg râde şi el. 

— Ce faci? îl întreb. Te duci la „Pipistrello?” 

Face semn discret că da. Dar e mort de oboseală. 

— Bine, te conduc, hai sus, zic. 

Sare lângă mine şi o pornesc. 

Îl las la „Pipistrello”, apoi o întind şi o apuc pe 
autostradă către Palo Lungo. Nu trebuie să aduc 
Peruzeaua mâine dimineaţă la poliţie? 

Cât îmi trebuie să ajung la ferma mătuşii ei? Nimica 
toată. Nici n-am plecat bine, că şi văd ferma apărând la 
capătul drumului. 

Intru ca fulgerul într-o curte mare, în mijlocul unui 
fâlfâit de pene şi a unui cor de găini speriate. 

Sar din maşină şi alerg către casă. 

Peruzeaua apare în prag. Mă opresc în faţa ei şi o 
privesc. 

— Salve, zic, am venit să-ţi spun că acolo totul s-a 
terminat cu bine. 

Surâde şi mă priveşte. 

— S-a terminat chiar tot? mă întreabă. 

Fac semn discret apoi îmi strecor mâna sub braţul ei şi o 
pornim împreună. 

leşim din curte şi o apucăm pe o potecuţă prin grâul 
pârguit. 

